(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΔ΄

Πέμπτη 30 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν φοιτητές από το Διεθνές Κέντρο Ελληνικών και Μεσογειακών Σπουδών, φοιτητές Ελληνοαμερικανοί από το American Hellenic Institute, αντιπροσωπεία της Ελληνοαμερικανικής Οργάνωσης ΑΧΕΠΑ, σελ.
3. Επί διαδικαστικού θέματος, σελ.
4. Ανακοινώνεται ότι με την υπ’ αριθμ. 9507/6471, από 30 Ιουνίου 2016, απόφαση του Προέδρου της Βουλής συγκροτήθηκε η Υποεπιτροπή για την καταπολέμηση της Εμπορίας και της Εκμετάλλευσης Ανθρώπων της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, σελ.
5. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και το ν. 3126/2003 περί «Ποινικής ευθύνης των Υπουργών», όπως ισχύει, στις 28 Ιουνίου 2016 ποινική δικογραφία που αφορά στον Πρωθυπουργό κ. Αλέξη Τσίπρα και στον Υπουργό Οικονομικών κ. Ευκλείδη Τσακαλώτο, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Απαντήσεις Υπουργών σε ερωτήσεις Βουλευτών, σελ.
3. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 1 Ιουλίου 2016, σελ.
4. Συζήτηση επικαίρων ερωτήσεων:
 α) Προς τον Υπουργό Οικονομικών, σχετικά με την επείγουσα ανάγκη έκδοσης Υπουργικής Απόφασης για τον καθορισμό των όρων και των διαδικασιών απαλλαγής από τον ειδικό φόρο κατανάλωσης των προϊόντων που προορίζονται για την παραγωγή ξυδιού, σελ.
 β) Προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις διαφαινόμενες ζημιές στην παραγωγή ελαιολάδου σε περιοχές της Κρήτης, λόγω προβληματικής καρπόδεσης της ελιάς, σελ.
 γ) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την ανάγκη αλλαγής του Οικογενειακού Δικαίου, σελ.
 δ) Προς τον Υπουργό Εξωτερικών:
 i. σχετικά με «τις συνεχιζόμενες αλβανικές προκλήσεις», σελ.
 ii. σχετικά με τη χρηματοδότηση της Τουρκίας μέσω του προξενείου της Κομοτηνής, για την αγορά ακινήτων περιουσιών απελπισμένων Ελλήνων στη Θράκη, σελ.
 ε) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ακύρωση των διατάξεων που καταργούν το ΕΚΑΣ και επιφέρουν απώλειες στο εισόδημα χιλιάδων συνταξιούχων, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13ης Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς Α.Ε. και άλλες διατάξεις», σελ.
2. Ψήφιση στο σύνολο του σχεδίου νόμου του Υπουργείου Οικονομίας, Ανάπτυξης και Τουρισμού: «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (Ε.Ε. L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (Ε.Ε. L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις», σελ.
3. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13ης Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις», σελ.
4. Αιτήσεις ονομαστικής ψηφοφορίας του σχεδίου νόμου του Υπουργείου Ναυτιλίας και Νησιωτικής Πολιτικής:
 α) Επί της αρχής, επί των άρθρων 5, 9, 10Α και 12 από Βουλευτές του Λαϊκού Συνδέσμου-Χρυσή Αυγή, σελ.
 β) Επί του άρθρου 10Α από Βουλευτές της Δημοκρατικής Συμπαράταξης ΠΑΣΟΚ-ΔΗΜΑΡ, σελ.
5. Ονομαστική ψηφοφορία επί της αρχής και επί των άρθρων 5, 9, 10Α και 12 του σχεδίου νόμου του Υπουργείου Ναυτιλίας και Νησιωτικής Πολιτικής, σελ.
6. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.

ΛΑΜΠΡΟΥΛΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΑΠΟΣΤΟΛΟΥ Ε. , σελ.
ΑΡΒΑΝΙΤΙΔΗΣ Γ. , σελ.
ΒΑΡΕΜΕΝΟΣ Γ. , σελ.
ΒΟΥΤΣΗΣ Ν. , σελ.
ΓΡΗΓΟΡΑΚΟΣ Λ. , σελ.
ΔΕΝΔΙΑΣ Ν. , σελ.
ΔΡΙΤΣΑΣ Θ. , σελ.
ΚΑΚΛΑΜΑΝΗΣ Ν. , σελ.
ΚΑΜΑΤΕΡΟΣ Η. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΚΕΦΑΛΟΓΙΑΝΝΗ Ό. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΓΟΣ Ι. , σελ.
ΛΑΜΠΡΟΥΛΗΣ Γ. , σελ.
ΛΕΒΕΝΤΗΣ Β. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΑΝΩΛΑΚΟΥ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΤΡΑΓΑΚΗΣ Ι. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΜΑΝΑΤΙΔΗΣ Ι. , σελ.
ΑΠΟΣΤΟΛΟΥ Ε. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΛΟΒΕΡΔΟΣ Α. , σελ.
ΠΑΝΑΓΙΩΤΑΡΟΣ Η. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΕΤΡΟΠΟΥΛΟΣ Α. , σελ.
ΣΥΝΤΥΧΑΚΗΣ Ε. , σελ.

Γ. Επί του σχεδίου νόμου του Υπουργείου Ναυτιλίας και Νησιωτικής Πολιτικής:
ΑΜΥΡΑΣ Γ. , σελ.
ΑΡΒΑΝΙΤΙΔΗΣ Γ. , σελ.
ΑΣΗΜΑΚΟΠΟΥΛΟΥ Ά. , σελ.
ΒΑΚΗ Φ. , σελ.
ΒΑΡΒΙΤΣΙΩΤΗΣ Μ. , σελ.
ΓΕΩΡΓΙΑΔΗΣ Μ. , σελ.
ΓΡΗΓΟΡΑΚΟΣ Λ. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΔΗΜΗΤΡΙΑΔΗΣ Δ. , σελ.
ΔΡΙΤΣΑΣ Θ. , σελ.
ΕΜΜΑΝΟΥΗΛΙΔΗΣ Δ. , σελ.
ΘΕΟΔΩΡΑΚΗΣ Σ. , σελ.
ΚΑΜΑΤΕΡΟΣ Η. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΜΑΝΛΗΣ Κ. του Αχ. , σελ.
ΚΑΡΑΝΑΣΤΑΣΗΣ Α. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΚΕΦΑΛΟΓΙΑΝΝΗ Ό. , σελ.
ΚΟΥΖΗΛΟΣ Ν. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΓΟΣ Ι. , σελ.
ΛΑΖΑΡΙΔΗΣ Γ. , σελ.
ΛΕΒΕΝΤΗΣ Β. , σελ.
ΛΟΒΕΡΔΟΣ Α. , σελ.
ΜΑΝΩΛΑΚΟΥ Δ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΗΤΣΟΤΑΚΗΣ Κ. , σελ.
ΜΙΧΑΛΟΛΙΑΚΟΣ Ν. , σελ.
ΜΠΑΡΓΙΩΤΑΣ Κ. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΡΙΖΟΥΛΗΣ Α. , σελ.
ΣΥΡΜΑΛΕΝΙΟΣ Ν. , σελ.

ΠΑΡΕΜΒΑΣΕΙΣ:
ΑΝΤΩΝΙΟΥ Χ. , σελ.
ΔΟΥΖΙΝΑΣ Κ. , σελ.
ΘΕΩΝΑΣ Ι. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΜΑΝΙΑΤΗΣ Ι. , σελ.
ΜΠΑΚΟΓΙΑΝΝΗ Θ. , σελ.
ΜΠΑΛΑΟΥΡΑΣ Γ. , σελ.
ΠΑΝΤΖΑΣ Γ. , σελ.
ΣΙΜΟΡΕΛΗΣ Χ. , σελ.
ΣΥΡΙΓΟΣ Α. , σελ.
ΤΖΟΥΦΗ Μ. , σελ.
ΤΡΑΓΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΔ΄

Πέμπτη 30 Ιουνίου 2016

Αθήνα, σήμερα στις 30 Ιουνίου 2016, ημέρα Πέμπτη και ώρα 9.35΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, καλημέρα σας, αρχίζει η συνεδρίαση.

Έχω την τιμή να ανακοινώσω στο Σώμα το δελτίο των επικαίρων ερωτήσεων της Παρασκευής 1ης Ιουλίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της. Βουλής)

1. Η με αριθμό 1055/28-6-2016 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την επαναφορά της Συλλογικής Σύμβασης Εργασίας των Ηθοποιών.

2. Η με αριθμό 1049/27-6-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τον ανολοκλήρωτο έλεγχο για πλαστά πτυχία σε προσλήψεις του Πυροσβεστικού Σώματος.

3. Η με αριθμό 1054/27-6-2016 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την «απορρόφηση των επιλαχόντων συμβασιούχων πυροσβεστών πενταετούς υποχρέωσης».

4. Η με αριθμό 1058/28-6-2016 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τους Υπουργούς Αγροτικής Ανάπτυξης και Τροφίμωνκαι Εσωτερικών και Διοικητικής Ανασυγκρότησης, σχετικά με την αποζημίωση των πληγέντων σε περιοχές της Πελοποννήσου από τις πλημμύρες και το χαλάζι της 25ης Ιουνίου 2016.

5. Η με αριθμό 1048/27-6-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαληπρος τον Υπουργό Περιβάλλοντος και Ενέργειας,σχετικά με «την καταστροφική και αχρεώστητη απαίτηση του ΔΕΔΔΗΕ για πληρωμή υπέρογκου και άδικου προστίμου σε επιχειρήσεις, που είχαν κλείσει κατά τη διάρκεια της κρίσης και τώρα ζητούν να ενεργοποιηθούν ξανά».

6. Η με αριθμό 1053/27-6-2016 επίκαιρη ερώτηση του Βουλευτή Α΄ Αθηνών της Ένωσης Κεντρώων κ. Μάριου Γεωργιάδηπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη σύναψη ατομικών συμβάσεων μίσθωσης έργου με προσωπικό καθαριότητας και φύλαξης των κεντρικών, αποκεντρωμένων και όλων εν γένει των υπηρεσιών του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης καθώς και των ΝΠΔΔ και ΝΠΙΔ που εποπτεύονται από το άνω Υπουργείο.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1050/27-6-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομικών,σχετικά με την αναβάθμιση του Τελωνείου Κήπων και την εκμετάλλευση των προοπτικών των σημείων εισόδου – εξόδου στον Έβρο.

2. Η με αριθμό 1059/28-6-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τους Υπουργούς Αγροτικής Ανάπτυξης και Τροφίμων και Περιβάλλοντος και Ενέργειας, σχετικά με τη λήψη μέτρων αποζημίωσης αγροτών και αποκατάστασης καλλιεργειών και υποδομών από την πυρκαγιά που προκλήθηκε στις 19-6-2016 στη Ρόδο.

3. Η με αριθμό 1063/28-6-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Επικρατείας, σχετικά με τους συμμετέχοντες στον διαγωνισμό των τηλεοπτικών αδειών.

4. Η με αριθμό 1019/21-6-2016 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Οικονομικών, σχετικά με την τροποποίηση του άρθρου 236 του ν.4389/2016 για την αναστολή των μισθολογικών προαγωγών του στρατιωτικού προσωπικού των Ενόπλων Δυνάμεων για τη διετία 2017-2018.

5. Η με αριθμό 992/13-6-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ. – ΔΗΜΑΡ κ. Δημητρίου Κρεμαστινούπρος τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή.

6. Η με αριθμό 1015/17-6-2016 επίκαιρη ερώτηση του Βουλευτή Λαρίσης της Ένωσης Κεντρώων κ. Γεωργίου Κατσιαντώνηπρος τον Υπουργό Οικονομικών,σχετικά με τις δηλώσεις του επικεφαλής του Eurogroup κ. Ντάϊσελμπλουμ περί μη βιωσιμότητας του ελληνικού προγράμματος.

7. Η με αριθμό 1009/16-6-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υγείας,σχετικά με τις απολύσεις στελεχών του ΟΚΑΝΑ στην Πάτρα.

8. Η με αριθμό 1034/21-6-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούληπρος τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο.

9. Η με αριθμό 994/14-6-2016 επίκαιρη ερώτηση του Βουλευτή Αρκαδίας του Συνασπισμού Ριζοσπαστικής Αριστεράς κ. Γεωργίου Παπαηλιού προς τον Υπουργό Αγροτικής Ανάπτυξης και Τροφίμων,σχετικά με το «πακέτο Χατζηγάκη» και την απόφαση του Ευρωπαϊκού Δικαστηρίου περί ανάκτησης του ποσού των 327 εκ. ευρώ ως παρανόμως καταβληθέντος σε Έλληνες αγρότες το 2008 και 2009.

10. Η με αριθμό 1003/14-6-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Υγείας,σχετικά με τα λειτουργικά προβλήματα στο αντικαρκινικό νοσοκομείο «ΜΕΤΑΞΑ».

11. Η με αριθμό 996/14-6-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλουπρος τον Υπουργό Εξωτερικών, σχετικά με την ανάγνωση του Ευαγγελίου την ημέρα του Αγίου Πνεύματος στην Αγιά Σοφιά.

12. Η με αριθμό 899/23-5-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Υγείας, σχετικά με τον αποκλεισμό του Νοσοκομείου Βόλου από το πρόγραμμα ΕΣΠΑ.

13. Η με αριθμό 708/28-3-2016 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Υγείας, σχετικά με την αντιμετώπιση των προβλημάτων του Γενικού Νοσοκομείου Λαμίας.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής.

1. Η με αριθμό 5192/5-5-2016 ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Υγείας, σχετικά με τα προβλήματα στο Μαντζαβινάτειο Νοσοκομείο Ληξουρίου.

2. Η με αριθμό 3970/15-3-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τα προβλήματα στη λειτουργία των χειρουργικών αιθουσών του Γενικού Νοσοκομείου Ελευσίνας «Θριάσιο».

Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Ναυτιλίας και Νησιωτικής Πολιτικής «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτη θα συζητηθεί η έκτη με αριθμό 1036/22-6-2016 επίκαιρη ερώτηση πρώτου κύκλου του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Οικονομικών, σχετικά με την επείγουσα ανάγκη έκδοσης υπουργικής απόφασης για τον καθορισμό των όρων και των διαδικασιών απαλλαγής από τον ειδικό φόρο κατανάλωσης των προϊόντων που προορίζονται για την παραγωγή ξυδιού.

Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Κύριε Υπουργέ, ευχαριστώ που είστε εδώ.

Όταν αψυχολόγητα, ως ισοδύναμο στα τέλη εκπαίδευσης, επιβλήθηκε ο ειδικός φόρος κατανάλωσης στο κρασί, η Κυβέρνηση δεν φρόντισε να έχει υπ’ όψιν της και τις παρενέργειες που θα προκύψουν.

Μία σημαντική παρενέργεια είναι ότι τα υποβαθμισμένα προϊόντα που έχει το κρασί, δεν μπορούν να διοχετεύονται στην αγορά, όπως και τα υποπροϊόντα, τα οποία, όμως, είναι εμπορεύσιμα, κατάλληλα ως ξύδι. Χρησιμοποιούνται, λοιπόν, τα υποπροϊόντα και η υποβαθμισμένη ύλη για την παραγωγή ξυδιού.

Αυτό, όμως, επιβαρύνθηκε από 1-1-2016 με τον ειδικό φόρο κατανάλωσης κατά 0,20 λεπτά ανά λίτρο, όπως και το υποπροϊόν του οίνου.

Τι συνέπεια είχε αυτό; Η αξία του υποβαθμισμένου οίνου, η οποία είναι περίπου 0,18 ή 0,20 λεπτά -η εμπορική αξία- όπως διαμορφώνεται στην αγορά, συν 0,20 λεπτά επί του λίτρου με τον ειδικό φόρο κατανάλωσης, διπλασίασε την τιμή.

Τι συνέβη; Εστράφησαν σε άλλες αγορές. Ήδη μειώθηκε η παραγωγή ξυδιού. Ήδη είναι στις φορολογικές αποθήκες μεγάλες ποσότητες, οι οποίες υφίστανται και αλλοίωση, αφού ακόμα δεν έχει ξεκαθαρίσει το τοπίο.

Γιατί το λέω αυτό; Από τη βιβλιογραφία που κοίταξα, κύριε Πρόεδρε, είδα ότι δημιουργούνται μικροβιακοί φόρτοι, η λεγόμενη «μούχλα». Αυτή και να αφαιρεθεί ακόμα, αφήνει μυρωδιά και μυρίζει το υποπροϊόν, οπότε απορρίπτεται.

Ήδη πλησιάζει η νέα σεζόν της παραγωγής -από το φθινόπωρο- και θα πρέπει να ελευθερωθούν οι αποθήκες. Αυτά, λοιπόν, θα απορριφθούν και θα χάσουν την αξία τους. Ήδη γίνονται εισαγωγές.

**ΠΡΟΕΔΡΕΥΩΝ (Γεώργιος Βαρεμένος):** Το ερώτημα ποιο είναι;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Τελειώνω αμέσως.

Με την έννοια αυτή έχουμε το εξής πρόβλημα: Η Κυβέρνηση αντελήφθη μεν ότι θα πρέπει να το ρυθμίσει αυτό το ζήτημα -μετά τρεις μήνες από την εισαγωγή του ειδικού φόρου-, αλλά το εξήρτησε από υπουργική απόφαση, την οποία το Υπουργείο Οικονομικών δεν έχει εκδώσει. Παραμένει, λοιπόν, υπό τελωνειακό φορολογικό καθεστώς και η αγορά έχει νεκρώσει.

Γι’ αυτό, λοιπόν, ζήτησα από τον κύριο Υπουργό να μας δώσει τις εξηγήσεις του.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο για να απαντήσετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Ευχαριστώ, κύριε Βουλευτά. Δεν θα συμφωνήσω μαζί σας στην άποψή σας περί του τι έγινε για το ΦΠΑ στην εκπαίδευση. Έχουμε ακούσει πάρα πολλή κριτική σε αυτήν την Αίθουσα.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Δεν έκανα ιδιαίτερη κριτική. Αναφορά έκανα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Αναφορά.

Όμως, κάποια στιγμή πρέπει να κατατεθεί και κάποια πρόταση. Όσο δεν κατατίθεται μια πρόταση, τόσο γινόμαστε πιο βέβαιοι ότι αυτό που κάναμε για το ΦΠΑ στη εκπαίδευση, ήταν σωστό. Όμως, περί των πολιτικών εκτιμήσεων ας μη χάσουμε άλλον χρόνο.

Σε ό,τι αφορά το συγκεκριμένο θέμα το οποίο αναδεικνύετε με την ερώτησή σας -που πολύ σωστά αναδεικνύετε το θέμα των καθυστερήσεων- να σας πω ότι σίγουρα υπάρχει καθυστέρηση από τις υπηρεσίες του Υπουργείου Οικονομικών. Έπρεπε να έχει βγει πολύ νωρίτερα αυτή η απόφαση και να αντιμετωπίζει αυτό το πρόβλημα.

Τα δεδομένα της απόφασης δεν μπορούσαν να συμπεριληφθούν στον νόμο, διότι είναι τόσο σύνθετα, τόσο τεχνικά και τόσο νομικά τα θέματα που έπρεπε να ορίζονται σε συγκεκριμένη υπουργική απόφαση. Άρα, σωστά ο νόμος προέβλεπε το ότι έπρεπε να βγει υπουργική απόφαση. Όμως, δεν υπάρχει δικαιολογία στο ότι καθυστερήσαμε σαν Υπουργείο Οικονομικών και έπρεπε να έχουμε βγάλει νωρίτερα αυτήν την απόφαση.

Βεβαίως, όπως ξέρετε και εσείς από τις νομικές σας γνώσεις, όσον αφορά το νούμερο 1, που λέτε: «Προτίθεστε να ασκήσετε την εξουσία σας και να εκδώσετε την ανωτέρω αναμενόμενη κανονιστική απόφαση», όπως ξέρετε, η ΓΓΔΕ, η Γενική Γραμματεία Δημοσίων Εσόδων, είναι μια ανεξάρτητη αρχή, ενώ είναι συγκεκριμένες οι νομικές αρμοδιότητες που έχει ο Υπουργός. Πρέπει να ετοιμάσουν οι υπηρεσίες της ΓΓΔΕ τις συγκεκριμένες αποφάσεις. Εγώ έχω την πολιτική ευθύνη, σύμφωνα με την απόφαση του Πρωθυπουργού, αλλά η ΓΓΔΕ έχει ανεξαρτησία. Άρα, βεβαίως και έχω τη γενικότερη πολιτική ευθύνη, αλλά θα πρέπει και ο καθένας να αναλαμβάνει την ευθύνη του.

Παρ’ όλα αυτά, οι απαντήσεις τις οποίες θα καταθέσουμε και τις οποίες έχουμε από τις δύο αρμόδιες υπηρεσίες, δηλαδή από τη Διεύθυνση Ειδικών Φόρων Κατανάλωσης της ΓΓΔΕ και από τη Διεύθυνση Αλκοόλης και Τροφίμων πάλι της ΓΓΔΕ, αναφέρουν συγκεκριμένα γι’ αυτά τα ζητήματα ότι είναι στο τελευταίο στάδιο επεξεργασίας από τις συναρμόδιες διευθύνσεις του Υπουργείου μας και επίκειται η έκδοση της εν λόγω απόφασης.

Όσον αφορά αυτή την απόφαση, λοιπόν, η οποία σίγουρα έπρεπε να έχει βγει εδώ και καιρό για να μη δημιουργηθούν αυτά τα προβλήματα στην αγορά, οι πληροφορίες μου είναι ότι θα βγει τις αμέσως επόμενες μέρες για να μη δημιουργήσουμε άλλα προβλήματα στους πολίτες που έχουν ήδη τα προηγούμενα προβλήματα.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα είμαι συντομότατος, κύριε Πρόεδρε.

Βεβαίως και η εφαρμογή του νόμου εξαρτάται από μια κανονιστική απόφαση. Μια κανονιστική απόφαση θέλει κάποιον χρόνο για να προετοιμαστεί, διότι έχει τεχνικά λεπτομερειακά θέματα. Γι’ αυτό δεν θα διαφωνήσω με τον κ. Αλεξιάδη.

Όμως, θα διαφωνήσω μαζί του σε άλλο σημείο. Εφόσον η Κυβέρνηση προτίθεται να εισαγάγει διάταξη νόμου και να ρυθμίσει ένα θέμα και γνωρίζει ότι θα καθυστερήσει η έκδοση της κανονιστικής απόφασης, δεν θα ήταν χρήσιμο, κύριε Υπουργέ, από την ώρα που παίρνετε την απόφαση να εισάγετε μια νέα νομοθεσία, να ξεκινήσει αντίστοιχα και παράλληλα η προετοιμασία της υπουργικής απόφασης;

Νομίζω ότι θα πρέπει να το εκτιμήσετε αυτό σε επόμενα στάδια, όχι μόνο στο θέμα του οίνου και του ξυδιού, αλλά στο να μην υπάρχουν τέτοιες καθυστερήσεις γενικότερα, όπως και εσείς έντιμα αποδέχεστε ότι υπάρχει μια καθυστέρηση.

Εκείνο το οποίο θέλω να πω σε μεγάλη συντομία, κύριε Πρόεδρε, είναι ότι όταν καθυστερεί κάτι να αντιμετωπιστεί στην αγορά, η αγορά έχει διεξόδους. Στη συγκεκριμένη περίπτωση, δηλαδή, δεν κατέστη δυνατόν να διατεθούν οι ποσότητες του υποβαθμισμένου οίνου για να γίνει ξύδι, αλλά αντικαταστάθηκαν από εισαγωγές. Οπότε, άρχισε πλέον ο ανταγωνισμός μεταξύ των δύο προϊόντων μεταξύ περισσοτέρων χωρών. Καλύπτονται μερικώς οι ανάγκες της αγοράς, γιατί τα εισαγόμενα είδη δεν φορολογούνται, δεν έχουν τον ειδικό φόρο κατανάλωσης. Επομένως, μπορεί να έχει ήδη διαμορφωθεί ένα ευνοϊκό κλίμα υπέρ των εισαγωγών.

Αυτό, λοιπόν, το Υπουργείο Οικονομικών πρέπει να το σταθμίζει στις αποφάσεις του, γιατί σήμερα υπάρχουν ζητήματα, όπως αυτά των πληρωμών. Έχουν δοθεί πιστώσεις για να αγοραστούν από το εξωτερικό οι υποβαθμισμένοι οίνοι και να γίνουν όξος.

Αυτό σημαίνει ότι υπάρχει συνεχής συνεργασία με εμπορικούς οίκους του εξωτερικού, που μπορεί να συνεχιστεί έστω κι αν επιλυθεί το ζήτημα, όπως λέει ο κ. Αλεξιάδης.

Γι’ αυτό, λοιπόν, επαναλαμβάνω ότι θα πρέπει να εκδίδονται σε συντομότατο χρόνο -σχεδόν ταυτόχρονα με τη νομοθετική ρύθμιση- για να μην αντιμετωπίζουμε αυτά τα ζητήματα, διότι ο διαδραμών χρόνος συνολικά είναι έξι μήνες. Από την ψήφιση του νόμου, από την 1-1-2016 που ισχύει ο ειδικός φόρος, ήδη σήμερα συμπληρώνονται έξι μήνες που επιβαρύνεται το προϊόν.

Επίσης, όσο δεν εκδίδεται η κανονιστική απόφαση, υπάγεται σε φορολογικό καθεστώς και εξακολουθούν να υπάρχουν τα προβλήματα. Και θα τεθεί και ένα τελευταίο ζήτημα, το οποίο θέλω να απεύχομαι ότι θα συντρέξει. Όσο καθυστερεί η απόφαση και περνάει ο εύλογος χρόνος, εγείρονται και αξιώσεις αποζημιώσεως των εμπόρων-παραγωγών. Και τουλάχιστον στην παρούσα φάση δεν θέλω να πούμε γι’ αυτές, διότι αν υποστούν οικονομικές ζημιές οι οποίες δεν θα μπορούν να αντιμετωπιστούν από αλλού, όπως αν συμβεί η απόρριψη όλων αυτών των υποβαθμισμένων προϊόντων για να ελευθερωθούν οι φορολογικές αποθήκες και να μπει η νέα σοδιά μέσα, τότε πώς θα καλυφθεί η ζημιά; Δεν ξέρω αν υπάρχει κανονισμός, δεν ξέρω αν υπάρχει κονδύλι που να μπορεί να τις καλύψει αυτές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Δεν θα επαναλάβω τα περί αποδοχής της κριτικής για καθυστερήσεις. Το έχω κάνει και άλλη φορά. Θέλω να είμαι ειλικρινής. Υπάρχουν τομείς όπου το Υπουργείο Οικονομικών πάει πολύ γρήγορα και πάει πολύ πιο μπροστά από τα γεγονότα και υπάρχουν και άλλοι τομείς που λόγω άλλων εργασιών, υπάρχουν καθυστερήσεις. Το προσωπικό στο Υπουργείο Οικονομικών, δυστυχώς, είναι πάρα πολύ λίγο. Υπάρχει πολύ μεγάλος φόρτος εργασιών και μερικές φορές -όπως και σε αυτή την περίπτωση- δυστυχώς δεν μπορούμε έγκαιρα να αντιμετωπίσουμε τα προβλήματα που έχουν οι επιχειρήσεις και οι πολίτες. Αυτό είναι ένα δεδομένο.

Πρέπει, όμως, να δείτε την προσπάθεια που γίνεται στο Υπουργείο Οικονομικών σαν ένα ενιαίο σύνολο. Διότι μπορεί σε κάποιους τομείς να μην είμαστε τόσο γρήγοροι όσο θα έπρεπε να είμαστε, δείτε όμως τη συνολική εικόνα. Η συνολική εικόνα, όπως προκύπτει και από τα αποτελέσματα, όπως προκύπτει και από τα δεδομένα, όπως προκύπτει από τον μεγάλο αγώνα που δίνουμε, δείχνει ότι ανταποκρινόμαστε στα προβλήματα και προσπαθούμε να βελτιώσουμε και τις όποιες καθυστερήσεις υπάρχουν.

Εγώ θα ήμουν ευτυχής αν κάποια στιγμή μπορούσαμε να βάλουμε στην άκρη στο νομοθετικό μας σύστημα όλη αυτήν εδώ τη βιομηχανία των εγκυκλίων και των αποφάσεων που βγαίνουν. Θα πρέπει το σύστημά μας να είναι πολύ πιο απλό. Θα πρέπει να έχουμε συγκεκριμένα πλαίσια και συγκεκριμένους κανόνες και να μην χρειάζεται κάθε φορά με μία διάταξη να αλλάζει μία ολόκληρη ιστορία και να χρειάζεται τόσος πολύς κόπος είτε στο Υπουργείο Οικονομικών είτε σε επιχειρήσεις -λογιστές, δικηγόρους- για το τι πρέπει να γίνει.

Προς αυτή την κατεύθυνση εργαζόμαστε. Και εργαζόμαστε στο να γίνει πιο απλό και πιο κατανοητό το φορολογικό μας σύστημα.

Ευχαριστώ.

(Στο σημείο αυτό ο Αναπληρωτής Υπουργός Οικονομικών, κ. Τρύφων Αλεξιάδης, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κύριοι συνάδελφοι, η πρώτη με αριθμό 1044/27-6-2016 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Υγείας, σχετικά με την επαγγελματική και εργασιακή αναβάθμιση των «βοηθών νοσηλευτών», δεν θα συζητηθεί λόγω κωλύματος του κυρίου Υπουργού.

Επίσης, η ενδέκατη με αριθμό 944/3-6-2016 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με τους ασθενείς που χειρουργούνται με δικά τους έξοδα στο Πανεπιστημιακό Γενικό Νοσοκομείο Θεσσαλονίκης «ΑΧΕΠΑ», δεν θα συζητηθεί λόγω κωλύματος του κυρίου Υπουργού.

Η δέκατη τρίτη με αριθμό 966/7-6-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με την κατάσταση στο Γενικό Κρατικό Νίκαιας, δεν θα συζητηθεί λόγω κωλύματος του κυρίου Υπουργού.

Επίσης, η δέκατη τέταρτη με αριθμό 935/31-5-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου, προς τον Υπουργό Υγείας σχετικά με τις ελλείψεις και τα προβλήματα του στόλου του ΕΚΑΒ, δεν θα συζητηθεί λόγω κωλύματος του κυρίου Υπουργού.

Η δέκατη πέμπτη με αριθμό 825/25-4-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με την υπολειτουργία του Αντικαρκινικού Νοσοκομείου Μεταξά, δεν θα συζητηθεί λόγω κωλύματος του κυρίου Υπουργού.

Θα συζητηθεί τώρα τέταρτη με αριθμό 1046/27-6-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας, κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων για τις διαφαινόμενες ζημιές στην παραγωγή ελαιολάδου σε περιοχές της Κρήτης, λόγω προβληματικής καρπόδεσης της ελιάς.

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, οι μικρομεσαίοι αγρότες, εκτός από τις συνέπειες που υφίστανται από την εφαρμογή της νέας ΚΑΠ της Ευρωπαϊκής Ένωσης, τη φοροληστεία, την πλήρη εξάρτησή τους από τους μεγαλέμπορους και βιομήχανους για τη διάθεση των προϊόντων τους, έρχονται να υποστούν και τις συνέπειες των αστάθμητων κλιματολογικών φαινομένων που έχουν προκαλέσει εκτεταμένες καταστροφές στην παραγωγή ελαιολάδου.

Η προβληματική καρπόδεση που παρατηρήθηκε φέτος, είναι αποτέλεσμα της παρατεταμένης ανομβρίας, άλλων κλιματικών αλλαγών, όπως ο λίβας και οι άκαιρες βροχοπτώσεις που ξεπλένουν τη γύρη. Μάλιστα, ο φετινός χειμώνας στην Κρήτη κατά τόπους είχε 70% λιγότερες βροχοπτώσεις από τον περσινό και 50% σε σχέση με την τελευταία δεκαετία.

Αυτή η αστοχία καρπόδεσης αναπόφευκτα οδηγεί σε πολύ μεγάλες ζημιές στην παραγωγή ελιάς, οι οποίες κατά τόπους αγγίζουν το 60% της συνολικής παραγωγής σε περιοχές όπως στον Δήμο Βιάννου και στη Δημοτική Ενότητα Αστερουσίων της Περιφερειακής Ενότητας Ηρακλείου, σε περιοχές των Περιφερειακών Ενοτήτων Λασιθίου και Ρεθύμνου, στα ορεινά των Χανίων με την τσουνάτη ελιά, αλλά και σε αρκετές περιοχές στα πεδινά των Δήμων Κισσάμου, Πλατανιά και Αποκόρωνα.

Το ποσοστό πληττόμενης παραγωγής εκτιμάται ότι θα αυξηθεί κατά πολύ και ιδιαίτερα εάν μέχρι τον Νοέμβρη συνεχιστούν οι ακραίες κλιματολογικές αλλαγές. Τα αποθέματα νερού στον υδροφόρο ορίζοντα των περιοχών έχουν μειωθεί σημαντικά κάτω από τη συνδυασμένη ανομβρία και την υπεράντληση νερού. Εξαρτάται, βέβαια, και από το τι πορεία θα ακολουθήσει ο δάκος –πυρινοτρήτης, ρυγχίτης- και άλλες ασθένειες.

Πέρα από το συγκεκριμένο πρόβλημα, εντοπίζεται έντονο και το φαινόμενο της αποφύλλωσης σε πολλές περιοχές, όπου είναι εμφανές πως τα φύλλα των δένδρων έχουν κιτρινίσει και πέφτουν σταδιακά στο έδαφος. Μάλιστα, πολλοί αγρότες προχωρούν σε εκτεταμένο κλάδεμα των προβληματικών δένδρων.

Το ερώτημα των ερωτημάτων είναι το εξής: Εσείς τι κάνετε, κύριε Υπουργέ; Τι κάνει η Κυβέρνησή σας; Έχουμε έναν ΕΛΓΑ που λειτουργεί ανταποδοτικά και το μόνο που κάνει είναι να χαρατσώνει τους αγρότες, χωρίς να επιστρέφει απολύτως τίποτα. Μόλις προχθές ο προϊστάμενος του ΕΛΓΑ στην Κρήτη είπε ότι δεν συντρέχουν οι προβλεπόμενες από τον κανονισμό συνθήκες για αποζημίωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Πού το πάτε; Οι αγρότες είναι σε απόγνωση, είναι εξαγριωμένοι με την πολιτική σας, τον ισχύον κανονισμό και την πολιτική εξόντωσης των μικρών παραγωγών, με ένα ΕΓΛΑ ουσιαστικά ανύπαρκτο.

Σας ρωτάμε, λοιπόν, κύριε Υπουργέ:

Πρώτον, τι μέτρα θα πάρετε, ώστε να καταγραφούν άμεσα όλες οι ζημιές που οφείλονται στην άστοχη καρπόδεση της ελιάς και να αποζημιωθούν άμεσα οι παραγωγοί, να δοθεί έκτακτη ειδική ενίσχυση και η παροχή ειδικών διευκολύνσεων και άλλων παροχών προς τους πληγέντες, ώστε να καταστεί δυνατή η συνέχιση της παραγωγικής τους ικανότητας;

Δεύτερον, τι μέτρα θα πάρετε ώστε ο ΕΛΓΑ να ανταποκρίνεται στις ανάγκες των αγροτών ως αποκλειστικά δημόσιος οργανισμός, χρηματοδοτούμενος από τον κρατικό προϋπολογισμό, επαρκώς στελεχωμένος σε ειδικότητες, σε προσωπικό, με αλλαγή του κανονισμού του, ώστε να αποζημιώνει 100% τις ζημιές για οποιοδήποτε ποσοστό καταστροφής της παραγωγής στο φυτικό και ζωικό κεφάλαιο, στις υποδομές, για οποιοδήποτε είδος καταστροφής από αστάθμητο εξωτερικό, καιρικό ή άλλον έμμεσο ή άμεσο παράγοντα;

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Τελείωσα, κύριε Πρόεδρε. Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Να σας δώσουμε λίγες βροχές από την Αιτωλοακαρνανία, να μας δώσετε λίγο τουρισμό.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, κατανοώ την ανησυχία και την αγωνία σας, αλλά, όπως και εσείς ασφαλώς γνωρίζετε, οι ζημιές από ακαρπία -δηλαδή μειωμένη παραγωγή, κακή καρπόδεση, σχινοκαρπία - δεν καλύπτονται ασφαλιστικά από τον ΕΛΓΑ, σύμφωνα με τον ισχύοντα Κανονισμό Ασφάλισης της Αγροτικής Παραγωγής. Είναι ο ν.3877/2010.

Ωστόσο, αυτές οι ζημιές -δηλαδή από ακαρπία- μπορούν να ενταχθούν σε προγράμματα κρατικών οικονομικών ενισχύσεων. Είναι τα γνωστά ως ΠΣΕΑ στον αγροτικό χώρο. Προκειμένου, όμως, να τύχουν ενίσχυσης οι παραγωγοί για την αντιστάθμιση της απώλειας εισοδήματος, σύμφωνα με τον Κανονισμό Κρατικών Ενισχύσεων και τις κατευθυντήριες γραμμές που υπάρχουν από πλευράς της Ευρωπαϊκής Επιτροπής, θα πρέπει να υπάρχουν μερικές προϋποθέσεις, οι οποίες είναι οι εξής:

Πρώτον, η παραγωγή του έτους ζημιάς να έχει ζημιωθεί κατά είδος προϊόντος καλλιέργειας σε επίπεδο νομού σε ποσοστό 30% και πάνω σε σχέση με τη μέση απόδοση των προηγούμενων τριών χρόνων. Και, βεβαίως, αυτά με βάση τα επίσημα στατιστικά στοιχεία της χώρας.

Δεύτερον, να τεκμηριώνεται επιστημονικά από επιτροπή, η οποία ορίζεται από το Υπουργείο Αγροτικής Ανάπτυξης, ότι η απώλεια της παραγωγής είναι αποτέλεσμα δυσμενών καιρικών συνθηκών.

Τρίτον, τα επίσημα μετεωρολογικά στοιχεία πρέπει να επιβεβαιώνουν τον χαρακτηρισμό των καιρικών συνθηκών ως δυσμενών.

Τέταρτον, να εγκριθεί η δαπάνη αντιστάθμισης των ζημιών από το Γενικό Λογιστήριο του Κράτους, δηλαδή να επιτρέπουν οι δημοσιονομικές συνθήκες της χώρας τη συγκεκριμένη πληρωμή.

Εγώ αυτό που έχω να σας πω είναι -ιδιαίτερα με τον ΕΛΓΑ Ηρακλείου- ότι παρακολουθούμε την εξέλιξη της ελαιοκαλλιέργειας στην ευρύτερη περιοχή του νομού, αλλά και σε άλλες περιοχές της νήσου. Θα έλεγα, όμως, ότι παρακολουθούμε και συνολικά σε όλη την Ελλάδα τις επιπτώσεις των φαινομένων ακαρπίας.

Στη δεδομένη χρονική περίοδο το υποκατάστημα του ΕΛΓΑ, πέραν του μόνιμου γεωτεχνικού προσωπικού που έχει, είναι ήδη στελεχωμένο και με εποχικό προσωπικό, για να μπορεί να ανταπεξέλθει στα προβλήματα, στο έργο των εξατομικευμένων εκτιμήσεων.

Επιπρόσθετα, ο οργανισμός, για την έγκυρη πάντα διεξαγωγή των εκτιμήσεων, προβαίνει στην πρόσληψη εκατόν τριάντα πέντε εποχικών γεωτεχνικών μέσω ΑΣΕΠ για τη στελέχωση όλων των περιφερειακών υποκαταστημάτων. Είναι μια διαδικασία που βρίσκεται σε εξέλιξη.

Επί τη ευκαιρία, επειδή έχουμε ένα πρόβλημα σχετικά με τα οδοιπορικά των εκτιμητών, την ερχόμενη εβδομάδα -το τονίζω και από τη Βουλή- έχει ήδη συμφωνηθεί μια συγκεκριμένη τροπολογία που θα αντιμετωπίσει το πρόβλημα των γεωπόνων. Θέλω να πιστεύω ότι δεν πρέπει να χρησιμοποιείται αυτό ως πρόσχημα, από τη δική τους πλευρά, για αποχή από τα καθήκοντα εκτίμησης. Λύνεται το πρόβλημά τους.

**ΠΡΟΕΔΡΕΥΩΝ (Γεώργιος Βαρεμένος):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Το ότι δεν καλύπτονται από τον ΕΛΓΑ πάρα πολλές περιπτώσεις, αυτό είναι γνωστό. Σας είπα και προηγουμένως ότι δεν καλύπτεται η καρποδεσία, δεν καλύπτονται οι χαλαζοπτώσεις, οι παγετοί, δεν καλύπτονται από πυρκαγιές. Τελικά, τι καλύπτει αυτός ο ΕΛΓΑ; Και μας είπατε ότι εάν είναι πάνω από 30% της ζημιάς, θα καλυφθεί.

Κύριε Υπουργέ, όλα αυτά, η αστοχία της καρπόδεσης, η σχινοκαρπία, οι βροχοπτώσεις, οι χαλαζοπτώσεις, τα ακριβά εφόδια και τα λιπάσματα, ο ΦΠΑ, η φοροληστεία, όλα αυτά μαζί, σωρευτικά, έχουν οδηγήσει τα αγροτικά νοικοκυριά στην εξαθλίωση, στην απογοήτευση και την ίδια ώρα περιμένουν έξω από την πόρτα τους τα μαύρα κοράκια, δηλαδή οι μεγάλοι επιχειρηματίες, για να τους πάρουν κοψοχρονιά για ένα κομμάτι ψωμί τη γη τους, όπως και την παραγωγή τους, από την οποία θρέφουν την οικογένειά τους, αποτελειώνοντάς τους οικονομικά. Αποδεικνύεται, δηλαδή, πως ο ΕΛΓΑ, όχι μόνο δεν μπορεί να ικανοποιήσει ανάγκες του μικρομεσαίου αγρότη, αλλά αποτελεί κρατικό μηχανισμό σκληρού χαρατσώματος.

Εσείς είπατε ότι θα φέρετε κάποιες τροπολογίες στην πορεία, προκειμένου να λύσετε τα ζητήματα, τα οδοιπορικά και τις μετακινήσεις των υπαλλήλων. Αυτά, όμως, ξέρετε από πότε τα λέτε; Από τον Δεκέμβρη του 2015! Από τον Δεκέμβρη του 2015 λέτε ότι θα φέρετε τροπολογίες στη Βουλή. Κάπου φέρατε ένα νομοσχέδιο, πήγατε να εντάξετε μέσα αυτό το ζήτημα ως υπόσχεση που είχατε απέναντι στους εργαζόμενους και το πήρατε μέσα σε μια νύχτα. Θα μου πείτε ότι το ξαναεξαγγέλλετε. Θα το δούμε. Εν πάση περιπτώσει, όμως, η πορεία μέχρι σήμερα του Υπουργείου άλλα πράγματα λέει.

Εν πάση περιπτώσει, αυτός ο Κανονισμός του ΕΛΓΑ πρέπει να αλλάξει. Εδώ μιλάμε για έναν δημόσιο ΕΛΓΑ, χρηματοδοτούμενο αποκλειστικά από τον κρατικό προϋπολογισμό, που να καλύπτει όλες τις ζημιές στο 100% των μικρομεσαίων παραγωγών, που να εξασφαλίζει δουλειά, εισόδημα και να καλύπτει όλες τις μετακινήσεις των υπαλλήλων.

Υπάρχει ένα θέμα, κύριε Υπουργέ. Εδώ ένα εκατομμύριο στρέμματα που έχουν υποστεί καταστροφές για φέτος ακόμα δεν έχουν εκτιμηθεί. Δεν έχουν αποδοθεί 30 εκατομμύρια ευρώ από τις περσινές εκτιμήσεις. Εξατομίκευση ζημιών, επίσης, δεν έχει γίνει.

Πότε θα γίνουν όλα αυτά; Με τι προσωπικό θα γίνουν όλα αυτά; Αφού θα έχει μπει ήδη στη νέα καλλιεργητική περίοδο ο παραγωγός, αφού θα έχει υποστεί ήδη τη ζημιά, στραγγισμένος οικονομικά με το υψηλό κόστος παραγωγής, τότε θα εκτιμηθούν οι ζημιές; Δηλαδή, στην επόμενη καλλιεργητική περίοδο; Τότε θα αρχίσει φυσικά αυτή η εκτιμητική κοπτοραπτική, με στόχο τελικά να μην αποζημιωθούν ποτέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο ΕΛΓΑ είναι συνειδητά αποψιλωμένος, κύριε Υπουργέ, από προσωπικό, κάτι που καθιστά αδύνατη την άμεση καταγραφή ζημιών στα ελαιόδεντρα, σε όλες τις ζημιές που έχουν υποστεί όλοι οι αγρότες σε όλη την Ελλάδα.

Η πολιτική σας, λοιπόν, είναι μια πολιτική πιστή στις αντιαγροτικές πολιτικές της Ευρωπαϊκής Ένωσης. Το ομολογήσατε, άλλωστε, ότι αν το επιτρέψουν οι δημοσιονομικές συνθήκες, θα αποζημιώνονται οι παραγωγοί από τις καταστροφές τις οποίες έχουν, που αυτή η δημοσιονομική πολιτική όμως δεν θα τελειώσει ούτε το 2017, ούτε το 2018, ούτε το 2020. Είναι μια πολιτική αυτή που εφαρμόζεται για τους αγρότες σκληρή, στη βάση της Κοινής Αγροτικής Πολιτικής, στη βάση της στρατηγικής της Ευρωπαϊκής Ένωσης 2020.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Συντυχάκη. Εξαντλήσαμε και τον επιπλέον χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Να το ολοκληρώσω, κύριε Πρόεδρε.

Έχουν περάσει έξι μήνες και δεν έχετε επιλύσει τα εργασιακά προβλήματα. Πρέπει, λοιπόν, άμεσα να προχωρήσετε στην επίλυση όλων αυτών των προβλημάτων, έτσι ώστε να διασφαλιστεί η λειτουργία του ΕΛΓΑ ως του μόνου φορέα ασφάλισης με δημόσιο κοινωνικό χαρακτήρα, αποκλειστικά χρηματοδοτούμενο από τον κρατικό προϋπολογισμό και να προστατεύονται τα συμφέροντα των αγροτών. Αυτόν τον δρόμο της υπεράσπισης των συμφερόντων τους πρέπει να ακολουθήσουν οι μικρομεσαίοι αγρότες σε κοινή δράση με τους εργαζόμενους στον ΕΛΓΑ, σε όλες αυτές τις υπηρεσίες.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, παρ’ όλα αυτά που είπατε, ο ΕΛΓΑ για τις ζημιές που προξενήθηκαν το 2015 σε διάφορες καλλιέργειες στην Κρήτη έχει καταβάλει εντός του 2016 στους ασφαλιστικά βεβαίως ενήμερους παραγωγούς αποζημιώσεις ύψους περίπου 12 εκατομμυρίων ευρώ και σχεδόν έχει ολοκληρώσει το μεγαλύτερο μέρος των ζημιών του 2015 και σύντομα θα ολοκληρωθεί τουλάχιστον το κομμάτι του 2015.

Η υποχρεωτική ασφάλιση στον ΕΛΓΑ είναι σύμφωνα με τον συγκεκριμένο νόμο τέτοια, που λειτουργεί ανταποδοτικά και καλύπτει συγκεκριμένες ζημιές στη φυτική παραγωγή και στο ζωικό κεφάλαιο. Οπωσδήποτε ότι υπάρχουν ζημιές, οι οποίες δεν καλύπτονται, όλοι το ξέρουμε. Όμως, χρειάζεται οπωσδήποτε να τροποποιηθεί ο συγκεκριμένος κανονισμός. Χρειάζεται να υπάρξει αναλογιστική μελέτη, η οποία θα καταλήξει σε συγκεκριμένο ασφάλιστρο όσον αφορά την κάλυψη των κινδύνων.

Εσείς, βεβαίως, έχετε την άποψη –και λογικό είναι να μην διαφωνεί αυτός ιδιαίτερα που τον αφορά- να καλύπτει ο ΕΛΓΑ 100% τις δαπάνες του από το δημόσιο. Αυτό αντιλαμβάνεστε ότι δεν μπορούμε στις σημερινές συνθήκες να το κάνουμε. Δεν έχω κανένα πρόβλημα εγώ να σας πω ότι σε πολλά από αυτά τα σημεία υπάρχουν επιπτώσεις από την κοινή αγροτική πολιτική, που εφαρμόζεται στη χώρα μας.

Όμως, εγώ, επειδή υπάρχει το μεγάλο πρόβλημα της ακαρπίας στην Ελλάδα, θέλω να σας τονίσω ότι στα πλαίσια του Συμβουλίου Υπουργών Γεωργίας γίνονται πάρα πολλές συζητήσεις αυτή την περίοδο, γιατί το φαινόμενο των επιπτώσεων της κλιματικής αλλαγής στη γεωργία δεν απασχολεί μόνο εμάς, απασχολεί και άλλες χώρες. Όπως αντιλαμβάνεστε εκτός από μια επιστημονική τεκμηρίωση, που θα υπάρξει, -ήδη εμείς έχουμε συστήσει σχετική επιτροπή, που ασχολείται με το θέμα των επιπτώσεων ειδικά στην ακαρπία από τις καιρικές συνθήκες και από όλα αυτά που έχουν σχέση με την κλιματική αλλαγή- θα είναι πολύ σημαντικό να υπάρξει κάποια απόφαση από πλευράς της Ευρωπαϊκής Επιτροπής, η οποία να ανοίγει έναν δρόμο προσέγγισης με ενισχύσεις της συγκεκριμένης ζημιάς. Όμως, αυτά δεν είναι ώριμα ακόμη να ειπωθούν.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Επόμενη είναι η έκτη με αριθμό 990/13.6.2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Αγροτικής Ανάπτυξης και Τροφίμων, σχετικά με την καταβολή των αγροτικών επιδοτήσεων.

Είναι ο κ. Αυγενάκης εδώ; Δεν είναι εδώ ο κ. Αυγενάκης. Επομένως, διαγράφεται η ερώτηση.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να απαντήσω με δυο λόγια;

**ΠΡΟΕΔΡΕΥΩΝ (Γεώργιος Βαρεμένος):** Σε ποιον; Σε αυτόν που δεν είναι παρών;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Επειδή είναι ένα θέμα που αφορά τον αγροτικό κόσμο.

**ΠΡΟΕΔΡΕΥΩΝ (Γεώργιος Βαρεμένος):** Δεν μπορείτε να απαντήσετε στα αδειανά έδρανα.

Προχωράμε στην τρίτη με αριθμό 1039/24-6-2016 επίκαιρη ερώτηση πρώτου κύκλου του Βουλευτή Β’ Αθηνών της Δημοκρατικής Συμπαράταξης ΠΑΣΟΚ-ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την ανάγκη αλλαγής του Οικογενειακού Δικαίου.

Κύριε Λοβέρδο, έχετε τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, θα διατυπώσω με τρόπο απολύτως λακωνικό το επίκαιρο ερώτημά μου και θα περιμένω, για να κάνω την κυρίως ανάπτυξη του θέματος, την απάντησή σας.

Θεωρώ ότι η παρουσία σας στο Υπουργείο Δικαιοσύνης για το προκείμενο, είναι ο απόλυτα ευνοϊκός όρος για να δώσουμε μια λύση που εκκρεμεί εδώ και χρόνια. Εμπιστεύομαι απολύτως την κοινωνική σας ευαισθησία -αυτό το έχω πει και άλλες φορές- παρά το γεγονός ότι η οξεία πολιτική αντιπαράθεση μάς φέρνει απέναντι αρκετές φορές και μάλιστα με πολύ έντονο τρόπο.

Το παρεξηγείτε, αλλά δεν είναι προσωπικό. Είναι πολιτικό. Χρεώνεστε τα βάρη ενός κόμματος που επί πέντε χρόνια γέμισε την Ελλάδα με ψέματα και με υπερβολές, μας προπηλάκισε, χόρεψε πάνω στην εντιμότητά μας και στο σώμα μας πολλές φορές, γιατί οι προπηλακισμοί ήταν και σωματικοί. Είστε χρεωμένος με αυτό το παρελθόν. Αυτό το παρελθόν αντιφάσκει με τη σημερινή πρακτική και συνεπώς πληρώνετε για πράγματα, για τα οποία δεν φταίτε. Όμως, εσείς είστε ο Υπουργός που καταλαβαίνει το θέμα -το ξέρω από την επί πολλές δεκαετίες υπηρεσία σας στο πανεπιστήμιο και στον κοινωνικό χώρο- και θα δώσετε μια λύση.

Κύριε Πρόεδρε, αλλάξαμε το Οικογενειακό Δίκαιο εμείς ως ΠΑΣΟΚ το 1983, κάνοντας πραγματικές τομές στο Οικογενειακό Δίκαιο. Έχουν περάσει από τότε τριάντα τρία χρόνια.

Έχει συσσωρευθεί αρκετή εμπειρία στο προκείμενο θέμα για το οποίο εγώ ερωτώ, τεράστια εμπειρία, δραματική πολλές φορές, έντονη, σκληρή, μπορώ να πω και άγρια. Το θέμα σχετίζεται με την ανατροφή των παιδιών, με την κοινή επιμέλεια, με την κοινή γονική μέριμνα για την ανατροφή των παιδιών.

Επικαλούμαι το άρθρο 18 της σύμβασης για τα παιδιά, που ορίζει ότι τα κράτη-μέλη πρέπει να καταβάλλουν κάθε τι δυνατό για να εξασφαλίζουν στα παιδιά την αρμονικότερη ανατροφή και το μεγάλωμά τους. Παρ’ ότι δεν μπορεί να πει κανείς ότι οι διατάξεις του Οικογενειακού Δικαίου κατά τη γραμματική τους διατύπωση παράγουν προβλήματα, η δικανική πρακτική και όχι η νομολογία -αν χρειαστεί θα πω τι εννοώ- και η στάση πολλές φορές των ίδιων των γονέων δημιουργούν προβλήματα. Έρχεται η διοίκηση σε αυτά τα προβλήματα να δώσει έναν τόνο παρόξυνσης και εν τέλει, έχουμε προσβολή των δικαιωμάτων του παιδιού –αυτό είναι το βασικό, αυτός είναι ο πυρήνας- και στην καθημερινή πρακτική –να το πω, κύριε Πρόεδρε- μια προσβολή των δικαιωμάτων του πατέρα κυρίως.

Κύριε Υπουργέ, έχουμε αυτήν την πρακτική. Την υπέρβαση της αρνητικής της διάστασης θα την κάνει ο νομοθέτης. Ο νομοθέτης θα ορίσει έτσι το δίκαιό του, παρ’ ότι είναι δύσκολο αυτό, ούτως ώστε να επιτρέψει στον εφαρμοστή του δικαίου να δώσει τις σωστές λύσεις.

Δεν ξέρω αν είστε πατέρας. Εγώ είμαι. Δεν ξέρω αν έχετε σχετική κοινωνική εμπειρία από ανθρώπους που υφίστανται το πρόβλημα. Είναι πολλές φορές, ειδικά όταν συναντιέσαι και με έναν φορέα που έχει δημιουργηθεί, δραματικά αυτά τα οποία ακούς. Θεωρώ ότι με τη γενικότερη κοινωνική ευαισθησία που σας διακρίνει, θα πρέπει να δώσετε τις επόμενες εβδομάδες μια σωστή, σοβαρή νομοθετική λύση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Εγώ θα είμαι πραγματικά λακωνικός. Δεν θα το πω μόνο. Όντως θα μιλήσω πολύ γρήγορα. Καταλαβαίνω ότι ο κ. Λοβέρδος με θεωρεί χρεωμένο με πολλά από το παρελθόν. Εγώ πιστεύω ότι θεωρεί ότι ο ίδιος δεν είναι χρεωμένος με τίποτα από το παρελθόν.

Περνώ αμέσως στη συζήτηση της ερώτησης του, η οποία όντως είναι σοβαρή. Όντως η τομή στο Οικογενειακό Δίκαιο που έγινε το 1983, ήταν ιστορικής σημασίας. Κι όταν λέω ότι ήταν ιστορικής σημασίας, εννοώ μεγέθους αιώνων, μετρούμενης με αιώνες η αλλαγή. Βέβαια, είχε συσσωρευθεί μια εμπειρία μέχρι τώρα, που μας επιβάλλει να ξαναδούμε το Οικογενειακό Δίκαιο, πιστεύω όχι για ανάλογες ριζικές μεταβολές, αλλά πάντως για κάποιες διορθώσεις.

Αυτό το οποίο είναι σωστό, είναι ότι το ενδιαφέρον κυρίως δεν μπορεί παρά να αφορά τα παιδιά. Αυτό το οποίο το σημερινό Υπουργείο έχει κάνει είναι να συστήσει μια επιτροπή από διαπρεπείς καθηγήτριες του Πανεπιστημίου Θεσσαλονίκης για την επεξεργασία θεμάτων Οικογενειακού Δικαίου. Η επιτροπή όμως αυτή δεν έχει ως αντικείμενο να δει το Οικογενειακό Δίκαιο στο σύνολό του, δηλαδή, όλο το κεφάλαιο του Αστικού Κώδικα που αφορά το Οικογενειακό Δίκαιο, αλλά προς το παρόν, να εξετάσει ορισμένα από τα ζητήματα τα οποία υπάρχουν αποσπασματικά. Πρώτα εξέτασε το θέμα του συμφώνου συμβίωσης, το οποίο βεβαίως αφορά το Οικογενειακό Δίκαιο. Θα ασχοληθεί με θέματα ταυτότητας φύλου, υιοθεσίας και ίσως στο τέλος φθάσουμε σε μια συνολική αναθεώρηση του Οικογενειακού Δικαίου με επέκταση του χρόνου εργασίας και του αντικειμένου της συγκεκριμένης επιτροπής.

Είναι σαφές ότι μια αλλαγή στο Οικογενειακό Δίκαιο δεν μπορεί να γίνει γρήγορα, γιατί πρέπει να είναι προσεγμένη, να μελετήσει πολλά στοιχεία και να είναι και ανθεκτική στο χρόνο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, έχετε τον λόγο για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, κατ’ αρχάς, θα ήθελα να πω μια φράση για το γενικότερο θέμα, που έθεσα και στο οποίο απαντήσατε.

Προφανώς, ο καθένας μας έχει τη διαδρομή του στην πολιτική. Στα χρόνια της κρίσης, κύριε Υπουργέ, εγώ διαχειρίστηκα θέματα τριών Υπουργείων, που θεωρούνται κατά τεκμήριο τα δυσκολότερα ή στην πολιτική καθομιλουμένη τα χειρότερα, του Υπουργείου Υγείας, του Υπουργείου Εργασίας και του Υπουργείου Παιδείας, τις «φωτιές» δηλαδή μιας κυβέρνησης, ειδικά σε περίοδο κρίσης, και έβαλα τα δυνατά μου. Αντιμετώπισα μίσος, αντιμετώπισα προπηλακισμούς, αντιμετώπισα ψεύδη, αντιμετώπισα δημαγωγίες, που η ζωή απέδειξε ότι ήταν όλα αυτά.

Είμαι υπερήφανος γι’ αυτό που έκανα. Θέλω να είστε υπερήφανος κι εσείς όταν τελειώσετε την πορεία σας στο Υπουργείο Δικαιοσύνης. Η πολιτική ιστορία του τόπου τα δείχνει αυτά, αλλά και η εντύπωση των ανθρώπων που ζούμε στο συγκεκριμένο πολιτικό και κοινωνικό περιβάλλον. Θα δούμε τι θα πουν και για εσάς. Για μένα πάντως αυτά που ειπώθηκαν σε πολιτικό επίπεδο ήταν ότι έβαλα τα δυνατά μου και σε επίπεδο σχέσεών μου με το εκλογικό σώμα έχω εκλεγεί…

**ΠΡΟΕΔΡΕΥΩΝ (Γεώργιος Βαρεμένος):** Δεν περνάμε στην ερώτηση;

**ΑΝΔΡΕΑΣ ΛΟΒΕΡΔΟΣ:** Όχι, όχι, θα απαντήσω όπως θέλω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Να απαντήσετε μέσα στον χρόνο.

**ΑΝΔΡΕΑΣ ΛΟΒΕΡΔΟΣ:** Έχω εκλεγεί μετά από τη διαχείριση αυτών των καυτών θεμάτων επανειλημμένα. Έχω την απάντηση δηλαδή. Υπάρχει απάντηση στο ερώτημά σας και σας την περιέγραψα.

Τώρα, έθεσα ένα πολύ ειδικό θέμα Οικογενειακού Δικαίου, ένα πάρα πολύ ειδικό θέμα για το οποίο έγινε και προσπάθεια τη δεκαετία του 2000 αναθεώρησης του σχετικού δικαίου, η οποία δεν τελεσφόρησε. Η απάντησή σας αφορά το συνολικό θέμα που υπάρχει με το Οικογενειακό Δίκαιο και τη σχετική προσπάθεια που θα κάνετε να δώσετε κάποιες λύσεις.

Εγώ μίλησα για κάτι πάρα πολύ ειδικό, για κάτι που δεν μπορεί να περιμένει γι’ αυτό κι έκανα επίκαιρη ερώτηση. Αν υπήρχε δυνατότητα να δοθεί χρόνος και να απαντήσουμε μετά από χρόνια σε ένα ακανθώδες θέμα –και νομικά ακανθώδες- θα σας έλεγε εντάξει. Αλλά εδώ έχουμε μια επείγουσα ανάγκη. Βιώνεται με επείγοντα τρόπο καθημερινά μέσα σε σπίτια ανθρώπων. Νομίζω ότι έχει έρθει σε επαφή με τον αρμόδιο φορέα που έχει ιδρυθεί, με το σωματείο που είναι σχετικό με το θέμα.

Ξεχώρισα από τα υπόλοιπα θέματα ένα και σας ρώτησα γι’ αυτό. Η πρακτική της διοίκησης και της δικαιοσύνης, τα επιχειρήματα των δικηγόρων, η δυστροπία των γονέων, οι αντιπαραθέσεις των γονέων, η σκληρότητα των σχετικών ανταγωνισμών και των καυγάδων μπροστά στο παιδί πολλές φορές είναι τόσο έντονα φαινόμενα που προσβάλλουν τα δικαιώματα του παιδιού.

Και όπως είπα και στην πρώτη μου τοποθέτηση, η πρακτική αυτή σε δεύτερο επίπεδο προσβάλλει ιδιαιτέρως τα δικαιώματα του πατέρα. Τα παράπονα, οι αιτιάσεις, οι μομφές που μας μεταφέρονται -είπα και στην πρώτη μου τοποθέτηση- ξεπερνούν τα όρια της έντασης, πάνε στα όρια της σκληρότητας και της αγριάδας, κύριε Υπουργέ.

Δεν μπορεί η απάντησή σας να είναι τόσο ψύχραιμη. Θα ήθελα κάτι πιο συγκεκριμένο αν έχετε. Αν ως προς το θέμα αυτό δεν έχει ενσκήψει ιδιαίτερα, μπορείτε και να μου το πείτε. Αλλά θέλω σε αυτή την περίπτωση η παρέμβασή μου να είναι η αφορμή για να το δείτε πιο προσεκτικά. Θα πάτε συνολικά, εν κατακλείδι, για να ολοκληρώσω, ή έχετε την εντύπωση ότι αξίζει τον κόπο να πάτε ειδικά γι’ αυτό το θέμα με πιο γρήγορους ρυθμούς;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, δεν πρόκειται να περιαυτολογήσω βέβαια, γιατί είναι εκτός θέματος οι περιαυτολογίες στη συζήτηση αυτή. Περνάω απευθείας στην απάντηση στο συγκεκριμένο θέμα.

Πιστεύω ότι το συγκεκριμένο θέμα το οποίο έχει θίξει ο κύριος Βουλευτής, έχει πολύ μεγάλη σημασία. Θα έλεγα ότι είναι και κοινωνικά επείγον, διότι έχουμε ανοιχτά προβλήματα στην ελληνική κοινωνία. Από την άλλη πλευρά δεν μπορεί να αντιμετωπιστεί με συντομία, διότι είναι συστημικό θέμα. Οι σχέσεις των συζύγων και η σχέση τους με το παιδί είναι το κεντρικό θέμα του Οικογενειακού Δικαίου, το οποίο δεν μπορεί αποσπασματικά να ρυθμιστεί. Γι’ αυτό το λόγο η πρώτη μου απάντηση ήταν επικεντρωμένη στην πορεία της γενικότερης αναθεώρησης του Οικογενειακού Δικαίου, που έχει ως αντικείμενο οπωσδήποτε και τις σχέσεις των συζύγων και τις σχέσεις τους με το παιδί.

Αυτό το οποίο μπορώ να υποσχεθώ στον κ. Λοβέρδο είναι ότι θα κάνουμε όσο πιο γρήγορα είναι δυνατόν, όχι πιο γρήγορα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Πριν περάσουμε στην επόμενη ερώτηση, ανακοινώνω στο Σώμα…

**ΑΝΔΡΕΑΣ ΛΟΒΕΡΔΟΣ:** Έχετε κάποια κατεύθυνση ως προς το προκείμενο;

**ΠΡΟΕΔΡΕΥΩΝ (Γεώργιος Βαρεμένος):** Μα, δεν τελείωσε η απάντηση; Κύριε Λοβέρδο, δεν πρόκειται περί σεμιναρίου. Ερώτηση και απάντηση είναι. Απαντήθηκε και μάλιστα ικανοποιητικά για εσάς, αν θέλετε να πω κι αυτό.

Η πέμπτη με αριθμό 1041/24-6-2016 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας**,** σχετικά με τις εξετάσεις λήψης πιστοποιητικού επιτυχούς εξέτασης των ενεργειακών επιθεωρητών, δεν θα συζητηθεί λόγω φόρτου εργασίας του αρμόδιου Υπουργού κ. Πάνου Σκουρλέτη.

Η δεύτερη με αριθμό 1043/24-6-2016 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ–ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας**,** σχετικά με την προαναγγελία τραγικών εξελίξεων στον τομέα της παραγωγής ηλεκτρικής ενέργειας, δεν θα συζητηθεί για τον ίδιο λόγο.

Η με αριθμό 1047/27-6-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Παιδείας, Έρευνας και Θρησκευμάτων καιΕσωτερικών και Διοικητικής Ανασυγκρότησης**,** σχετικά με τη λήψη μέτρων για την εκπαίδευση των προσφύγων, δεν θα συζητηθεί λόγω ανειλημμένων υποχρεώσεων του Υπουργού Παιδείας, Έρευνας και Θρησκευμάτων, του κ. Φίλη.

Ακολουθεί η έβδομη η με αριθμό 945/3-6-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με «τις συνεχιζόμενες αλβανικές προκλήσεις».

Κύριε Παναγιώταρε, έχετε τον λόγο για δύο λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν από λίγες ημέρες είδαμε την επίσκεψη του Υπουργού Εξωτερικών, του κ. Κοτζιά, στην Αλβανία, μια επίσκεψη η οποία έγινε αμέσως μετά από προκλητικότατες δηλώσεις του Αλβανού Πρωθυπουργού Έντι Ράμα για το ζήτημα των Τσάμηδων. Πρόκειται για ένα οργανωμένο σχέδιο, που το έχουν αντιληφθεί όλοι, από πλευράς Αλβανών με την αρωγή των Τούρκων φυσικά που είναι και οι πάτρωνές τους, για να δημιουργηθεί ένα νέο μέτωπο εσωτερικό στην πατρίδα μας με τους Τσάμηδες.

Αφού είχαν προηγηθεί αυτές οι απαράδεκτες δηλώσεις του ίδιου του Πρωθυπουργού και «εκδηλώσεις» των Τσάμηδων, αντί ο κ. Κοτζιάς να αναβάλει το ταξίδι καταγγέλλοντας αυτήν την απαράδεκτη στάση, πήγε και γίναμε όλοι μάρτυρες απαράδεκτων συμπεριφορών και ενεργειών, οργανωμένων μάλιστα, από πλευράς της Αλβανίας. Λίγες δεκάδες Τσάμηδες- δεν ξέρουμε αν ήταν Τσάμηδες ή όχι- έξω από τον χώρο στον οποίο βρισκόταν ο Έλληνας Υπουργός Εξωτερικών, με συνθήματα, με φωνές, με προσπάθεια να πλησιάσουν το αυτοκίνητο, εξευτέλιζαν τον κ. Κοτζιά.

Αν ο κ. Κοτζιάς θέλει να εξευτελίζεται, αυτό δεν μας πειράζει καθόλου. Το πρόβλημα είναι ότι μαζί με τον κ. Κοτζιά εξευτελιζόταν και ο θεσμός του Έλληνα Υπουργού Εξωτερικών και της Ελλάδος.

Θα θέλαμε να μας πείτε τι έχετε υπ’ όψιν σας –αν έχετε- να πράξετε, διότι δεν είναι μόνο αυτές οι απαράδεκτες ενέργειες, οι οποίες συνέβησαν τις τελευταίες εβδομάδες. Βλέπουμε ένα συντονισμένο και οργανωμένο σχέδιο. Βλέπουμε την προσπάθεια υφαρπαγής των ελληνικών περιουσιών στη Χιμάρα, η οποία γίνεται με πρόσχημα αναγκαστικών απαλλοτριώσεων, προκειμένου –λέει- να γίνει μια ανάπλαση της περιοχής. Όμως, είναι απολύτως οργανωμένες, διότι τα στοιχεία τα γνωρίζετε, ενδεχομένως, καλύτερα και από εμάς. Όλα δείχνουν ότι υφαρπάζουν τις περιουσίες από τους Έλληνες και τις χαρίζουν σε Αλβανούς, σε δικούς τους ανθρώπους, προκειμένου να κάνουν δουλειές.

Βλέπουμε περιστατικά που έχουν να κάνουν με το θρησκευτικό φρόνημα των ορθοδόξων. Γνωρίζετε πάρα πολύ καλά, για να μην κρυβόμαστε πίσω από το δάχτυλό μας, ότι όπου ορθόδοξος στην Αλβανία, είναι Έλληνας Βορειοηπειρώτης στη συντριπτική του πλειοψηφία.

Εδώ θέλω να διαβάσω μια απαράδεκτη απάντηση σε απλή γραπτή ερώτηση, την οποία είχαμε καταθέσει, σχετικά με κάποια ζητήματα που είχαν προκύψει μ’ έναν εκκλησιαστικό ορθόδοξο ναό στα Τίρανα. Διαβάζουμε την απάντηση του Υπουργείου Εξωτερικών: «Είναι στο πλαίσιο της αλβανικής νομοθεσίας». Εμείς, δηλαδή, δεν έχουμε να κάνουμε τίποτα απολύτως με τους εκατοντάδες χιλιάδες ορθοδόξους, οι οποίοι βρίσκονται εντός της αλβανικής επικράτειας και που κάλλιστα θα μπορούσε να είναι τμήμα της ελληνικής επικράτειας ως κομμάτι της Βορείου Ηπείρου. Υπάρχει και ένα καθεστώς αυτονομίας, το οποίο δεν τηρείται από κανέναν φυσικά και πάρα πολλά άλλα.

Είχαμε στοιχεία αποδεδειγμένα νοθείας στις εκλογές, οι οποίες έγιναν, εις βάρος της ελληνικής μειονότητας και των συνδυασμών που υπήρχαν σε αυτές.

Έχουμε το περιστατικό με την ΑΟΖ, που ενώ υπήρξε συμφωνία μεταξύ Ελλάδος και Αλβανίας, μετά από παρότρυνση των Τούρκων φυσικά και πάλι, ο ίδιος ο Έντι Ράμα πήρε πίσω την υπογραφή και λέει απίστευτα πράγματα. Αμφισβητεί επί της ουσίας τα θεσμοθετημένα θαλάσσια σύνορα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παναγιώταρε, έχετε και δευτερολογία.

**ΗΛΙΑΣ ΠΑΝΑΓΙΩΤΑΡΟΣ:** Θα μπορούσαμε να μιλάμε για μισή ώρα ακόμα και να λέμε διάφορα πράγματα.

Θα ήθελα να τελειώσω με τα αίσχη των Αλβανών εις βάρος των Ελλήνων, με το γεγονός ότι μας εμπαίζουν και μας κοροϊδεύουν στην κυριολεξία με τους κοντά εννιά χιλιάδες άταφους Έλληνες ήρωες του Β΄ Παγκοσμίου Πολέμου, οι οποίοι δεν μπορούν να ταφούν. Δεν επιτρέπουν οι Αλβανοί την κατασκευή στρατιωτικών κοιμητηρίων και η τελευταία τους δικαιολογία είναι ότι δεν υπήρχαν μεταλλικές στρατιωτικές ταυτότητες, ώστε να ξέρουμε ότι αυτοί ήταν στρατιώτες και δεν ήταν ιδιώτες.

Αυτά είναι απαράδεκτα και γελοία πράγματα, για τα οποία η Ελλάδα θα έπρεπε να έχει λάβει πολλά μέτρα.

Θα θέλαμε επιτέλους να ξέρουμε τι σκοπεύετε να κάνετε με τη θρασύτητα και την προκλητικότητα των Αλβανών.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αμανατίδη, έχετε τον λόγο.

**ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Ευχαριστώ, κύριε Πρόεδρε.

Κύριε Βουλευτά, σε απάντηση της σχετικής σας ερώτησης θα ήθελα να αναφέρω ότι οι θέσεις που έχουμε σαν Υπουργείο Εξωτερικών για το ευρύ φάσμα που έχετε στην ερώτησή σας, είναι πάγιες και γνωστές και τις έχουμε εκθέσει αναλυτικά -και εγώ προσωπικά- σε μια σειρά πρόσφατων κοινοβουλευτικών ερωτήσεων, όπως είπατε και για τους Έλληνες νεκρούς του Έπους του 1940. Σε αυτές βέβαια δεν θα απαντήσω γιατί έχω απαντήσει και σας παραπέμπω εκεί για εκτενέστερη ενημέρωση.

Όσον αφορά στην κριτική που έχει γίνει, θα ήθελα να αναφέρω ότι η απλώς επικριτική και στερούμενη εποικοδομητικών προτάσεων πολιτική δεν αρκεί για να ενταχθούν αποτελεσματικά τα προβλήματα που αντιμετωπίζει η ελληνική εθνική μειονότητα σε ένα ευρύτερο διεθνές πλαίσιο και να καταστούν με αυτόν τον τρόπο σαφή κριτήρια για την ευρωπαϊκή ολοκλήρωση της Αλβανίας, έτσι όπως το έχουμε θέσει και εμείς.

Η συνεχής ανάδειξη των αδυναμιών πρέπει να συνοδεύεται από μια συνεπή και δραστήρια πολιτική για την εξάλειψη των παραγόντων, που βέβαια μπορούν να εμποδίσουν την ουσιαστική προσέγγιση της Αλβανίας στην Ευρωπαϊκή Ένωση. Αυτό όσον αφορά στην κριτική σε σχέση με το ταξίδι του Υπουργού Εξωτερικών στην Αλβανία.

Βλέπουμε υπό αυτό το πρίσμα, δηλαδή θεωρούμε ότι έχουμε κάθε συμφέρον να εξαντλήσουμε τα περιθώρια ανάπτυξης διμερών σχέσεων με τη γείτονα χώρα, με γνώμονα την εξυπηρέτηση των σημαντικών κοινών συμφερόντων των δύο χωρών και την προώθηση της περιφερειακής συνεργασίας.

Κάτω από αυτό το πρίσμα βλέποντας το θέμα, θα συνεχίσουμε να προωθούμε με συνέπεια και συγκεκριμένες δράσεις, έτσι ώστε να εμπεδωθεί η σταθερότητα και η ασφάλεια, καθώς και η ανάπτυξη της περιοχής μέσα από την θεμελίωση της καλής γειτονίας και του σεβασμού των βασικών αρχών της διεθνούς έννομης τάξης και κυρίως μέσω της πλήρους ενσωμάτωσης των ευρωπαϊκών χωρών σε ευρωπαϊκούς και ατλαντικούς θεσμούς.

Σε αυτό το πλαίσιο, η χώρα μας θα είναι πάντοτε παρούσα στις εξελίξεις, έτοιμη να υπερασπιστεί αποτελεσματικά, τόσο τα κυριαρχικά της δικαιώματα όσο και τα θέματα που θεωρεί ως εθνικά σε διμερές και ευρωπαϊκό επίπεδο.

Θα ήθελα επίσης να σας διαβεβαιώσω ότι η Ελλάδα παρακολουθεί στενά την κατάσταση της ελληνικής εθνικής μειονότητας σε ολόκληρη την Αλβανία και τονίζει με κάθε ευκαιρία πως ο πλήρης σεβασμός των δικαιωμάτων της μειονότητας και η υλοποίηση των δεσμεύσεων και υποχρεώσεων της αλβανικής πλευράς συνιστά το βαρόμετρο των διμερών μας σχέσεων, αλλά και κριτήριο για την ευρωπαϊκή πορεία της Αλβανίας, στο βαθμό που η χώρα μας συνδιαμορφώνει τις σχετικές αποφάσεις της Ευρωπαϊκής Ένωσης.

Νομίζω ότι τελευταία μου αποστροφή είναι περισσότερο από σαφής και το έχω αναπτύξει και στις προηγούμενες ερωτήσεις που έχω απαντήσει.

Θα επανέλθω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παναγιώταρος έχει τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Για το κατά πόσο είναι έτοιμη η χώρα μας παρατηρούμε συνεχώς μια διογκούμενη από πλευράς Αλβανών πολιτική και τακτική. Γνωρίζετε πάρα πολύ καλά ότι είναι σε αγαστή συνεργασία με την Τουρκία, η οποία πατρονάρει εκτός από την Αλβανία και τα Σκόπια. Αυτό το γνωρίζετε και δεν χρειάζεται να σας το πούμε εμείς. Το ότι παρακολουθούμε στενά κάτι, δεν νομίζω ότι λέει πολλά πράγματα, όταν δεν κάνουμε τίποτα απολύτως.

Γνωρίζει ολόκληρη η υφήλιος ότι η Αλβανία μαζί με το Κόσοβο και ένα κομμάτι των Σκοπίων είναι μια δεξαμενή παραγωγής τζιχαντιστών, τους οποίους στέλνουν σε όλα τα μήκη και πλάτη της υφηλίου. Αυτό είναι κάτι που έχει ξεκινήσει από τις αρχές της δεκαετίας του 1990 και φυσικά η Ελλάδα δεν είδαμε να κάνει και πολλά πράγματα γι’ αυτό.

Βλέπουμε ότι επιμελώς και εσείς και οι προκάτοχοί σας δεν αναφέρεστε καθόλου στην ορολογία «Βόρεια Ήπειρος» και «Βορειοηπειρώτες», που είναι η πραγματική και κανονική ορολογία για τον πληθυσμό που κατοικεί στο κομμάτι της νοτίου Αλβανίας.

Επίσης, δεν βλέπουμε στη φαρέτρα των όπλων σας να χρησιμοποιείτε καθόλου το ότι υπάρχει κάποιο καθεστώς αυτονομίας, που φυσικά είναι ανεφάρμοστο επί της ουσίας. Θα μπορούσαμε να έχουμε κινητοποιήσει και να έχουμε ενεργοποιήσει ξανά διάφορες παλαιότερες συνθήκες.

Είδαμε ότι οι Αλβανοί συνεχίζουν οργανωμένα, για παράδειγμα με πανό στο EURO που λαμβάνει χώρα αυτή τη στιγμή στη Γαλλία, που δεν ήταν μεμονωμένο και τυχαίο περιστατικό αλλά πολύ καλά οργανωμένο.

Γνωρίζουμε ότι στα σχολικά τους βιβλία, όπως κάνουν όλοι οι γείτονές μας, διδάσκουν αυτό που θέλουν να διδάσκουν αυτοί, το οποίο δεν έχει σχέση με την πραγματικότητα, αλλά δεν έχει και καμμία σχέση με αυτά τα οποία έχει υπογράψει και η Ελλάδα μαζί τους.

Εμείς, από τη μεριά μας, από τα βιβλία μας αφαιρούμε οτιδήποτε μπορεί να θίξει τους γείτονές μας, αλλά οι γείτονές μας γράφουν -και μάλιστα αυξάνουν αυτά τα οποία λένε- εις βάρος της πατρίδος μας. Βλέπουμε επίσημους χάρτες του αλβανικού κράτους να δείχνουν ότι η «μεγάλη Αλβανία» φθάνει περίπου κάπου έξω από την Άρτα και εμείς δεν αντιδρούμε καθόλου σε όλα αυτά.

Το όπλο που χρησιμοποιούμε συνεχώς –και είναι η δικαιολογία μας- για την ευρωπαϊκή ολοκλήρωση μιας χώρας -είτε της Αλβανίας είτε της Τουρκίας- μάλλον θα πρέπει να το αλλάξετε, διότι μέχρι να γίνει η ευρωπαϊκή ολοκλήρωση της Αλβανίας το πιο πιθανό είναι ότι δεν θα υπάρχει Ενωμένη Ευρώπη, έτσι όπως πάνε τα πράγματα. Οπότε θα πρέπει να βρείτε άλλα όπλα –διαπραγματευτικά εννοώ- να χρησιμοποιείτε στην αντιμετώπιση της προκλητικότητας των Αλβανών.

Ακούμε συνέχεια την ορολογία «καλή γειτονία, συνεργασία με τους γείτονές μας». Όταν γνωρίζουμε ότι κάποιοι από τους γείτονές μας είναι αποδεδειγμένοι εχθροί της πατρίδος μας και αυτό δεν αλλάζει, το να προσπαθούμε εμείς στρουθοκαμηλίζοντας, βάζοντας το κεφάλι μέσα στην άμμο, να λέμε ότι είναι καλοί γείτονες δεν αλλάζει τα πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και θα σας πω κάτι τελευταίο –τελειώνοντας, κύριε Υπουργέ- για να καταλάβετε πώς αντιλαμβάνονται κάποιοι λαοί και πώς τιμούν όχι μόνο τους δικούς τους ήρωες νεκρούς, αλλά και άλλους που πολέμησαν για αυτούς, στην πατρίδα μας, στην Ελλάδα, υπάρχει ένα μεγαλοπρεπέστατο μνημείο που το έχει πληρώσει και το έχει πληρώσει και το έχει φτιάξει η Δημοκρατία της Κορέας για τους εκατοντάδες Έλληνες που έπεσαν στον πόλεμο της Κορέας και κάθε χρόνο γίνεται μια ιδιαιτέρως τιμητική εκδήλωση από πλευράς Κορέας. Συγχρόνως δε, στην πατρίδα τους, στο Μπουσάν, υπάρχει ένα μεγαλοπρεπέστατο μνημείο και εκεί για τους Έλληνες που πολέμησαν στην Κορέα.

Εμείς αποδεικνύουμε ότι είμαστε ελάχιστοι, πολύ λίγοι και όταν λέμε «εμείς» εννοούμε το νεοελληνικό κράτος, αυτό το ψευτορωμαίικο, το οποίο από το 1940, μετά το τέλος του Β΄ Παγκοσμίου Πολέμου, δεν μερίμνησε ώστε επιτέλους να κατασκευαστούν, να φτιαχτούν τα στρατιωτικά νεκροταφεία για αυτούς τους ήρωες, τους οποίους όλοι επικαλούνται. Όλοι πάνε σε εκδηλώσεις για το 1940, αλλά επί της ουσίας δεν κάνουν τίποτα.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

 **ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών):** Κύριε Βουλευτά, η αντίδραση της Κυβέρνησης ειδικά σε ζητήματα στα οποία αναφερθήκατε, όπως η ανάρτηση του πανό, όπως και σε δηλώσεις και τοποθετήσεις, οι οποίες βέβαια δεν συνάδουν με τον αμοιβαίο σεβασμό ούτε είναι προαπαιτούμενα για την οικοδόμηση των καλών σχέσεων που πρέπει να έχουμε, νομίζω ότι είναι πάντοτε –ειδικά στην τελευταία περίπτωση- άμεση, αποφασιστική και σε όλα τα επίπεδα τόσο με την επιστολή του Υφυπουργού, του κ. Κοντονή, όσο και με τη διαμαρτυρία η οποία έχει γίνει.

Σε ό,τι αφορά, βέβαια, δημόσιες τοποθετήσεις ακραίων στοιχείων που υπάρχουν στην Αλβανία και οι οποίες πολλές φορές αγγίζουν τα όρια της φαιδρότητας, θεωρώ ότι δεν θα πρέπει να σχολιαστούν ούτε είναι άξιες σχολιασμού, καθώς είναι περισσότερο από προφανές ότι δεν εκπροσωπούν παρά μια ελάχιστη μειοψηφία του αλβανικού λαού.

Από την άλλη πλευρά, βέβαια, οι δηλώσεις και οι επιλογές προσώπων της κεντρικής πολιτικής σκηνής που παραπέμπουν σε ρητορικές του παρελθόντος, δυστυχώς, δεν συμβαδίζουν με αυτό το κλίμα εμπιστοσύνης το οποίο επιθυμούμε να διατηρήσουμε και να εμβαθύνουμε.

Ωστόσο, επιτρέψτε μου να πω το εξής: Ότι ως Κυβέρνηση δεν διαμορφώνουμε την εξωτερική μας πολιτική με βάση την ψυχολογία ή τη σκοπιμότητα της στιγμής, αλλά με βάση συγκεκριμένο σχέδιο και με αποκλειστικό γνώμονα το διαχρονικό συμφέρον του έθνους.

Το ζήτημα της ανάπτυξης ακραίων πολιτικών τάσεων στην Αλβανία, ιδιαίτερα αν αυτές στρέφονται κατά της Ελλάδος ή της ελληνικής μειονότητας, πιστέψτε με, βρίσκεται ψηλά στην ατζέντα μας σε κάθε διμερή επαφή μας με την αλβανική πλευρά. Προσπαθούμε να βρούμε τρόπους αναστροφής αυτού του κλίματος που μας επιβαρύνει.

Για παράδειγμα, στην επίσημη επίσκεψη του Υπουργού Εξωτερικών στην Αλβανία στάλθηκε το μήνυμα με όλους τους τρόπους και με όλες τις τοποθετήσεις. Εκκρεμεί η υπογραφή νέου Συμφώνου Φιλίας μεταξύ Ελλάδος και Αλβανίας, το οποίο λήγει το 2018. Έχει συμφωνηθεί η κατάρτιση ενός οδικού χάρτη για την επίλυση των διμερών εκκρεμοτήτων με συνεδριάσεις επιτροπών στο επίπεδο τεχνικών και γενικών γραμματέων, η οποία αναμένουμε να ολοκληρωθεί μέχρι τέλους του 2016 ή του 2017. Αυτή η πρωτοβουλία συνδυάζεται, βέβαια, με κρίσιμες εξελίξεις όσον αφορά την ευρωπαϊκή πορεία της Αλβανίας.

Σε κάθε περίπτωση, για την ελληνική εθνική μειονότητα θεωρούμε ότι ο σεβασμός των δικαιωμάτων της συνδέεται άρρηκτα με την ευρωπαϊκή πορεία και προοπτική της Αλβανίας. Και βέβαια δεν μπορεί σε καμμία περίπτωση αυτή να συμβαδίζει με μία παλιάς χοτζικής εμπνεύσεως πολιτική με μειονοτικές ζώνες, που είχε η γείτονα χώρα. Έχουμε εκφράσει και στο ανώτερο επίπεδο τις ανησυχίες μας –και όχι απλώς τις ανησυχίες μας- για τις καταγγελλόμενες παραβιάσεις των δικαιωμάτων των μελών της μειονότητας, ιδίως στις παραθαλάσσιες περιοχές της Αλβανίας.

Σε κάθε περίπτωση πιστέψτε με ότι είναι ψηλά στην ατζέντα μας και δεν παρακολουθούμε απλώς πολλά από αυτά τα οποία έχετε αναφέρει στην ερώτησή σας.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Πριν περάσουμε στην επόμενη ερώτηση, κάνω γνωστό στο Σώμα ότι δεν θα συζητηθεί η τέταρτη με αριθμό 1042/24-6-2016 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Οικονομικών, σχετικά με τον εξωδικαστικό συμβιβασμό του ελληνικού δημοσίου με τη «Siemens», λόγω φόρτου εργασίας του Υπουργού Οικονομικών.

Επίσης, η δωδέκατη με αριθμό 961/7-6-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς τους Υπουργούς Οικονομικών και Εθνικής Άμυνας, σχετικά με την Ελληνική Βιομηχανία Οχημάτων (ΕΛΒΟ Α.Ε.), δεν θα συζητηθεί.

Ακόμη, δεν θα συζητηθεί η πρώτη με αριθμό 4375/304/31-3-2016 ερώτηση-αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με το οικονομικό μέγεθος της σύμβασης με τον Κιμ Γκλεν.

Η δεύτερη με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση των μεριδιούχων συνεταιριστικών τραπεζών, επίσης δεν θα συζητηθεί.

Λόγω απουσίας των αρμόδιων Υπουργών στο εξωτερικό, δεν θα συζητηθεί η δεύτερη με αριθμό 1037/24-6-2016 επίκαιρη ερώτηση πρώτου κύκλου, του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με τη χρηματοδότηση του έργου του οδικού άξονα Ηράκλειο-Μεσσαρά.

Επίσης, δεν θα συζητηθεί η πρώτη με αριθμό 1038/24-6-2016 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Υποδομών, Μεταφορών και Δικτύων, σχετικά με την κατασκευή του οδικού άξονα Φλώρινας-Πτολεμαΐδας.

Θα περάσουμε τώρα, όπως είπαμε στη δέκατη έκτη με αριθμό 1008/15-6-2016 επίκαιρη ερώτηση δεύτερου κύκλου, του Βουλευτή του Κομμουνιστικού Κόμματος Ελλάδας κ. Χρήστου Κατσώτη, προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ακύρωση των διατάξεων που καταργούν το ΕΚΑΣ και επιφέρουν απώλειες στο εισόδημα χιλιάδων συνταξιούχων.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, εχθές οι συνταξιούχοι έπαθαν ένα μεγάλο σοκ όταν είδαν να λείπει από τη σύνταξή τους ένα μεγάλο ποσό που αφορά την επικουρική σύνταξη. Φαντασθείτε τι θα πάθαιναν οι μικροσυνταξιούχοι, αν έβλεπαν να λείπει και το ΕΚΑΣ που δόθηκε τώρα, γιατί όπως λέτε υπήρχαν τεχνικά προβλήματα. Έτσι κι αλλιώς, όμως, θα παρακρατηθεί αναδρομικά από την 1η Ιανουαρίου.

Ποια είναι όμως η σκοπιμότητα, κύριε Υπουργέ, αυτού του διαχωρισμού; Ξεφεύγω λίγο από το θέμα της ερώτησης, γιατί είναι πολύ επίκαιρο, αλλά ταυτόχρονα είναι και το ίδιο. Είναι αυτό που γράφτηκε ότι οι συνταξιούχοι με την αλλαγή της ημερομηνίας καταβολής θα πάρουν για το 2016 έντεκα επικουρικές συντάξεις και όχι δώδεκα; Ή μήπως…

Γελάτε, αλλά κλαίνε οι συνταξιούχοι.

Ή μήπως σκοπός είναι να συνηθίσουν οι συνταξιούχοι ότι οι επικουρικές δεν αποτελούν ενιαίο μέρος της σύνταξης, μιας και την εγγύηση του κράτους έχει μόνο η κύρια σύνταξη και είναι κάτι που ίσως αύριο να μην υπάρχει λόγω και της ρήτρας μηδενικού ελλείμματος;

Τα αναφέρω αυτά γιατί είναι επίκαιρα και αφορούν χιλιάδες συνταξιούχους, όλους τους συνταξιούχους και θέλουμε μαζί με το ερώτημα αυτό που κάνουμε σήμερα για την κατάργηση του ΕΚΑΣ, που πλήττει όλους τους συνταξιούχους και ιδιαίτερα τους μικροσυνταξιούχους. Είναι γνωστό ότι οι απώλειες από το 2016 έως το 2019 θα είναι 2,4 δισεκατομμύρια ευρώ γι’ αυτούς.

Όμως, κύριε Υπουργέ, το θέμα είναι το εξής: Το 2015 το όριο για να πάρει κάποιος το ΕΚΑΣ ήταν 15.380 ευρώ οικογενειακό εισόδημα. Εσείς το κάνατε 11.000 ευρώ, με αποτέλεσμα όσοι έχουν οικογενειακό εισόδημα 11.000 ετησίως να έχουν σοβαρές επιπτώσεις και ιδιαίτερα οι δικαιούχοι που είναι ζευγάρια.Γιατί αν ο καθένας τον χρόνο έχει 5.508 ευρώ, τότε οι δύο μαζί θα έχουν 11.016 ευρώ και χάνουν και οι δύο μαζί 5.520 ευρώ ετήσιο εισόδημα.

Νομίζω ότι οι συνέπειες αυτής της ρύθμισης είναι τραγικές και εμείς ρωτάμε τι θα κάνετε, έτσι ώστε να ακυρωθούν αυτές οι ρυθμίσεις που, αν θέλετε, έχουν αυτό το αποτέλεσμα, τις μεγάλες απώλειες στο εισόδημα χιλιάδων συνταξιούχων και ιδιαίτερα αυτών των ζευγαριών που αναφέραμε παραπάνω, όπου οι δυο μαζί μπορεί να έχουν κάτι παραπάνω από 11.00 ευρώ ετήσιο εισόδημα. Πάνω σ’ αυτό θα θέλαμε τις απαντήσεις σας, κύριε Υπουργέ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Φυσικά είναι παράδοξο να ακολουθείτε, κύριε Κατσώτη, τη συνταγή του «Ελεύθερου Τύπου», που με πρωτοσέλιδο σήμερα αναφέρεται στη μεταφορά κατά δύο μέρες για τεχνικούς λόγους -επειδή το τραπεζικό σύστημα έχει αποδειχθεί ότι δεν σήκωνε όλες τις διαδικασίες πληρωμών και για κύριες και για επικουρικές συντάξεις την ίδια μέρα- των πληρωμών αυτών τη δεύτερη εργάσιμη ημέρα του μήνα.

Αυτό δεν σημαίνει απώλεια, απλή λογική είναι. Τι απώλεια σύνταξης ισχυρίζεστε ότι υπάρχει; Ο «Ελεύθερος Τύπος» ισχυρίζεται ότι οι δώδεκα συντάξεις θα γίνουν έντεκα. Αυτούς τους παραλογισμούς, στους οποίους το αντιπολιτευτικό πάθος και το μίσος για τον ΣΥΡΙΖΑ έχουν οδηγήσει κάποιους, δεν περίμενα να τους υιοθετήσετε κι εσείς.

Γι’ αυτό μειδίασα, δεν γέλασα. Δεν χάρηκα να σας βλέπω να υποστηρίζετε ασμένως τέτοιες αντιλήψεις. Ξαφνιάστηκα, δεν περίμενα από εσάς, έναν εκπρόσωπο του Κομμουνιστικού Κόμματος, να καταφεύγει σε τέτοιες αναλήθειες, αυταπόδεικτα ψευδέστατες.

Μην επικαλείστε, λοιπόν -γιατί δεν το περίμενα ούτε αυτό από εσάς- ένα μειδίαμα που πήγαινε σε αυτό που είπατε, το οποίο προκλήθηκε από το ξάφνιασμά μου, λέγοντας ότι χαίρομαι για την κατάσταση των συνταξιούχων. Αυτά τα ακούω από άλλες πτέρυγες, μην τα ακούω και από εσάς. Δεν χαιρόμαστε για την κατάσταση των συνταξιούχων. Πραγματικά, εκείνο που κάνουμε είναι να δημιουργήσουμε συνθήκες για την ανάπτυξη ιδιαίτερα των χαμηλών συντάξεων.

Το 1996 επινοήθηκε, θα έλεγα, το ΕΚΑΣ. Και αν δείτε τι ακολούθησε λίγο μετά τον Αύγουστο του 1996, που εισήλθε αυτό προς ψήφιση, είχαμε εκλογές. Γιατί τότε οι προηγούμενες κυβερνήσεις δεν θέλησαν να λύσουν το πρόβλημα των συνταξιούχων με ενίσχυση των χαμηλών συντάξεων, αλλά θέλησαν, όπως και για μια σειρά άλλα κοινωνικά ζητήματα, να τους κρατούν όμηρους μέσω μιας αντίληψης φιλανθρωπίας. Το ΕΚΑΣ ήταν επίδομα, δεν ήταν σύνταξη!

Εμείς, λοιπόν, στις νέες δομές τους συστήματός μας, ενισχύουμε τις χαμηλές συντάξεις. Η χαμηλότερη από αυτές έχει ποσοστό αναπλήρωσης 120%, το υψηλότερο που υπάρχει.

Πρέπει να αναφέρω –δυστυχώς γιατί ο χρόνος είναι λίγος για ένα τόσο τεράστιο θέμα- ορισμένα σημεία όπου κυριαρχεί παραπληροφόρηση. Δεν εννοώ ότι δεν υπήρξε μείωση στις συντάξεις που έλαβαν, γιατί έλειπε το ΕΚΑΣ. Αυτό συνέβη, αλλά θα πρέπει να εξηγήσουμε γιατί συνέβη.

Η λογική που συνόδευσε την αρχική εφαρμογή του ΕΚΑΣ, από το 1996, ήταν ότι θα έπρεπε όποιος συνταξιούχος ήταν πάνω από εξήντα πέντε χρονών να συμπληρώνει το εισόδημά του από συντάξεις, έτσι ώστε να πλησιάζει το μέσο όρο των κατώτατων εισοδημάτων που υπήρχαν για τους πολίτες τότε, το 1996.

Με αναγωγή στον παρόντα χρόνο, στο 2016, το μέσο εισόδημα ήταν τότε 5.208 ευρώ και η χαμηλή σύνταξη που έπρεπε να ενισχυθεί με το ΕΚΑΣ ήταν 3.923 ευρώ. Σήμερα είναι 7.680 ευρώ ο μέσος όρος και το κατώτερο όριο συνταξιούχων είναι 7.767, περίπου 13 ευρώ παρακάτω.

Μία απόκλιση που ήταν τεράστια και καλυπτόταν ως αιτιολογία με το ΕΚΑΣ, σήμερα δεν υφίσταται πια ως λόγος για να υπάρχει το ΕΚΑΣ. Τούτο δεν σημαίνει ότι είναι αυτή η λύση η πρέπουσα, να χάνουν αυτοί οι άνθρωποι μερίδιο του εισοδήματός τους. Εξηγώ, όμως, τα τεχνικά χαρακτηριστικά και τις δομές ενός συστήματος που έπασχε και πρέπει να διορθώσουμε.

Θεσπίσαμε από 1-1-2019 ότι οι αναπληρώσεις που θα γίνουν στις συντάξεις θα ενισχύονται μέσα από την ανάπτυξη, την οποία πιστεύουμε ότι θα έχουμε μέσα από το ΑΕΠ. Είναι εξαρτημένη η χώρα με αυτό τον στόχο και πρέπει να τον πετύχουμε. Θα πρέπει να καταβάλλουμε όλες μας τις δυνάμεις για να αναπτύξουμε τις παραγωγικές δυνατότητες που μπορεί να έχει αυτή η χώρα.

Θα περιμένω στη συνέχεια να λάβω τον λόγο, κύριε Πρόεδρε. Για όσο χρόνο μου δώσετε, εγώ μπορώ να εξηγώ πάντως, αν κρίνετε γι’ αυτό το σοβαρό θέμα ότι θα πρέπει να έχω παραπάνω χρόνο.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς φοιτητές από το Διεθνές Κέντρο Ελληνικών και Μεσογειακών Σπουδών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

 Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, ρίξατε την ευθύνη στο τραπεζικό σύστημα. Μα, δική σας απόφαση δεν ήταν οι επικουρικές να κατατίθενται κάθε δεύτερη ημέρα του επόμενου μήνα; Γιατί, λοιπόν, λέτε ότι το τραπεζικό σύστημα έχει την ευθύνη;

Και δεν απαντήσατε στο δεύτερο «μήπως». Μήπως να συνηθίζουν οι συνταξιούχοι ότι το μέρος της επικουρικής που δεν έχει την εγγύηση του κράτους θα βαίνει μειούμενο ως την κατάργησή του, αφού υπάρχει η ρήτρα του μηδενικού ελλείμματος;

Όσον αφορά το θέμα του ΕΚΑΣ, κύριε Υπουργέ, λέτε ότι το ΕΚΑΣ επινοήθηκε για πελατειακούς λόγους και το έδωσαν το 1996 –ή όποτε είπατε ότι το έδωσαν- για να κερδίσουν τις εκλογές και ότι, εν πάση περιπτώσει, σήμερα εσείς διορθώνετε κάτι που έγινε και το οποίο δεν έπρεπε να γίνει. Τι δηλαδή; Καταργείτε το ΕΚΑΣ και λέτε ότι με άλλον τρόπο θα συμπληρώσετε την απώλεια. Με ποιον; Λέτε ότι το ποσό αναπλήρωσης θα είναι μεγαλύτερο για τον μικροσυνταξιούχο.

Πείτε μου, λοιπόν, αν θα χάσει το ΕΚΑΣ ένας συνταξιούχος που έχει 5.508 ευρώ και που η σύζυγός του έχει 5.508 ευρώ. Ναι ή όχι; Και πείτε μου, λοιπόν, τι αναπλήρωση θα έχουν αυτοί που θα χάσουν το έτος 5.520 ευρώ. Απαντήστε μου σε αυτό, αφού έχετε κάνει, λοιπόν, τις προσθαφαιρέσεις. Γι’ αυτούς τους δύο μικροσυνταξιούχους, ποια θα είναι η κάλυψη των απωλειών; Από τις 5.520 ευρώ που θα χάσουν τον χρόνο και οι δύο, ποια είναι η αναπλήρωση;

Κοιτάξτε, κύριε Υπουργέ, δεν μπορείτε να λέτε ψέματα μία, δύο και τρεις φορές. Λέγατε ότι δεν θα μειωθούν οι συντάξεις. Και σήμερα βλέπουν οι συνταξιούχοι να λείπουν από το πορτοφόλι τους αυτά που είναι απαραίτητα για να επιβιώσουν.

Και σήμερα πάλι λέτε ψέματα ότι θα αναπληρώσετε αυτό το κατηργημένο ΕΚΑΣ από τους μικροσυνταξιούχους. Δεν λέτε, όμως, πώς. Ποιο ποσοστό αναπλήρωσης, όταν ο υπολογισμός της σύνταξης, όπως εσείς το ρυθμίσατε με τον τελευταίο νόμο, προβλέπει συντάξεις πείνας για όλους, μειώσεις από 15% ως 30%;

Τα έχουμε πει αυτά εδώ στο ασφαλιστικό νομοσχέδιο και δεν μπορείτε πάνω σε αυτό να πείτε κάτι άλλο. Δεν έχετε άλλο επιχείρημα, όταν πάτε στα εξήντα επτά έτη όλο τον κόσμο για τη σύνταξη και όταν απαιτούνται σαράντα χρόνια δουλειάς, με αυτή την εργασιακή ζούγκλα που υπάρχει σήμερα εδώ στη χώρα μας. Τι είναι αυτά, λοιπόν, που λέτε στον κόσμο σήμερα; Ποια αναπλήρωση θα κάνετε;

Εμείς, λοιπόν, λέμε ότι πρέπει να καταργηθεί αυτή η ρύθμιση που καταργεί το ΕΚΑΣ και να την πάρετε πίσω. Οι μικροσυνταξιούχοι και συνολικά οι συνταξιούχοι δεν θα συμβιβαστούν. Ξέρετε ότι είναι πολύ ζωντανοί και θα είναι στον δρόμο, όπως και οι εργαζόμενοι, γιατί δεν συμβιβάζονται με αυτό τον νόμο-λαιμητόμο, με αυτό το ασφαλιστικό που, αν θέλετε, οδηγεί τους εργαζόμενους στο να χάσουν συνολικά την ασφάλειά τους και να έχουν συντάξεις πείνας και να μην μπορούν να επιβιώσουν.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κατσώτη, αυτοί που δεν συμβιβάζονται ποτέ και δεν θα συμβιβαστούν με τις ανάγκες που πρέπει να καλυφθούν είμαστε εμείς.

Και δεν υπάρχει περίπτωση να συμβιβαστούμε με αυτή την κατάσταση στην οποία βρίσκονται οι φτωχοί άνθρωποι στη χώρα. Και δεν συμβιβαζόμαστε με κανέναν τρόπο. Αυτό το αποδεικνύουν οι μέριμνες που λαμβάνουμε για την ενίσχυση και της περίθαλψης και όλων των μέτρων που παίρνουμε στο επίπεδο της ανθρωπιστικής κρίσης. Κριθήκαμε γι’ αυτό. Σε αυτό το μέτρο κανείς δεν μπορεί να μας πει το παραμικρό.

Όμως, βλέπω ότι αρέσκεστε να ακολουθείτε και τις άλλες ιαχές, «είστε ψεύτες, είστε ψεύτες». Καλά το πάτε, αν πρόκειται τελικά να υιοθετείτε όλη τη συνθηματολογία της Δεξιάς, που για σας είναι αντίπαλος κατά τα άλλα. Ενώνεστε μαζί της, για να χτυπάτε εμάς. Στο τέλος, η ιστορία θα καταγράψει τις συνέπειες αυτής της επιλογής σας. Ούτε αυτό το περίμενα.

**ΧΡΗΣΤΟΣ ΚΑΤΣΩΤΗΣ:** Το «πλυντήριο» της Δεξιάς είστε εσείς!

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακούστε, λοιπόν. Πρώτα απ’ όλα, εγώ δεν είπα ότι κακώς δόθηκε ενίσχυση στους χαμηλοσυνταξιούχους. Αυτό που είπα είναι ότι ήταν ένας μηχανισμός που κρατούσε σε ομηρία τους χαμηλοσυνταξιούχους. Τους έδωσαν επίδομα, αντί να ληφθούν μέτρα για την ενίσχυση της κοινωνικής ασφάλισης, ώστε να βοηθά τους χαμηλότερους.

Το σύστημα της κοινωνικής ασφάλισης που βοηθά τους χαμηλοσυνταξιούχους, αυτούς που βρίσκονται στη μεγαλύτερη ανάγκη, το δημιουργούμε σήμερα. Δίνουμε τους κανόνες. Φαντάζομαι ότι όλο αυτόν τον καιρό θα ακούγατε κι εσείς ότι μας κατηγορούσαν ότι δεν ενισχύουμε υψηλά εισοδήματα, για να δίνουμε κίνητρα στη δημιουργικότητα, ότι ενισχύουμε τα χαμηλά εισοδήματα και δίνουμε κίνητρα στην τεμπελιά. Αυτά ακούγαμε.

Τέλος πάντων, αυτό συμβαίνει ή όχι; Συμβαίνει, πράγματι, όχι γιατί ενισχύουμε την τεμπελιά, αλλά γιατί το σύστημα κοινωνικής ασφάλισης θα πρέπει να ενισχύει εκείνους που έχουν τη μεγαλύτερη κοινωνική αδυναμία. Αυτό συμβαίνει.

Πρόσκαιρη είναι αυτή η κατάσταση με το ΕΚΑΣ. Είναι πραγματική. Εγώ δεν θέλω να φτιασιδώνω τα πράγματα ούτε η Κυβέρνησή μας θέλει να αποκρύπτει την αλήθεια. Όμως, αυτό το θέμα είναι γνωστό. Γιατί ξαφνικά όλοι αιφνιδιάζονται; Δεν είναι γνωστό το θέμα για την κατάργηση του ΕΚΑΣ; Ήταν παλαιά απαίτηση και παλαιά δέσμευση των προηγούμενων κυβερνήσεων. Είχαν δεσμευτεί για την κατάργησή του. Επήλθε τώρα μετά από συμφωνία εκείνο που συμφώνησαν τον Αύγουστο του 2015 και υλοποιείται με αυτόν τον τρόπο.

Εμείς πήραμε εκείνα τα μέτρα, με τα οποία θα μπορέσουμε να αναστρέψουμε την κατάσταση, προκειμένου να φέρουμε μια βελτίωση στις προσαρμογές για να μην υπάρχουν τόσο μεγάλες και αρνητικές επιδράσεις στον κόσμο.

Θα μου επιτρέψετε να πω δύο παραδείγματα, που ίσως δεν έχουν σημασία, αλλά θα τα πω για εκείνους που ισχυρίζονται ότι θα μπορούσε αυτό το σύστημα να είναι βιώσιμο, όπως ήταν με το ΕΚΑΣ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα λεπτό, κύριε Πρόεδρε.

**ΧΡΗΣΤΟΣ ΚΑΤΣΩΤΗΣ:** Αυτό που σας είπα, ρωτήστε. Τις απώλειες πώς θα τις καλύψετε;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δώστε μου δύο λεπτά τότε, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε, σας παρακαλώ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με 4.500 ένσημα, δεκαπέντε χρόνια ασφάλισης και μέσες αποδοχές 700 ευρώ, παίρνει οργανική σύνταξη 300 ευρώ. Ποιος να τα καταλάβει αυτά τα νούμερα, βέβαια! Όμως, εσείς τα ξέρετε, για να δείτε ότι πρέπει να είστε λιγάκι πιο προσεκτικός. Παίρνει κατώτατη σύνταξη 487 ευρώ και ΕΚΑΣ 230 ευρώ. Με δεκαπέντε χρόνια ασφάλιση, δηλαδή, έπαιρνε συνολικά 717 ευρώ. Αυτό το ποσό σύνταξης το έπαιρνε κάποιος που είχε διπλάσιο χρόνο ασφάλισης, 8.700 ένσημα και 1.400 ευρώ μέσες αποδοχές, δηλαδή διπλάσιες αποδοχές. Μιλάμε για την ίδια σύνταξη.

Αυτό, λοιπόν, είναι διαστρέβλωση. Δεν είναι ισοτιμία. Δεν αποδίδει. Είναι αποτέλεσμα αυτής της επιδοματικής λογικής, που κρατούσε ομήρους τους συνταξιούχους. Αυτό είπα προηγουμένως. Δεν είπα ότι κακώς ενισχύθηκαν. Εξηγώ τώρα με το παράδειγμα ότι κακώς παίρνουν αυτοί οι άνθρωποι αυτό που παίρνουν. Κακώς! Έπρεπε να το πάρουν μέσα από ένα άλλο σύστημα κοινωνικής ασφάλισης, το οποίο θα έπρεπε να δομηθεί με τον τρόπο με τον οποίο τώρα το δομούμε, ώστε να παράγει αυτά τα αποτελέσματα.

Κάποιος που έπαιρνε σύνταξη 663 ευρώ, παίρνει ΕΚΑΣ. Κάποιος που παίρνει 665 ευρώ σύνταξη, δεν παίρνει ΕΚΑΣ. Μιλάμε γι’ αυτήν τη διαφορά των 2,5 ευρώ. Ο πρώτος θα πάρει παραπάνω 2.760 ευρώ ετησίως, ο άλλος λιγότερα, επειδή πήρε 2,5 ευρώ παραπάνω. Αυτό συνέβαινε πάντα.

Αυτό είναι παράλογο και οδηγούσε κάποιον να προτιμά να είναι μόνο δεκαπέντε χρόνια ασφαλισμένος. Ξέρετε πολύ καλά πού γινόταν αυτό. Γινόταν στον κλάδο των οικοδόμων. Εκεί όπου έπρεπε να ενισχύουμε την ανεργία, αυτό άλλαζε τελείως κατεύθυνση και γινόταν ένα ρεύμα και κίνημα κατά της κοινωνικής ασφάλισης, σε ζημία της κοινωνικής ασφάλισης και των συμφερόντων των εργαζομένων.

Πρέπει, λοιπόν, αυτό το πράγμα να σταματήσει και να μιλήσουμε επί της ουσίας για το τι σύστημα δημιουργούμε και πώς θα ενισχύσουμε τις οικονομικές βάσεις και τα αποθεματικά της κοινωνικής ασφάλισης, που δεν υπάρχουν. Και αυτό είναι δική μας ευθύνη να το κάνουμε. Ξεκινάμε από αυτό.

Προχωρήσαμε σε μια δομική αλλαγή, στη βάση υπολογισμού των συντάξεων. Ενισχύουμε την εθνική σύνταξη, που θα παίρνουμε διαρκώς μέσα από την ανάπτυξη όλοι. Και μέσα από αυτή τη διαδικασία, από 1-1-2019, θα αρχίσουμε να κάνουμε μια καλύτερη πολιτική εφαρμογή των θετικών επιδράσεων της κοινωνικής ασφάλισης, που εμείς έχουμε δομήσει και θεσπίσει.

Δεν θα πρέπει να λέτε ότι δεν είναι υπό την εγγύηση της πολιτείας οι παροχές της κύριας και της επικουρικής σύνταξης. Το λέει ρητά ο νόμος, κατηγορηματικά και πανηγυρικά, όλες οι συντάξεις τελούν υπό την εγγύηση της πολιτείας. Συνεπώς, και σε αυτό, πάλι δεν λέτε την αλήθεια.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, δώστε μου τον λόγο για μισό λεπτό.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσώτη, αφού απαντήθηκε τώρα η ερώτηση, δεν έχετε τον λόγο. Θα ανακυκλώσουμε τώρα την ερώτηση.

**ΧΡΗΣΤΟΣ ΚΑΤΣΩΤΗΣ:** Θέλω μισό λεπτό. Θα είχα τελειώσει.

**ΠΡΟΕΔΡΕΥΩΝ (Γεώργιος Βαρεμένος):** Δεν γίνεται. Θα ανακυκλωθεί. Θα ζητήσει μετά τον λόγο ο Υπουργός και δεν θα τελειώσουμε. Δεν βγαίνει τίποτα έτσι.

**ΧΡΗΣΤΟΣ ΜΑΝΤΑΣ:** Δεν προβλέπεται από τον Κανονισμό να μιλήσετε ξανά.

**ΧΡΗΣΤΟΣ ΚΑΤΣΩΤΗΣ:** Εντάξει, κύριε Μαντά!Δεν μπορεί να μας λέει, όμως, ότι φταίνε οι οικοδόμοι, που δεν είχαν παραπάνω από τεσσεράμισι χιλιάδες ένσημα, και η εργοδοσία και οι κατασκευαστές να είναι στο απυρόβλητο! Να, λοιπόν, ποια είναι η αριστερή αντίληψη!

**ΠΡΟΕΔΡΕΥΩΝ (Γεώργιος Βαρεμένος):** Λόγω απουσίας του κ. Κατρούγκαλου στο εξωτερικό δεν θα συζητηθεί η πέμπτη με αριθμό 989/13-6-2016 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την εναρμόνιση των διαδικασιών αποπληρωμής δανείων τρίτεκνων οικογενειών του ιδιωτικού τομέα με τις τρίτεκνες οικογένειες του δημοσίου.

Δεν θα συζητηθεί, επίσης, η ένατη με αριθμό 914/27-5-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου–Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη».

Επίσης δεν θα συζητηθεί η δέκατη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου–Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

Τέλος, δεν θα συζητηθεί η όγδοη με αριθμό 946/3-6-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου–Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με τη «χρηματοδότηση της Τουρκίας μέσω του προξενείου της Κομοτηνής, για την αγορά ακινήτων περιουσιών απελπισμένων Ελλήνων στη Θράκη».

Κυρίες και κύριοι συνάδελφοι, ολοκλήρώθηκε η συζήτηση των επικαίρων ερωτήσεων.

Διακόπτουμε για πέντε (5΄) λεπτά.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Ψήφιση στο σύνολο του σχεδίου νόμου του Υπουργείου Οικονομίας, Ανάπτυξης και Τουρισμού: «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (Ε.Ε. L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (Ε.Ε. L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις αρμοδιότητας Υπουργείου Οικονομίας, Ανάπτυξης και Τουρισμού».

Ερωτάται το Σώμα: Γίνεται δεκτό το νομοσχέδιο και στο σύνολο ως διενεμήθη;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δεκτό.

**ΠΑΝΑΓΙΩΤΗΣ ΜΗΤΑΡΑΚΗΣ:** Δεκτό.

**ΙΩΑΝΝΗΣ ΣΑΧΙΝΙΔΗΣ:** Κατά πλειοψηφία.

**ΓΕΩΡΓΙΟΣ ΑΡΒΑΝΙΤΙΔΗΣ:** Δεκτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Κατά πλειοψηφία.

**ΑΙΚΑΤΕΡΙΝΗ ΜΑΡΚΟΥ:** Κατά πλειοψηφία.

**ΔΗΜΗΤΡΙΟΣ ΚΑΜΜΕΝΟΣ:** Δεκτό.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομίας, Ανάπτυξης και Τουρισμού: «Προσαρμογή της ελληνικής νομοθεσίας στις διατάξεις των άρθρων 19, 20, 29, 30, 33, 35, 40 έως 46 της Οδηγίας 2013/34/ΕΕ σχετικά με «τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της Οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των Οδηγιών 78/660/ΕΟΚ και 83/349/ΕΟΚ του Συμβουλίου» (Ε.Ε. L 189 της 29ης Ιουνίου 2013) και στις διατάξεις της Οδηγίας 2014/95/ΕΕ του Ευρωπαϊκού Κοινοβουλίου και του Συμβουλίου (Ε.Ε. L 330/1 της 15ης Νοεμβρίου 2014) «για την τροποποίηση της Οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους» και άλλες διατάξεις αρμοδιότητας Υπουργείου Οικονομίας, Ανάπτυξης και Τουρισμού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει η σελίδα 73α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, στο σημείο αυτό διακόπτεται η συνεδρίαση για τις 12.00΄.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Επανερχόμαστε στη συμπληρωματική ημερήσια διάταξη της νομοθετικής εργασίας.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις».

Το παραπάνω νομοσχέδιο μετά την απόφαση την οποία έλαβε η Διαρκής Κοινοβουλευτική Επιτροπή Παραγωγής και Εμπορίου, ύστερα από πρόταση του αρμοδίου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής. Η διαδικασία αυτή εγκρίθηκε και από τη Διάσκεψη των Προέδρων κατά πλειοψηφία.

Θα ήθελα να σας υπενθυμίσω ακόμη ότι, σύμφωνα με τη διαδικασία αυτή, η συζήτηση ολοκληρώνεται επί της αρχής και επί των άρθρων σε μία συνεδρίαση. Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων, εφόσον το επιθυμούν, και από ένας εκπρόσωπός τους. Η ομιλία τους περιορίζεται, εφόσον μιλήσουν οι Αρχηγοί, στο ήμισυ του χρόνου που προβλέπεται από τα άρθρα 97 και 103 του Κανονισμού της Βουλής.

Αν και δεν προβλέπεται από τον Κανονισμό της Βουλής, προτείνω να λάβουν τον λόγο πέντε ορισμένοι ομιλητές από τον ΣΥΡΙΖΑ, τρεις ορισμένοι ομιλητές από τη Νέα Δημοκρατία, ένας ορισμένος ομιλητής από τον Λαϊκό Σύνδεσμο-Χρυσή Αυγή, ένας ορισμένος ομιλητής από τη Δημοκρατική Συμπαράταξη, ένας ορισμένος ομιλητής από το Κομμουνιστικό Κόμμα Ελλάδας, ένας ορισμένος ομιλητής από το Ποτάμι, ένας ορισμένος ομιλητής από τους Ανεξάρτητους Έλληνες, ένας ορισμένος ομιλητής από την Ένωση Κεντρώων και ένας ορισμένος ομιλητής από τους Ανεξάρτητους Βουλευτές.

Επίσης, σας προτείνω η συζήτηση επί της αρχής και επί των άρθρων να είναι ενιαία.

Ως προς τους χρόνους ομιλίας προτείνω το εξής, σύμφωνα με τον Κανονισμό:

Οι εισηγητές και οι ειδικοί αγορητές να έχουν χρόνο ομιλίας δώδεκα λεπτά. Ο αρμόδιος Υπουργός δεκατρία λεπτά. Διαβάζω τον Κανονισμό, γιατί χθες ο κ. Βούτσης είπε ότι δεν θα μιλήσουν άλλοι Υπουργοί. Απλά, λόγω Κανονισμού, αναφέρω ότι οι λοιποί Υπουργοί και Υφυπουργοί θα έχουν χρόνο οκτώ λεπτά, όπως προβλέπει ο Κανονισμός. Όμως, η συμφωνία είναι αυτή.

Ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ καθώς και ο Πρόεδρος της Νέας Δημοκρατίας, εάν μιλήσουν, θα έχουν χρόνο δεκατέσσερα λεπτά. Οι Πρόεδροι των υπόλοιπων Κοινοβουλευτικών Ομάδων δώδεκα λεπτά, οι Κοινοβουλευτικοί Εκπρόσωποι δέκα λεπτά, οι ορισθέντες από τα κόμματα ομιλητές επτά λεπτά. Και, ως γνωστόν, η δευτερολογία -θα υπάρξει, εφόσον το επιθυμούν- περιορίζεται στο μισό του χρόνου της πρωτολογίας.

Τέλος, σύμφωνα με το άρθρο 109, η συνεδρίαση πρέπει να ολοκληρωθεί κατά ανώτατο όριο εντός δέκα ωρών. Χθες ελήφθη μια απόφαση για οκτώ ώρες. Όμως, εν πάση περιπτώσει, βλέποντας και κάνοντας.

Σε ό,τι αφορά τώρα τροπολογίες, η ομόφωνη απόφαση της Διάσκεψης των Προέδρων -για την Ολομέλεια μιλάω, όχι για αυτές που κατατέθηκαν χθες στην επιτροπή, ψηφίστηκαν και ενσωματώθηκαν στο κυρίως σώμα του νομοσχεδίου και, επομένως, δεν υπάρχει θέμα για αυτό- είναι ότι στην Ολομέλεια δεν θα κατατεθούν.

Ο Υπουργός με ενημέρωσε ότι θα καταθέσει νομοτεχνικές βελτιώσεις. Τον παρακάλεσα αυτό να γίνει το συντομότερο δυνατό, ώστε να διανεμηθούν και να έχει το Σώμα πλήρη γνώση. Όταν θα έρθουν στα χέρια του οι νομοτεχνικές βελτιώσεις και πριν τις καταθέσει, επ’ ολίγον θα τις παρουσιάσει. Παρά τον Κανονισμό, νομίζω ότι οι Κοινοβουλευτικοί Εκπρόσωποι ή οι εισηγητές από τα κόμματα επ’ αυτών των νομοτεχνικών βελτιώσεων, της διαδικασίας τους και του περιεχομένου, θα πάρουν και αυτοί επ’ ολίγον τον χρόνο τους, εφόσον το επιθυμούν.

 Κατ’ αρχάς, πριν πάμε στο τελευταίο κομμάτι, επί της αρχικής εισήγησης συμφωνούμε, δηλαδή όσον αφορά τους ομιλητές, τους χρόνους ομιλίας και λοιπά;

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Λοβέρδο.

**ΟΛΓΑ ΚΕΦΑΛΟΓΙΑΝΝΗ:** Κύριε Πρόεδρε, θα ήθελα κι εγώ τον λόγο μετά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ως εκπρόσωπος της Δημοκρατικής Συμπαράταξης και υπό το φως όλων όσα έχουμε διαβάσει, ακούσει, συζητήσει από χθες -ήμασταν μαζί κι άλλοι συνάδελφοι που είναι τώρα εδώ χθες, στη Διάσκεψη των Προέδρων-, θέλω να σας πω ότι αποδώσατε με τον πιο πιστό τρόπο αυτά που ειπώθηκαν χθες. Δεν νομίζω ότι πρέπει να ενοχλήσω τους συναδέλφους τώρα, εξηγώντας ορισμένα πράγματα τα οποία είπατε. Αν δεν έχουν γίνει κατανοητά, θα τα κάνουμε κατανοητά κατά την πορεία της συζήτησης.

Είχε πει ο κ. Βούτσης, όμως, ότι ενδέχεται κάποιο κόμμα να κάνει πρόταση ονομαστικής ψηφοφορίας. Καλό θα είναι αυτό να το ξέρει το Προεδρείο.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

**ΑΝΔΡΕΑΣ ΛΟΒΕΡΔΟΣ:** Και εμείς, επειδή ο κ. Κωνσταντινόπουλος χθες εκφράστηκε όπως έχει εκφραστεί, διατηρούμε την επιφύλαξη, σε σχέση με το ποιο είναι το κείμενο το οποίο έχουμε να ψηφίσουμε…

**ΠΡΟΕΔΡΕΥΩΝ (Νικήτας Κακλαμάνης):** Την επιφύλαξη και το δικαίωμα ενδεχομένως να κάνετε ονομαστική.

**ΑΝΔΡΕΑΣ ΛΟΒΕΡΔΟΣ:** …και συνεπώς την πρόταση για ονομαστική ψηφοφορία που εκφράζει, όπως είπε ο κ. Κωνσταντινόπουλος, τη Δημοκρατική Συμπαράταξη.

Όμως, δεν δεχόμαστε να ξεκινήσει η διαδικασία, εάν ο έχων τη νομοθετική πρωτοβουλία Υπουργός δεν φέρει αυτό που εσείς λέτε με τον επίσημο κοινοβουλευτικό του όρο, αλλά και κομψά, τεχνικές βελτιώσεις.

Εδώ εχθές είδαμε ότι ήρθε άλλο κείμενο από αυτό το οποίο έχει υπογραφεί. Και αυτά τα επτά σημεία –αν δεν με απατά και η πρόσφατη μνήμη μου- δεν είναι τεχνικών διαφορών σημεία, είναι ουσιωδέστατων διαφορών. Δεν μπορεί η Εθνική Αντιπροσωπεία να εμπαίζεται και να συζητάει άλλα αντί άλλων.

Κυρίες και κύριοι συνάδελφοι, δεν συζητάμε τη νομοθετική πρωτοβουλία άλφα της Κυβέρνησης. Συζητάμε την κύρωση σύμβασης, που παίρνει μορφή σχεδίου νόμου. Τα συμφωνηθέντα και οι υπογραφέντα προσκομίζονται στη Βουλή, προκειμένου αυτή να τα εγκρίνει. Αυτός που τα πειράζει αυτά, αφού τα υπέγραψε, εμπαίζει το Σώμα. Και μιλώ ως ένας Βουλευτής που η Πλειοψηφία και ο ασκών τη νομοθετική πρωτοβουλία Υπουργός τον κορόιδεψε.

Εμείς εχθές εκφράσαμε θετική γνώμη και μας είχε κοροϊδέψει η Κυβέρνηση. Θα συνεχιστεί αυτό το παραμύθι σήμερα; Θα λέμε επί της αρχής συμφωνούμε, να δούμε εκείνο, να δούμε το άλλο και θα έρθει άλλο κείμενο στην πορεία της συζήτησης; Δεν έχουμε καταλάβει ποιος το έκανε αυτό το ατόπημα, αυτή την κλοπή. Πορτοφολάς το έκανε αυτό, κύριε Πρόεδρε. Δεν είναι δυνατόν να πειράζεις εκ των υστέρων κάτι που υπέγραψες. Παίρνεις την ευθύνη να το φέρεις, αφού το υπέγραψες. Είπε ο Υπουργός: Μα, ποιος είμαι; Ο «Δράκος» είμαι; Της ομώνυμης ταινίας του Νίκου Κούνδουρου, προφανώς, αυτό εννοούσε. Αυτό δεν εννοούσατε;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ναι.

**ΑΝΔΡΕΑΣ ΛΟΒΕΡΔΟΣ:** Ο «Δράκος» ήταν δράμα, κύριε Πρόεδρε, και ίσως είναι μια από τις καλύτερες ελληνικές ταινίες. Τούτη εδώ είναι κωμωδία! Είναι κωμωδία, κύριε Πρόεδρε!

Γι’ αυτό σας παρακαλώ, η κοινοβουλευτική ορολογία λέει «τεχνική βελτίωση» την παρέμβαση του Υπουργού. Η πολιτική δεοντολογία και η αίσθηση εντιμότητας εδώ μέσα λέει ότι, αν δεν έχουμε καθαρό αυτό που η Κυβέρνηση υπέγραψε, η συζήτηση δεν πρέπει να συνεχιστεί, πρέπει να σταματήσει τώρα.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Παρ’ ότι, με βάση τον Κανονισμό, δεν μπορεί να μην αρχίσει η κουβέντα, εγώ θα το βάλω στην Ολομέλεια, κύριε Λοβέδρο, εφόσον το θέσουν και άλλα κόμματα.

Τον λόγο για το ίδιο θέμα έχουν ζητήσει η κ. Κεφαλογιάννη, ο κ. Δανέλλης, η κ. Μανωλάκου και ο κ. Καρράς.

Τον λόγο έχει για τρία λεπτά η κ. Κεφαλογιάννη.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, θα ήθελα κι εγώ τον λόγο μετά.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσετε συνολικά, κύριε Υπουργέ.

Ορίστε, έχετε τον λόγο, κυρία Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ:** Κύριε Πρόεδρε, εμείς από χθες ως Νέα Δημοκρατία κρατήσαμε επιφύλαξη σε σχέση με το σχέδιο νόμου που κατατέθηκε από τον Υπουργό κ. Δρίτσα.

Πριν ξεκινήσουμε, όμως, την όποια συζήτηση σήμερα, θα πρέπει να αποσαφηνιστεί κάτι. Υπάρχει ένα μείζον ζήτημα, όχι μόνο για την αξιοπιστία της χώρας, αλλά και ουσιαστικό, για την ίδια την επένδυση. Οφείλει, λοιπόν, άμεσα να ξεκαθαρίσει ο κύριος Υπουργός αν υπάρχει ή όχι εμπλοκή με την εταιρεία. Γιατί δεν χωράνε ούτε μισόλογα ούτε υπεκφυγές. Πρέπει να μας ξεκαθαρίσει τι ακριβώς συμβαίνει.

Δεν πρέπει να ξεχνάμε ότι το νομοσχέδιο που έχουμε προς συζήτηση και απόφαση είναι κύρωση μιας συμφωνίας, συμφωνίας την οποία έχει υπογράψει ο κ. Δρίτσας. Δεν είναι μια προφορική συμφωνία, είναι ένα κείμενο που είναι υπογεγραμμένο. Γνωρίζουμε όλοι πάρα πολύ καλά το «pacta sunt servanda», «οι συμφωνίες πρέπει να τηρούνται». Ο αντισυμβαλλόμενος του κυρίου Υπουργού, ο αντισυμβαλλόμενος του ελληνικού δημοσίου, που εκπροσωπείται διά του κυρίου Υπουργού, είναι μια εταιρεία, όπως είπε εκείνος χθες, η οποία ανήκει κατά 100% στο κινεζικό δημόσιο. Άρα ο αντισυμβαλλόμενός του είναι ουσιαστικά το κινεζικό δημόσιο, εκεί που θα πάει ο κ. Τσίπρας αύριο.

Θέλουμε, λοιπόν, να μας το ξεκαθαρίσουν, γιατί η οποιαδήποτε αλλοίωση ή παράβαση των όρων της συμφωνίας από πλευράς σας σημαίνει ότι η συμφωνία είναι στον αέρα και αυτή η δικιά σας αναξιοπιστία δεν μπορεί να στιγματίζει τη χώρα και δεν μπορείτε να παίζετε με αυτό. Δεν μπορείτε να παίζετε, κύριε Υπουργέ, με την Ελλάδα. Οφείλετε να απαντήσετε. Και εδώ θέλουμε και μια άλλη απάντηση: Γνωρίζει ή όχι ο κ. Τσίπρας και, αν ναι, τι λέει γι’ αυτό; Όχι, μόνο τι λέει γι’ αυτό, αλλά τι θα πάει να πει και στους Κινέζους αύριο στην επίσκεψη; Επαναλαμβάνω, λοιπόν, ότι οφείλετε να μας δώσετε απάντηση σε αυτή την πρωτοφανή κατάσταση, διότι δεν πάει άλλο αυτός ο διασυρμός.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα το πάω με την κοινοβουλευτική σειρά, αφού έχουν ζητήσει τον λόγο όλοι.

Τον λόγο έχει ο κ. Λαγός από τον Λαϊκό Σύνδεσμο-Χρυσή Αυγή, για τρία λεπτά.

**ΙΩΑΝΝΗΣ ΛΑΓΟΣ:** Κύριε Πρόεδρε, εμείς έχουμε να καταγγείλουμε κατ’ αρχάς το γεγονός του πώς έρχεται αυτό το νομοσχέδιο, σε κατεπείγουσα μορφή. Την Τρίτη στις 23.30΄ ήλθε στα χέρια μας, την Τετάρτη μπήκαμε ξαφνικά στις επιτροπές, οι φορείς είχαν κληθεί, χωρίς να έχει κληθεί κανείς από τη Χρυσή Αυγή. Πρόκειται για μια διαδικασία, λοιπόν, όπως θέλει να την κάνει η Κυβέρνηση.

Το χειρότερο από όλα, όμως, είναι ότι ο Υπουργός της Κυβέρνησης μας φέρνει να συζητήσουμε και να διαβάσουμε ένα νομοσχέδιο πεντακοσίων περίπου σελίδων, οι οποίες είναι ψευδείς. Δεν φθάνει ότι είναι κατεπείγουσα η διαδικασία, δεν φθάνει που μας το φέρνουν για δέκα ώρες στα χέρια μας, αλλά σήμερα θα συζητάμε για ένα άλλο νομοσχέδιο, γιατί σίγουρα ο Υπουργός -κι εδώ είμαστε όλοι κι έτσι θα γίνει- θα φέρει τροποποιήσεις, οι οποίες θα βγάλουν το μισό και παραπάνω νομοσχέδιο από αυτό που έχουμε διαβάσει άκυρο. Γιατί η Κυβέρνηση θα συρθεί πίσω από τους Κινέζους, γιατί η Κυβέρνηση θα συρθεί, έτσι όπως έχει μάθει να κάνει, και θα αλλάξει ό,τι υπάρχει μέσα εδώ.

Άρα αυτό που έγινε από την Κυβέρνηση δεν ήταν να κοροϊδέψει επί της ουσίας τους Κινέζους της «COSCO», αλλά επί της ουσίας κοροϊδεύει το ελληνικό Κοινοβούλιο. Και κοροϊδεύει το ελληνικό Κοινοβούλιο, γιατί το βάζει να κάνει συζήτηση πάνω σε ένα νομοσχέδιο, το οποίο δεν θα ισχύσει και δεν θα εφαρμοστεί. Άλλα θα συζητάμε σήμερα εμείς εδώ, άλλα θα λέμε, άλλες θα είναι οι ερωτήσεις μας, άλλες θα είναι οι απαντήσεις και στο τέλος άλλα θα έλθουν να ψηφιστούν εδώ το βράδυ. Αυτή είναι η διαδικασία.

Εμείς τα καταγγέλλουμε όλα αυτά, λέμε ότι είναι απαράδεκτο και μέχρι να τελειώσει η διαδικασία και να δούμε ποιος έχει δίκιο, ποιος λέει αλήθεια και ποιος ψέματα, να σταματήσει αυτή η διαδικασία. Να ακυρωθεί η σημερινή συζήτηση, μέχρι να ξεκαθαρίσουν τα πράγματα. Και δεν πειράζει, ας μην πάει ο Πρωθυπουργός στην Κίνα.

Αυτή είναι η θέση της Χρυσής Αυγής. Επίσης, επειδή ακούσαμε προηγουμένως τον κ. Λοβέρδο από το ΠΑΣΟΚ να λέει ότι σκέφτονται ή επιφυλάσσονται για το αν θα ζητήσουν ονομαστική ψηφοφορία, εμείς ως Χρυσή Αυγή θα ζητήσουμε ονομαστική ψηφοφορία, μόνο που περιμένουμε να δούμε, με αυτό το μπάχαλο που επικρατεί εδώ, ποια θα είναι τα άρθρα, ποιες οι τροποποιήσεις, για να ζητήσουμε σε συγκεκριμένα ζητήματα. Επαναλαμβάνω, καταγγέλλουμε αυτό το οποίο γίνεται. Μας δόθηκε ένα άλλο νομοσχέδιο στα χέρια και αυτό το οποίο θα συζητηθεί σήμερα εδώ θα είναι τελείως διαφορετικό, επειδή η Κυβέρνηση θα συρθεί πίσω από την «COSCO».

**ΠΡΟΕΔΡΕΥΩΝ (Νικήτας Κακλαμάνης):** Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, η κωμωδία έχει πολλά πρόσωπα. Στο κινέζικο μονοπώλιο τα έχετε δώσει όλοι σας ως κυβερνήσεις όλα και η μπότα του μονοπωλίου δεν ανέχεται καμμία αμφισβήτηση των προνομίων που του δίνετε. Απαιτεί με καθαρότερο και πιο απόλυτο τρόπο τους σκληρούς όρους, που συμφωνείτε όλοι σας σε βάρος των εργαζομένων, του λαού και της χώρας. Και η Κυβέρνηση, βέβαια, θα τα φέρει με νομοθετικές διορθώσεις. Όλα τα άλλα που λέγονται είναι μια σκέτη κωμωδία, για τα μάτια του κόσμου.

Ζήτησα να μιλήσω για τον εξής λόγο: Κύριε Πρόεδρε, η μία τροπολογία είναι ένα μίνι νομοσχέδιο. Θα πρέπει να υπάρχει μία ανοχή στον χρόνο, για να μπορούμε να εκφραστούμε. Περιέχει πολλά πράγματα. Σ’ άλλα συμφωνούμε, σ’ άλλα διαφωνούμε και πρέπει να φανεί με καθαρό τρόπο…

**ΠΡΟΕΔΡΕΥΩΝ (Νικήτας Κακλαμάνης):** Εννοείτε απ’ αυτές που έχουν ήδη ενσωματωθεί.

**ΔΙΑΜΑΝΤΩ ΜΑΝΩΛΑΚΟΥ:** Μιλάω για τις δύο υπουργικές που κατατέθηκαν.

**ΠΡΟΕΔΡΕΥΩΝ (Νικήτας Κακλαμάνης):** Nαι. Έχουν ενσωματωθεί στο νομοσχέδιο.

**ΔΙΑΜΑΝΤΩ ΜΑΝΩΛΑΚΟΥ:** Θέλουμε μία ανοχή, γιατί είναι πολλά τα προβλήματα και τα ζητήματα.

Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είπατε ότι δεν θα φέρουν τροπολογίες.

**ΠΡΟΕΔΡΕΥΩΝ (Νικήτας Κακλαμάνης):** Η κ. Μανωλάκου εννοεί αυτές που ήδη ενσωματώθηκαν. Απλά η μία είναι μεγάλη και ζήτησε μία ανοχή στον χρόνο.

Ο κ. Δανέλλης έχει τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Η επιστολή της «COSCO» χθες το βράδυ, όταν μας επιδόθηκε, καθώς συζητούσαμε στην αρμόδια επιτροπή για την κύρωση, μας άφησε εμβρόντητους, διότι δεν έχει επαναληφθεί αντίστοιχο φαινόμενο –φαντάζομαι- πουθενά στον κόσμο, μία εταιρεία αντισυμβαλλόμενη με το ελληνικό δημόσιο να αμφισβητεί την αξιοπιστία και την εντιμότητα της Κυβέρνησης και όχι μόνο της Κυβέρνησης, αλλά και της Ελλάδας. Είτε πρόκειται περί αφέλειας είτε πρόκειται περί τυχοδιωκτισμού, αυτό είναι αδιάφορο, γιατί έχει ήδη δημιουργηθεί μια ανυπολόγιστη ζημιά στην αξιοπιστία της Ελλάδας και κάθε επίδοξο επενδυτή τον στρέφει βεβαίως σε φυγή. Ιδιαίτερα σήμερα, με το κλίμα στην πραγματική οικονομία να είναι ένα κλίμα κατάρρευσης, που παίρνει τη μορφή χιονοστιβάδας, αντιλαμβάνεστε πόσο κρίσιμη είναι η δημιουργία ενός αντιεπενδυτικού κλίματος.

Εμείς δεν θέλουμε να αμφισβητήσουμε την εντιμότητα της ελληνικής Κυβέρνησης, αλλά επειδή δυστυχώς τα γεγονότα μάς διαψεύδουν σ’ αυτή την επιθυμία μας, κύριε Υπουργέ, γι’ αυτό θέλουμε εγγυήσεις ότι η συζήτηση που πρόκειται να αρχίσει έχει υπόσταση. Διότι τι σόι σύμβαση πάμε να κυρώσουμε, αν ο ένας από τα αντισυμβαλλόμενα μέρη δεν αναγνωρίζει τη σύμβαση την οποία έχει υπογράψει, ύστερα από διαπραγματεύσεις με την ελληνική Κυβέρνηση;

Άρα, για να έχει υπόσταση η σημερινή συζήτηση και η ψήφιση της κύρωσης αυτής της σύμβασης, πρέπει να υφίσταται η σύμβαση, πρέπει και τα δύο αντισυμβαλλόμενα μέρη να την αναγνωρίζουν. Εάν δεν έχουμε εγγυήσεις γι’ αυτή την αμοιβαία αναγνώριση, νομίζω, κύριε Πρόεδρε, ότι περιττεύει η συνέχεια της συνεδρίασης.

**ΠΡΟΕΔΡΕΥΩΝ (Νικήτας Κακλαμάνης):** Tον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, θέλω να θυμίσω με χειροπιαστό παράδειγμα τι σημαίνει διαπραγμάτευση μέχρι την τελευταία στιγμή.

(Γέλωτες από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΙΩΑΝΝΗΣ ΤΡΑΓΑΚΗΣ:** Τι ζούμε εδώ μέσα!

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Εγώ δεν δικαιολογώ κανέναν. Περιμένετε να τελειώσω και μετά να βγάλετε τα συμπεράσματά σας.

Επιτρέψτε μου, λοιπόν, να πω το εξής: Κάποιοι θεωρούσαν μέχρι πρότινος –έχει μεγάλη σημασία αυτό- το χρέος βιώσιμο. Συνεπώς δεν διαπραγματεύτηκε κανείς γι’ αυτό το πράγμα. Αυτή η άποψη στοίχισε στην ελληνική οικονομία τα τέσσερα τελευταία χρόνια -που πληρώναμε ετησίως 27%, 28%, 29% και 33%- 103 δισεκατομμύρια. Κάποιοι άλλοι θεωρούσαν ότι το χρέος δεν είναι βιώσιμο και μπήκε το θέμα στο τραπέζι.

Δεν δικαιολογώ κανέναν. Νομίζω ότι μιλάμε την ίδια γλώσσα. Είναι παρών ο Υπουργός. Εγώ τιμώ τον Υπουργό. Αν πράγματι είναι κάτι προαποφασισμένο και άλλαξαν στη συνέχεια οι συνθήκες ή δεν ξέρω τι…

**ΑΝΔΡΕΑΣ ΛΟΒΕΡΔΟΣ:** Καμμιά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Λοβέρδε, επιτρέψτε μου.

Είναι παρών ο Υπουργός και δεν κρύβεται –νομίζω- και μπορεί να απαντήσει και περιμένω να τον ακούσω. Είναι άλλο πράγμα αυτό και άλλο πράγμα το αν μέχρι την τελευταία στιγμή προσπαθείς να βελτιώσεις μερικούς όρους. Περιμένω ειλικρινά με πολύ καλή πρόθεση να ακούσω τον Θοδωρή Δρίτσα να τοποθετείται, αλλά φαντάζομαι ότι η κοινοβουλευτική τάξη εδώ λέει να ακουστούν πρώτα οι Κοινοβουλευτικοί Εκπρόσωποι και μετά ο Υπουργός.

Ακούω ακραίες εκφράσεις, που εμένα δεν με εκφράζουν. Ξαναλέω: Αν πράγματι είναι προαποφασισμένο κάτι και αλλάζει και είναι ευθύνη του Υπουργού, εδώ είναι να μας το πει, αν όμως διαπραγματεύεται μέχρι την τελευταία στιγμή, επίσης έχει τη δυνατότητα να μιλήσει και να το πει.

Δεν έχω να πω τίποτα περισσότερο. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Καρράς από την Ένωση Κεντρώων έχει τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα κάνω δύο εισαγωγικές, σύντομες παρατηρήσεις. Είναι σύμβαση παραχώρησης, που σημαίνει ότι παραχωρείται σε τρίτο η άσκηση δημόσιας υπηρεσίας. Η δεύτερη παρατήρηση είναι ότι το νομοσχέδιο δεν είναι μόνο κύρωση σύμβασης παραχώρησης, αλλά έχει διατάξεις τυπικών νόμων από το άρθρο 2 και επόμενα, τα οποία χρήζουν πάρα πολλών συζητήσεων και διευκρινίσεων.

Τρίτο ζήτημα: Είναι ο πρώτος νόμος –τουλάχιστον από όσο γνωρίζω- που έρχεται να κυρώσει σύμβαση παραχώρησης δημόσιας υπηρεσίας στην παρούσα Βουλή μετά τον ν.4336/2015, που αφορά το λεγόμενο τρίτο μνημόνιο. Η παρουσία της Ελλάδος αυτή τη στιγμή, κύριε Πρόεδρε -και δεν μιλώ για την Κυβέρνηση μόνο-, διαταράχθηκε σε εκείνους τους οποίους επιθυμεί η Ελλάδα να καλέσει να επενδύσουν, ούτως ώστε να μπορέσει να γυρίσει η οικονομία, να κάνει ένα βήμα προς τα εμπρός, να εκκινήσει εκ νέου.

Νομίζω, λοιπόν, ότι ο τρόπος με τον οποίο συζητάμε σήμερα τη νομοθέτηση αυτή είναι ανεπαρκής, ατελέσφορος και ατελής. Θέλω να πω επίσης και για την παλινωδία του κ. Δρίτσα, ο οποίος χθες έφερε κάποιες άλλες ρυθμίσεις. Αυτό αποκαλύφθηκε. Δεν ήμουν μέλος της Επιτροπής Παραγωγής και Εμπορίου, αλλά αντελήφθην ότι υπήρχαν διαφοροποιήσεις μεταξύ της σύμβασης που έχει υπογραφεί και του σχεδίου νόμου που φέρνει προς κύρωση. Από ό,τι αντιλαμβάνομαι από τη σημερινή ειδησεογραφία, θα αποκατασταθούν τα πράγματα.

Ο τρόπος ο οποίος αποφασίστηκε, κύριε Πρόεδρε, μέσα σε μια συνεδρίαση, σε λίγες ώρες, να ψηφιστεί αυτό το νομοθέτημα, δεν αφορά μόνο τους Βουλευτές ή τη Βουλή. Σε επόμενα στάδια θα τεθούν ανάλογα ζητήματα. Έχει υπάρξει ένα υπερταμείο. Παραχωρήθηκε όλη η δημόσια περιουσία. Θα παραχωρηθούν και άλλα δικαιώματα. Το ΤΑΙΠΕΔ καραδοκεί. Όλα αυτά και ο τρόπος που νομοθετείτε δείχνουν μια αγωνία, εν όψει της επίσκεψης του Πρωθυπουργού και η αγωνία αυτή είναι εις βάρος, πλέον, της χώρας.

Δεν μπορεί υπό την πίεση του χρόνου να αποφασίσουμε μέσα στη Βουλή αν θα κυρώσουμε αλλά και αν θα εγκρίνουμε τις επιπλέον διατάξεις ή ακόμα και αν θα εγκρίνουμε τις τροποποιήσεις οι οποίες έρχονται, ενώ είπαμε ότι δεν θα έχει τροπολογίες το νομοσχέδιο. Ήδη έχω δύο στα χέρια μου, που πρέπει να τις διαβάσουμε και πρέπει να συζητήσουμε επ’ αυτών. Δίνει μια κακή εικόνα της χώρας στο εξωτερικό, αποδυναμώνει τη διαπραγματευτική της ικανότητα. Δεν έχουμε καμμία διαπραγματευτική ικανότητα.

Νομίζω ότι η Κυβέρνηση πρέπει πλέον να τα σταθμίσει αυτά, διότι δεν είναι μόνο το να κλείνουμε «τρύπες», αλλά πρέπει να κάνουμε υπερήφανο και τον ελληνικό λαό, για να μπορέσει να ανταποκριθεί στις καθημερινές υποχρεώσεις που του επισωρεύουν οι πολιτικές αυτές των μνημονίων, της αλλαγής των φορολογικών νόμων, της αλλαγής των ασφαλιστικών νόμων. Είναι ντροπή, κύριε Πρόεδρε, να συνεχίσουμε.

Ευχαριστώ.

(Χειροκροτήματα από την Ένωση Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Καματερός εκ μέρους του ΣΥΡΙΖΑ και μετά συνολικά θα δώσω τον λόγο στον κύριο Υπουργό, για να απαντήσει στις αιτιάσεις.

Ορίστε, κύριε Καματερέ, έχετε τον λόγο για τρία λεπτά.

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, εάν κατάλαβα καλά, η συζήτηση ως τώρα έγινε επί της ουσίας. Δεν έγινε επί της διαδικασίας. Νομίζω ότι αυτό δεν προβλέπεται. Εσείς βέβαια ξέρετε πάρα πολύ καλά τον Κανονισμό. Και ο κ. Λοβέρδος τον ξέρει πολύ καλά. Βάζει θέμα αντισυνταγματικότητας;

**ΑΝΔΡΕΑΣ ΛΟΒΕΡΔΟΣ:** Όχι.

**ΗΛΙΑΣ ΚΑΜΑΤΕΡΟΣ:** Επομένως, πώς θα προδικάσουμε τη συζήτηση; Να συζητήσουμε και βλέπουμε. Δηλαδή με μια επιστολή θα ακυρώσουμε τη Βουλή; Εγώ νομίζω ότι δεν προβλέπεται από πουθενά. Πρέπει να προχωρήσουμε στις τοποθετήσεις μας. Θα τοποθετηθούμε επί της ουσίας, όχι πριν να αρχίσει η συζήτηση. Αυτό είναι πρωθύστερο.

**ΠΡΟΕΔΡΕΥΩΝ (Νικήτας Κακλαμάνης):** Όπως καταλαβαίνετε, ο Υπουργός θα πάρει λίγο παραπάνω χρόνο, γιατί πρέπει να απαντήσει σε όλους σας.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι Βουλευτές, συνηθίζω και προσπαθώ, τουλάχιστον όταν μιλώ επίσημα, κάθε λέξη να έχει το νόημά της και τη βαρύτητά της. Το ίδιο θα προσπαθήσω να κάνω και τώρα.

Μίλησα εχθές στην επιτροπή της Βουλής και έδωσα απαντήσεις, νομίζω, σαφείς. Και ό,τι δεν ήταν σαφές εδώ μπορούμε να το αποσαφηνίσουμε ακόμα περισσότερο.

Ακούστηκαν ήδη πολλά, με τη θεμιτή αιτιολόγηση, την οποία αποδέχομαι, ότι υπάρχει πίεση χρόνου και άρα κανείς δεν μπορεί να έχει πληρότητα προσεγγίσεων. Είναι δικαιολογημένο αυτό. Εντούτοις, καμμία από τις τοποθετήσεις δεν έλαβε υπ’ όψιν την απάντηση που έδωσα χθες, στην επιτροπή, η οποία είναι στα πρακτικά. Δεν την έλαβε υπ’ όψιν αυτή την απάντηση ούτε ο δημόσιος διάλογος, μέσω των τηλεοπτικών και ραδιοφωνικών σταθμών. Γι’ αυτό κι εγώ, ενώ θα μπορούσα, επέλεξα με μια ανακοίνωσή μου χθες να μη συμμετάσχω σ’ αυτόν τον διάλογο, αλλά να κρατήσω τη δυνατότητα να απευθυνθώ μόνο στο Κοινοβούλιο σήμερα, για να υπάρξει εδώ ακριβώς η δυνατότητα να αξιολογηθούν τα δεδομένα. Ποια είναι τα δεδομένα;

Το κείμενο της σύμβασης παραχώρησης, το οποίο είναι η τροποποίηση της ισχύουσας σύμβασης παραχώρησης μεταξύ του ελληνικού δημοσίου, των δυο συναρμοδίων Υπουργείων και Υπουργών -Οικονομίας και Ναυτιλίας- και της «ΟΛΠ Α.Ε.» από την άλλη μεριά, αυτό το αλλαγμένο, διαφοροποιημένο κείμενο σύμβασης παραχώρησης, πράγματι, απετέλεσε, όπως καταρτίστηκε τον Δεκέμβριο του 2015 στην τελική του μορφή, αναρτημένο κείμενο επί τη βάσει του οποίου έγινε η διαγωνιστική διαδικασία.

Άρα, και παρά το γεγονός ότι δεν είχε υπογραφεί ακόμα από τους συναρμόδιους Υπουργούς και από τον Πρόεδρο της «ΟΛΠ Α.Ε.», κάτι που συνέβη μόλις προ ολίγων ημερών –έτσι προβλέπεται-, εντούτοις το κείμενο αυτό είναι απολύτως δεσμευτικό, αφού επί τη βάσει αυτού έγινε η διαγωνιστική διαδικασία. Εκτός κι αν, συναινετικά με τον ανακηρυχθέντα ως παραχωρησιούχο από τη διαγωνιστική διαδικασία, το ελληνικό δημόσιο προβεί σε διαδικασίες νέας διαβούλευσης και συναινετικά υπάρξουν διαφοροποιήσεις. Το κείμενο της σύμβασης παραχώρησης όντως είναι δεσμευτικό και κανείς δεν μπορεί να επιφέρει σ’ αυτό καμμία αλλαγή.

Το ίδιο το κείμενο της σύμβασης παραχώρησης, όμως, προβλέπει ότι, όταν ολοκληρωθούν οι διαδικασίες της πρώτης φάσης μεταβίβασης μετοχών, που έγινε με πανηγυρικό τρόπο στο Μέγαρο Μαξίμου και στο Ζάππειο Μέγαρο, όταν ολοκληρωθεί η διαδικασία του Ελεγκτικού Συνεδρίου, της απόφασής του και των ενδεχομένων ενστάσεων προσφυγών κ.λπ., όταν ολοκληρωθεί η διαδικασία του πορίσματος και της έκθεσης από την Επιτροπή Ανταγωνισμού, που έγινε και αυτό μόλις προ ολίγων ημερών και εν συνεχεία υπήρξε ένα νέο στάδιο και υπήρξε η οριστική γνωμοδότηση της Επιτροπής Ανταγωνισμού –γι’ αυτό και καθυστερήσαμε, δεν μπορούσαμε νωρίτερα να το φέρουμε, και γι’ αυτό τώρα πια αναγκαστικά έρχεται με τη μορφή του κατεπείγοντος-, όταν, λοιπόν, αυτά ολοκληρωθούν, αμελλητί, λέει η δεσμευτική σύμβαση παραχώρησης, η Κυβέρνηση θα φέρει στο Κοινοβούλιο προς έγκριση και ψήφιση τον κυρωτικό νόμο, ο οποίος θα συμπεριλάβει και το κείμενο της σύμβασης παραχώρησης.

Ο κυρωτικός νόμος, πράγματι, υπήρχε στα ανηρτημένα παραρτήματα του σχεδίου παραχώρησης ως σχέδιο κυρωτικού νόμου, συμφωνημένου σ’ εκείνη τη φάση μεταξύ των διαγωνιζομένων και του ΤΑΙΠΕΔ, γιατί ήταν τεχνικό κείμενο, ενδεικτικό κατευθύνσεων και προθέσεων, ανάμεσα στο ΤΑΙΠΕΔ, που είχε την ευθύνη διενέργειας της διαγωνιστικής διαδικασίας, και στους διαγωνιζομένους. Τελικώς, ήταν ένας ο διαγωνιζόμενος.

Όμως, η σύμβαση παραχώρησης -και το είπα χθες στην επιτροπή- λέει τα εξής πάρα πολύ σαφή πράγματα: Στην παράγραφο 1.3, αφού λέει ακριβώς αυτά που σας είπα, ότι δηλαδή το ελληνικό δημόσιο θα υποβάλει «αμελλητί» στη Βουλή την παρούσα σύμβαση προς κύρωση, αναφέρεται ότι «ο ΟΛΠ αναγνωρίζει και αποδέχεται ότι α) οι διατάξεις του κυρωτικού νόμου, που θα τεθεί σε ισχύ, υπόκεινται σε τεχνική και νομική επεξεργασία και υπάρχει μεγάλη πιθανότητα να υποστούν σημαντική επεξεργασία, προτού παρουσιαστούν στη Βουλή των Ελλήνων, στο πλαίσιο της προβλεπόμενης από το Σύνταγμα νομοθετικής διαδικασίας της Ελληνικής Δημοκρατίας, β) αντιστοίχως, το ελληνικό δημόσιο δεν παρέχει καμμία διαβεβαίωση ότι το σύνολο ή μέρος του σχεδίου του κυρωτικού νόμου θα τεθεί τελικά σε ισχύ υπό την ακριβή μορφή που προβλέπεται στο παράρτημα 1.1.α», αυτό δηλαδή που σας ανέφερα ότι αναρτήθηκε ως σχέδιο κυρωτικού νόμου.

Πλήρης αρμοδιότητα, συμφωνημένη, εντός της σύμβασης παραχώρησης, συμβατική. Αμοιβαία συμφωνία ότι αυτό είναι κυριαρχικό δικαίωμα της Κυβέρνησης και της Βουλής των Ελλήνων: η τελική διαμόρφωση του κυρωτικού νόμου, εννοείται, προφανώς, όχι με διατάξεις που θα αντίκεινται στην ουσία και στο γράμμα των διατάξεων της σύμβασης παραχώρησης. Προφανώς.

Όταν, λοιπόν, η Κυβέρνηση σε αυτό το τελευταίο διάστημα ασχολήθηκε με τη διαδικασία τελικής διαμόρφωσης του κειμένου του κυρωτικού νόμου, στην πραγματικότητα δεν άλλαξε τίποτα. Αυτό το κείμενο χρησιμοποίησε ως βάση. Όμως, όχι το Υπουργείο Ναυτιλίας, αλλά η Γενική Γραμματεία της Κυβέρνησης -και οι νομικές Υπηρεσίες και η Γενική Γραμματεία της Κυβέρνησης, όπως πάντα συμβαίνει σε όλα τα νομοσχέδια στην τελική τους φάση και τελική επεξεργασία- με κριτήριο όχι πολιτικό, όχι συμβατικό, όχι άλλο κριτήριο, αλλά με κριτήριο ορθής και καλής νομοθέτησης, προέβη όντως σε μια σειρά από αλλαγές, οι οποίες δεν έχουν καμμία σχέση με παραβίαση συμφωνημένων όρων και κανόνων, καμμία σχέση με ανατροπή δεδομένων, αλλά…

**ΟΛΓΑ ΚΕΦΑΛΟΓΙΑΝΝΗ:** Κύριε Πρόεδρε, μπορώ να έχω τον λόγο;

**ΑΝΔΡΕΑΣ ΛΟΒΕΡΔΟΣ:** Θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε, κύριοι συνάδελφοι. Μιλάει. Δεν θέλετε απαντήσεις; Ηρεμήστε!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Παρακαλώ, να μη δώσω τις εξηγήσεις; Δεν πρέπει να δώσω τις εξηγήσεις; Δύο λεπτά.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα ολοκληρώσω, κύριε Πρόεδρε.

Πράγματι, λοιπόν, μπορούμε, αν θέλετε, να ασχοληθούμε αναλυτικότερα και να σας εξηγήσω τι είδους διαφοροποιήσεις ήταν αυτές. Είμαι βέβαιος ότι ιδιαίτερα οι συνάδελφοι που είναι νομικοί θα συμμετάσχουν -ίσως και δημιουργικά- σε μια τέτοια συζήτηση, αλλά θα μας πάρει πολύ χρόνο να αναλύσουμε ένα ένα από αυτά.

Σε κάθε περίπτωση, αυτές οι αλλαγές, κατά την κρίση της Κυβέρνησης, δεν έγιναν ούτε για να ανατρέψουν συμφωνημένα ούτε για να παραβιάσουν συμφωνίες ούτε για τίποτα. Μάλιστα αυτές οι αλλαγές, όπως ακριβώς ήταν η πρακτική που ακολουθείτο μέχρι τώρα -γιατί το ΤΑΙΠΕΔ ήταν ο τεχνικός σύμβουλος και ο υπεύθυνος διενέργειας του διαγωνισμού-, διαβιβάστηκαν στο ΤΑΙΠΕΔ, δεν ήρθαν ξαφνικά. Δεν έκανε καμμιά κίνηση η Κυβέρνηση στα μουλωχτά. Διαβιβάστηκαν στο ΤΑΙΠΕΔ, το οποίο έχει τη διαρκή επικοινωνία με τους διαγωνιζομένους και εν συνεχεία με τον παραχωρησιούχο. Δεν έγιναν για να αιφνιδιάσουν κανέναν, δεν έγιναν για να αποκρύψουν τίποτα. Έγιναν στο πλαίσιο της λογικής της ορθής νομοθέτησης επ’ ωφελεία όχι μόνο του δημοσίου, αλλά και του παραχωρησιούχου. Αυτή ήταν η λογική.

Εχθές στην επιτροπή προτάθηκε από συναδέλφους άλλων κομμάτων στην ακρόαση φορέων να κληθεί και η εταιρεία, η «COSCO». Δεν ήταν σύνηθες. Παρ’ όλα αυτά έγινε δεκτό. Η «COSCO» δεν ήρθε, όπως ήρθαν άλλοι φορείς, και, αντί γι’ αυτό, έστειλε αυτή την επιστολή, την οποία μάλιστα έδωσε και στη δημοσιότητα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πρέπει να κλείσετε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν θα την κρίνω, ακριβώς γιατί σέβομαι και τις στιγμές και τις συμφωνίες μας και τις προοπτικές ανάπτυξης των σχέσεών μας με την Κίνα και πολλά άλλα πράγματα. Δεν θα την κρίνω, αλλά εσείς μπορείτε να το κρίνετε αυτό ως κίνηση.

Όλα αυτά μπορούσαν, εφόσον υπήρχε μια νομική άποψη, ότι κάποιες από τις ερμηνείες της Κυβέρνησης μπορούν να αφήνουν νομικά κενά ή περιθώρια να ανατραπούν συμφωνηθέντα, ευχαρίστως να τα αντιμετώπιζαν στο πεδίο αυτό των νομικών υπηρεσιών της Γραμματείας της Κυβέρνησης με καθαρή βούληση, με καλοπιστία και χωρίς κανένα ζήτημα. Όλος αυτός ο χειρισμός βγαίνει σ’ αυτή εδώ τη φιλολογία, ότι η Κυβέρνηση δήθεν αιφνιδιάζει, δήθεν παραβιάζει, δήθεν δεν σέβεται τις συμφωνίες.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κλείνω, κύριε Πρόεδρε.

Όπως αναγγείλατε ήδη, γιατί σας είχα ενημερώσει, αυτή τη στιγμή είναι σε τελική φάση διαδικασίας μια σειρά από επεξεργασίες, που να λύνουν νομικά τα ζητήματα αυτά, στο πλαίσιο της καλής νομοθέτησης, χωρίς να αφήνουν κενά για παρερμηνείες ή για τέτοιου είδους αντιμετωπίσεις.

Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, ηρεμήστε. Δεν σας έδωσα τον λόγο. Καθίστε κάτω, παρακαλώ. Κατάργησή μου δεν επιτρέπω σε κανέναν!

**ΟΛΓΑ ΚΕΦΑΛΟΓΙΑΝΝΗ:** Κι εγώ θέλω τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δώδεκα Ελληνοαμερικανοί φοιτητές από το American Hellenic Institute.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Πριν δώσω για ένα λεπτό τον λόγο πρώτα στην κ. Κεφαλογιάννη, που ζήτησε τον λόγο ως εισηγήτρια, και μετά στον κ. Λοβέρδο για ένα λεπτό, υπενθυμίζω στους νεότερους -γιατί οι παλαιότεροι το ξέρουν- ότι δεν είναι η πρώτη φορά που κατατίθενται νομοτεχνικές βελτιώσεις σε νομοσχέδια και δεν διακόπτεται η διαδικασία εν όψει της κατάθεσης των νομοτεχνικών.

**ΘΕΟΔΩΡΑ ΜΠΑΚΟΓΙΑΝΝΗ:** Είναι κύρωση!

**ΠΡΟΕΔΡΕΥΩΝ (Νικήτας Κακλαμάνης):** Άσχετα. Δεν ήσασταν, κυρία Μπακογιάννη. Ο κ. Λοβέρδος είπε να μην ξεκινήσει η συνεδρίαση. Απαντώ επ’ αυτού, αλλιώς, επί της ουσίας, συμφωνώ μαζί σας.

Δεύτερον, ο κύριος Υπουργός ξεκαθάρισε αυτό που είπα εξαρχής, ότι θα κατατεθούν εγκαίρως και μέχρι το βράδυ που θα πάμε -στις 22.00΄ ή 23.00΄, απ’ ό,τι προβλέπω- θα έχουν όλοι τη δυνατότητα να δουν οι νομοτεχνικές βελτιώσεις σε ποιο επίπεδο είναι.

Τρίτον, κύριε Υπουργέ, θα πρέπει να ενημερώσετε το συντομότερο δυνατόν περίπου τι ώρα θα κατατεθούν οι νομοτεχνικές βελτιώσεις, που ενδεχομένως αυτό να εκτονώσει και την κατάσταση.

Τον λόγο έχει για ένα λεπτό η κ. Κεφαλογιάννη ή ο κ. Δένδιας. Ποιος εκ των δύο θέλει να πάρει τον λόγο;

**ΝΙΚΟΛΑΟΣ ΔΕΝΔΙΑΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Βάζω δύο λεπτά σε όλους.

Ορίστε, κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κυρίες και κύριοι συνάδελφοι, κύριε Υπουργέ, με συγχωρείτε. Εμείς εδώ -κατ’ αρχάς, αναφέρομαι στην παράταξη τη δική μας, αλλά νομίζω ότι εκφράζω σχεδόν τη συντριπτική πλειοψηφία του Σώματος- είχαμε απόλυτη διάθεση να βοηθήσουμε την Κυβέρνηση στην ψήφιση αυτού του νομοθετήματος. Δεν εγείραμε ούτε τα θέματα του κατεπείγοντος με οξύτητα ούτε κανένα άλλο θέμα.

Αιφνιδίως λαμβάνουμε γνώση μιας επιστολής του αντισυμβαλλομένου του ελληνικού δημοσίου, που ορθώς η εισηγήτρια της Νέας Δημοκρατίας υπενθύμισε ότι δεν πρόκειται για μια κοινή εταιρεία, αλλά για μια εμπορική έκφανση της δραστηριότητας του κινεζικού κράτους ως έχει, για τη σπουδαιότητα του οποίου για την ελληνική οικονομία δεν χρειάζεται να σας πω εγώ κάτι παραπάνω. Το γεγονός ότι ο Πρωθυπουργός της χώρας σπεύδει αύριο εκεί κάτι σημαίνει.

Διαβάζοντας την επιστολή του αντισυμβαλλομένου σας, δύο τινά συμβαίνουν: ή εσείς εξαπατάτε τον αντισυμβαλλόμενό σας ή ο αντισυμβαλλόμενος προσπαθεί να εξαπατήσει εμάς. Τρίτον τι δεν δίδεται.

Παρουσιάσατε στην τοποθέτησή σας μια εικόνα νομοτεχνικών, μικρών διαφορών. Αυτό είναι ευθέως αντίθετο με το κείμενο της επιστολής αυτής, την οποία ξέρετε, δεν χρειάζεται να διαβάσω. Νομίζω ότι σας εκθέτει επαρκώς και εσάς και την Κυβέρνηση. Η επιστολή αυτή λίγο-πολύ -θα μου συγχωρήσετε τον βαρύτατο χαρακτηρισμό, αλλά δεν τον εκπέμπω εγώ, τον εκπέμπει η επιστολή- ομιλεί εμμέσως περί απατεωνιάς. Λέει, δηλαδή, ότι, κύριοι, άλλα συμφωνήσαμε. Περιέχονται στη σύμβαση ως προσάρτημα.

Βεβαίως, ήταν πολύ σωστό αυτό που μας αναγνώσατε -και είχε και την καλοσύνη ο κύριος συνάδελφος, ο εισηγητής της Πλειοψηφίας να μου το δώσει- όμως αυτό το οποίο αναγνώσατε αφορά τεχνική και νομική επεξεργασία.

Η τεχνική και νομική επεξεργασία, κύριε Υπουργέ, αυτό για το οποίο η «COSCO» σάς καταγγέλλει, είναι σωρεία θεμάτων ουσίας. Και, λίγο-πολύ, σας λέει ότι, εάν τα γνωρίζαμε αυτά, ούτε είχαμε πρόθεση ούτε έχουμε συμφέρον να συνεχίσουμε την επένδυση και τη σύμβαση την οποία υπογράψαμε.

Σας παρακαλώ, λοιπόν, και σας καλώ ευθέως να μας δώσετε μια σαφή εξήγηση περί τίνος πρόκειται.

Πρώτον, ή η «COSCO» ψεύδεται ασύστολα ή η Κυβέρνηση ψεύδεται ασύστολα. Δεν υπάρχουν δύο αλήθειες εδώ. Υπάρχει μία.

Δεύτερον, αυτά τα οποία λέει η «COSCO», εάν αλλάξουν, δεν συνιστούν απλή νομοτεχνική μεταβολή. Αποτελούν πλήρη διαφοροποίηση της ουσίας του νομοθετήματος, το οποίο με κάθε καλή διάθεση συνέτρεξε για να ψηφίσει η Εθνική Αντιπροσωπεία, για να βοηθήσει, όχι την Κυβέρνηση, αλλά τη χώρα και τον χειμαζόμενο ελληνικό λαό, την οικονομία, την ανεργία και ό,τι μπορούμε.

Σας καλώ, λοιπόν, και σας παρακαλώ να μας δώσετε σαφείς εξηγήσεις. Αυτά τα οποία είπατε είναι απολύτως ανεπαρκή και θα μου επιτρέψετε να σας πω ότι εκθέτουν ακόμα περισσότερο και εσάς και την Κυβέρνηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Οι σαφείς εξηγήσεις θα περιλαμβάνονται στο χαρτί που θα κατατεθεί. Μόνο τότε θα έχουμε σαφείς εξηγήσεις.

**ΗΛΙΑΣ ΠΑΝΑΓΙΩΤΑΡΟΣ:** Πότε θα κατατεθεί;

**ΙΩΑΝΝΗΣ ΛΑΓΟΣ:** Κύριε Πρόεδρε,…

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ πολύ!

Θα συνεχίσουμε με τους Κοινοβουλευτικούς Εκπροσώπους όπως έχουν ζητήσει τον λόγο, όχι με τη σειρά των κομμάτων.

Ο κ. Λοβέρδος έχει τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, αν διαβάσει κανείς την επιστολή της «COSCO», καταλαβαίνει ότι προσπαθείτε με μια ευγενική διατύπωση να καλύψετε αυτόν που έκανε λαθροχειρίες.

Δεν σας λέει ότι «διαφωνούμε, γιατί αυτό το διατυπώσαμε με αυτόν τον όρο, ενώ εμείς είχαμε υπογράψει άλλον». Σας λέει ότι αφαιρέσατε μία ολόκληρη διάταξη. Λέει: «Αφαιρέσατε το άρθρο 5, που δίνει δικαίωμα στην εταιρεία «ΟΛΠ Α.Ε.» να εκδίδει κανονισμούς λειτουργίας για τις εμπορικές δραστηριότητες.».

Τη βγάλατε από το άρθρο 9 του ενός κειμένου, άρθρο 10 του άλλου, αλλοιώσατε την παράγραφο 3, στερήσατε το ελληνικό δημόσιο από το να εφαρμόσει το δικαίωμα διοικητικής αποβολής και άλλα. Είναι αυτά, κυρίες και κύριοι συνάδελφοι, νομοτεχνικές παρατηρήσεις επί νομοτεχνικών βελτιώσεων; Τι είναι αυτά; Είναι αλλαγές ουσίας.

Χθες, στην επιτροπή, εμείς, ως Δημοκρατική Συμπαράταξη, ζητήσαμε να έρθει η «COSCO». Και δεν ήταν πολύ διαθέσιμη η Κυβέρνηση να το δεχθεί αυτό. Το εδέχθη μετά από συζήτηση και ο εισηγητής της Πλειοψηφίας επανήλθε αμφισβητών, λέγοντας «θα έρθει μια εταιρεία εδώ» και λοιπά. Μη μεταχειρίζεστε, λοιπόν, το επιχείρημα ότι την καλέσαμε, δεν ήρθε κι έστειλε επιστολή.

Η επιστολή αυτή λέει αυτά. Είπατε χθες ότι θα διαβάσετε το κείμενο και θα έρθετε σήμερα με παρεμβάσεις. Εμείς δεν είπαμε, κύριε Πρόεδρε, να μη γίνει η διαδικασία της κύρωσης. Και χθες στη Διάσκεψη θυμάστε πόσο θετικό κλίμα είχαμε, εκτός από το ότι διαφωνούσαμε με την κατεπείγουσα διαδικασία. Κι έρχεται η Κυβέρνηση στις 12:00΄, καθυστερώντας μία ώρα την έναρξη της διαδικασίας, και δεν έχει ακόμα αυτές τις παρατηρήσεις.

Είπαμε εμείς χθες, κύριε Πρόεδρε, ότι λέμε «ναι» στο κείμενο που έχουμε μπροστά μας. Αυτό είπε ο κ. Κωνσταντινόπουλος. Τώρα πάμε για άλλο κείμενο, όχι με νομοτεχνικές βελτιώσεις, αλλά με ουσιαστικές αλλαγές. Ποιο κείμενο, κύριε Υπουργέ, θα συζητήσουν οι Βουλευτές;

Ποιο κείμενο, κύριε Υπουργέ, θα συζητήσουν οι Βουλευτές; Με την παράγραφο ή το άρθρο που βγάλατε ή με αυτό μέσα; Με το δικαίωμα του δημοσίου να διατάσσει διοικητική αποβολή ή χωρίς; Τι θα λέμε εδώ; Δεν μπορούμε, κύριε Πρόεδρε, να εξευτελίσουμε τη Βουλή.

Παρακαλώ τον κύριο Υπουργό που ασκεί νομοθετική πρωτοβουλία –τους χαρακτηρισμούς μου τους είπα στην πρωτολογία- να διακοπεί η συζήτηση, να φέρει εδώ τις αλλαγές, που θα τις πούμε «νομοτεχνικές βελτιώσεις», για να μπορέσουμε να εφαρμόσουμε τον Κανονισμό. Πρέπει να δούμε ποιο κείμενο έχουμε να κυρώσουμε, για να πάρουμε τις αποφάσεις μας.

**ΠΡΟΕΔΡΕΥΩΝ (Νικήτας Κακλαμάνης):** Τα είπατε και στην πρωτολογία σας.

**ΑΝΔΡΕΑΣ ΛΟΒΕΡΔΟΣ:** Ακούστε, κύριε Πρόεδρε.

Φανταστείτε τώρα να πάρει τον λόγο ο εισηγητής μας, να κάνει την τοποθέτησή του και μετά από δύο ώρες –ας πούμε- να έρθουν άλλα κείμενα, με άλλες ρυθμίσεις. Είναι δυνατόν να γίνει αυτό;

Ορθότερο είναι –καταλήγω και τελειώνω- να σταματήσουμε τώρα. Φέρνει η Κυβέρνηση τις αλλαγές, εξευτελιζόμενη, βέβαια, και προχωράμε μετά.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΦΩΤΕΙΝΗ ΒΑΚΗ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Σας είδα, κυρία Βάκη. Θα είστε τελευταία.

Θα έχουμε έναν δεύτερο κύκλο με την απάντηση του Υπουργού και έναν από κάθε κόμμα. Από εκεί και πέρα το δημοκρατικότερο απ’ όλα είναι να τεθεί η πρόταση για διακοπή ή μη στην Ολομέλεια της Βουλής. Δεν διακόπτει ο Υπουργός τη λειτουργία της Βουλής. Τη διακόπτει το Προεδρείο με εντολή της Ολομέλειας και όχι ο Υπουργός.

Τον λόγο τώρα έχει ο κ. Δανέλλης και θα ακολουθήσουν ο κ. Λαγός, ο κ. Καρράς, ο κ. Καραθανασόπουλος και θα κλείσει η κ. Βάκη. Για δύο λεπτά, σας παρακαλώ, για να κρατάμε τους χρόνους.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε. Πολύ σύντομα θα τελειώσω.

Κύριε Πρόεδρε, ούτε χθες ούτε σήμερα θέλουμε να αμφισβητήσουμε την εντιμότητα της Κυβέρνησης, αντιλαμβανόμενοι τι σημαίνει αυτό. Εάν, όμως, δεν έχουμε τη διασφάλιση της αποκατάστασης της αμοιβαίας εμπιστοσύνης με τους αντισυμβαλλόμενους, δεν μπορούμε να αντιληφθούμε πώς μπορούμε να συνεχίσουμε τη συζήτηση. Αντιβαίνει στον ορθό λόγο.

Θα κυρώσει η Βουλή μία σύμβαση, την οποία δεν αποδέχεται το ένα από τα αντισυμβαλλόμενα μέρη και αμφισβητεί την εντιμότητα του ετέρου μέρους, που είναι η ελληνική Κυβέρνηση;

Και νομίζω ότι, επειδή πρέπει να διασφαλίσουμε και να προστατεύσουμε το κύρος της Βουλής, θα πρέπει να έχουμε την απόλυτη διαβεβαίωση ότι έχει αποκατασταθεί η αμοιβαία εμπιστοσύνη, σύμφωνα με ό,τι έχει υπογραφεί μεταξύ των δύο αντισυμβαλλόμενων μερών.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Λαγός.

**ΙΩΑΝΝΗΣ ΛΑΓΟΣ:** Κύριε Πρόεδρε, ακούσαμε τους προηγούμενους Κοινοβουλευτικούς Εκπροσώπους να φωνάζουν και να διαμαρτύρονται στην Κυβέρνηση γι’ αυτό το οποίο έχει συμβεί. Το αστείο σε αυτή την υπόθεση είναι ότι οι ίδιοι αυτοί που διαμαρτύρονται και λένε όλα αυτά, εφόσον η Κυβέρνηση τολμούσε να φέρει αυτό το νομοσχέδιο προς συζήτηση και προς ψήφιση τελικά, θα το ψήφιζαν.

Γιατί είναι αυτοί οι ίδιοι, οι οποίοι είχαν βάλει τις υπογραφές τους, είχαν παραχωρήσει τα ελληνικά λιμάνια και έχουν συμφωνήσει σε όλα αυτά. Σήμερα, λοιπόν, βρίσκουν μια ευκαιρία με τα αυτογκόλ που βάζει η Κυβέρνηση, να μας κάνουν την Αντιπολίτευση. Δεν υπάρχει, όμως, Αντιπολίτευση, γιατί αυτά είναι μέτρα που έχουν ψηφίσει οι ίδιοι.

Εμείς, λοιπόν, μπορούμε να μιλήσουμε και να πούμε ότι το νομοσχέδιο αυτό –το είπαμε από την αρχή- δεν θα μπορέσει να περάσει έτσι. Η Κυβέρνηση θα συρθεί πίσω από την «COSCO». Αυτό είναι γεγονός. Και εδώ πρέπει να δούμε ποια είναι η αλήθεια. Και επειδή άκουσα πολλούς να λένε ότι δεν αμφισβητούν την ειλικρίνεια της Κυβέρνησης, εμείς, ως Χρυσή Αυγή, την αμφισβητούμε.

(Χειροκροτήματα από την πτέρυγα της Χρυσής Αυγής)

Την αμφισβητούμε, γιατί είναι μια Κυβέρνηση η οποία αλλοίωσε δημοψήφισμα, είναι μία Κυβέρνηση που έχει ξεπουλήσει τα πάντα και είναι μια Κυβέρνηση η οποία έχει κάνει την Ελλάδα να σέρνεται και να πέφτει στα γόνατα. Αμφισβητούμε, λοιπόν, αυτή την Κυβέρνηση και την εντιμότητά της και τις καλές της προθέσεις.

Όμως, να μη μας λένε τα κόμματα, που έχουν βάλει φαρδιά, πλατιά την υπογραφή τους και έχουν συμφωνήσει σε όλα αυτά, ότι τώρα κάνουν αντιπολίτευση και δεν τα δέχονται. Εάν τολμάει η Κυβέρνηση, ας φέρει το νομοσχέδιο όπως είναι τώρα και οι ίδιοι κύριοι που τώρα αντιδρούν θα το ψηφίσουν.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Καραθανασόπουλος για δύο λεπτά και μετά ο κ. Καρράς.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γρηγοράκο, είναι οι Κοινοβουλευτικοί Εκπρόσωποι των κομμάτων.

**ΛΕΩΝΙΔΑΣ ΓΡΗΓΟΡΑΚΟΣ:** Δεν έχουμε και εμείς δικαίωμα λόγου;

**ΠΡΟΕΔΡΕΥΩΝ (Νικήτας Κακλαμάνης):** Δεν προβλέπεται. Το ξέρετε. Όμως, εν πάση περιπτώσει, ως πολύ παλιός συνάδελφος, θα μιλήσετε στο τέλος. Αλλιώς δεν προβλέπεται και το ξέρετε.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε,εμάς -το ξεκαθάρισε και η εισηγήτριά μας- μας ενδιαφέρει η ουσία της συζήτησης. Και η ουσία της συζήτησης σχετίζεται με την ιδιωτικοποίηση και τις επιπτώσεις που αυτή θα έχει στους εργαζόμενους, στα πλατιά λαϊκά στρώματα.

Αυτό είναι το βασικό και πάνω σε αυτό θέλουμε εμείς να κρίνουμε την Κυβέρνηση και κρίνουμε την Κυβέρνηση.

Και, βεβαίως, δεν πρόκειται να εξαρτήσουμε, ως ΚΚΕ, τη στάση μας από τις όποιες αλλαγές, μεταβολές φέρει η Κυβέρνηση στο νομοσχέδιο –αν είναι δυνατό-, γιατί ακριβώς δεν αλλάζουν την ουσία. Γίνεται μία κουβέντα τώρα, ακριβώς για να υπάρχει μία εύκολη κριτική από τα άλλα κόμματα της Αντιπολίτευσης απέναντι στην Κυβέρνηση για τις μεθοδεύσεις τις οποίες κάνει, λες και θα αλλάξει κάτι στις επιπτώσεις που αυτές θα έχουν στους εργαζόμενους και στον λαό μας. Απ’ αυτή την άποψη, λοιπόν, εμείς δεν στεκόμαστε σε αυτά.

Και το κάνουν αυτό, γιατί ακριβώς συμφωνούν τα άλλα κόμματα της Αντιπολίτευσης με την ουσία της σύμβασης παραχώρησης, με την ιδιωτικοποίηση, και προσπαθούν με έναν τρόπο να διαφοροποιηθούν από την Κυβέρνηση.

Εμείς λέμε ότι πρέπει αυτή η διαδικασία να ολοκληρωθεί και να μπούμε στην ουσία της συζήτησης.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Καρράς για δύο λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Παραμένουν αναλλοίωτα τα όσα είπα προηγουμένως. Η απάντηση του κυρίου Υπουργού δεν με οδήγησε να μεταβάλω τη θέση μου.

Συμπληρώνω μόνο, λοιπόν, το εξής: Είτε μιλάμε για νομοτεχνικές βελτιώσεις είτε μιλάμε για τροποποιήσεις του αρχικού κειμένου, το αποτέλεσμα, η ουσία παραμένει η ίδια. Περιμένουμε ουσιαστικά καινούργιες διατάξεις, τις οποίες θα πρέπει να δούμε πώς εντάσσονται στο σύνολο της σύμβασης, να δούμε πώς εντάσσονται από το άρθρο 2 και μετά, που δεν είναι μέρος της σύμβασης, αλλά είναι νομοθετική πρωτοβουλία της Κυβέρνησης.

Με αυτές τις σκέψεις αδυνατούμε, κύριε Πρόεδρε, να συνεχίσουμε να παρακολουθούμε τη συζήτηση, για τον λόγο ότι αυτή τη στιγμή η Βουλή θα ξεκινήσει να συζητά επί ποίου νομοσχεδίου; Επί του νομοσχεδίου το οποίο υπεβλήθη και για το οποίο υπήρχαν αντιδράσεις του αντισυμβαλλομένου; Επί νομοσχεδίου το οποίο θα έρθει, για να δούμε;

Νομίζω, κύριε Πρόεδρε, ότι θα πρέπει να διακοπεί η συνεδρίαση αυτή τη στιγμή, να δεσμευθεί ο κύριος Υπουργός, στον συντομότερο δυνατό χρόνο τον οποίο έχει ανάγκη, για να έρθουν αυτά τα οποία προτίθεται η Κυβέρνηση να θέσει υπ’ όψιν της Βουλής και μετά να προχωρήσουμε στη συζήτηση, αντιλαμβανόμενοι και την ανάγκη του επείγοντος.

Ευχαριστώ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Πριν από την κ. Βάκη, τον λόγο έχει ο κ. Γρηγοράκος για δύο λεπτά, «εκ μέρους» των Ανεξάρτητων Βουλευτών. Δεν ξέρω αν έχετε εξουσιοδοτηθεί.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, θέλω να πω το εξής: Εξ όσων φαίνεται, υπάρχει μια εμπλοκή. Μπορείτε, λοιπόν, εσείς, ως έμπειρος κοινοβουλευτικός, να απεμπλέξετε την όλη κατάσταση στο Κοινοβούλιο σταματώντας τη διαδικασία και, εφόσον ο Υπουργός δεσμευτεί, να πάμε δύο ώρες αργότερα. Όμως, να ξέρουμε συγκεκριμένα ότι θα κατατεθούν σε δύο ή τρεις ώρες αυτές οι νομοτεχνικές βελτιώσεις. Έτσι, λοιπόν, νομίζω ότι θα απεμπλακούμε. Διότι, εάν συνεχιστεί η κατάσταση έτσι, νομίζω ότι κανείς από εμάς τους Βουλευτές –πιστεύω ότι εκφράζω και τους υπόλοιπους- δεν θα μπορεί να πάρει θέση σε ένα νομοσχέδιο, που δεν θα ξέρουμε ποιο είναι.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Βάκη.

**ΦΩΤΕΙΝΗ ΒΑΚΗ:** Θα ήθελα και εγώ, κύριε Πρόεδρε, κυρίες και κύριοι συνάδελφοι, να μπούμε στην ουσία του θέματος.

Ο κύριος Υπουργός μάς είπε πριν ότι αμελλητί η Κυβέρνηση φέρνει στο Κοινοβούλιο προς έγκριση έναν κυρωτικό νόμο και ότι οι διατάξεις του κυρωτικού νόμου υπόκεινται σε περαιτέρω επεξεργασία, προτού υποβληθούν. Είμαστε σίγουροι ότι δεν πρόκειται για διατάξεις απλώς τεχνικές; Είμαστε σίγουροι, τις διαβάσαμε, τις είδαμε, είδαμε τις νομοτεχνικές βελτιώσεις;

**ΙΩΑΝΝΗΣ ΤΡΑΓΑΚΗΣ:** Ας τις φέρει πρώτα.

**ΦΩΤΕΙΝΗ ΒΑΚΗ:** Η δουλειά της εταιρείας είναι να προασπίζεται τα συμφέροντά της. Η δουλειά η δική μας –εκλεγμένων Βουλευτών- είναι να κάνουμε νομοτεχνικές βελτιώσεις και να προασπιζόμαστε το δημόσιο συμφέρον. Εκτός εάν έχετε ταυτιστεί με τους δικηγόρους της «COSCO»!

(Θόρυβος στην Αίθουσα)

Αν θέλετε να ξεδιπλώσουμε τη γνωστή πολιτική της πολιτικής σπέκουλας και καταστροφολογίας, αυτό δεν είναι σωστό.

Κατατέθηκε μια επιστολή με επτά σημεία. Προτού καν διαβαστεί αυτή η επιστολή, σπεύσατε όλοι να τερατολογήσετε, κατηγορώντας την Κυβέρνηση για το αυτονόητο, ότι, δηλαδή, προσπαθεί να διαπραγματευτεί για καλύτερους όρους για μια επένδυση που θα ωφελήσει την πραγματική οικονομία, μια επένδυση που θα είναι προς όφελος της χώρας.

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Δεν διέκοψε κανέναν η κ. Βάκη. Ήρεμα!

**ΦΩΤΕΙΝΗ ΒΑΚΗ:** Επιτέλους, με ποιους είστε;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαχριστόπουλε, έχετε τον λόγο για δύο λεπτά και ζητώ συγγνώμη, γιατί σας παρέλειψα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τα δύο λεπτά είναι υπεραρκετά, κύριε Πρόεδρε.

Ξαναλέω ότι ο Υπουργός δεν κρύφτηκε, είναι παρών, είναι έτοιμος να δώσει διευκρινίσεις. Κατά τη γνώμη μου, έδωσε πάρα πολλές διευκρινίσεις στην πρωτολογία του και νομίζω ότι εδώ είναι -είναι παρών, δεν φεύγει- να δώσει και τις υπόλοιπες.

(Θόρυβος στην Αίθουσα)

Επειδή είμαι ένθερμος υποστηρικτής αυτής της συμφωνίας με την «COSCO» και πιστεύω ότι είναι ένα βήμα θετικό για τη χώρα και επειδή πραγματικά η επίσκεψη του Πρωθυπουργού αύριο στην Κίνα είναι σημαντική, εγώ παρακαλώ για ηρεμία, να πέσουν οι τόνοι, να μην ακούγονται ακραίες εκφράσεις, γιατί δεν προσφέρουν αυτή τη στιγμή στο κοινό καλό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο, για να δευτερολογήσετε για τρία λεπτά.

(Θόρυβος στην Αίθουσα)

Ήρεμα, σας παρακαλώ, κυρίες και κύριοι συνάδελφοι!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε Δένδια, είπα ότι προσέχω τουλάχιστον και προσπαθώ να χρησιμοποιώ κάθε λέξη με το πραγματικό της νόημα. Είπα ότι οι αλλαγές, οι οποίες έγιναν, έγιναν για λόγους ορθής νομοθέτησης. Δεν έγιναν για λόγους αλλαγής των συμφωνηθέντων, δεν έγιναν για κανέναν άλλον λόγο.

**ΝΙΚΟΛΑΟΣ ΔΕΝΔΙΑΣ:** Να προχωρήσουμε τότε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Καλώ, λοιπόν, και εσάς και όλα τα υπόλοιπα κόμματα να σταματήσετε αυτή τη σπέκουλα, γιατί έχετε τη δυνατότητα να διαπιστώσετε εάν υπάρχει ζήτημα ορθής νομοθέτησης ή όχι. Νομικοί είστε, έγκριτοι είστε, μπορείτε να έχετε άποψη και να μη σπεκουλάρετε στο εάν η Κυβέρνηση είναι συνεπής ή δεν είναι με τις συμβατικές της υποχρεώσεις και τα συμφωνηθέντα και για το εάν μία επιστολή την εκθέτει ή την εξευτελίζει, όπως λέει ο κ. Λοβέρδος.

Πάρτε θέση σ’ αυτό, κύριε Λοβέρδο. Με ποια μεριά είστε; Με τη μεριά της ορθής νομοθέτησης ή με τη μεριά μίας άποψης σεβαστής, η οποία όμως δεν μπορεί να διεκδικεί ισχύ υπέρτερη του Κοινοβουλίου;

(Χειροκροτήματα από την πτέρυγα του ΣΥΡΙΖΑ)

**ΙΩΑΝΝΗΣ ΤΡΑΓΑΚΗΣ:** Θα εκτεθούν, όταν έρθουν οι νομοτεχνικές βελτιώσεις.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Όπως, λοιπόν, μπορούμε να καταλάβουμε όλοι, ο καθένας αναλαμβάνει τις ευθύνες του. Όταν μία διάταξη, αυτή η περίφημη διάταξη του άρθρου 5, ήταν τόσο γενική, που δεν είχε κανέναν προσδιορισμό για το τι καταργείται, δεν έπρεπε η Κυβέρνηση εκεί να επισημάνει ότι αυτό δεν μπορεί να είναι καλή νομοθέτηση;

**ΓΕΩΡΓΙΟΣ ΑΜΥΡΑΣ:** Γιατί το υπογράψατε τότε;

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε!

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, δεν έκανε η Κυβέρνηση…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αυτό έκανε, κύριε Μανιάτη, η Κυβέρνηση.

Περιττεύουν, λοιπόν, οι αντιπολιτευτικές κορόνες. Εγώ, πράγματι, δεν θέλω να μπω στα ολισθηρά πεδία, να κρίνω συμπεριφορές εταιρειών, κρατών, οτιδήποτε και λοιπά. Και δεν πρέπει. Πρέπει όλοι να είμαστε υπεύθυνοι σε σχέση με αυτό. Και χθες και σήμερα διακήρυξα ότι σταθερή κατεύθυνση της χώρας μας και της Κυβέρνησης είναι η ανάπτυξη των σχέσεων σε όλα τα επίπεδα με τη Λαϊκή Δημοκρατία της Κίνας. Και σ’ αυτή την κατεύθυνση κινείται και αυτή την κατεύθυνση υπηρετεί και το επικείμενο ταξίδι του Πρωθυπουργού στο Πεκίνο και στη Σαγκάη. Όλα τα άλλα περιττεύουν.

Μην καλείτε, όμως, την Κυβέρνηση, με τερτίπια τέτοιου είδους, να αποδείξει ότι δεν είναι ελέφαντας. Διότι περί αυτού πρόκειται. Ζήτημα ορθής νομοθέτησης είναι και, αν υπάρχουν παρερμηνείες, θα διορθωθούν.

Επομένως εγώ δεν έχω, κύριε Πρόεδρε, καμμία αντίρρηση από τη δική μου την πλευρά να υπάρξει μια διακοπή της συνεδρίασης, εάν κρίνει το Σώμα ότι πράγματι πρέπει να γίνει. Όμως, δεν αποφασίζω εγώ, όπως το είπατε και εσείς.

(Θόρυβος στην Αίθουσα)

Κύριε Λοβέρδο, σας παρακαλώ…

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, ηρεμήστε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Σε κάθε περίπτωση, μας ενδιαφέρει σε αυτόν τον σύντομο χρόνο του κατεπείγοντος να δοθεί στο Σώμα η δυνατότητα να εκθέσει τις απόψεις και να ψηφίσουμε μετά λόγου γνώσεως, γιατί είναι μια σημαντική συμφωνία.

(Θόρυβος στην Αίθουσα)

Σας παρακαλώ, κύριε Πρόεδρε και κύριοι συνάδελφοι! Μας ενδιαφέρει να ψηφίσουμε μετά λόγου γνώσεως, γιατί είναι μια σημαντική συμφωνία.

Εγώ πιστεύω ότι δεν υπάρχει θέμα. Μπορούμε να προχωρήσουμε. Αυτά που θα αλλάξουν, αν αλλάξουν,δεν επηρεάζουν το σύνολο του κυρωτικού νόμου και της σύμβασης παραχώρησης. Πρόκειται για μια σειρά επιμέρους ζητημάτων, αλλά, εάν επιμένει το Σώμα ότι έχει ανασφάλεια για το ποιο κείμενο τελικά καλείται να συζητήσει και να ψηφίσει, κατά παραχώρηση, θα το έλεγα, δεν έχω αντίρρηση.

**ΠΡΟΕΔΡΕΥΩΝ (Νικήτας Κακλαμάνης):** Πριν κλείσω τη συνεδρίαση, κύριε Υπουργέ, μπορείτε να μας πείτε περίπου πότε θα είναι οι νομοτεχνικές βελτιώσεις έτοιμες;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πριν μπω στην Αίθουσα, είχα δρομολογήσει τη διαδικασία, καθώς και από χθες το βράδυ. Τώρα δεν είμαι ενήμερος σε ποιο σημείο βρίσκεται. Πρέπει να πάω να μάθω. Ελπίζω σε μια, δύο ώρες το πολύ…

**ΙΩΑΝΝΗΣ ΤΡΑΓΑΚΗΣ:** Προτείνει μια ώρα…

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Υπουργέ, πρέπει να ξέρουμε. Ακούστε, δεν θα το πάμε στην κολοκυθιά για τη διακοπή της συνεδρίασης. Δεν πάει έτσι το πράγμα.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα πρότεινα μία ώρα.

**ΠΡΟΕΔΡΕΥΩΝ (Νικήτας Κακλαμάνης):** Άρα, σε μια ώρα θα έχουν οι Κοινοβουλευτικοί Εκπρόσωποι των κομμάτων στα χέρια τους τις νομοτεχνικές βελτιώσεις;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Μπορεί και νωρίτερα. Θα κάνω την προσπάθεια όσο γίνεται νωρίτερα. Ελπίζω να μην έχουμε πρόβλημα.

**ΠΡΟΕΔΡΕΥΩΝ (Νικήτας Κακλαμάνης):** Επομένως συνοψίζω ότι, εάν μεν δεν είχαν συνδεθεί οι νομοτεχνικές βελτιώσεις με την κυκλοφορήσασα εχθές επιστολή, δεν θα είχε γίνει καμμία κουβέντα, γιατί, όπως είπα, δεν είναι πρώτη φορά που νομοτεχνικές βελτιώσεις κατατίθενται κατά τη διάρκεια της συζήτησης. Το πόσο τώρα οι νομοτεχνικές βελτιώσεις θα συνδεθούν ή όχι με την επιστολή, αυτό θα το δούμε όλοι, όταν κατατεθούν οι νομοτεχνικές βελτιώσεις. Ο Υπουργός έδωσε την απάντησή του και δεν νομίζω ότι τον αμφισβητούμε. Θα τα δούμε και γραπτώς.

Η εύκολη λύση για μένα θα ήταν, γιατί αυτό προβλέπεται από τον Κανονισμό, με δική μου πρωτοβουλία για τέτοιο θέμα -οι παλαιότεροι γνωρίζουν ότι δεν προβλέπεται από τον Κανονισμό και άρα δεν μπορώ να το κάνω- να έθετα το συνεχίζουμε ή δεν συνεχίζουμε στο Σώμα, εάν ο κύριος Υπουργός δεν είχε κάνει την τελευταία του τοποθέτηση, ότι δηλαδή η Κυβέρνηση ζητά ή συναινεί να διακόψουμε μία ώρα, με την προϋπόθεση όμως ότι στην ώρα αυτή μέσα -τώρα εάν είναι μια ώρα και δέκα λεπτά δεν χάλασε ο κόσμος- θα έχουν δοθεί στους Κοινοβουλευτικούς Εκπροσώπους όλων των κομμάτων οι νομοτεχνικές βελτιώσεις.

Κύριοι συνάδελφοι, θα ξεκινήσουμε μετά κατευθείαν με τον πρώτο εισηγητή. Η κριτική επί των νομοτεχνικών βελτιώσεων θα γίνεται στις τοποθετήσεις των εισηγητών, των αγορητών και των Κοινοβουλευτικών Εκπροσώπων.

Κυρίες και κύριοι συνάδελφοι, δέχεστε στο σημείο αυτό να διακόψουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

(Χειροκροτήματα απ’ όλες τις πτέρυγες της Βουλής)

 **ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εμείς διαφωνούμε με την πρόταση, η οποία κατατέθηκε, για διακοπή της συζήτησης, γιατί θα περιοριστεί απελπιστικά ο χρόνος στον οποίο θα έχουμε τη δυνατότητα να τοποθετηθούμε επί της ουσίας της συγκεκριμένης συζήτησης.

**ΠΡΟΕΔΡΕΥΩΝ (Νικήτας Κακλαμάνης):** Επομένως το Σώμα συνεφώνησε κατά πλειοψηφία, διαφωνούντος του Κομμουνιστικού Κόμματος Ελλάδας.

Ραντεβού, λοιπόν, στις 14.00΄ εδώ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Κατ’ αρχάς, θα ήθελα να κάνω δύο ανακοινώσεις προς το Σώμα.

Έχω την τιμή να σας ανακοινώσω ότι με την υπ’ αριθμόν 9507/6471, από 30 Ιουνίου 2016, απόφαση του Προέδρου της Βουλής συγκροτήθηκε η Υποεπιτροπή για την καταπολέμηση της Εμπορίας και της Εκμετάλλευσης Ανθρώπων της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου.

Η σχετική απόφαση έχει αναρτηθεί στην «Κοινοβουλευτική Διαφάνεια» και θα καταχωρισθεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 126α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών», όπως ισχύει, στις 28 Ιουνίου 2016 ποινική δικογραφία, που αφορά στον Πρωθυπουργό κ. Αλέξη Τσίπρα και στον Υπουργό Οικονομικών κ. Ευκλείδη Τσακαλώτο.

Ο κύριος Υπουργός έχει φέρει τις νομοτεχνικές βελτιώσεις. Θα του ζητήσω να τις καταθέσει αμέσως για τα Πρακτικά, να τις μονογράψω, να φωτοτυπηθούν και να διανεμηθούν.

Ζήτησα από τον κύριο Υπουργό -και νομίζω ότι θα συμφωνήσετε όλοι- να πάρει πρώτος τον λόγο, να μιλήσει και επί της σύμβασης και επί των νομοτεχνικών, ώστε να έχετε το περιθώριο οι εισηγητές, οι Κοινοβουλευτικοί Εκπρόσωποι αλλά και οι άλλοι συνάδελφοι να διαβάσετε τις νομοτεχνικές βελτιώσεις και να μιλήσει μετά ο πρώτος εισηγητής, ο συνάδελφος από τον ΣΥΡΙΖΑ. Ο Υπουργός το απεδέχθη. Τον ευχαριστώ πολύ, γιατί θα διευκολυνθεί η διαδικασία.

Κύριε Υπουργέ, σας δίνω κατ’ αρχάς τον λόγο, για να καταθέσετε στα Πρακτικά τις νομοτεχνικές βελτιώσεις. Μετά θα έχετε ηυξημένο χρόνο -γύρω στα είκοσι λεπτά, αντί για δεκαπέντε που ήταν η ομιλία σας-, για να μιλήσετε επί της σύμβασης και επί των νομοτεχνικών βελτιώσεων.

Ορίστε, έχετε τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Καταθέτω δυο ομάδες νομοτεχνικών βελτιώσεων. Η μια αφορά τα άρθρα 5, 6, 9 και 12 του κυρωτικού νόμου και η άλλη αφορά τα άρθρα 14, 15 και 19.

Τα καταθέτω για τα Πρακτικά και παρακαλώ να διανεμηθούν στους Βουλευτές.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 129-133)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Μην τις αναπτύξετε τώρα, για να κερδίσουμε χρόνο. Θα τις αναπτύξετε από του Βήματος.

Κύριε Υπουργέ, έχετε τον λόγο για είκοσι λεπτά, για να μιλήσετε τόσο επί της σύμβασης όσο και επί των εγγράφων που καταθέσατε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κυρίες και κύριοι Βουλευτές, θεωρώ ότι αυτή η διακοπή ήταν αναγκαία, παρά το γεγονός ότι δεν συνηθίζεται. Ελπίζω να αξιολογηθεί η δημοκρατικότητα με την οποία η Κυβέρνηση προσέτρεξε σε αυτή τη συνηγορία, ώστε να μην υπάρχει το παραμικρό σε όλη την Αίθουσα για την πραγματική αξιολόγηση όλων των δεδομένων του κειμένου αυτού του νομοσχεδίου.

Είναι ένα νομοσχέδιο που πραγματικά φιλοδοξεί να δημιουργήσει νέους κανόνες για την ανάπτυξη της χώρας. Η Κυβέρνησή μας -και αναφέρθηκα σε αυτό και στη χθεσινή μου παρέμβαση στην επιτροπή, όπως και άλλοι συνάδελφοι από την Πλειοψηφία-, όταν ανέλαβε στα τέλη Ιανουαρίου του 2015, στην προγραμματική της διακήρυξη αλλά και στις προγραμματικές δηλώσεις της ρητά και με πολύ μεγάλη σαφήνεια είχε τοποθετηθεί ότι δεν είναι υπέρ της λύσης των ιδιωτικοποιήσεων για στρατηγικής σημασίας παραγωγικούς τομείς της χώρας και ειδικά για τα λιμάνια του Πειραιά και της Θεσσαλονίκης.

Η τοποθέτησή μας αυτή δεν προέρχεται από μια ιδεολογική τοποθέτηση, αλλά από μια συστηματική αξιολόγηση δυνατοτήτων, που πρέπει να σχεδιαστούν για μια άλλου είδους παραγωγική ανασυγκρότηση της χώρας. Είναι ένας σχεδιασμός του συνόλου των μεταφορών -θαλάσσιων και χερσαίων- που περιλαμβάνει ένα συντονισμένο πρόγραμμα ένταξης των λιμένων της χώρας στο ευρωπαϊκό λιμενικό δίκτυο, που δημιουργεί συνέργειες και παραμέτρους με τις παραγωγικές δραστηριότητες σε κάθε περιοχή της χώρας, λαμβάνοντας υπ’όψιν και τις ιδιαιτερότητες κάθε περιοχής, κάθε λιμένα, που πρέπει συντονισμένα, ορθολογικά και οργανωμένα, σε μια ενιαία διοίκηση, να έχουν πραγματική βάση, ώστε να δημιουργούνται προστιθέμενες αξίες και προοπτική.

Δήλωσα εχθές ότι αυτό το όραμα και αυτό το σχέδιο όντως η Κυβέρνησή μας δεν μπόρεσε να το υλοποιήσει, γιατί οι εξελίξεις οι καταιγιστικές του 2015, η μάχη της διαπραγμάτευσης, όπως δόθηκε, με τους πιο σκληρούς και αδυσώπητους όρους, κατέληξε σε έναν συμβιβασμό, ο οποίος είχε θετικά στοιχεία και στοιχεία ανοικτής προοπτικής, είχε, όμως, και επώδυνες λύσεις και μέτρα και είχε και επιλογές, όπως αυτή, που δεν ήταν συμβατές με τις προγραμματικές μας διακηρύξεις. Αυτό δεν αποτελεί υπαναχώρηση προγραμματική. Αποτελεί, όμως, πράγματι, μια αλλαγή πλεύσης και μια προσαρμογή σε μια επιλογή σχεδόν καταναγκαστική.

Αυτή την επιλογή τη σχεδόν καταναγκαστική, που αφορούσε τις ιδιωτικοποιήσεις, που είχαν ήδη δρομολογηθεί και που η διαγωνιστική διαδικασία ήταν σε εξέλιξη -περιοριστικά σε αυτές- η Κυβέρνησή μας -μαζί και με όλα τα άλλα ζητήματα- είχε την ευαισθησία να απευθυνθεί και να τα θέσει ενώπιον του ελληνικού λαού στις εκλογές του Σεπτεμβρίου.

Επιμένω και τονίζω για μια ακόμη φορά, όπως και χθες, όπως και πάντα, όπως και όλοι μας, ότι το έκανε όχι για να πάρει κάποια λευκή επιταγή για να εφαρμόσει ένα πρόγραμμα, ό,τι ήθελε, αλλά για να πάρει την εντολή να συνεχίσει την ευθύνη της διακυβέρνησης της χώρας παρά την προσαρμογή, παρά τον συμβιβασμό. Και αυτή την εντολή, ακριβώς έτσι, που αυτό δεν μπορεί να το αμφισβητήσει κανείς, ο ελληνικός λαός την έδωσε.

Με την ευθύνη, λοιπόν, αυτής της εντολής -και όχι γιατί θέλουμε να διατηρούμαστε σε καρέκλες, άβολες μας ήταν πάντα οι καρέκλες της εξουσίας και καμμία εξουσιομανία δεν διατηρεί ο χώρος μας, αυτά είναι κριτικές όσων κρίνουν εξ ιδίων τα αλλότρια- η Κυβέρνησή μας βάλθηκε με επιμονή, με πείσμα, με πολλή δουλειά, με σύστημα και σοβαρότητα, με ελάχιστη επικοινωνιακή αξιοποίηση και παραπλάνηση -με καθόλου παραπλάνηση- αλλά και με καθόλου έμφαση στο επικοινωνιακό αλλά αντιθέτως στο ουσιώδες, αυτή τη δεσμευτική συμφωνία να την υλοποιήσει ακριβώς για να μη ρισκάρει χειρότερες εξελίξεις, για να μη ρισκάρει καταστάσεις που μπορεί να εκπορεύονται από την αποφυγή ανταπόκρισης στις υποχρεώσεις που αναλάβαμε ως Κυβέρνηση και ως χώρα. Και βάλθηκε να την υλοποιήσει σε κάθε τομέα χωριστά, με τον καλύτερο δυνατό τρόπο, επ’ ωφελεία του κοινωνικού συνόλου, του κοινωνικού μερίσματος και του δημοσίου συμφέροντος σε συνθήκες που δεν ευνοούν τέτοιες κατευθύνσεις. Και εκεί όντως υπάρχει αντινομία.

Οι συνθήκες που κυριαρχούν και οι μέρες που ζει η Ευρώπη όλη και άλλα μέρη του πλανήτη, είναι τραγικές. Είναι η αποδόμηση του κράτους-δικαίου, η αποδόμηση του κράτους-πρόνοιας, η αποδόμηση των αρχών του δημοσίου συμφέροντος, η αγοραία πολιτική ως αγωνιώδης διέξοδος κάποιων ισχυρών κύκλων της οικονομίας από την κρίση.

Αυτό, λοιπόν, που είναι όχι μόνο ελληνικό, αλλά και διεθνές φαινόμενο, δεν ευνοεί καθόλου πολιτικές που πασχίζουν να κρατούν ψηλά την προτεραιότητα της υπεράσπισης του δημοσίου συμφέροντος και της αύξησης του κοινωνικού μερίσματος. Αντιθέτως -και μάλιστα στις μνημονιακές πολιτικές- αυτό είναι πολύ πιο δύσκολο όταν μια σειρά από μέτρα είναι όντως εξαιρετικά περιοριστικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, με συγχωρείτε για τη διακοπή, αλλά θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, αντιπροσωπεία ακαδημαϊκών της Ελληνοαμερικανικής Οργάνωσης ΑΧΕΠΑ.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ευχαριστώ, κύριε Υπουργέ. Συνεχίσετε παρακαλώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Αυτή, λοιπόν, τη στόχευση, αυτή τη δέσμευση και στην περίπτωση των λιμανιών του Πειραιά και της Θεσσαλονίκης, παρά το γεγονός ότι ιδιαίτερα για το λιμάνι του Πειραιά σχεδόν όλα ήταν διαμορφωμένα, σχεδόν όλα ήταν δρομολογημένα, σχεδόν όλα ήταν δεσμευτικά, ακόμα και σε ακραία συνθήκη από άποψη πιεστικότητας χρόνου, βαλθήκαμε να κάνουμε όλες εκείνες τις αναγκαίες αλλαγές που θα μπορούσαν να υπηρετήσουν τους στόχους που προανέφερα.

Κατ’ αρχάς, υπάρχει διαφοροποίηση σε σχέση με το δρομολογημένο σχέδιο πώλησης του πλειοψηφικού πακέτου των μετοχών αναφορικά με το σχέδιο που η προηγούμενη κυβέρνηση είχε προωθήσει. Η διαφοροποίηση συνίσταται στο εξής: Να πωληθεί σε πρώτη φάση και να μεταβιβαστεί το 51% των μετοχών και μετά από μια πενταετία ομαλής πορείας και δεσμευτικής ανταπόκρισης του παραχωρησιούχου σε όσα η συμφωνία τον δεσμεύει -μετά από την περάτωση αυτής της πενταετίας- να υπάρξει η μεταβίβαση του άλλου 16% του πακέτου των μετοχών. Στο μεταξύ διάστημα όποια οφέλη από μερίσματα ή από οτιδήποτε άλλο προσπορίζονται γι’ αυτό το 16% μέσω ΤΑΙΠΕΔ -γιατί το ΤΑΙΠΕΔ έχει τις μετοχές- να ωφελούν τον γενικό δημόσιο σχεδιασμό, έστω και σε αυτή την κατεύθυνση της εξυπηρέτησης του χρέους, αφού ως γνωστόν το ΤΑΙΠΕΔ ό,τι εισπράττει εκεί το αποδίδει.

Δεν σταθήκαμε, όμως, μόνο σε αυτό. Η ακτογραμμή των Λιπασμάτων ήταν μια πολύ μεγάλη και δύσκολη κατάκτηση, υπό συνθήκες εξαιρετικά πιεστικές. Η δέσμευση του Πρωθυπουργού απέναντι στον λαό της Δραπετσώνας και του Κερατσινίου και της ευρύτερης περιοχής των δήμων του Πειραιά έγινε πραγματικότητα. Και σήμερα, με την προσθήκη στο συγκεκριμένο νομοσχέδιο ειδικής διάταξης, ολοκληρώνεται και αποδίδεται πλέον στον Δήμο Δραπετσώνας η ακτογραμμή των Λιπασμάτων.

Ξέρετε, δεν πρόκειται για μια παραχώρηση. Πρόκειται για τη δικαίωση αγώνων τουλάχιστον μιας εικοσαετίας, μετά το κλείσιμο του εργοστασίου λιπασμάτων στην πρώην βιομηχανική ζώνη της Δραπετσώνας.

Υπήρχαν πολλά ζητήματα. Θα αναφέρω μερικά.

Υπήρχαν ζητήματα που είχαν να κάνουν με αρχαιολογικούς χώρους. Ο χώρος της Κυνόσουρας στη Σαλαμίνα δεν είναι ένας χώρος μικρής αρχαιολογικής σημασίας, συμβολικά και πραγματικά. Και όμως δεν εξαιρούνταν, διότι είχε εμμέσως ειδικό εμπορικό ενδιαφέρον. Εξαιρέθηκε, όμως.

Επίσης, το ελάχιστον πλαφόν για την προβλήτα 1, ώστε να μετράται η αποδοτικότητα και η παραγωγικότητα της προβλήτας με υψηλότερα στάνταρντ και όχι με χαμηλά, που δεν θα ωφελούσαν τη συνολική κίνηση, τα έσοδα και λοιπά. Επέρχεται η δραστική αύξησή του.

Ακόμη, τα ακίνητα που δεν βρίσκονται εντός της χερσαίας λιμενικής ζώνης, τα οποία στην πορεία των δεκαετιών είχε αποκτήσει ο ΟΛΠ και τα οποία δεν εξαιρούντο και θα ήταν περιουσιακό στοιχείο προς αξιοποίηση από τον παραχωρησιούχο, εξαιρέθηκαν.

Περιφρουρήθηκε ο δημοσίου συμφέροντος χαρακτήρας υπηρεσιών με την ίδρυση της ΔΑΛΠ, που μεταφέρθηκαν όλες αυτές οι δραστηριότητες που ασκούσε ο ΟΛΠ ως οργανισμός δημοσίου συμφέροντος -κατά το μέρος που ασκούσε τέτοιου είδους αρμοδιότητες, γιατί κατά το υπόλοιπο μέρος ήταν εμπορική επιχείρηση, ανώνυμη εταιρεία και μάλιστα εισηγμένη στο χρηματιστήριο- και όχι μόνο έφυγαν μέσω της σύμβασης παραχώρησης από την αρμοδιότητα του παραχωρησιούχου, αλλά οργανωμένα εντάχθηκαν στις αρμοδιότητες ενός φορέα που θα μπορεί πραγματικά να τις ασκήσει και όχι να διαχυθούν εδώ και εκεί.

Αυτό απετέλεσε αιτία κριτικής σε εμένα και στην Κυβέρνηση, ότι είμαστε κρατιστές, ότι βάζουμε έναν μπάστακα για να ελέγχουμε την επένδυση, ότι εμμέσως καταργούμε την ιδιωτικοποίηση και λοιπά.

Όμως, έγινε αποδεκτό στο τέλος ως ευρωπαΪκό κεκτημένο, που δεν μπορεί να το αμφισβητήσει κανείς και η Κυβέρνησή μας δικαιώθηκε πλήρως.

Ο όρος 5.11 για την προστασία της εργασίας, που προστέθηκε στη σύμβαση παραχώρησης, ήταν πραγματικά πάρα πολύ καίριας σημασίας. Με βάση αυτό, η προστασία των εργασιακών δικαιωμάτων κατοχυρώνεται ήδη από τη σύμβαση παραχώρησης κι εν συνεχεία με το άρθρο 10Α του σχεδίου νόμου διατηρείται σε ισχύ ο υφιστάμενος γενικός κανονισμός προσωπικού. Τα είπα χθες στην επιτροπή. Διατηρεί μεν το διοικητικό συμβούλιο του ΟΛΠ, όπως η νομοθεσία προβλέπει άλλωστε, το δικαίωμα να αντικαθιστά τον υφιστάμενο γενικό κανονισμό -να τον καταργεί και να τον αντικαθιστά- αλλά η διατύπωση του άρθρου 10Α είναι ενιαία. Λέει, δηλαδή, ότι διατηρείται σε ισχύ ο κανονισμός εργασίας μέχρι την κατάργησή του από το διοικητικό συμβούλιο του ΟΛΠ και την αντικατάστασή του ταυτόχρονα, αμέσως, με βάση την κείμενη νομοθεσία και όπως προβλέπεται με τη διαπραγμάτευση με τους εργαζομένους και τη διαιτησία, αν δεν επιτευχθεί λύση μεταξύ των εργαζομένων.

Προς αυτή την κατεύθυνση -και για να μην υπάρχει η παραμικρή αμφισβήτηση, αν και δεν μπορεί να υπάρχει αμφισβήτηση- εγώ καταθέτω και μια ερμηνευτική δήλωση για το περιεχόμενο του άρθρου 10Α, η οποία λέει:

«Με το άρθρο 10Α διασφαλίζονται πλήρως τα εργασιακά δικαιώματα των εργαζομένων στην ΟΛΠ, λαμβάνοντας υπ’ όψιν ότι από τον συνδυασμό των διατάξεων του ν.3996/2011 (Τεύχος Α΄ 170 της Εφημερίδας της Κυβερνήσεως) και της με αριθμό 2063/Δ1 632/2011 υπουργικής απόφασης του Υπουργού Εργασίας και Κοινωνικής Ασφάλισης (Τεύχος Β΄ 266) συνάγεται ότι:

α) η κείμενη νομοθεσία απαγορεύει με απόλυτο τρόπο στον παραχωρησιούχο να καταργήσει τον υφιστάμενο γενικό κανονισμό προσωπικού και ταυτόχρονα να λειτουργήσει την «ΟΛΠ Α.Ε.» έστω και μια (1) μέρα χωρίς γενικό κανονισμό προσωπικού,

β) η κείμενη νομοθεσία προβλέπει με τρόπο σαφή ότι η λειτουργία της «ΟΛΠ Α.Ε.» χωρίς γενικό κανονισμό προσωπικού, έστω και μια (1) μέρα, αποτελεί υψηλής σοβαρότητας παράβαση της εργατικής νομοθεσίας, για την οποία είναι επιτρεπτή ακόμα και η επιβολή της διοικητικής κύρωσης της προσωρινής διακοπής της λειτουργίας του παραχωρησιούχου, η οποία θα επιφέρει και τις αντίστοιχες συμβατικές κυρώσεις της κυρούμενης αναθεωρημένης σύμβασης παραχώρησης.

Κατά συνέπεια, σύμφωνα με την κείμενη νομοθεσία, διακριτό στάδιο κατάργησης των ανωτέρω κανονισμών χωρίς ταυτόχρονη αντικατάστασή τους δεν δύναται να υπάρξει.

Περαιτέρω, λαμβάνοντας υπ’ όψιν ότι μετά τη θέση σε ισχύ του συζητούμενου σχεδίου νόμου στους ανωτέρω κανονισμούς εφαρμόζονται οι περί μετενέργειας διατάξεις, δεν υφίσταται δικαίωμα του παραχωρησιούχου να λειτουργήσει την «ΟΛΠ Α.Ε.» χωρίς αυτούς».

Την υπογράφω και την καταθέτω για τα Πρακτικά ως ειδική ερμηνευτική δήλωση για το περιεχόμενο του άρθρου 10Α, αν και επιμένω και επαναλαμβάνω ότι δεν υπάρχει αμφισβήτηση από καμμία πλευρά για το νοηματικό περιεχόμενο αυτής της διάταξης -και σας βεβαιώνω για αυτό- υπάρχει, όμως, ανασφάλεια στον χώρο των εργαζομένων.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας καταθέτει για τα Πρακτικά την προαναφερθείσα ερμηνευτική δήλωση για το περιεχόμενο του άρθρου 10Α, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 146)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ ΔΕΝΔΙΑΣ:** Συγγνώμη, κύριε Υπουργέ, ερμηνευτική δήλωση σε διάταξη νόμου πριν ψηφιστεί; Γιατί δεν το βάζετε στο κείμενο του νομοθετήματος; Τι είναι αυτό;

**ΠΡΟΕΔΡΕΥΩΝ (Νικήτας Κακλαμάνης):** Μη διακόπτετε, κύριε Δένδια. Να ολοκληρώσει ο κύριος Υπουργός και μετά, όταν έρθει η ώρα, θα τοποθετηθείτε. Μην αρχίσουμε πάλι τα ίδια.

**ΝΙΚΟΛΑΟΣ ΔΕΝΔΙΑΣ:** Με συγχωρείτε, αλλά δεν μπορώ να καταλάβω τι μου γίνεται.

 **ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα το εξηγήσω και αυτό.

Το κείμενο του νόμου όπως είναι διατυπωμένο, είναι ακριβώς, όπως και όλα τα άλλα κείμενα, προϊόν μιας διαδικασίας η οποία στόχευε και στοχεύει στο να εξασφαλίσει τη βούληση της Κυβέρνησης και του νομοθέτη, χωρίς να αφήσει την παραμικρή αμφισβήτηση και αμφιβολία για την παραβίαση διατάξεων ή οτιδήποτε άλλο της σύμβασης παραχώρησης.

Εγώ είμαι πεπεισμένος ότι δεν υπάρχει θέμα, κύριε Δένδια. Όμως δήλωσα και προς τους εργαζομένους, επειδή είναι κακό πράγμα να ξεκινήσει αυτή η νέα περίοδος στο λιμάνι του Πειραιά με ανασφάλειες και φοβίες, γιατί είναι μια τομή στη συνέχεια, ότι πρέπει οι εργαζόμενοι να μείνουν στις θέσεις του και να παραμείνουν ως παραγωγικές μονάδες αυτής της διαδικασίας στις νέες συνθήκες, με όλα τους τα δικαιώματα. Γι’ αυτό και προχώρησα σε αυτό που ορθά λέτε ότι έχει μια σχετική πρωτοτυπία, αλλά παρ’ όλα αυτά έχει μια σοβαρή σκοπιμότητα και παρακαλώ να την δεχθείτε.

Από εκεί και πέρα συμβατό και συναφές με τη ρύθμιση αυτή του 10Α είναι το άρθρο 11, το οποίο πραγματικά θέτει τα ζητήματα των μετατάξεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα συντομεύσω όσο μπορώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τα ζητήματα του άρθρου 11, όπως είπα και εχθές στην επιτροπή, ρυθμίζουν δυνατότητες μετατάξεων από τον Οργανισμό Λιμένος Πειραιώς και τον Οργανισμό Λιμένος Θεσσαλονίκης στον στενό και στον ευρύτερο δημόσιο τομέα με διαδικασίες και προβλέψεις που η διάταξη αυτή θέτει.

Οι διαδικασίες και οι προβλέψεις αυτές εξασφαλίζουν μια ορθολογική διαχείριση αυτού του ζητήματος. Καθιστούν δικαιούχους όσους εργάζονται αυτή την στιγμή στον ΟΛΠ και στον ΟΛΘ. Από εκεί και πέρα ανάλογα με τα δεδομένα δίνει τη δυνατότητα να αξιολογηθούν οι δυνατότητες του δημοσίου, οι ειδικότητες –δεν θα πάνε «χύμα» όσοι πάνε- και θέτει περιορισμούς. Εάν μεταταγούν στο δημόσιο, δεν θα μεταταγούν με αυτό που λέγεται «προσωπική διαφορά», θα ενταχθούν στο ενιαίο μισθολόγιο στις θέσεις που θα καταλάβουν. Επομένως προχωράμε σε μία σύνθετη και δημιουργική λύση των μετατάξεων ως δυνατότητα.

 Η επιθυμία της Κυβέρνησης, που διακηρύχθηκε πολλές φορές το προηγούμενο διάστημα και κατά τη διάρκεια της απεργίας, είναι ούτε μία εργαζόμενη ούτε ένας εργαζόμενος να μην κάνει χρήση αυτής της διάταξης. Το καλύτερο θα είναι να παραμείνουν εκεί. Όμως για τη συνολική και οργανωμένη πορεία και μετάβαση στη νέα πραγματικότητα πρέπει να έχουμε προνοήσει να εξασφαλίσουν την αναπτυξιακή και παραγωγική πορεία με κανόνες και όρους κοινωνικής ασφάλειας και κοινωνικής βεβαιότητας. Είναι μία λύση που δεν την επέλεξε η Κυβέρνηση. Την ζήτησαν οι εργαζόμενοι. Την αποδεχθήκαμε ακριβώς με αυτούς τους όρους και τους κανόνες ως ένα μέτρο εξισορρόπησης των συνολικών δεδομένων σε συνάρτηση με όλες τις άλλες προβλέψεις που απαιτήθηκαν γι’ αυτό.

Θα ήθελα επίσης, επειδή πολλές φορές έχουμε αναφερθεί στα νέα δεδομένα, για τη ΔΑΛ, τη Δημόσια Αρχή Λιμένα. Κάποιοι λένε ότι είναι ένα «πουκάμισο αδειανό». Θα καταθέσω στα Πρακτικά τον πίνακα των αρμοδιοτήτων. Το έχω κάνει στην προηγούμενη διαδικασία, αλλά το κάνω και τώρα με ακόμα πληρέστερο πίνακα, ο οποίος παραμένει ενδεικτικός γιατί το σύνολο των αρμοδιοτήτων ζητάμε και από το ΤΑΙΠΕΔ και από τον ΟΛΠ να τις καταγράψουν βήμα βήμα και το Υπουργείο μας είναι στη διαδικασία αυτή. Παρ’ όλα αυτά είναι αρκετά πλήρης. Μπορεί να λείπουν ακόμα μία, δύο, τρεις αρμοδιότητες δημοσίου συμφέροντος που περνάνε από τον ΟΛΠ στη Δημόσια Αρχή Λιμένα. Αναγνώστε τις, σας παρακαλώ, και θα δείτε ότι είναι πολύ σημαντικές αρμοδιότητες για να ασκηθεί πραγματικά ο κοινωνικός και παραγωγικός έλεγχος στο λιμάνι με κανόνες πραγματικής δικαιοσύνης και αναπτυξιακής προοπτικής.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελειώνω, γιατί πολλά θα μπορούσαμε να πούμε σε όλη αυτή τη διαδικασία, για το πώς φθάσαμε ως εδώ και ποιες πολύ σημαντικές αλλαγές πετύχαμε. Δεν θα μιλήσω αυτή τη στιγμή γι’ αυτά που κατέθεσα χθες ως τροπολογία και έχουν ενταχθεί στις διατάξεις του νόμου, γιατί δεν προλαβαίνω.

Όπως είπα και χθες, στην πραγματικότητα, εκτός από την περίπτωση της απόδοσης στο Δήμο Δραπετσώνας-Κερατσινίου της ακτογραμμής των λιπασμάτων, όλες οι άλλες είναι λογιστικού τύπου ρυθμίσεις από προηγούμενα χρόνια που καταδυναστεύουν τη δυνατότητα των υπηρεσιών του Υπουργείου να κάνουν τη δουλειά τους σωστά.

Μελετήθηκαν όλες οι δυνατές λύσεις. Δεν υπάρχουν. Δεν είναι πρώτη φορά που έρχονται. Σε νομοσχέδιο που θα έρθει στη συνέχεια, το οποίο είναι προγραμματισμένο να κατατεθεί στη Βουλή τις επόμενες ημέρες από το Υπουργείο μας, αυτά περιέχονταν.

Τώρα τα πήραμε από εκεί, γιατί έχουν εξαιρετικά επείγοντα χαρακτήρα πια, είναι ασφυκτικά τα δεδομένα και απειλούνται σημαντικές διαδικασίες που δεν πρέπει να εμποδίζονται και τα βάλαμε εδώ. Αυτά τα άρθρα έχουν βγει στη διαβούλευση, είναι γνωστά, δεν είναι κάτι καινούργιο, δεν αιφνιδιάζουμε, αλλά εν πάση περιπτώσει δεν έχουν και μεγάλη σημασία. Είναι σχεδόν όλα, για να μην πω όλα, ρυθμίσεις λογιστικού χαρακτήρα. Και θα τελειώσω με τις νομοτεχνικές βελτιώσεις, τις οποίες κατέθεσα προ ολίγου.

Κυρίες και κύριοι Βουλευτές, η φασαρία, η αναταραχή που έγινε μετά από αυτή την περίφημη επιστολή που απεστάλη χθες από τον εκπρόσωπο της «COSCO» στην Επιτροπή Παραγωγής και Εμπορίου και που έτυχε τόσο μεγάλης δημοσιότητος, οφείλω να σας βεβαιώσω για άλλη μία φορά ότι στην πραγματικότητα δεν είχε καμμία, μα καμμία ουσιώδη βάση.

Οι αλλαγές που έκανε η Κυβέρνηση και εγώ προσωπικά, καταθέτοντας το σχέδιο νόμου, δεν αποτελούν σε καμμία περίπτωση παραβίαση συμφωνημένων, παραβίαση της σύμβασης παραχώρησης ή οτιδήποτε άλλο. Όμως, αυτή ήταν η άποψη του παραχωρησιούχου.

Θέλω να πιστεύω ότι ο παραχωρησιούχος έχει αποδεχθεί νομικές εισηγήσεις, τις οποίες σέβομαι, αλλά δεν τις ασπάζομαι, εισηγήσεις νομικά υπερβολικές, υπερβολικής κάλυψης, υπερβολικής εξασφάλισης. Και γεννήθηκε ένα ζήτημα κυριολεκτικά εκ του μη όντος ή όπου υπήρχαν επιμέρους ζητήματα –όσοι είστε νομικοί ξέρετε ότι υπάρχουν κάποιες λεπτές αποχρώσεις που πρέπει να τις προσέχουμε πάντα- θα μπορούσαν να λυθούν με κανονικές διαδικασίες. Όμως, γεννήθηκε ένα μείζον ζήτημα χωρίς να χρειάζεται να γεννηθεί.

Από τη στιγμή που γεννήθηκε, φυσικά σπεύσατε τα περισσότερα κόμματα της Αντιπολίτευσης -όχι όλα με τον ίδιο τρόπο- να αξιοποιήσετε και να αναδείξετε δήθεν μια αναξιοπιστία της Κυβέρνησης ή μια στάση πονηριάς ή μια στάση που υπονομεύει το διεθνές κύρος της χώρας ή οτιδήποτε άλλο, ενώ θα έπρεπε πολύ πιο προσεκτικά να δείτε τα κείμενα, να δείτε τη χθεσινή μου τοποθέτηση στην επιτροπή, να διαφωνήσετε μεν, αλλά να αντιληφθείτε ότι αυτού του είδους τα ζητήματα δεν είναι ζητήματα άσπρου-μαύρου και δεν είναι θέματα που φέρνουν σε αντιπαράθεση κάποιους, επί του προκειμένου την Κυβέρνηση και τον παραχωρησιούχο. Μπορούν να είναι αντικείμενο, όπου εν πάση περιπτώσει αυτό λογίζεται ως αναγκαίο, συνθετικών λύσεων.

Και φυσικά σεβόμαστε τον παραχωρησιούχο και τη φίλη χώρα, τη Λαϊκή Δημοκρατία της Κίνας, πολύ περισσότερο τη στιγμή που η συγκεκριμένη εταιρεία έχει κρατική υπόσταση.

Και προς αυτή την κατεύθυνση δεν έχουμε καμμιά αντίρρηση να εξαντλήσουμε όλη την καλή πίστη για να μην μείνει η παραμικρή υποψία ότι η Κυβέρνησή μας δεν είναι συνεπής προς τις υποχρεώσεις που αναλαμβάνει στο εσωτερικό και διεθνώς.

Αυτή τη στιγμή το αξιολογούμε πολιτικά ως πρώτιστη υποχρέωσή μας και το αποδείξαμε αυτό και με τις συμφωνίες που κάναμε με την Ευρωπαϊκή Ένωση και το Διεθνές Νομισματικό Ταμείο, ακριβώς για να διαμορφωθεί στη χώρα μας από την Κυβέρνηση της Αριστεράς το πλαίσιο της εμπιστοσύνης που είναι αναγκαίο για να πάρει μπρος η παραγωγική διαδικασία και γιατί παίζονται πολύ λεπτά και σοβαρά ζητήματα ακριβώς σε αυτή την πραγματικότητα, σε αυτή την αναγκαιότητα, που αφορούν τον ελληνικό λαό. Δεν αφορούν την Κυβέρνηση του ΣΥΡΙΖΑ.

Κάθε κυβέρνηση που βρίσκεται στην εξουσία, μετά φεύγει και αλλάζουν τα πράγματα. Ο ελληνικός λαός, όμως, παραμένει. Καθετί δε που θα εξασφαλίζει μια προοπτική, μέσα από αυτή την οδυνηρή εξαετία εξόδου από την κρίση, είναι πάρα πολύ μεγάλης προτεραιότητας επιλογή. Και προς αυτή την κατεύθυνση έχουμε κινηθεί και στη συγκεκριμένη περίπτωση.

Με αυτό, λοιπόν, το πνεύμα, παρακαλώ, και με αυτή τη δυνατότητα που μας έδωσε και η Αίθουσα -αν και το είχαμε ξεκινήσει από εχθές το βράδυ- να βρούμε λύσεις που να βοηθούν στην υπέρβαση κάθε επιφύλαξης και κάθε νομικά ανασφαλούς προσέγγισης. Εμείς το εξαντλήσαμε και στον χρόνο της διακοπής της συνεδρίασης της Βουλής, φέρνοντάς το μέχρι το σημείο που ακριβώς περιλαμβάνονται αυτές οι τροποποιήσεις και νομοτεχνικές βελτιώσεις που μόλις πριν από λίγο σας φέραμε. Διαβάστε τις και είμαστε στη διάθεσή σας να συζητήσουμε επί των λεπτομερειών, αν προκύπτουν. Εγώ προσωπικά πιστεύω ότι δεν προκύπτουν.

Ολοκληρώνω, κύριε Πρόεδρε, και σας ευχαριστώ για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Ναι, κλείστε παρακαλώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Μπορώ, όμως, να πω ότι για μερικά ζητήματα από αυτά θα μας δοθεί στο επόμενο διάστημα η δυνατότητα, με μεγαλύτερη άνεση χρόνου, καταλλαγή και ψυχραιμία, να αντιληφθούμε όλοι, συμπεριλαμβανομένου και του παραχωρησιούχου, ότι δεν υπήρχε κανένας λόγος να δημιουργηθεί αυτή η αντίδραση και όλη αυτή η αναταραχή.

Διότι η στόχευση της Κυβέρνησής μας να εξασφαλίσει καλή νομοθέτηση –το είπα και πριν όταν μίλησα, το λέω και τώρα- δεν αφορά μόνο τον δημόσιο χώρο και το δημόσιο συμφέρον, αλλά αφορά και το συμφέρον του παραχωρησιούχου. Οι δικές μας παρεμβάσεις συνέτειναν στην καλή νομοθέτηση που εξυπηρετεί όλους, αλλιώς αφήνουν νομικά κενά, που από εκεί και πέρα, μπορούν να δημιουργήσουν στο μέλλον χειρότερες τριβές ή επισφαλείς λύσεις που θα διαταράξουν και θα εμποδίσουν την αναπτυξιακή και παραγωγική προοπτική.

Με ευθύνη, λοιπόν, προχωρήσαμε σε αυτές τις νομοτεχνικές βελτιώσεις, οι οποίες, πραγματικά, μπορούν αυτή τη στιγμή να δρομολογηθούν και να δοκιμαστούν στην πράξη, για να αξιολογηθούν στην πορεία τους. Είμαι βέβαιος ότι με ψύχραιμο τρόπο μπορείτε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, σας παρακαλώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τέλειωσα, κύριε Πρόεδρε. Μία μικρή μόνο επισήμανση.

Μετά την προηγούμενη τοποθέτησή μου, επειδή ειλικρινώς περιέγραψα ενώπιον του Σώματος, όπως έχω υποχρέωση, ότι αυτή η πρωτοβουλία των αλλαγών που έγιναν δεν είναι μόνο του Υπουργείου μας και δική μου –και αναλαμβάνω όλη την ευθύνη γι’ αυτό, προφανώς, όπως υποχρεούμαι και δεν έχω καμμιά πρόθεση να αποποιηθώ ευθυνών- ήταν ακριβώς και μια πρωτοβουλία γενικότερη της Γενικής Γραμματείας της Κυβέρνησης, στο πλαίσιο τής συνήθους πρακτικής που ακολουθεί όλα τα νομοσχέδια να τα ελέγχει και να παρεμβαίνει προς την κατεύθυνση της καλής νομοθέτησης. Δεν ήταν μια εξαίρεση.

Αυτό, λοιπόν, κυρίες και κύριοι συνάδελφοι, ακαριαία, μετά από δύο λεπτά, σε διάφορους τηλεοπτικούς και ραδιοφωνικούς σταθμούς μεταφέρθηκε ως είδηση ότι «ο Δρίτσας αδειάζει το Μαξίμου».

Καλώ, λοιπόν, αυτή την Αίθουσα να αντισταθεί σε αυτή την αθλιότητα, γιατί, αν τώρα πιέζεται ο Δρίτσας ή ο ΣΥΡΙΖΑ με τέτοιες αθλιότητες, κανείς δεν είναι άμοιρος και μην ανέχεστε αυτού του είδους την αγυρτεία, από όπου και αν εκδηλώνεται. Υπερασπιστείτε όλοι το πολιτικό σύστημα της χώρας, όταν πραγματικά αυτό μπορεί να λειτουργήσει και μην αφήνουμε στο μιντιακό σύστημα και σε άλλα συστήματα, εξωγενή και ενδογενή, να καθορίσουν τις λειτουργίες του πολιτικού συστήματος στην Ελλάδα και να οδηγήσουν τα πράγματα προς την απαξίωση κάθε λειτουργίας, κάθε θεσμικής πραγματικής αναπαραγωγής της πραγματικότητας προς προοδευτικές κατευθύνσεις, να δημιουργήσουν ένα κλίμα απογοήτευσης στους πολίτες και να οδηγήσουν πια τα πράγματα, πού αλλού;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, παρακαλώ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τελείωσα, κύριε Πρόεδρε.

Πού αλλού; Στην ανάπτυξη των πιο δεισιδαιμονικών και αντιδραστικών φασιστικών νοοτροπιών και κατευθύνσεων. Η Ευρώπη πορεύεται σε αυτή την κατεύθυνση με όλα αυτά τα φαινόμενα. Η Ελλάδα δοκιμάζεται…

**ΠΡΟΕΔΡΕΥΩΝ (Νικήτας Κακλαμάνης):** Μη μου ανοίξετε τώρα κουβέντα για το Brexit. Τελειώσαμε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Μην αφήσει κανείς την κερκόπορτα ανοικτή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ξεκινούμε με τον εισηγητή της Πλειοψηφίας, τον συνάδελφο κ. Ηλία Καματερό.

Πριν ξεκινήσετε, όμως, θέλω να πω ότι έχω ενημερώσει τις Γραμματείες των Κοινοβουλευτικών Ομάδων ότι ενδεχομένως όσοι εκ των Αρχηγών θέλουν να πάρουν τον λόγο, δεν θα τον πάρουν πριν τελειώσουν τις εισηγήσεις τους οι εισηγητές και οι ειδικοί αγορητές. Το ξεκαθάρισα αυτό: Διακοπή της ροής εισηγητών και ειδικών αγορητών δεν θα γίνει για κανέναν Αρχηγό κανενός κόμματος.

Ο κ. Καματερός έχει τον λόγο.

**ΗΛΙΑΣ ΚΑΜΑΤΕΡΟΣ:** Κυρίες και κύριοι, «ὤδινεν ὄρος καὶ ἔτεκεν μῦν». Επί το λαϊκότερον, πολλή φασαρία για το τίποτα. Πραγματικά, η επιστολή την οποία είδαμε χθες και δημιούργησε τόση αναστάτωση, οι υψηλοί τόνοι που είχε ότι δεν θα έπαιρναν μέρος στον διαγωνισμό, αν ήξεραν κ.λπ., κ.λπ., ότι θίγεται η αξιοπιστία του ελληνικού δημοσίου κ.λπ., δεν δικαιολογούνταν από τις αιτιάσεις, από τα επτά σημεία που έβαζε παρακάτω. Αυτό αποδεικνύεται και σήμερα, γιατί πραγματικά με απλές νομοτεχνικές βελτιώσεις ρυθμίζονται όλα αυτά τα ζητήματα.

Ξέρετε και κάτι; Δεν είχαν και βάση. Δεν είχε βάση καθόλου η επιστολή, γιατί όλα αυτά τα ζητήματα περιέχονται στο παράρτημα 1.1.Α. και δεν υπήρχε λόγος. Εδώ, βέβαια, δημιουργούνται εύλογα ερωτήματα για τον θόρυβο τον οποίο σήκωσε η Αντιπολίτευση ή μέρος της Αντιπολίτευσης, με διάφορες αποχρώσεις, όπως είπε και ο κύριος Υπουργός. Ενώ ήξεραν την επιστολή, ενώ ήξεραν τα σημεία, δεν μίλησαν επί της ουσίας για το ποια σημεία έβαζε η επιστολή, αλλά γενικά και αόριστα έλεγαν ότι αλλάζει η συμφωνία, άλλη συμφωνία, άλλα λέγαμε και άλλα κάναμε.

Τι έκαναν τελικά; Σήκωσαν έναν θόρυβο ενάντια στη χώρα, τελικά, έναν θόρυβο για αναξιοπιστία του ελληνικού δημοσίου, σε μία περίοδο που προσπαθούμε να ανοιχτούμε και να δημιουργήσουμε κλίμα ασφάλειας για τις επενδύσεις κ.λπ., αλλά και σε μία περίοδο παραμονών της επίσκεψης του Πρωθυπουργού στην Κίνα. Αυτό καταφέρατε.

Βέβαια, μπαίνει και ένα άλλο ερώτημα εδώ. Σας εξυπηρετεί αυτό; Φυσικά, αυτό θέλετε. Το έχετε δείξει από τότε που βγήκε ο ΣΥΡΙΖΑ. Δεν κάνετε τίποτα άλλο, δεν έχετε κανέναν άλλο στόχο παρά πώς να έρθετε ξανά στην εξουσία και δεν σας ενδιαφέρει αν με τη στάση σας δημιουργείτε πρόβλημα στη χώρα. Το ίδιο κάνατε μέχρι τώρα που κάθε δυο-τρεις μήνες βάζετε θέμα εκλογών, όταν πάλι θέλουμε να δημιουργήσουμε κλίμα ασφάλειας, το ίδιο, όταν θέλετε να μην κλείσει η αξιολόγηση για δικούς σας λόγους.

Το ίδιο συμβαίνει και τώρα. Πολύ θα χαιρόσασταν, αν σήμερα είχαμε πρόβλημα και δεν προχωρούσε η συγκεκριμένη σύμβαση, που από την άλλη λέει η Νέα Δημοκρατία: «Δικό μας δημιούργημα είναι, εμείς το φέραμε».

Εδώ, αγαπητοί συνάδελφοι της Αντιπολίτευσης, φαίνεται το πρόβλημα στρατηγικής και τακτικής που έχετε, γιατί ενώ εσείς θα υπογράφατε τα πάντα, είχατε ήδη κάνει μια συμφωνία, την οποία εμείς αλλάξαμε και στην οποία θα αναφερθώ. Αναφέρθηκε και ο κύριος Υπουργός, όσον αφορά το σε ποια σημεία και τι βελτιώσεις έγιναν, σε βαθμό που εγώ θα πρότεινα, κύριε Υπουργέ, το νομοσχέδιο να μην έχει τίτλο «Τροποποιήσεις και κωδικοποίηση…», αλλά να είναι «Βελτιώσεις της συμφωνίας του 2002».

Ενώ, λοιπόν, υπογράψατε και συμφωνήσατε όλα αυτά και θέλετε να συμφωνήσουμε σε ό,τι βάζει ο εταίρος –ο οποίος καλά κάνει, γιατί υπερασπίζεται τα συμφέροντα της εταιρείας, αλλά η δική μας δουλειά είναι άλλη, όπως το να υπερασπιστούμε τα συμφέροντα του ελληνικού δημοσίου και του ελληνικού λαού- έρχεστε από την άλλη και προσπαθείτε να υποστηρίξετε, για παράδειγμα, τα εργασιακά.

Ξέρετε, γίνεστε τουλάχιστον αναξιόπιστοι, για να μη χρησιμοποιήσω άλλη έκφραση. Νομίζετε, δηλαδή, ότι σας πιστεύει κανείς, όταν λέτε από το Βήμα της Βουλής ότι εμείς θα θέλαμε να μην φύγει -επειδή προβλέπει το σχέδιο νόμου ότι όποιος θέλει, μπορεί να ζητήσει και να μεταταγεί στο δημόσιο- κανένας εργαζόμενος; Εσείς θέλετε να μη φύγει κανένας; Ποιος το λέει; Σας πιστεύει κανένας; Το λέτε εσείς που είχατε υπογράψει να φύγουν όλοι και να είναι ελεύθερη η εταιρεία να κάνει ό,τι θέλει; Εσείς που διαλύσατε τις εργασιακές σχέσεις; Εσείς που απολύσατε τόσο κόσμο τα προηγούμενα χρόνια; Ποιος σας πιστεύει ότι υποστηρίζετε τα εργασιακά; Και αυτή η αντίφαση, λοιπόν, δείχνει το πρόβλημα στρατηγικής και τακτικής που έχετε.

Όμως βέβαια, όταν επί της ουσίας δεν μπορείτε να αντιπαρατεθείτε, δημιουργείτε όλα αυτά τα επικοινωνιακά και διαδικαστικά προβλήματα. Και βέβαια, δεν έχετε να κάνετε κάτι άλλο, δεν ξέρετε σε τι βάση να κάνετε αντιπολίτευση, παρά μόνο πάνω στο ότι εμείς το κάναμε πρώτοι και εσείς ακολουθείτε, εσείς αλλάξατε θέσεις, είστε αναξιόπιστοι, δεν μπορείτε γιατί είναι άλλη η ιδεολογία σας. Και στο τέλος-τέλος ζητάτε να παραιτηθούμε. Αυτό είναι που θέλετε. Γιατί; Διότι σας δυσκολέψαμε. Σας δυσκόλεψε η εκλογή του ΣΥΡΙΖΑ. Σας αλλάζει όλο σας το πρόγραμμα.

Θα σας πω ένα παράδειγμα. Έχετε διαβάσει τι λέει στην επιστολή που έστειλε ο κ. Ανωμερίτης, τον οποίο εσείς είχατε διορίσει, αν θυμάμαι καλά, στον ΟΛΠ; Λέει ότι η προκήρυξη που κάνατε το 2014 για την παραχώρηση του ΟΛΠ, δεν προβλεπόταν έτσι από το μνημόνιο του 2012 και μάλιστα καθόλου έτσι. Και ήταν δικό σας εφεύρημα αυτό -το οποίο δεν υπάρχει πουθενά στον κόσμο πέρα από την περίοδο Θάτσερ στην Αγγλία, για την οποία λέτε όλοι και αναγνωρίζετε- ότι δηλαδή παραχωρείται σε έναν δικαιούχο, σε μια εταιρεία, όλο το λιμάνι και όλες του οι δραστηριότητες. Πουθενά στον κόσμο δεν υπάρχει αυτό και πολύ περισσότερο στην Ευρώπη. Θα ήταν πολύ διαφορετικά -και δεν το επέβαλε το μνημόνιο- αν δίνονταν κομμάτια του λιμανιού σε διαφορετικές εταιρείες και όχι με τον τρόπο που δίνονται, που πραγματικά έτσι, όπως το είχατε κάνει, ήταν ένα ξεπούλημα.

Όμως, λέγοντας όλα αυτά και κάνοντας αυτή την αντιπολίτευση, παραβλέπετε ποιοι είναι οι υπεύθυνοι γι’ αυτές τις υπογραφές, δεδομένου ότι μας κατηγορείτε ότι εμείς αλλάξαμε θέση και λοιπά. Επίσης, παραβλέπετε ότι υπήρχε η συμφωνία του καλοκαιριού, παραβλέπετε ότι είχαμε εκλογές τον Σεπτέμβριο, όπως παραβλέπετε και τις αλλαγές και τις βελτιώσεις που κάνουμε.

Και για να μην πέσω κι εγώ, κύριε Πρόεδρε και αγαπητοί συνάδελφοι, στην παγίδα να παρασυρθώ και να μιλάω γι’ αυτά, ενώ θα έπρεπε να μιλήσουμε για το νομοσχέδιο, επιτρέψτε μου να μπω σύντομα επί της ουσίας.

Ας δούμε, λοιπόν, τι αλλάζει στο νομοσχέδιο. Τα είπαν όλοι, αλλά θα τα πω ξανά για να τα εμπεδώσουμε, γιατί δεν αρέσει σε κάποιους να τα λέμε.

Πρώτα-πρώτα «έσπασε» η μεταβίβαση σε 51% και 16%, ενώ η δεύτερη μεταβίβαση που θα γίνει σε πέντε χρόνια 16%, γίνεται κάτω από διαλυτική αίρεση, κάτω από την υποχρέωση να εφαρμοστούν αυτά τα οποία έχουν συμφωνηθεί. Εξαιρείται η ζώνη λιπασμάτων. Μάλιστα, αποδίδεται στον Δήμο Κερατσινίου μέσα από αυτό το νομοσχέδιο που συζητάμε.

Προστατεύονται πολλές περιοχές και αρχαιολογικοί χώροι, όπως της χερσονήσου Κυνόσουρας, διασφαλίζεται η χρήση των κρίσιμων εγκαταστάσεων, από το Λιμενικό Σώμα και την Ελληνική Ακτοφυλακή, που εσείς είχατε υπογράψει να πάνε στην εταιρεία, δίδεται αναπτυξιακή διάσταση στον προβλήτα 1, προστατεύονται τα ακίνητα εκτός χερσαίας γης -που είπε και ο κύριος Υπουργός και καλά θα ήταν αν είχαμε χρόνο να βλέπαμε πόσα κτήρια, πόσα οικόπεδα, ακόμα και σχολεία που δίδατε στον ΟΛΠ-, περιφρουρείται ο δημόσιος χαρακτήρας του δημόσιου συμφέροντος των υπηρεσιών, πολύ περισσότερο με τον ΔΑΛΠ που κάνετε και με τις αρμοδιότητες τις οποίες έχει -όπως ανέφερε και ο κύριος Υπουργός- κάτι που εσείς δεν προβλέπατε.

Και το πιο σημαντικό είναι ότι έχει και άλλες λεπτομέρειες, όπως είναι το 2%, που προέβλεπε η αρχική συμφωνία, που τώρα γίνεται 3,5% της απόδοσης κατά έτος των εσόδων στο δημόσιο, η επένδυση 300 εκατομμύρια την πρώτη πενταετία και πενήντα την επόμενη.

Λόγω χρόνου θα συντομεύσω, για να μιλήσω για τους εργαζόμενους:

Διατηρείται ο γενικός κανονισμός προσωπικού, ο ΟΛΠ αντικαθιστά το γενικό κανονισμό με τη συμμετοχή των εργαζομένων, διατηρείται ο κανονισμός εσωτερικής οργάνωσης και λειτουργίας του ΟΛΠ, το ΔΣ του ΟΛΠ μπορεί να αντικαθιστά, αλλά πάντα με έγκριση.

Το άρθρο 11Α, για το οποίο γίνεται πολλή συζήτηση, διασφαλίζει τα εργασιακά δικαιώματα σε μεγάλο βαθμό, απαγορεύει στον παραχωρησιούχο να καταργήσει τον γενικό κανονισμό προσωπικού και δεν μπορεί να λειτουργήσει χωρίς γενικό κανονισμό προσωπικού ούτε μία μέρα.

Απόδειξη γι’ αυτό είναι ότι χθες στην ακρόαση των φορέων στην επιτροπή ακούσαμε τους εκπροσώπους των εργαζομένων να είναι αρκετά ικανοποιημένοι, άλλοι και πολύ ικανοποιημένοι για το ότι πέρασαν κάποια από τα αιτήματά τους, αν όχι όλα, που ήταν αδύνατον, στην τροποποίηση αυτή της αρχικής σύμβασης.

Επίσης, δεν μπορεί ο παραχωρησιούχος να καταργήσει μονομερώς ούτε τις συμβάσεις, να τις μετατρέψει δηλαδή από εξαρτημένες σε συμβάσεις έργου, δεν μπορεί να μειώσει τους μισθούς, δεν μπορεί να απολύσει τους εργαζόμενους έξω από τον γενικό κανονισμό, υπάρχει μέγιστος αριθμός, διατήρηση της ναυπηγοεπισκευής, που είναι πάρα πολύ σοβαρό. Και αυτό εντάσσεται μέσα στις αλλαγές που θα έπρεπε να πω και πριν και είναι κάτι πάρα πολύ σημαντικό γιατί όχι απλά διασώζεται, αλλά αναπτύσσεται η περιοχή της ναυπηγοεπισκευής.

Στον χρόνο που μου μένει, επιτρέψτε μου να κάνω σύντομες πολιτικές αναφορές.

Με την ψήφιση του ν.4389/2016 και την ίδρυση της «Ελληνικής Εταιρείας Συμμετόχων και Περιουσίας Α.Ε.» του Δημοσίου –προσέξτε, ίσως δεν το ξέρετε όλοι- δεν τίθεται σε αμφιβολία ο δημόσιος έλεγχος στα λιμάνια. Γιατί εσείς είχατε δώσει στο ΤΑΙΠΕΔ όλα τα λιμάνια. Τώρα δεν θα είναι στο ΤΑΙΠΕΔ τα υπόλοιπα λιμάνια, θα είναι στο ταμείο που φτιάξαμε. Και θα έχουμε τη δυνατότητα να το συζητήσουμε.

(Γέλωτες από την πτέρυγα της Νέας Δημοκρατίας)

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Καταπληκτικό! Μπράβο!

**ΗΛΙΑΣ ΚΑΜΑΤΕΡΟΣ:** Γελάτε. Γελάτε όσο θέλετε. Θα το δείτε. Εντάξει, θα το δείτε, κύριε Βαρβιτσιώτη.

Η μεταβίβαση γίνεται σε χρόνο που έχει απωλέσει την ιδιοκτησία του ο ΟΛΠ, είναι αμιγώς ανώνυμη εταιρεία και προστατεύονται με αυτόν τον τρόπο οι δημόσιες λειτουργίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το σχέδιο του κοινοτικού νόμου ρυθμίζει ορισμένα περαιτέρω ζητήματα –επειδή πρέπει να τελειώνω- όπως είναι η κρατική εποπτεία, η δυνατότητα νομοθετικών ρυθμίσεων, η θωράκιση της χερσαίας λιμενικής ζώνης, η διασφάλιση του κοινόχρηστου χαρακτήρα, η ρύθμιση ζητημάτων λιμενικών τελών, η διατήρηση του γενικού κανονισμού προσωπικού και λοιπά.

Θα ήθελα να πω πάρα πολλά, όπως για παράδειγμα ότι υπάρχουν μηχανισμοί τήρησης των όρων, όπως είναι η διενέργεια ελέγχων, οι ποινικές ρήτρες, η εγγυητική επιστολή, η διαδικασία καταγγελίας της σύμβασης και λοιπά.

Όμως, επιτρέψτε μου να τελειώσω με το εξής, που είναι πολύ σημαντικό για εμάς, γιατί δείχνει και τη διαφορετική φιλοσοφία μας. Κοιτάξτε, μπορεί με τη σύμβαση αυτή, πολύ περισσότερο και με τις βελτιώσεις που γίνονται, να έχουμε ανάπτυξη των αριθμών στην περιοχή, ανάπτυξη εσόδων, ανάπτυξη κίνησης, ανάπτυξη ΑΕΠ και λοιπά.

Εμάς ξέρετε τι μας νοιάζει; Και αυτό είναι κατανοητό σε όλη την κυβερνητική πολιτική ως τα τώρα, νομίζω. Δεν μας ενδιαφέρει μόνο το πώς αναπτύσσονται τα νούμερα. Μας ενδιαφέρει ποιος ωφελείται απ’ αυτά. Κι αν κανείς προσεκτικά καθίσει και μετρήσει όλες αυτές τις αλλαγές και τις τροποποιήσεις σε ποια κατεύθυνση ήταν και προς τα πού δόθηκε ο αγώνας, ήταν ακριβώς προς αυτή την κατεύθυνση: Να έχει η κοινωνία όφελος. Να υπάρχει ένα κοινωνικό όφελος, να υπάρχει ένα κοινωνικό πρόσημο μέσα από όλον αυτόν τον αγώνα, τις διαπραγματεύσεις και τις αλλαγές που κάναμε.

Άξιζε, επομένως, τον κόπο η καθυστέρηση, γιατί πραγματικά γινόταν διαπραγμάτευση. Διαπραγμάτευση γινόταν και γίνεται ακόμα και τώρα που συζητάμε στη Βουλή και αυτό δείχνει τη μεγάλη διαφορά από εσάς που από τη μια μας λέτε «γιατί δεν υπογράφετε;» και από την άλλη μας λέτε «γιατί καθυστερείτε;».

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η γενική εισηγήτρια της Νέας Δημοκρατίας, η συνάδελφος κ. Όλγα Κεφαλογιάννη.

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, επιτρέψτε μου να ξεκινήσω λέγοντας ότι ζούμε πρωτόγνωρες καταστάσεις, μοναδικές, οι οποίες ξεπερνούν, φυσικά, την ιστορία της κύρωσης της συμφωνίας και πλέον αγγίζουν με τρόπο δραματικό το κύρος και την εικόνα της χώρας.

Σε μια στιγμή που υποτίθεται μας λέτε ότι μπαίνουμε σε μια φάση κανονικότητας, που υποτίθεται αναζητάτε επενδυτές, που υποτίθεται επιδιώκετε συμμαχίες στο εξωτερικό, λειτουργείτε με τρόπο απολύτως τυχοδιωκτικό.

Εδώ δεν μιλάμε για ένα λάθος του Υπουργείου Ναυτιλίας, δεν μιλάμε για μια κακή στιγμή της Κυβέρνησης. Μιλάμε για μια τερατώδη ασυνέπεια λόγων και πράξεων. Η Ελληνική Δημοκρατία φάνηκε να μην τηρεί την υπογραφή της και θα έπρεπε ο Πρωθυπουργός να έρθει στη Βουλή και να μας εξηγήσει τι συνέβη. Διότι την αναξιοπιστία σας δεν την αναδείξαμε εμείς, η Αξιωματική Αντιπολίτευση, η υπόλοιπη Αντιπολίτευση ή τα μίντια, που λέτε. Την ανέδειξαν οι ίδιοι οι αντισυμβαλλόμενοί σας, που εν προκειμένω είναι το κινεζικό δημόσιο.

Θα ήθελα να ξέρω: Ποιος έχει την ευθύνη για τον διασυρμό της ελληνικής πολιτείας; Τι θα πει αύριο στην Κίνα που θα βρίσκεται ο Πρωθυπουργός; Με τι μούτρα θα συναντήσει τους Κινέζους αξιωματούχους; Με ποιο κύρος, με ποιο ανάστημα θα απευθυνθεί στους Κινέζους επενδυτές; Να τους πει τι; Ελάτε σε μια χώρα που ενίοτε δεν τηρεί τα συμφωνηθέντα, που ενίοτε δεν σέβεται την υπογραφή της, σε μια χώρα που μπορεί να μην έχεις εμπιστοσύνη για τίποτα; Έτσι, κυρίες και κύριοι της Κυβέρνησης, πιστεύετε ότι θα έρθει η ανάπτυξη; Αυτή είναι η δικαιοσύνη που ευαγγελίζεστε; Αυτή είναι η Ελλάδα που θέλετε;

Σήμερα βρίσκεται στη χώρα μας ο Αντικαγκελάριος της Γερμανίας και Υπουργός Οικονομίας, ο κ. Γκάμπριελ. Αναρωτιέμαι, θα του εξηγήσει κάποιος τη φαρσοκωμωδία που εκτυλίχθηκε στο ελληνικό Κοινοβούλιο; Διότι ξέρουμε όλοι πολύ καλά ότι δεν διακόψατε για να φτιάξετε καλύτερα τις νομοτεχνικές βελτιώσεις. Ξέρουμε πολύ καλά ότι διακόψαμε για να λυθεί το θέμα της εμπλοκής με τον αντισυμβαλλόμενό σας.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εσείς το ζητήσατε!

**ΟΛΓΑ ΚΕΦΑΛΟΓΙΑΝΝΗ:** Αναρωτηθήκατε ποτέ τι εικόνα αναξιοπιστίας δημιουργείτε με τις πολιτικές σας αποφάσεις σε ολόκληρο τον κόσμο;

Λέτε για την καλή νομοθέτηση. Αν μη τι άλλο, αυτό είναι και υποκριτικό και δείχνει τρομερό θράσος να φέρνετε με τη διαδικασία του κατεπείγοντος συνεχώς νομοσχέδια ατελείωτων σελίδων, μέσα στη νύχτα, να φέρνετε νομοτεχνικές βελτιώσεις δήθεν ή τροπολογίες άσχετες με το νομοσχέδιο και να μας λέτε ότι το θέμα το δικό σας είναι η καλή νομοθέτηση.

Και για να σας προλάβω, εμείς είμαστε με την Ελλάδα. Είμαστε, όμως, με την Ελλάδα που τιμάει την υπογραφή της, με την Ελλάδα του κύρους, του διεθνούς σεβασμού, της αξιοπρέπειας. Είμαστε με την Ελλάδα που μπορεί να σταθεί στα πόδια της, μπορεί να διεκδικήσει το μέλλον της, να συμμετέχει ισότιμα και περήφανα στις μεγάλες, τις τεκτονικές αλλαγές που συντελούνται στην Ευρώπη και στον κόσμο. Με αυτή την Ελλάδα είμαστε, κυρίες και κύριοι της Κυβέρνησης.

Κυρίες και κύριοι συνάδελφοι, για μια ακόμη φορά η Κυβέρνηση ΣΥΡΙΖΑ-ΑΝΕΛ ακολουθεί τον δρόμο της αναξιοπιστίας. Άλλα λέμε, άλλα συμφωνούμε, άλλα φέρνουμε και άλλα ψηφίζουμε.

Δυστυχώς οι χθεσινές επιφυλάξεις που είχαμε στην επιτροπή επιβεβαιώθηκαν με τον πιο δυσάρεστο τρόπο. Η υποψία που είχαμε ότι για μία ακόμη φορά δεν θα τηρήσετε τα συμφωνηθέντα, ήταν πραγματική. Και αντιλαμβάνεστε ότι μία από τις μεγαλύτερες επενδυτικές συμφωνίες της Ελλάδας ετέθη σε κίνδυνο, με αποκλειστική σας ευθύνη;

Είναι δυνατόν η χώρα να έχει περισσότερο από ποτέ ανάγκη από επενδύσεις και εσείς να λειτουργείτε με αυτούς τους αδιανόητους τρόπους; Κατανοείτε τι σημαίνει «εθνική αξιοπιστία»; Παραπλανήσατε τους πολίτες, βάζοντας τους εξωπραγματικούς στόχους, για να υφαρπάξετε την ψήφο τους. Ήλθατε εδώ στο Κοινοβούλιο και παραπλανήσατε τους Βουλευτές. Φθάσατε στο σημείο να αλλάξετε τα συμφωνηθέντα με τον επενδυτή και αντισυμβαλλόμενο του ελληνικού δημοσίου. Και αυτά δεν τα λέμε εμείς. Τα λένε οι Κινέζοι.

Αλήθεια, για εσάς το κύρος της χώρας δεν έχει καμμία σημασία, καμμία αξία; Πραγματικά ποιος επενδυτής θα σκεφθεί να έλθει στην Ελλάδα και να αναλάβει το ρίσκο που ονομάζεται «Κυβέρνηση ΣΥΡΙΖΑ-ΑΝΕΛ». Μιλάμε για πρωτοφανή γεγονότα, που τραυματίζουν ακόμα πιο πολύ την αξιοπιστία της χώρας. Και είναι το λιγότερο ειρωνικό να έρχεστε και να μας μιλάτε για ενάρετους κύκλους. Είναι το λιγότερο κωμικό να μιλάτε για ανάπτυξη και μάλιστα δίκαιη, όταν πορεύεστε με τέτοιες απαράδεκτες συμπεριφορές. Επάξια, κερδίζετε τον ρόλο τής πιο αντιαναπτυξιακής και πιο αφερέγγυας κυβέρνησης.

Κυρίες και κύριοι συνάδελφοι, η συμφωνία που έρχεται προς κύρωση, αποτελεί μια εξαιρετικά σημαντική επένδυση, που ξεκίνησε -για να το θυμηθούμε όλοι-, επί της κυβερνήσεως της Νέας Δημοκρατίας και επί Πρωθυπουργίας του Κώστα Καραμανλή το 2008. Αποτελεί μια από τις σημαντικότερες συμφωνίες για την ανάπτυξη της χώρας μας, μια συμφωνία που σχεδιάστηκε με όραμα, αλλά και με μακροπρόθεσμη στρατηγική ανάπτυξης.

Η Νέα Δημοκρατία μέσα στα χρόνια, σταθερά και με συγκροτημένα βήματα, στήριξε και προχώρησε στα απαραίτητα στάδια της συμφωνίας, με μοναδικό γνώμονα το όφελος και το συμφέρον της χώρας. Σε αντίθεση με εσάς, που με τεράστια καθυστέρηση σε βάρος του δημοσίου συμφέροντος –καθώς όλοι γνωρίζουμε ότι ο διαγωνισμός αυτός ήταν σε εξέλιξη όταν ανέλαβε η Κυβέρνηση ΣΥΡΙΖΑ-ΑΝΕΛ-, αφήσατε να περάσουν δεκαοκτώ μήνες για να κλείσει η συμφωνία και να τη φέρετε στη Βουλή με τη διαδικασία του κατεπείγοντος, μια συμφωνία όμως που δέχτηκε άδικη κριτική και σκληρό πόλεμο, ειδικά από τον κ. Τσίπρα όταν βρισκόταν στην Αντιπολίτευση, αλλά και των στελεχών σας, που με ασυναρτησίες και συνθήματα λειτουργούσαν υποτίθεται ως οι υπέρμαχοι του δημοσίου συμφέροντος.

Αλήθεια, μπορείτε να αναλογιστείτε το μέγεθος της ζημιάς στην ελληνική οικονομία, το μέγεθος που προέβαλε προς τα έξω η Ελλάδα, όταν ακούγονταν τόσα χρόνια τόσες ακραίες φωνές, τέτοια εύκολα λαϊκίστικα επιχειρήματα, κατά της επένδυσης; Μπορείτε να αναλογιστείτε πόσοι άλλοι επενδυτές αποθαρρύνθηκαν από αυτές τις συμπεριφορές;

Εμείς δεν μπορούμε και δεν πρέπει να ξεχάσουμε τις δηλώσεις του σημερινού Πρωθυπουργού, όταν ήταν στην Αντιπολίτευση, να δηλώνει «μολών λαβέ». Να δηλώνει ότι θα έλθουν να μας πάρουν τα λιμάνια, τα αεροδρόμια «μόνο με κανονιοφόρους», στις προγραμματικές να δηλώνει πως «η Κυβέρνηση δεν θα συνεχίσει το ξεπούλημα της δημόσιας περιουσίας» και στις πρόσφατες δηλώσεις να μας λέει «η Ελλάδα εισέρχεται σε μια νέα φάση που η έμφαση δίνεται στην ανασυγκρότηση και την ανάκαμψη της οικονομίας, η επένδυση αυτή θα αποτελέσει αφετηρία για την προσέλκυση και άλλων επενδύσεων».

Αυτή είναι η συνέπεια του κυρίου Πρωθυπουργού, ο οποίος ως Αντιπολίτευση δεν ψήφισε καμμία από τις ρυθμίσεις που εισαγάγαμε για την ανάπτυξη του λιμανιού, δεν ψήφισε καμμία από τις επενδύσεις που υλοποιήσαμε, ενώ ποτέ δεν δήλωσε ότι κινούνται προς τη σωστή κατεύθυνση; Τώρα έρχεται και μας λέει ότι η επένδυση που πολέμησε λίγα χρόνια πριν, θα αποτελέσει «αφετηρία για άλλες επενδύσεις»; Το «ξεπούλημα» έγινε «αφετηρία για άλλες επενδύσεις»; Τόσο πολλές οβιδιακές μεταμορφώσεις δεν έχω ξαναδεί.

Πώς θα ξεχάσουμε, όμως, και τη στάση και τις δηλώσεις του Υπουργού Ναυτιλίας, του κ. Δρίτσα, ο οποίος ως στόχο ζωής μάς παρουσίαζε ότι είναι η ακύρωση της ιδιωτικοποίησης του ΟΛΠ, που συμμετείχε σε όλες τις διαδηλώσεις εναντίον της αποκρατικοποίησης και ως Βουλευτής Πειραιά, ως υποψήφιος Δήμαρχος Πειραιά, ακόμα και όταν ορκιζόταν Αναπληρωτής Υπουργός Ναυτιλίας, από όλες τις θέσεις του δηλαδή, έκανε δηλώσεις εναντίον της συμφωνίας!

Και όμως, στις 8 Απριλίου του 2016, εσείς κύριε Δρίτσα, υπογράψατε τη σύμβαση για τον ΟΛΠ, ανάμεσα στο ΤΑΙΠΕΔ και την «CHINA COSCO SHIPPING CORPORATION». Και δεν σταματήσατε εκεί. Απύθμενο θράσος και πάλι. Ψέματα, παραπλάνηση, διγλωσσία και μάλιστα συστηματική. Μόνο μέλημά σας ήταν η κατάκτηση της εξουσίας και μόνη έγνοια σας είναι η παραμονή σας στην εξουσία.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Για το θέμα θα πεις;

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, ο Πειραιάς αλλάζει οριστικά το 2008, όταν η Κυβέρνηση της Νέας Δημοκρατίας επί Πρωθυπουργίας Κώστα Καραμανλή υπέγραψε τη σύμβαση παραχώρησης του σταθμού εμπορευματοκιβωτίων από τον ΟΛΠ στην «COSCO». Τότε ένα από τα πλέον στρατηγικά τμήματα –και συγκεκριμένα οι προβλήτες 2 και 3 και το σημαντικότερο μέρος της αξίας του ΟΛΠ- παραχωρήθηκε στη θυγατρική της «COSCO» στην Ελλάδα για τριάντα συν δέκα έτη. Αυτή η συμφωνία πολεμήθηκε όσο καμμία άλλη και ας μην ξεχνάμε τις απεργίες κατά της συμφωνίας παραχώρησης, τις πολιτικές αντιδράσεις.

Αναρωτιέμαι σήμερα αν έχετε το θάρρος να το παραδεχθείτε, κάτι που φυσικά δεν τολμήσατε να κάνετε με τον Αντώνη Σαμαρά στην περίπτωση του αγωγού φυσικού αερίου TAP, αν έχετε το θάρρος να αποδεχθείτε ότι η Νέα Δημοκρατία όλα αυτά τα χρόνια έκανε το καθήκον της, ότι με αυτή την πορεία της συμφωνίας δημιουργήθηκε ένα νέο ιστορικό ρεκόρ διακίνησης που ξεπέρασε τον Μάιο τα τριακόσιες χιλιάδες εμπορευματοκιβώτια. Το πρώτο πεντάμηνο του έτους έκλεισε με ρυθμούς αύξησης των φορτίων της τάξης του 10%, παρά την υψηλή κάμψη του εισαγωγικού στην Ελλάδα εμπορίου, τις συνεχιζόμενες απεργίες στα υπόλοιπα λιμάνια, καθώς επίσης και τη διακοπή επί πολλές ημέρες της σιδηροδρομικής γραμμής της Ειδομένης από τους μετανάστες και τους πρόσφυγες.

Μάλιστα, σύμφωνα με στοιχεία τους έκθεσης του UNCTAD, ο ρυθμός αύξησης των διακινούμενων εμπορευματοκιβωτίων στον Πειραιά για την περίοδο 2010-2015, όπου η «COSCO» εγκαταστάθηκε πλήρως, είναι της τάξεως του 698%.

Ο Πειραιάς είναι ήδη το τρίτο μεγαλύτερο λιμάνι εμπορευματοκιβωτίων στη Μεσόγειο. Ο Πειραιάς αλλάζει, γίνεται ένα διαφορετικό λιμάνι με καθαρά δημοσιονομικά οφέλη.

Επιπλέον, η συμφωνία αναμένεται να συμβάλει μακροχρόνια στη μείωση του δημοσίου χρέους, όπως λέει και ο ΙΟΒΕ, κατά 2,3 εκατοστιαίες μονάδες του ΑΕΠ.

Η ανάπτυξη δε του λιμένα Πειραιώς μπορεί να στείλει ένα ισχυρό σήμα στις διεθνείς αγορές ότι η Ελλάδα είναι ένας ασφαλής και ελκυστικός επενδυτικός πόλος.

Αυτά είναι κάποια από τα οφέλη που σήμερα έρχεστε να επικαλείστε, ενώ μέχρι τον Ιανουάριο του 2015 που ήσασταν Αντιπολίτευση, ανηλεώς καταδικάζατε.

Κυρίες και κύριοι συνάδελφοι, θα ήθελα επιπλέον να αναφερθώ στο άρθρο 11 του νομοσχεδίου, που ρυθμίζεται η διαδικασία μετατάξεων του προσωπικού των ΟΛΠ και ΟΛΘ στο δημόσιο τομέα. Οι μετατάξεις γίνονται για μία ακόμη φορά κατά παρέκκλιση των κείμενων διατάξεων και ορίζονται με κοινές υπουργικές αποφάσεις.

Το πρόβλημα που δημιουργείται είναι ότι το κόστος των μετατάξεων για τον κρατικό προϋπολογισμό είναι μάλλον μεγάλο, ενώ η σχετική έκθεση του Γενικού Λογιστηρίου του Κράτους δεν το προσδιορίζει. Είναι δε χαρακτηριστικά ασαφής η φρασεολογία της έκθεσης, η οποία αντί να επαναλάβει τη γνωστή ρήση πως το κόστος δεν μπορεί να υπολογιστεί καθώς εξαρτάται από πραγματικά γεγονότα, αναφέρει πως δεν δημιουργείται επιβάρυνση του προϋπολογισμού ενός μόνο Υπουργείου και των εποπτευόμενων φορέων του, του Υπουργείου Ναυτιλίας, προφανώς όμως εάν μεταταγούν σε άλλα Υπουργεία οι φορείς, θα υπάρχει επιβάρυνση.

Το κόστος για το δημόσιο εκτιμάται ότι μπορεί να φτάσει τα 20 εκατομμύρια ευρώ ετησίως και σε περίπτωση που η κινεζική εταιρεία κρίνει πως δεν χρειάζεται κανέναν εργαζόμενο, τότε το κόστος μπορεί να φτάσει και τα 70 εκατομμύρια ευρώ. Εάν συνδυαστεί και με τις υπόλοιπες ενέργειες προσλήψεων συμβασιούχων και ανανεώσεων συμβάσεων που ακολουθεί η Κυβέρνηση στο δημόσιο, υπάρχει ο κίνδυνος σε πολύ λίγο χρόνο να αυξηθεί η μισθολογική δαπάνη και βεβαίως να χρειαστεί να ενεργοποιηθεί ο περιβόητος «κόφτης».

Επίσης, αυτό που δεν έχετε προσέξει είναι ότι οι μετατάξεις θεωρούνται νέες προσλήψεις στο δημόσιο και είναι φανερό πως εφόσον υπάρχει ο μνημονιακός περιορισμός του κανόνα «ένα προς τέσσερα» και «ένα προς τρία» για τα επόμενα χρόνια, οι θέσεις αυτές θα ληφθούν από την πηγή των προσλήψεων. Συνεπώς θα αφαιρούνται από τις ειδικότητες που το δημόσιο έχει μεγαλύτερη ανάγκη, όπως την παιδεία και την υγεία.

Κυρίες και κύριοι συνάδελφοι, η Νέα Δημοκρατία ως η μεγάλη παράταξη που πιστεύει στη δίκαιη ανάπτυξη εδώ και χρόνια έχει αποδείξει ότι δεν διαθέτει μόνο το όραμα, αλλά είναι και σε θέση να υλοποιεί στην πράξη επενδυτικές ευκαιρίες και να ανοίγει νέες προοπτικές.

Πιστεύουμε ότι η ανάπτυξη του λιμένα Πειραιώς και η δημιουργία ενός κέντρου διεθνούς εμβέλειας τόσο για το διαμετακομιστικό εμπόριο όσο και για τον τουρισμό και την κρουαζιέρα, αναμένεται να έχει καταλυτική επίδραση στην εγχώρια οικονομία, στην επιχειρηματικότητα και στην κοινωνία, γι’ αυτό και στην ουσία της σύμβασης δεν διαφωνούμε.

Το πρόβλημα είναι σε σας, κυρίες και κύριοι συνάδελφοι της Κυβέρνησης, διότι έχετε αναλάβει να φέρετε σε πέρας ένα γιγαντιαίο πρόγραμμα ιδιωτικοποιήσεων, απαιτητικό και δύσκολο, που σε πολλές περιπτώσεις χρειάζεται πίστη και αφοσίωση. Αναρωτιέμαι, όμως, ποια είναι τα όρια του αμοραλισμού σας, μέχρι πού θα φτάσετε για να παραμείνετε στην εξουσία, πώς θα εκτελέσετε ένα πρόγραμμα που πολλοί από σας δηλώνετε ότι δεν πιστεύετε.

Όμως, όπως είπα και χθες, υπάρχουν πάντα δυσάρεστα και ευχάριστα νέα. Το δυσάρεστο για σας είναι ότι έχετε δεσμευτεί, έχετε βάλει την υπογραφή σας για να το εκτελέσετε και όπως είδαμε και σήμερα, αφού βάλατε την υπογραφή σας, αναγκάζεστε να κάνετε όλες τις αλλαγές που χρειάζεται για να την τιμήσετε. Το ευχάριστο για τον ελληνικό λαό είναι ότι εάν δεν μπορείτε, υπάρχει λύση: Να παραιτηθείτε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλώ στο Βήμα τον ειδικό αγορητή της Χρυσής Αυγής, τον συνάδελφο κ. Νικόλαο Κούζηλο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Ακούσαμε από τον ΣΥΡΙΖΑ να λέει «πολλή φασαρία για το τίποτα». Σοβαρά; Τη μαύρη μέρα που πουλιέται το λιμάνι; Σοβαρά;

Για ακούστε λίγο τι θα ψηφίσετε –και όπως όλοι οι υπόλοιποι- στις νομοτεχνικές. Αυτά που είχαν αποσυρθεί και το χαρτί που έστειλε η «COSCO», τα ξαναφέρατε πίσω. Από τη δημοσίευση του παρόντος η «ΟΛΠ Α.Ε.», δηλαδή πλέον η «COSCO», θα έχει το δικαίωμα να ασκεί αποκλειστικά και μόνο τις εξουσίες και τις αρμοδιότητες που προβλέπει η σύμβαση απασχόλησης. Δηλαδή, ό,τι γουστάρει η «COSCO»!

Για εμάς, τον Λαϊκό Σύνδεσμο-Χρυσή Αυγή, σήμερα είναι μια μαύρη μέρα για τα λιμάνια. Βάζετε την ταφόπλακα, γίνεται η αρχή για να ξεπουληθούν όχι μόνο ο ΟΛΠ και ο ΟΛΘ, αλλά βάσει αυτής της σύμβασης θα πουληθούν και όλα τα υπόλοιπα λιμάνια της χώρας. Κατηγορούσατε για θατσερική πολιτική τη Νέα Δημοκρατία και έρχεστε τώρα εσείς και βάζετε την σφραγίδα σας και φυσικά την υπογραφή σας.

Υπάρχει και ένα άλλο απλό ερώτημα: Γιατί αντιδράει τώρα η Νέα Δημοκρατία; Τον Αύγουστο του 2015 το είχε ψηφίσει. Είχε ψηφίσει το ΤΑΙΠΕΔ, είχε ψηφίσει να γίνουν όλες οι πωλήσεις των λιμανιών. Γιατί αντιδρά;

Δεν πρέπει να ξεχνάμε και τον Σαμαρά όταν είχε κάνει τη φιέστα στο λιμάνι, στον ΟΛΠ. Εκείνος είχε κάνει τη φιέστα. Δεν πρέπει να ξεχνάμε τον Σαμαρά όταν είχε πάει στην Κίνα για 17 δισεκατομμύρια επενδύσεις, αλλά όχι για την Ελλάδα, για την Κίνα. Γι’ αυτό καλύτερα είναι να μην μιλάτε.

Ας δούμε εάν υπήρχαν προτάσεις. Υπήρχαν, όπως είναι η δημιουργία λιμενικών ταμείων, όπως το μοντέλο Βαρκελώνης, όπως το μοντέλο διαχείρισης που υπήρχε πριν την πώληση και το νέο μοντέλο που φέρνετε της ενοικίασης των προβλητών. Σε καμμία περίπτωση και πουθενά δεν υπήρχε η πώληση του ΟΛΠ, η πώληση λιμανιών. Όλο το μοντέλο που υπάρχει σε όλη την Ευρώπη και σε όλο τον κόσμο είναι αυτοδιοίκητοι οργανισμοί δημόσιου χαρακτήρα. Δυστυχώς πρωτοτυπείτε! Φυσικά όποιος τόλμησε να μιλήσει και να πει διάφορα πραγματάκια ότι αυτό που κάνετε δεν είναι σωστό και είχε μια αντίδραση και μια αντίσταση, τον βοηθήσατε να παραιτηθεί.

Πρέπει να δούμε το θέμα των λιμανιών και να πάμε λίγο πιο πίσω. Φέρνετε στη διαβούλευση το νομοσχέδιο της ναυτιλίας που είχε θέματα της ΡΑΛ και της ΔΑΛ του δημόσιου φορέα. Το παίρνετε πίσω και το βγάζετε από τη διαβούλευση. Παίρνετε τα συγκεκριμένα άρθρα που αφορούσαν τη ΡΑΛ και τη ΔΑΛ, τα βάζετε ως φορολογικό πολυνομοσχέδιο, σαν κατεπείγον και μνημονιακή δέσμευση. Τα ψηφίζετε αυτά. Φωνάζει η ΟΜΥΛΕ και όλοι οι λιμενεργάτες ότι δεν τους κατοχυρώνει τίποτα, τουλάχιστον τα εργασιακά τους δικαιώματα, τη συλλογική τους σύμβαση, τον γενικό κανονισμό, τις μετατάξεις, οτιδήποτε. Μετά από αυτό τι κάνετε; Στην ουσία τίποτα.

Γίνονται οι απεργίες τις ΟΜΥΛΕ είκοσι οκτώ μέρες. Οι λιμενεργάτες απεργούσαν είκοσι οκτώ μέρες. Έπειτα από είκοσι οκτώ μέρες, αφού έπρεπε να έρθει στη Βουλή η κύρωση της σύμβασης, αναγκαστικά περάσατε το άρθρο 10Α και το άρθρο 11. Το ερώτημα είναι: Τελικά ποιος νομοθετεί;

Η Δημόσια Αρχή Λιμένων ήταν πολυδιαφημισμένη, ότι θα έλυνε τα προβλήματα. Στην ουσία δεν έλυσε τίποτα. Ακούμε τόσους μήνες ότι το κράτος θα έχει συνέχεια. Όταν ήσασταν Αντιπολίτευση, αυτό δεν το ξέρατε, ότι το κράτος έχει συνέχεια; Να σας θυμίσω όμως τι λέγατε, γιατί πρέπει να τα θυμηθείτε αυτά. Δεν μιλάω για το 2012, 2013, 2014, αλλά για το 2015.

Λέγατε λοιπόν: «Ο ΣΥΡΙΖΑ έχει πρόθεση να επανεξετάσει τη σύμβαση παραχώρησης του ΣΕΠ», της «COSCO» δηλαδή. Δεν το έχει δει κανένας αυτό.

Η εφημερίδα «ΕΠΕΝΔΥΣΗ» στις 8-3-2015 γράφει «Διατήρηση του δημόσιου χαρακτήρα του ΟΛΠ».

Η «ΑΥΓΗ» γράφει στις 31-1-2016 «Δεν πρόκειται να ξεπουλήσουμε τον ΟΛΠ».

Στις 19-05-2016: «Δεν πολιτεύτηκε κανένας στον ΣΥΡΙΖΑ εναντίον της «COSCO»».

Να σας θυμίσουμε ότι δεν κρατάγαμε εμείς τα πανό των λιμενεργατών στο λιμάνι. Ο ΣΥΡΙΖΑ τα κράταγε και έβγαινε μπροστά. Ο ΣΥΡΙΖΑ έβγαινε μπροστά και έλεγε «δεν πωλείται το λιμάνι», δεν κάνει, δεν δείχνει. Και τώρα εσείς υπογράφετε! Τη σφραγίδα σας έχει, την υπογραφή σας. Άρα πολιτευτήκατε ενάντια στην «COSCO» κι ενάντια στην πολιτική «δεν πουλάμε τα λιμάνια».

Κύριε Υπουργέ, δηλώσατε «επιδιώκουμε σταθερότητα και ασφάλεια στις εργασιακές σχέσεις στα λιμάνια».

Θα καταθέσω στα Πρακτικά ένα δελτίο Τύπου της ΟΜΥΛΕ από 6-4-2016, καθώς και τη δήλωσή σας στην «ΑΥΓΗ».

Από 6-4-2016 λένε, αναφερόμενοι σε εσάς, για «ψεύτικα λόγια» και σας λένε ότι δεν υπάρχει εργασιακή ασφάλεια. Κι εσείς λέτε «επιδιώκουμε σταθερότητα και ασφάλεια στις εργασιακές σχέσεις στα λιμάνια»!

Αναφέρομαι στο δελτίο Τύπου της ΟΜΥΛΕ στις 6-4-2016. Από τον Απρίλη προσπαθούν όλοι να σας πουν να έχετε μέσα στη σύμβαση τουλάχιστον ως τελευταίο ανάχωμα, για να κατοχυρωθούν, τον γενικό κανονισμό προσωπικού, συλλογικές συμβάσεις, μετατάξεις. Τρία πράγματα ζήτησαν.

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν δημοσίευμα της εφημερίδας «Η ΑΥΓΗ» καθώς και το προαναφερθέν δελτίο Τύπου της ΟΜΥΛΕ, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μιλάτε μόνο εσείς για ανάπτυξη. Μιλάει και η Νέα Δημοκρατία φυσικά. Να δούμε, λοιπόν, τι έδωσε «προίκα» η Νέα Δημοκρατία με την πώληση. Γιατί έλεγαν ότι θα είναι μια επένδυση με ανάπτυξη. Η Νέα Δημοκρατία έδωσε στην «COSCO» τον ΟΛΠ και με τις προβλήτες 2 και 3 έδωσε και το πελατολόγιο στην ουσία. Και γι’ αυτό από τη στιγμή που ανέλαβε η «COSCO» βλέπουμε να έχει κέρδη σαν «COSCO».

Εσείς δίνετε όλο το λιμάνι και τα πάντα. Βασικά δεν πρόλαβε η Νέα Δημοκρατία να το κάνει. Τους βλέπετε ότι αυτό ήθελαν να κάνουν, αλλά δεν πρόλαβαν. Δεν τους αφήσατε.

Έρχεστε, λοιπόν, τώρα εσείς και τι κάνετε; Εκτός του ότι δίνετε όλη την πελατεία και το μετοχικό πακέτο, που δεν ξέρουμε τώρα πόσο θα ανέβει -όσο υπήρχαν οι διαπραγματεύσεις τα «κοράκια» βάραγαν το χρηματιστήριο για να πέσει η τιμή της μετοχής του ΟΛΠ για να την πάρουν με 22 ευρώ, ενώ ήταν πολύ μεγαλύτερη η αξία της- δίνετε και τα ευρωπαϊκά προγράμματα τα οποία είχαν ενταχθεί στον ΟΛΠ. Τα δίνετε για ένα τίμημα 368 εκατομμυρίων. Στο άμεσο μέλλον λέει η «COSCO» ότι θα σας δώσει 280 εκατομμύρια. Διακόσια ογδόντα εκατομμύρια θα κοστίσουν μετατάξεις, μισθοδοσίες για δυο χρόνια και όλα τα υπόλοιπα που θα έχει το δημόσιο για όλο το προσωπικό. Όλα αυτά τα 280 εκατομμύρια θα φύγουν μέσα σε δυο χρόνια. Το δημόσιο τι θα έχει κερδίσει; Τίποτα.

Ξέρετε πόσο αγόρασε την προβλήτα 2 η «COSCO»; Λιγότερο από 280 εκατομμύρια.

Μας κάνει εντύπωση και κάτι άλλο που δεν βλέπουμε στη σύμβαση. Δεν βλέπουμε πουθενά ποσό. Μιλάμε για μια σύμβαση στην οποία το ΤΑΙΠΕΔ πάντα αναφέρει «το 67%». Εδώ το ΤΑΙΠΕΔ ξεκαθαρίζει τον ρόλο του. Ο κ. Πιτσιόρλας χθες στην επιτροπή ήταν ικανοποιημένος και χαρούμενος που πουλήθηκε ο ΟΛΠ. Και ήταν ικανοποιημένος για το τίμημα με το οποίο πουλήθηκε. Όμως δεν μας το είπε. Μας είπε μόνο «το 67%». Είπε χαρακτηριστικά: «Δεν πουλάμε τις εγκαταστάσεις, δεν πουλάμε γη. Το μόνο που πουλάμε είναι το 67% των μετοχών μιας ανώνυμης εταιρείας». Σοβαρά; Δεν πουλάτε γη; Όλα τα πουλάτε! Όλα τα δίνετε! Και υπεύθυνο είναι το ΤΑΙΠΕΔ. Το ΤΑΙΠΕΔ ξεκίνησε όλη αυτή την ιστορία. Το ΤΑΙΠΕΔ είναι ο τεχνικός σύμβουλος. Ο τεχνικός σύμβουλος δεν συμπεριέλαβε μέσα τα εργασιακά;

Και επειδή το ΤΑΙΠΕΔ μας κοροϊδεύει τόσα χρόνια και τώρα θα υπάρχει ένα μεγάλο υπερταμείο που θα μπορεί να κάνει οτιδήποτε χωρίς αυτό να έρχεται και από τη Βουλή, έχω να πω ότι δεν είναι απλοί υπάλληλοι για τα «κοράκια». Δεν είναι απλοί υπάλληλοι. Κάνουν πολύ ωραίο παιχνίδι. Είναι συμφωνημένο.

Είπαμε και χτες στην επιτροπή ότι δεν γίνεται να πουλάς ένα μαγαζί γωνία παραθαλάσσιο από τη στιγμή που είναι πολύ χαμηλά η μετοχή του, από τη στιγμή που το Χρηματιστήριο είναι πολύ χαμηλά. Ποιος μάνατζερ, ποιος διαχειριστής θα το έκανε αυτό σε μια ιδιωτική εταιρεία και δεν θα τον είχαν πετάξει έξω με τις κλωτσιές; Κι εδώ δεν υπάρχουν ποινικές ευθύνες!

Και μας έκανε και μεγάλη εντύπωση ένα χαρτί που κατέθεσε η ΟΜΥΛΕ, το οποίο λέει ότι δεν έχει τηρηθεί μέχρι σήμερα η προβλεπόμενη διαδικασία αναδιαπραγμάτευσης της ισχύουσας σύμβασης, ενώ λέγατε άλλα.

Το καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Κούζηλος καταθέτει για τα

Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τα εργασιακά, για το άρθρο 10 και 11, μετά από είκοσι οκτώ μέρες αναγκαστήκατε να τα φέρετε, αλλά μετά από είκοσι οκτώ μέρες απεργίας, μετά από είκοσι οκτώ μέρες που είχαν βγει στο πεζοδρόμιο γιατί δεν υπήρχε άλλη λύση για τους εργαζόμενους. Και μπορείτε να μας πείτε πόσο καιρό γίνεται αυτό; Γιατί εγώ θυμάμαι τουλάχιστον τρεις τέσσερις μήνες, και όποιος κοιτάξει τα δελτία Τύπου όλων των ναυτεργατών θα δει ότι πολλούς μήνες τώρα αυτό σας έλεγαν «τι θέλουμε; Δύο πράγματα. Κατοχυρώστε μας». Και στην ουσία, έτσι όπως τα έχετε φέρει αυτή τη στιγμή, δεν κατοχυρώνονται 100%. Και αυτή τη στιγμή όποιος μιλήσει μαζί τους, θα δει ότι συνεχίζει να υπάρχει πρόβλημα.

Μιας και μιλάμε για τα εργασιακά, θυμάστε πολύ καλά, κύριε Δρίτσα, τι γινόταν επί «COSCO» με την προβλήτα 2 όταν είχε παραδοθεί, -αυτό που είπε και ο πρόεδρος της ΟΜΥΛΕ- με τα μηνύματα τρεις το βράδυ και με 30 ευρώ μεροκάματο για δέκα ώρες, με τους εργολάβους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τις μετατάξεις αυτή τη στιγμή τις ζητάνε οι εργαζόμενοι γι’ αυτόν τον λόγο, επειδή δεν θέλουν να καταντήσουν σε αυτό το καθεστώς και ειδικά οι περισσότεροι που είναι σε ηλικία τριάντα με σαράντα χρόνων. Δηλαδή, οι εργαζόμενοι στον ΟΛΠ, οι νέοι, αυτή τη στιγμή θα ζητήσουν μετάταξη, όλοι. Εκεί έχουμε καταντήσει.

Άλλο ένα ερώτημα –και τελειώνω, κύριε Πρόεδρε, σε ένα λεπτό- είναι το εξής. Με το Αττικό Λιμενικό Σύστημα, με τους τέσσερις χιλιάδες εκατόν πενήντα τι θα κάνουμε; Επηρεάζει και τα υπόλοιπα λιμάνια; Είναι πολύ σοβαρό αυτό και πρέπει να απαντηθεί.

Επίσης, το αναπτυξιακό πρόγραμμα, το πρόγραμμα της μελέτης διαχείρισης του ΟΛΠ, ποιος θα το ορίζει; Γιατί γράφει μέσα στη σύμβαση ότι θα το ορίζει ο ΟΛΠ, δηλαδή η «COSCO», σύμφωνα με τη δική του εμπορική στρατηγική και το δικό του επενδυτικό πρόγραμμα -για να μην το διαβάζουμε όλο. Άρα στην ουσία, η «COSCO» θα βάζει το μοντέλο. Λέει πιο πάνω ότι σίγουρα θα έχει και εποπτευόμενους φορείς στο δημόσιο, αλλά πώς θα ενεργοποιηθούν οι ρήτρες από τη στιγμή που δεν είμαστε κυρίαρχο κράτος; Πώς θα ενεργοποιηθούν οι ρήτρες από τη στιγμή που δεν υπάρχει τίποτα; Πώς θα ενεργοποιηθούν όλες αυτές οι ρήτρες; Για να σας θυμίσω την υπόθεση των υποβρυχίων όπου υπήρχαν ρήτρες και δεν ενεργοποιήθηκε ούτε μία. Ακριβώς το ίδιο θα γίνει και με τον ΟΛΠ.

Κλείνοντας, γιατί δεν θέλω να καταχραστώ άλλο τον χρόνο σας, πάγια θέση του Λαϊκού Συνδέσμου- Χρυσή Αυγή είναι: Δημόσιου χαρακτήρα λιμάνια…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κούζηλε, πρέπει να ολοκληρώσετε.

**ΝΙΚΟΛΑΟΣ ΚΟΥΖΗΛΟΣ:** Ολοκληρώνω, κύριε Πρόεδρε.

Εσείς τώρα βάζετε την αριστερή υπογραφή σας στην πώληση του ΟΛΠ!

Κυρίες και κύριοι, χάσατε, ηττηθήκατε, συμβιβαστήκατε!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ τον Κοινοβουλευτικό Εκπρόσωπο της Χρυσής Αυγής, τον κ. Λαγό, να μας ενημερώσει εντός μιας ώρας σχετικά με την ονομαστική ψηφοφορία που θα ζητήσουν, επί ποιων άρθρων θα είναι αυτή. Να δώσει ένα σημείωμα στις υπηρεσίες, για να έχουν προετοιμάσει τα κείμενα.

**ΙΩΑΝΝΗΣ ΛΑΓΟΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ευχαριστώ.

Τώρα, καλώ στο Βήμα τον ειδικό αγορητή της Δημοκρατικής Συμπαράταξης ΠΑΣΟΚ-ΔΗΜΑΡ, τον κ. Οδυσσέα Κωνσταντινόπουλο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μετά την αναγκαία διακοπή, όπως είπε ο Υπουργός, επιστρέφουμε για να δούμε αν έγιναν απλές νομοτεχνικές βελτιώσεις. Κοιτάξτε, κύριε Υπουργέ, έχω μπροστά μου τις βελτιώσεις που κάνατε.

Στο άρθρο 5 παράγραφος 1, κυρίες και κύριοι συνάδελφοι, προστίθεται η φράση «…δεν επιτρέπεται να ασκούνται με τρόπο αντίθετο με τα προβλεπόμενα στην κυρούμενη σύμβαση παραχώρησης». Άρα, ό,τι έγραφε μέχρι τώρα διαγράφεται με ένα «χ».

Στην τέταρτη νομοτεχνική βελτίωση, κυρίες και κύριοι συνάδελφοι, για το άρθρο 9 παράγραφος 1 είναι αυτούσιο αυτό που σας έλεγε η «COSCO». Διαβάστε την επιστολή της «COSCO» και θα το δείτε.

Στο άρθρο 9 παράγραφος 3 είναι αυτούσιο αυτό που σας είπε η «COSCO». Διαβάστε το στην επιστολή.

Στην νομοτεχνική βελτίωση 6 για το άρθρο 12 παράγραφος 2 θα σας διαβάσω τι λέει το προηγούμενο άρθρο και τι βάλατε εσείς μέσα.

Γράφει στο άρθρο 12 παράγραφος 2: «Ειδικότερες τεχνικές λεπτομέρειες για το άνοιγμα, κλείσιμο, την κίνηση και εν γένει λειτουργία των κατά τα ανωτέρω κοινών λογαριασμών και λοιπά. Στη σύμβαση αυτή επιτρέπεται να συμβάλλεται ως περαιτέρω συμβαλλόμενος πιστωτικό ίδρυμα, το οποίο οι συνδικαιούχοι του κοινού λογαριασμού και λοιπά». Αυτές οι πέντε γραμμές καταργούνται κι έρχονται δυόμισι σελίδες.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν είναι ούτε μιάμιση σελίδα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ούτε μιάμιση; Θα πάρω τη δική σας εκδοχή για μιάμιση σελίδα. Η οποία τι λέει;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τα έχετε στα χέρια σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Λέει το εξής: Από την έκδοση του παρόντος νόμου και με την επιφύλαξη διαφορετικής ειδικής ρύθμισής του, ανακαλούνται, καταργούνται ή στερούνται ισχύος δέκα ρυθμίσεις.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κύριε Υπουργέ, θέλω να σας ρωτήσω πραγματικά με ειλικρίνεια: Γιατί αποδέχεστε αυτόν τον πολιτικό αυτοεξευτελισμό; Είχατε μια σύμβαση την οποία τη συμφωνήσατε. Ο Πρωθυπουργός ο ίδιος τη συμφώνησε. Υπήρξε μια ολόκληρη διαδικασία στο Μέγαρο Μαξίμου.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Πείτε, παρακαλώ, τι καταργείται;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κι έρχεστε εσείς ο ίδιος κι εκτός από τον προσωπικό αυτοεξευτελισμό τον δικό σας, αυτοεξευτελίζεται η χώρα και η Κυβέρνηση. Αποδέχεστε δηλαδή μια εταιρεία να σας πει τι θα γράψετε.

**ΗΛΙΑΣ ΚΑΜΑΤΕΡΟΣ:** Εσείς το ζητήσατε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Και σας λέω, κύριε Υπουργέ: Γιατί ενώ το είχατε συμφωνήσει πριν, δεν το φέρατε από την αρχή; Αναρωτιέμαι και θα αναρωτιούνται όλοι οι Έλληνες το γιατί. Γιατί το κάνετε αυτό;

Ποιο είναι το γνωστό αυτό που κάνετε πάντα; Είναι το γνωστό: Ξεκινάμε τη διαπραγμάτευση περήφανα και καταλήγουμε σε όλα, μα σε όλα τα επίπεδα, να γράφουμε απλώς ό,τι μας λένε, τόσο στο επίπεδο της τρόικας όσο και, τώρα, στο επίπεδο μιας εταιρείας.

Εμείς, κύριοι συνάδελφοι, από την πρώτη μέρα το στηρίξαμε, παρ’ ότι έχουμε μια διαφορετική προσέγγιση και θα τα πούμε αργότερα. Όμως, αναρωτιέμαι τι θα λένε οι Βουλευτές σας που άλλα έλεγαν, όπως «Θυμάμαι τον πατέρα μου να λέει ότι η Δεξιά θα πουλήσει και την Ακρόπολη. Δεν έζησε να δει το ΠΑΣΟΚ μαζί με τη Δεξιά να πουλάει τη χώρα». Το δυστύχημα είναι ότι δεν έζησε να δει την Αριστερά κι αυτούς που τα υπογράφουν να τα πουλάνε μόνοι τους!

**ΓΕΩΡΓΙΟΣ ΑΜΥΡΑΣ:** Μισοτιμής κιόλας!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αυτοί που τα γράφουν είναι εδώ Βουλευτές του ελληνικού Κοινοβουλίου!

Κυρίες και κύριοι συνάδελφοι, όπως η κ. Γεροβασίλη μίλησε για υπερβολικό φόβο, ο κ. Πετρόπουλος το πρωί μίλησε και είπε «γιατί υπάρχει τόση αναστάτωση για την κατάργηση του ΕΚΑΣ;». Είναι υπερβολή κι αυτό! Δυστυχώς όλα όσα είπατε και κάνατε θα τα βρείτε μπροστά σας. Κι ο κ. Μπαλαούρας είπε ότι «αν δεν ήμασταν Κυβέρνηση, θα διαδηλώναμε στον ΟΛΠ κατά της ιδιωτικοποίησης».

Αυτή είναι Κυβέρνηση σουπερμάρκετ. Από αριστερά και μνημονιακή και αντιμνημονιακή! Είναι και με τις ιδιωτικοποιήσεις και χωρίς τις ιδιωτικοποιήσεις! Είναι και με τις συγκεντρώσεις και απέναντι από τις συγκεντρώσεις! Κι έχετε μόνο ένα προαπαιτούμενο, να διατηρήσετε την εξουσία.

Κι επειδή σας άκουσα να λέτε ότι δεν είστε εξουσιομανείς, εγώ δεν έχω λόγο να μην το πιστέψω αυτό. Δεν πιστεύετε ότι υπάρχει κάποιος άλλος κατάλληλος στον ΣΥΡΙΖΑ να βάλει απλά την υπογραφή του; Γιατί δεν έκανε τίποτα άλλο. Κι εσείς με ένα ήθος να πείτε «θα παραιτηθώ γιατί δεν αντέχω αυτόν τον αυτοεξευτελισμό».

**ΚΩΝΣΤΑΝΤΙΝΟΣ ΔΟΥΖΙΝΑΣ:** Εξ ιδίων τα αλλότρια!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κι όμως, κύριοι, η Αριστερά είναι η Αριστερά της εξουσίας, η Αριστερά που τα κάνει όλα, μόνο και μόνο για να παραμείνει στην εξουσία.

Και πάμε τώρα στις διατάξεις. Άλλωστε, μπορείτε να έχετε κι ένα σοβαρό επιχείρημα που είχε πει ο κ. Σεβαστάκης. Όταν τον ρώτησαν αν καταργούνται οι συντάξεις, είπε: «Οι συντάξεις αναπλαισιώθηκαν»! Εδώ μπορείτε να πείτε ότι και η κύρωση αναπλαισιώθηκε και έληξε το θέμα.

Πάμε, όμως, τώρα να δούμε ποια ήταν η σοβαρή διαπραγμάτευση που κάνατε, κύριε Υπουργέ.

Πρώτον, βεβαίως, κύριε Καματερέ, δεν υπήρχε στο πρώτο και στο δεύτερο μνημόνιο ο τρόπος αυτός που σήμερα ψηφίζετε.

**ΗΛΙΑΣ ΚΑΜΑΤΕΡΟΣ:** Το 2014 το κάνατε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εσείς λέγατε για 100% δημόσιο χαρακτήρα. Η Νέα Δημοκρατία είχε φέρει την πρόταση του κ. Βαρβιτσιώτη. Να σας πω κάτι; Είναι καλύτερο να σας λέμε ότι υπερασπίζεστε την πρόταση του Βαρβιτσιώτη, αντί να σας λέω αυτό που είπε ο Δήμαρχος Κερατσινίου χθες, ότι πρόκειται περί θατσερικής εκποίησης. Είναι στα Πρακτικά. Είναι προτιμότερο. Κάνατε μία επιλογή και είπατε «θα πάρουμε την επιλογή Βαρβιτσιώτη». Και λέτε «προχωράμε και στις μετατάξεις με την επιλογή Χατζηδάκη για «ΟΛΥΜΠΙΑΚΗ»». Μοιάζετε. Αυτή είναι η αλήθεια.

Πάμε, όμως, τώρα να δούμε ακριβώς τι λέει η σύμβαση. Κύριε Υπουργέ, θα πληρώνει ΕΝΦΙΑ η «COSCO»; Μήπως με το άρθρο 10, παράγραφος 1, δεν υπόκειται στον ν.4223/2013; Δηλαδή, θα πληρώνει ΕΝΦΙΑ ο μικρομεσαίος, αλλά εσείς οι αριστεροί παραχωρείτε στην πιο κερδοφόρο εταιρεία να μην πληρώνει ΕΝΦΙΑ;

Πάμε στο δεύτερο. Πείτε μου εσείς οι αριστεροί πάλι, που διαπραγματεύεστε και διαπραγματευτήκατε, ποιος είναι ο δείκτης καθαρού δανεισμού προς το σύνολο των ιδίων κεφαλαίων; Ακούστε, κύριοι συνάδελφοι του ΣΥΡΙΖΑ, τι θα ψηφίσετε. Με βάση τα στοιχεία του 2015, τα κεφάλαια του ΟΛΠ ήταν 178 εκατομμύρια ευρώ και οι βραχυπρόθεσμες υποχρεώσεις 187 εκατομμύρια ευρώ. Άρα ο δείκτης καθαρού δανεισμού ήταν 0,7. Κι εσείς τι δυνατότητα δίνετε; Δίνετε τη δυνατότητα για έξι φορές πάνω. Άρα δίνετε τη δυνατότητα στον ΟΛΠ, όταν μετά από εικοσιπέντε χρόνια θα τελειώσει, να μην είναι ο ίδιος που τον άφησε σήμερα.

Αυτό τι σημαίνει; Σημαίνει ότι θα επιβαρυνθεί με ό,τι υπέρογκα δάνεια θα έχει πάρει η εταιρεία. Το ψηφίζετε αυτό, κύριοι συνάδελφοι; Είναι το άρθρο 13, 2β. Το ψηφίζετε και αυτό για την τιμή της εξουσίας;

Κυρίες και κύριοι συνάδελφοι, πάμε τώρα στο θέμα των εργασιακών.

**ΗΛΙΑΣ ΚΑΜΑΤΕΡΟΣ:** Ποιος τα συμφώνησε αυτά; Θα μας τρελάνετε; Εσείς τα συμφωνήσατε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κάντε ησυχία.

Κύριε Κωνσταντινόπουλε, παρακαλώ συνεχίστε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριοι, εάν πιστεύετε ότι τα συμφώνησαν οι άλλοι και εσείς απλά μένετε στην εξουσία, μπορείτε να παραιτηθείτε και να έρθει κάποιος άλλος. Να έρθει η Νέα Δημοκρατία.

**ΗΛΙΑΣ ΚΑΜΑΤΕΡΟΣ:** Πείτε ότι αυτό θέλετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Γιατί να παίρνετε από τη Νέα Δημοκρατία; Δέχεστε να είστε δεξιοί. Κάνετε δεξιά πολιτική.

**ΗΛΙΑΣ ΚΑΜΑΤΕΡΟΣ:** Ενώ εσείς είστε…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Το χειρότερο είναι να λέτε στον κόσμο ότι δεν μπορείτε να τα κάνετε, ότι απλά σας δίνουν και διαβάζετε…

(Θόρυβος από την πτέρυγα του ΣΥΡΙΖΑ)

**ΦΩΤΕΙΝΗ ΒΑΚΗ:** Ακούσατε τι έλεγαν χθες οι δήμαρχοι;

**ΗΛΙΑΣ ΚΑΜΑΤΕΡΟΣ:** Κάνουν κριτική στη συμφωνία τους. Τι να πούμε τώρα!

**ΠΡΟΕΔΡΕΥΩΝ (Γεώργιος Λαμπρούλης):** Ηρεμήστε. Αφήστε τον ομιλητή να συνεχίσει. Σας παρακαλώ.

Κύριε Κωνσταντινόπουλε, συνεχίστε την ομιλία σας. Μην απευθύνεστε στους Βουλευτές. Κάντε την ομιλία σας. Σας επισημαίνω ότι λήγει και ο χρόνος σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εσείς νομίζετε ότι όταν σας κράζουν, σας θαυμάζουν! Υπάρχει πρόβλημα.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κωνσταντινόπουλε, σας παρακαλώ, συνεχίστε την ομιλία σας. Μην τους προκαλείτε, γιατί θα έχουμε απαντήσεις. Δεν είναι σωστό. Σας παρακαλώ πολύ!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Στη συμφωνία των δύο πρώτων μνημονίων δεν υπήρχε αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας παρακαλώ, κύριε Πρόεδρε, θα μου δώσετε την ανοχή που δίνετε και στους υπόλοιπους.

Ο τρόπος με τον οποίο θα γίνει –και σας είπα ότι ήταν επιλογή του κ. Βαρβιτσιώτη- μπήκε στο τρίτο μνημόνιο που διαπραγματεύτηκαν οι ΣΥΡΙΖΑ-ΑΝΕΛ.

Εμείς είχαμε πει από την αρχή «ναι» στην ιδιωτικοποίηση με παραχώρηση λειτουργιών. Και υπάρχει χαρακτηριστικό παράδειγμα, είναι το λιμάνι της Λεμεσού για το οποίο έγινε πρόσφατα ο διαγωνισμός.

Κυρίες και κύριοι συνάδελφοι, ο ΣΥΡΙΖΑ όχι απλώς δεν διαπραγματεύτηκε αλλά στην ουσία σάς απέδειξα ότι παρεχώρησε ακόμα περισσότερα.

Όσο για τις εργασιακές σχέσεις, η ερμηνευτική δήλωση του κυρίου Υπουργού είναι απλά η ομιλία του. Γι’ αυτό εμείς, κύριε Υπουργέ, θα θέσουμε θέμα ονομαστικής ψηφοφορίας για το άρθρο10Α και είμαστε σίγουροι ότι καθένας από τους Βουλευτές του ΣΥΡΙΖΑ θα πάρει την ευθύνη του.

Όσον αφορά τις μετατάξεις, είναι η μοναδική φορά που Κυβέρνηση της Αριστεράς…

**ΚΩΝΣΤΑΝΤΙΝΟΣ ΔΟΥΖΙΝΑΣ:** Δεν υπήρχε πριν. Είναι η πρώτη φορά!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κωνσταντινόπουλε, να ολοκληρώνετε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είναι η μοναδική φορά που Κυβέρνηση της Αριστεράς κάνει μετάταξη εργαζομένων στο δημόσιο και δεν θα έχει κανένα κόστος η «COSCO» ούτε καν στην αποζημίωση.

Να σας ρωτήσω, αφού δεν μας φέρατε τα στοιχεία. Γιατί δεν λέτε ότι όλο το προσωπικό θα μπορεί να μεταταχθεί; Όχι βέβαια. Κλείνετε το μάτι σε κάποιους ότι μπορούν να μεταταχθούν. Και ρουσφέτι στην «COSCO» πιθανόν, αλλά όχι για την πλειοψηφία των εργαζομένων. Εάν θέλετε, πείτε -και να το φέρετε- ότι θα είναι για το σύνολο του προσωπικού. Ή διαφορετικά, αλλάξτε το άρθρο 10Α όπως σας είπαν οι εργαζόμενοι -να το στηρίξουμε όλοι μαζί- ώστε να νιώθουν εργασιακή ασφάλεια και να μη χρειάζεται κανένας να φύγει από το λιμάνι.

**ΠΡΟΕΔΡΕΥΩΝ (Γεώργιος Λαμπρούλης):** Να κλείνουμε, κύριε Κωνσταντινόπουλε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, κάνατε τις επιλογές σας και οι πολίτες θα σας το αποδώσουν!

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην επόμενη ειδική αγορήτρια από το Κομμουνιστικό Κόμμα, την κ. Μανωλάκου, να πω ότι άκουσα τον κ. Κωνσταντινόπουλο –απευθύνομαι στην Δημοκρατική Συμπαράταξη και στον Κοινοβουλευτικό Εκπρόσωπο και στον ειδικό αγορητή της- να αναφέρει ότι θα καταθέσετε αίτημα ονομαστικής ψηφοφορίας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Για το συγκεκριμένο άρθρο, μόνο για αυτό.

**ΠΡΟΕΔΡΕΥΩΝ (Γεώργιος Λαμπρούλης):** Ναι. Να κάνω μόνο μια παρότρυνση. Παρακαλώ, όπως έγινε και προηγουμένως από τον προηγούμενο Προεδρεύοντα, έγκαιρα, σε σύντομο χρόνο, αν θέλετε, να καταθέσετε το αίτημά σας, για να ανακοινωθεί και παράλληλα και οι Υπηρεσίες της Βουλής να ετοιμαστούν αναλόγως για την ψηφοφορία.

Τον λόγο έχει η κ. Μανωλάκου, ειδική αγορήτρια του Κομμουνιστικού Κόμματος.

**ΔΙΑΜΑΝΤΩ ΜΑΝΩΛΑΚΟΥ:** Θα κάνω χρήση και του χρόνου της δευτερολογίας, κύριε Πρόεδρε.

Η κύρωση ιδιωτικοποίησης του ΟΛΠ, που φέρατε χθες και ψηφίζεται σε λίγες ώρες, δεν είναι μόνο προκλητικά αντιλαϊκή και αντεργατική, αλλά και επεισοδιακή. Αν και με τον καλύτερο τρόπο όλοι σας που έχετε κάνει κυβέρνηση -Νέα Δημοκρατία, ΠΑΣΟΚ, ΣΥΡΙΖΑ, ΑΝΕΛ- εξυπηρετήσατε προνόμια και κερδοφορία του κινέζικου μονοπωλίου και μάλιστα ανταγωνιζόσασταν πριν από λίγο εδώ μέσα στην Αίθουσα ποιος το υπηρετεί καλύτερα, όμως, είναι αδηφάγο, εκβιάζει και απαιτεί με ακόμα πιο καθαρό και απόλυτο τρόπο να περιγράφονται οι σκληρότεροι όροι που εξασφαλίζουν την κερδοφορία του. Και εσείς μας τις ονομάσατε «νομοτεχνικές βελτιώσεις». Αυτή είναι η απληστία του κεφαλαίου που υπηρετείτε.

Και δεν είναι μόνο η επιστολή που στάλθηκε στους Βουλευτές. Είναι και άλλα, πάνω από έναν μήνα τώρα, κατ’ απαίτηση του συγκεκριμένου ομίλου, πριν από την κύρωση της σύμβασης στη Βουλή, με διάφορες προφάσεις κλείσατε δύο δεξαμενές του ΟΛΠ, που τις χρησιμοποιούσαν από την ναυπηγοεπισκευαστική ζώνη για να κάνουν επισκευές πλοίων. Οι εργάτες της ζώνης δεν πρόλαβαν ούτε τα τελευταία μεροκάματα να κάνουν, αν και υπήρχαν κάτι λίγες δουλειές. Η μπότα του μονοπωλίου ποδοπατάει τα πάντα και εσείς τη γυαλίζετε, για να μην φαίνεται ότι την υπηρετείτε.

Στο άρθρο 10Α τους απαλλάσσετε από τον ΕΝΦΙΑ και άλλους φόρους, που είπαν οι δήμαρχοι εχθές, ενώ εξασφαλίζουν στη σύμβαση διώξεις σε κάθε μορφή τυχόν εργατικών κινητοποιήσεων και δεν ανέχονται καμμία νομοθετική αλλαγή που μπορεί να θίξει στο ελάχιστο προνόμια. Διαφορετικά απαιτούν αποζημίωση.

Ταυτόχρονα θα απολαύσουν εκατομμύρια ευρώ χρηματοδοτήσεων από το πακέτο Γιούνκερ –τσάμπα λεφτά των λαών- από τη φορομπηχτική πολιτική ενάντια στους λαούς και τον ελληνικό λαό, που τσακίζεται με την πολιτική σας στο επίπεδο της ζωής του και τις βασικές λαϊκές ανάγκες και δικαιώματα.

Είναι γνωστό ότι από τις επενδύσεις που θα κάνει πάνω από το 40% θα είναι από το ΕΣΠΑ ίσως και αναπτυξιακό νόμο και άλλα προγράμματα, χώρια οι φοροαπαλλαγές. Παραδείγματος χάριν, η επέκταση του επιβατικού λιμένα θα επιδοτηθεί κατά 95%, δηλαδή, 136 εκατομμύρια ευρώ.

Γι’ αυτό όσο θα υπάρχουν αυτοί που ωφελούνται, οι μονοπωλιακοί όμιλοι, θα συνεχίσουν να απαιτούν όλο και περισσότερα. Δεν μπορούν να υπάρχουν χωρίς την εκμετάλλευση της εργατικής δύναμης. Αυτό το σύστημα δεν αλλάζει, δεν φτιασιδώνεται, αλλά ανατρέπεται. Γι’ αυτό είναι συνεχές το έγκλημα της ολοκλήρωσης της ιδιωτικοποίησης του ΟΛΠ. Συνεχίζεται εκεί που το άφησαν οι προηγούμενες κυβερνήσεις και η ενοχή σας φαίνεται από τη μορφή του κατεπείγοντος που χρησιμοποιείτε προκλητικά και κυνικά, για να μην επιτρέψετε ουσιαστικά συζήτηση που να αποκαλύπτει το μέγεθος της υποκρισίας, της κοροϊδίας και της προσήλωσης της Κυβέρνησης να υπηρετεί με συνέπεια και ταχύτητα τα συμφέροντα των μονοπωλίων σε βάρος των δικαιωμάτων εργαζομένων, λαού και της χώρας.

Και ας λέτε ότι διασφαλίζετε θέσεις και εργασιακές σχέσεις. Είναι λόγια δίχως αντίκρισμα, όπως και η ερμηνευτική του άρθρου 10Α. Εξάλλου, ο Πρόεδρος του ΤΑΙΠΕΔ ήταν αποκαλυπτικός χθες στην τοποθέτησή του. Είπε: «Μέσα από τη σύμβαση δεν μπορούσαν να λυθούν τα εργασιακά» και δεν έκρυψε ότι η σύμβαση είναι αυτή που είχε εκπονήσει η προηγούμενη κυβέρνηση της Νέας Δημοκρατίας, γιατί, όπως εξήγησε, δεν μπορούσε να ανοίξει συζήτηση για αλλαγές επί μοντέλου που παραλάβατε.

Όμως, σε όλους τους τομείς αυτό δεν κάνετε, ΕΝΦΙΑ, συνταξιοδοτικό, φορολογικό, ΦΠΑ κ.ά.; Επαναφέρατε τίποτα απ’ αυτά που καταδικάζατε και λέγατε κόκκινες γραμμές; Τίποτα. Στάχτη και μπούρμπερη έγιναν! Τα κρατήσατε όλα και συνεχίζετε αγριότερα.

Γι’ αυτό και δεν μας κάνει εντύπωση, που τα κόμματα του ευρωμονόδρομου και των μνημονίων ψηφίζουν παρέα σας τη σύμβαση της ντροπής και ας προσπαθούν να κάνουν αντιπολίτευση στην ίδια πολιτική που έχουν και που περιέχεται και στο πρόγραμμά τους.

Φυσικά, η ιδιωτικοποίηση των λιμανιών είναι νομοθετική οδηγία της Ευρωπαϊκής Ένωσης των μονοπωλίων, που ξεκίνησε η Νέα Δημοκρατία, η οποία καμαρώνει γι’ αυτό, που τη συνέχισε το ΠΑΣΟΚ και ας κάνει διαχωρισμό καλής και κακής ιδιωτικοποίησης. Όμως, οι εργαζόμενοι στις ίδιες άθλιες συνθήκες γαλέρας δουλεύουν και θα συνεχίσουν να δουλεύουν με την ολοκλήρωση της σύμβασης.

Καθυστέρησε η σύμβαση, γιατί υπήρξε έντονος ανταγωνισμός των διαφόρων μονοπωλίων. Πάντα σε κάθε ιδιωτικοποίηση βαρίδια θεωρούνται οι εργαζόμενοι. Μήπως και οι ομαδικές απολύσεις που θα φέρετε σε λίγο, γιατί προωθούνται; Για να διώχνονται μαζικά, ομαδικά, εργαζόμενοι, για να πάρουν άλλους φθηνότερους. Συνεπώς η καθυστέρηση δεν ήταν θέμα διαβουλεύσεων και διαπραγματεύσεων. Απλώς, είναι ένα πολύ μεγάλο φιλέτο και εξασφαλίζει με τον καλύτερο τρόπο και δίνει εγγυήσεις μεγάλης κερδοφορίας.

Εξάλλου, αυτό περιγράφεται και στην αρχή της σύμβασης, που λέει ότι το λιμάνι του Πειραιά έχει ακτογραμμή που ξεπερνά τα είκοσι τέσσερα χιλιόμετρα, με επιφάνεια πάνω από πέντε εκατομμύρια τετραγωνικά μέτρα, ότι είναι ζωτικός κόμβος μεταφορών, εμπορίου, προμηθειών, εξυπηρέτησης τουριστών, επικοινωνιών, ότι συνδέει τα ελληνικά νησιά με την ηπειρωτική χώρα, ότι αποτελεί διεθνές κέντρο θαλάσσιου τουρισμού και της εμπορικής μεταφοράς αγαθών, ότι ευνοεί τη λειτουργία του σαν λιμένα τόσο για την ευρύτερη περιοχή της Ελλάδας όσο και για τα Βαλκάνια και τις χώρες της Μαύρης Θάλασσας και άλλα πολλά. Τα αναφέρω, για να ακούγονται για το τι έγκλημα διαπράττεται διαχρονικά από όλες τις κυβερνήσεις.

Η ουσία είναι ότι η ιδιωτικοποίηση του ΟΛΠ εντάσσεται στους στρατηγικούς σχεδιασμούς των μονοπωλίων, προσθέτοντας νέα βάσανα στη ζωή των εργαζομένων που οδηγούνται στη σφαγή αλλά και του λαού.

Το κυριότερο, όμως, είναι ότι, αν και ο Πειραιάς είναι πύλη εισόδου και εξόδου εμπορευμάτων, συνδυασμένων οικονομικών δραστηριοτήτων στη Νοτιοανατολική Ευρώπη, με επίκεντρο τις συνδυασμένες μεταφορές και την κρουαζιέρα, τα μεγάλα κέρδη δεν είναι για τους εργαζόμενους, αλλά για τους επιχειρηματικούς ομίλους. Σε αυτούς τους τομείς δραστηριοποιούνται μονοπωλιακά συμφέροντα, με υψηλό βαθμό συγκέντρωσης, παράγεται το μεγαλύτερο μέρος του ΑΕΠ της χώρας και χιλιάδες είναι οι εργαζόμενοι στη ναυτιλία, σε κλάδους που σχετίζονται με δράσεις του λιμανιού, τη ναυπηγοεπισκευαστική βιομηχανία, τον τουρισμό και τον κλάδο των μεταφορών, όπως είναι ο σιδηρόδρομος. Η ιδιωτικοποίηση, λοιπόν, που ολοκληρώνει η συγκυβέρνηση ΣΥΡΙΖΑ-ΑΝΕΛ εντάσσεται στο σχεδιασμό της αστικής τάξης που υπηρετεί την ανταγωνιστικότητα και κερδοφορία του κεφαλαίου και προσπαθεί να κρυφτεί πίσω από την κυβερνητική προπαγάνδα για δίκαιη ανάπτυξη, για όφελος επενδύσεων για όλους, ότι σώσαμε θέσεις και εργασιακά δικαιώματα κ.ά.

Η κοροϊδία και η υποκρισία σε όλο της το μεγαλείο! Και το άρθρο 10α και το άρθρο 11 είναι σαφέστατα. Ο γενικός κανονισμός εσωτερικής οργανωτικής λειτουργίας και ο γενικός κανονισμός προσωπικού μπορούν να αλλάξουν με απόφαση του νέου Διοικητικού Συμβουλίου της «ΟΛΠ ΑΕ». Είναι σαφέστατο.

Εξάλλου, και στο κεφάλαιο ΙΖ΄ της νέας σύμβασης αναφέρεται ότι όλες οι λιμενικές αρχές θα πραγματοποιούνται με συμβάσεις αναθέσεων και υποπαραχωρήσεις. Και είναι γνωστή η συνταγή της εργολαβοποίησης των εργασιακών σχέσεων, που η «COSCO» βεβαίως και θα συνεχίσει με την άδεια και νομιμοποίηση της Κυβέρνησης. Όμως, και οι μετατάξεις δεν αφορούν όλους και σκοντάφτουν στις πολλές υπουργικές αποφάσεις, που μπορεί και να μη βγουν ποτέ.

 Εμείς δεν υποστηρίζουμε ότι με τη μορφή, που είχε ο ΟΛΠ, λειτουργούσε υπέρ των εργαζομένων. Ειδικά για τους λιμενεργάτες του ΟΛΠ το τελευταίο διάστημα μπορεί να μην ανήκαν στην «COSCO», όμως το πότε θα είχαν δουλειά και ποια ακριβώς θα ήταν σε κάθε πλοίο το καθόριζε το μονοπώλιο. Άλλωστε, και με δημόσιο ΟΛΠ τόσα χρόνια βράζει η εκμετάλλευση στο λιμάνι με μείωση μισθών 35% και άνω. Βοηθήσατε όλες οι κυβερνήσεις σε αυτό. Υπήρχαν εργατικά ατυχήματα, απληρωσιά στους ναυτεργάτες στα καράβια, στους μεταλλεργάτες και γενικότερα το λιμάνι του Πειραιά το αξιοποιούσε ως έδρα η «FRONTEX» για τον εφοδιασμό των πολεμικών νατοϊκών πλοίων, για τις πολεμικές επιχειρήσεις τους ενάντια στους λαούς της ευρύτερης περιοχής.

Γι’ αυτό η εργατική τάξη και ο λαός δεν πρέπει να μπαίνουν στο δίλημμα του ποιος καπιταλιστής και με ποιον τρόπο θα τους εκμεταλλεύεται, αν θα είναι το άλφα ή το βήτα μονοπώλιο ή το αστικό κράτος. Πρέπει να χαράξει τον δρόμο του για μια πραγματικά φιλολαϊκή προοπτική με κριτήριο την κάλυψη των δικών της αναγκών, της εργατικής τάξης. Η καπιταλιστική ανάπτυξη είναι σίγουρο και βέβαιο ότι έχει ως επίκεντρο το κεφάλαιο και τις δικές του ανάγκες και όχι την εργατική τάξη και τα λαϊκά στρώματα.

Μπορεί να καλλιεργείτε προσδοκίες ότι θα δημιουργηθούν θέσεις εργασίας ή θα ανοίξουν νέες δουλειές ή θα ενισχυθούν μικρές επιχειρήσεις που θα δραστηριοποιούνται δίπλα στα μονοπώλια. Όμως, αυτές οι θέσεις δεν πρόκειται να δώσουν δουλειά στους χιλιάδες άνεργους του Πειραιά. Δεν πρόκειται να αποκαταστήσουν τα διαλυμένα εργασιακά δικαιώματα, που ισοπεδώσατε, και έρχονται και ακόμα καινούργια με ομαδικές απολύσεις, περιορισμό στην απεργία και μείωση στους ρημαγμένους μισθούς κ.ά. Γι’ αυτό εμείς λέμε ούτε ιδιωτικοποίηση ούτε δημόσιος ΟΛΠ προς το συμφέρον των μονοπωλίων.

Καταψηφίζουμε, θεωρώντας ότι πρόκειται για μια αρνητική εξέλιξη για τους εργαζόμενους και τον λαό, γιατί επεκτείνει τη δραστηριότητα των μονοπωλίων, που σημαίνει ένταση του βαθμού εκμετάλλευσης της εργατικής τάξης και παραπέρα χτύπημα των δικαιωμάτων, γιατί δένονται όλο και περισσότεροι κλάδοι με μονοπώλια, που σημαίνει ότι, ανάλογα με τον βαθμό που θα κερδίζουν αυτά, θα επηρεάζει άμεσα τη ζωή και την εργασία ολόκληρων κλάδων και περιοχών.

Ο Πειραιάς, συνολικά τα λιμάνια, και οι υποδομές της χώρας για εμάς μπορούν να γίνουν μοχλός πραγματικής ανάπτυξης και ευημερίας για τους εργάτες και τις λαϊκές οικογένειες μόνο όταν η αξιοποίησή τους δεν γίνεται για τις ανάγκες της ανταγωνιστικότητας και κερδοφορίας του κεφαλαίου. Αυτό μπορεί να γίνει, όταν υποταχθεί σε έναν επιστημονικό σχεδιασμό με κριτήριο την ικανοποίηση των κοινωνικών αναγκών.

Σε ό,τι αφορά τις τροπολογίες που ενσωματώθηκαν στα άρθρα, καταψηφίζουμε αυτό που αφορά το ΤΑΙΠΕΔ. Επίσης, υπερψηφίζουμε ό,τι αφορά το Λιμενικό Σώμα με εξαίρεση το άρθρο 15, που θέλουμε να το ψηφίσουμε αλλά μας εμποδίζει η παράγραφος 4. Είμαστε αντίθετοι, γιατί ο Ειδικός Φορέας Υπηρεσίας Ολοκληρωμένης Θαλάσσιας Επιτήρησης του Λιμενικού είναι φορέας που καθορίζει τη συμμετοχή του Λιμενικού σε κοινές επιχειρήσεις μαζί με τα λιμενικά σώματα άλλων χωρών της Ευρωπαϊκής Ένωσης, με την «FRONTEX» σε επιχειρήσεις ακόμη και εκτός συνόρων. Συνεπώς σε καμμία περίπτωση δεν συναινούμε. Αν αφαιρέσετε την παράγραφο 4, εμείς θα υπερψηφίσουμε.

Τέλος, το άρθρο 19, που αφορά τα Λιπάσματα, θα το ψηφίσουμε. Χρειαζόταν συνημμένο ακριβές τοπογραφικό διάγραμμα για την οριοθέτηση της περιοχής. Όμως, θέλει προσθήκη στη δεύτερη παράγραφο της λέξης «οριστικά» μετά τη λέξη «παραχωρείται» και στην τρίτη παράγραφο χρειαζόταν, βεβαίως, νομοθετική εξουσιοδότηση, για ρύθμιση αυτών των ζητημάτων με κοινή υπουργική απόφαση και προθεσμία έκδοσής τους, δηλαδή, ήταν βελτιωτική η τροποποίηση.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μανωλάκου.

Τον λόγο έχει ο κ. Δανέλλης, ειδικός αγορητής από το Ποτάμι.

 **ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτό το φιάσκο για την Κυβέρνηση, τη Βουλή των Ελλήνων, τη χώρα όφειλε η Κυβέρνηση και μπορούσε να το έχει αποφύγει. Εάν η αμφιθυμία, που πάντα τη χαρακτήριζε για το λιμάνι δεν είχε ξεπεραστεί, δεν υπήρχε κανένας λόγος να επισπεύσει την κύρωση της σύμβασης με την «COSCO». Η εικόνα αναξιοπιστίας, την οποία έστειλε, όχι η Κυβέρνηση αλλά η χώρα, προς κάθε επίδοξο επενδυτή είναι καταστροφή.

Λυπάμαι παράλληλα, αγαπητές και αγαπητοί συνάδελφοι, για την ευκολία αφύπνισης της ρητορικής του διχασμού. «Μαζί μας ή με τον εχθρό». Είναι απαράδεκτο. Είχα την εντύπωση, πως η εποχή πατριωτών και γερμανοτσολιάδων έχει παρέλθει ανεπιστρεπτί και ότι βιώνοντας τα απαράδεκτα φαινόμενα βίας, τα απολύτως καταδικαστέα χωρίς κανένα αστερίσκο, και τραμπουκισμού κατά των στελεχών της Κυβέρνησης ή του ΣΥΡΙΖΑ ανά την Ελλάδα, θα δημιουργούσαν τις προϋποθέσεις αναλογισμού της καταστροφικότητας αυτής της μεθοδολογίας, που στο παρελθόν πολλοί είχαν υιοθετήσει. Δυστυχώς, δεν βλέπω να ισχύει ούτε το «στερνή μου γνώση» σε ένα τόσο κομβικό θέμα για τη λειτουργία της δημόσιας ζωής.

Κυρίες και κύριοι συνάδελφοι, τα λιμάνια, και μάλιστα τα εθνικής σημασίας, αποτελούν βασικά εργαλεία παραγωγής εθνικού πλούτου. Διαχρονικά αποτελούσαν τμήμα της βασικής υποδομής για την ανάπτυξη ενός τόπου. Δυνητικά, μάλιστα, στις μέρες μας θα μπορούσαν και να αποτελέσουν ένα ουσιαστικό βραχίονα της περίφημης γαλάζιας ανάπτυξης, στην οποία η Ελλάδα φαίνεται να κωφεύει, ενώ θα μπορούσε να καταστεί στρατηγικό εργαλείο εξόδου της χώρας από την κρίση. Κάτω από αυτό το πρίσμα, η αξιοποίησή τους είναι εκ των ων ουκ άνευ.

Στην παρούσα ιστορική συγκυρία, οι ψευδαισθήσεις, οι δραματικοί τόνοι, οι ιδεοληπτικές κορώνες και οι συναισθηματικά φορτισμένες λέξεις δεν μπορούν να δώσουν λύσεις. Το έχουμε δει εξάλλου. Όλες αυτές οι εκφράσεις του θυμικού συντελούσαν και συντελούν στη διατήρηση ενός βαθιά ριζωμένου κρατισμού, του οποίου μοιραίο επακόλουθο είναι ο συντεχνιασμός, ο πελατειασμός και, βεβαίως, ο στραγγαλισμός κάθε υγιούς προσπάθειας επιχειρηματικότητας.

Πλέον, όμως, βρισκόμαστε σε μια άλλη πραγματικότητα, είτε μας αρέσει είτε όχι. Η χώρα πρέπει να ξεφύγει από τον φαύλο κύκλο της επόμενης δόσης, των αέναων δανεικών, των συνεχιζόμενων αναποτελεσματικών προγραμμάτων στήριξης, που είναι, βέβαια, και εξαιρετικά αμφίβολο αν θα συνεχίσουν να υπάρχουν στη νέα ευρωπαϊκή πραγματικότητα μετά το 2018.

Η δαμόκλειος σπάθη της χρεοκοπίας που επικρέμαται πάνω από τη χώρα τα τελευταία έξι χρόνια –και συνεχίζει- δημιουργεί ένα ιδιαίτερα εχθρικό περιβάλλον για τις επενδύσεις, μικρές ή μεγάλες. Είναι βέβαιο πως πρέπει να αναπροσαρμόσουμε τόσο τις επιλογές μας όσο και τις πρακτικές και στρατηγικές μας. Χρειαζόμαστε μια εκτεταμένη αλλαγή παραδείγματος, που επιβάλλει παράλληλα και την υιοθέτηση ενός νέου λεξιλογίου.

Λέξεις ή εκφράσεις, όπως «ξεπούλημα των ασημικών», «στο σφυρί» ή «πουλήθηκε για ένα κομμάτι ψωμί», όχι μόνο δεν συνεισφέρουν στον δημόσιο διάλογο, αλλά επιπλέον δεν βοηθούν στο σπάσιμο ταμπού, που είναι η αξιοποίηση της δημόσιας περιουσίας ακόμα και σήμερα. Κι αυτό είναι ένα λεξιλόγιο που δεν πρέπει να ξεχνάμε, με το οποίο γαλουχήθηκε η ελληνική κοινωνία πολλά χρόνια τώρα. Είναι ένα λεξιλόγιο που την τραυμάτισε βαθιά και τη δίχασε.

Τα ευρήματα μιας πρόσφατης πολύ σοβαρής έρευνας της «PUBLIC ISSUE» με τίτλο «Πόλη-Λιμάνι», που πραγματοποιήθηκε στην Α΄ και Β΄ Περιφέρεια Πειραιά είναι ενδεικτικά. Από τη μία, οι πολίτες έχουν θετική εικόνα τόσο για τον ΟΛΠ όσο για την «COSCO». Πιστεύουν πως η ιδιωτικοποίηση του ΟΛΠ θα έχει θετικές συνέπειες σε κρίσιμους τομείς, όπως στην ενίσχυση της διεθνούς θέσης του λιμανιού, στα έργα υποδομής, στη δημιουργία νέων θέσεων εργασίας, στη βελτίωση των υπηρεσιών προς επιβάτες και χρήστες και, κυρίως, στην ανάπτυξη της περιοχής.

Ωστόσο, παράλληλα μόνο το 37% της πειραϊκής κοινής γνώμης συντάσσεται με την ιδιωτικοποίηση του λιμανιού, ενώ το 46% διαφωνεί. Πρόκειται για μια βαθιά εσωτερική αντίφαση της πειραιώτικης κοινωνίας για την οποία δεν ευθύνεται η ίδια. Ο δημόσιος πολιτικός λόγος υπήρξε για σειρά ετών βαθιά διχαστικός και οι ευθύνες βαραίνουν σε μεγάλο βαθμό την τότε αντιπολίτευση και σημερινή Κυβέρνηση. Πολλοί επένδυσαν και τόκισαν χτίζοντας σε αυτόν τον διχασμό.

Σήμερα -το είπα και στην επιτροπή- θα ήταν σαν να κλέβαμε παγκάρι με το να παραθέτουμε δηλώσεις, συνθήματα, αντιδράσεις, μεταβολές απόψεων, στροφές εκατόν ογδόντα μοιρών, που χαρακτήρισαν την προσέγγιση αυτού του θέματος από πλευράς πολλών στελεχών του ΣΥΡΙΖΑ, από τότε που ήταν στην αντιπολίτευση, μέχρι και τον ενάμιση χρόνο που αποτελεί Κυβέρνηση.

 Βεβαίως, δεν πρέπει να ξεχνάμε, γιατί μονάχα μέσω της αυτογνωσίας μπορούμε να βγούμε σοφότεροι και να μην ξανακάνουμε τα ίδια λάθη. Παράλληλα, όμως, δεν έχει νόημα να συνεχίσουμε σε αυτόν τον δρόμο.

Η δημαγωγική αντιπολίτευση –το έχουμε δει- όχι μόνο δεν βοηθά, αλλά υπονομεύει την εθνική προσπάθεια. Φυσικά, κάποιες φορές αυτοϋπονομεύεται, όπως στην περίπτωση τη δική σας, που βρεθήκατε δεσμευμένοι μέσα στα ίδια σας τα όχι, αντί να έχετε συμβάλει στους τότε καιρούς κριτικά αλλά δημιουργικά στο ζητούμενο και επιδιωκόμενο αποτέλεσμα, που δεν είναι άλλο από την διασφάλιση του δημοσίου συμφέροντος στην ορθολογική και επωφελή διαχείριση της δημόσιας περιουσίας, με κανόνες, με όρους, με ρυθμίσεις και, βεβαίως, με τη μετέπειτα επίβλεψη της υλοποίησης αυτών των όρων. Έτσι μόνο ο δημόσιος πλούτος θα μπορούσε να καταστεί εργαλείο για τη δημιουργία προϋποθέσεων ανάπτυξης.

Μόλις σήμερα μπορούμε και αρχίζει να γίνεται ξεκάθαρο να πούμε με ψυχραιμία ότι δεν μιλάμε για την πώληση του λιμένα του Πειραιά αλλά για πώληση των μετοχών της εταιρείας που έχει αναλάβει τη διαχείριση των υποδομών του λιμένα και τη χρήση του λιμένα για συγκεκριμένο χρονικό διάστημα και αυτό δεν είναι αυτονόητο για πολλούς. Όπως δεν είναι αυτονόητο για όλους πως την επιχειρηματική δραστηριότητα την ασκούν επιχειρηματίες και επενδυτές που δημιουργούν υπεραξίες και όχι ένα υπερτροφικό κράτος, το οποίο επιπροσθέτως είναι δέσμιο των πελατειασμών και των συντεχνιασμών. Σε αυτήν τη λογική εμείς συναινούμε στο παρόν νομοσχέδιο.

Κυρίες και κύριοι, ο χρόνος είναι γνωστό ότι είναι χρήμα. Η αποκρατικοποίηση του ΟΛΠ διήρκησε για περισσότερα από δύο χρόνια. Αυτή καθαυτή η διαδικασία, αν δεν συνυπολογιστούν και οι λοιπές καθυστερήσεις, μέχρι να προκηρυχθεί ο διαγωνισμός, διήρκησε πέντε ολόκληρα χρόνια, από το 2011 μέχρι το 2016, μέχρι σήμερα.

Αν είχαμε μια στοιχειώδη συνεννόηση μεταξύ μας, με άλλους όρους θα συζητούσαμε σήμερα και άλλα θα είχαμε κερδίσει για τη χώρα και αυτό πρέπει να είναι ξεκάθαρο για όλους.

Οι ενδιαφερόμενοι χρειάστηκε να περιμένουν δύο ολόκληρα χρόνια, για να κλείσει το ζήτημα του περιβόητου φιλικού διακανονισμού. Σκεφτείτε να μην ήταν και φιλικός και να μην ήταν αμφοτέρων των πλευρών επιδίωξη να βρεθεί μια κοινή βάση.

Αν υπήρχαν υγιείς προϋποθέσεις διεξαγωγής ενός υπεύθυνου πολιτικού διαλόγου μεταξύ των πολιτικών κομμάτων της χώρας, μπορεί να είχαμε υιοθετήσει και ένα διαφορετικό μοντέλο αποκρατικοποίησης και συνεπακόλουθης ανάπτυξης του λιμανιού και άλλα πολλά.

Κύριε Υπουργέ, αυτό το οποίο μας ξενίζει και μας δημιουργεί προβληματισμούς για το ορθολογικό των επιλογών είναι το άρθρο 11 για τη μετάταξη του προσωπικού. Το εν λόγω άρθρο δημιουργεί ένα παράδοξο, μια αποκρατικοποίηση και μάλιστα μεγάλης κλίμακας να αυξάνει το δημόσιο τομέα. Είναι σαν μια μαγική εικόνα. Όλα αυτά συμβαίνουν χωρίς να υπάρχει ένας ολοκληρωμένος προγραμματισμός και, βεβαίως, χωρίς ουσιαστική εκτίμηση από το Γενικό Λογιστήριο του Κράτους.

Το ζήτημα της προστασίας του πλεονάζοντος προσωπικού σε κάθε ιδιωτικοποίηση αποτελεί, βεβαίως, κεντρικής σημασίας ζήτημα για την εκάστοτε κυβέρνηση. Είναι ένα κοινωνικό και πολιτικό πρόβλημα, το οποίο πρέπει επαρκώς να αντιμετωπίζεται.

Η πρόσφατη ιστορία της Ελλάδας βρίθει ασύμφορων, ανορθολογικών και άδικων για τον φορολογούμενο πολίτη τέτοιων παραδειγμάτων. Οι εθελούσιες έξοδοι προσωπικού με τις παχυλές συντάξεις από τον ΟΤΕ, με την «ΟΛΥΜΠΙΑΚΗ» -το κατ’ εξοχήν παράδειγμα-, αλλά και η κάκιστη διαχείριση προσωπικού τόσο στο κλείσιμο όσο και στο άνοιγμα της ΕΡΤ αποδεικνύουν του λόγου το αληθές.

Στη χώρα μας δεν έχει γίνει καμμία σοβαρή συζήτηση για τη μέριμνα που πρέπει να λαμβάνεται σε τέτοιες περιπτώσεις. Στην προκειμένη περίπτωση φαίνεται πως ουσιαστικά το σύνολο σχεδόν του τιμήματος ιδιωτικοποίησης, αντί να καλύψει πραγματικές ανάγκες του ελληνικού δημοσίου μέσα σε έναν ορίζοντα δεκαπενταετίας, εξανεμίζεται στις μισθολογικές ανάγκες που θα προκύψουν από τη διαδικασία μετάταξης των σημερινών εργαζομένων στον δημόσιο τομέα, εάν το σύνολο μεταβεί στον δημόσιο τομέα.

Επίσης, πρέπει να απαντηθεί το ζήτημα που έχει τεθεί αναφορικά με το πλαφόν των μετατάξεων, όπως και ο προγραμματισμός των αναγκών των υπηρεσιών που θα υποδεχθούν προσωπικό του ΟΛΠ σήμερα και του Οργανισμού Λιμένος Θεσσαλονίκης αύριο.

Αποτελεί η ρύθμιση αυτή ένα είδος μπούσουλα για τις μετατάξεις εργαζομένων από τις υπόλοιπες υπό αποκρατικοποίηση δημόσιες επιχειρήσεις, όπως, παραδείγματος χάριν, η «ΤΡΑΙΝΟΣΕ» ή όσοι ενταχθούν στο νέο υπερταμείο, δηλαδή, οι αστικές συγκοινωνίες, ο ΟΣΕ, τα ΕΛΤΑ .κ.λπ..; Τι ακριβώς κόστος συνεπάγεται κάτι τέτοιο;

Κυρίες και κύριοι συνάδελφοι, η οικονομία μας αντιμετωπίζει τη δέσμευση επίτευξης ενός πολύ υψηλού πρωτογενούς πλεονάσματος το 2018, αν και βρίσκεται σε μια εντεινόμενη, κλιμακούμενη ύφεση εδώ και ένα χρόνο. Η πραγματική οικονομία πλήττεται από απανωτά λουκέτα, που έχουν πάρει τη μορφή χιονοστιβάδας και δημιουργούν ένα ντόμινο αρνητικών εξελίξεων στην πραγματική οικονομία.

Αυτό σας υποχρεώνει να μειώνετε τις δημόσιες δαπάνες, όπως βλέπουμε σήμερα άλλωστε με το κόψιμο του ΕΚΑΣ σε εκατόν πενήντα χιλιάδες μικροσυνταξιούχους των 600 και 700 ευρώ, ενώ θα έπρεπε να σας οδηγεί στην επιτάχυνση των αποκρατικοποιήσεων και τη δημιουργία ενός φιλοεπενδυτικού κλίματος. Με εμμονές και παλαιές τακτικές νομίζω ότι σαμποτάρετε ακόμα και τις ιδιωτικοποιήσεις, παρά τη θέλησή σας ίσως. Όμως, αυτό είναι το αποτέλεσμα. Και δεν κατανοείτε πως η ευρωπαϊκή πραγματικότητα αλλάζει ραγδαία.

Κατά τη μετά το Brexit εποχή, στον ευρωπαϊκό χάρτη, έτσι όπως διαμορφώνεται, πέρα από τα μεγάλα προβλήματα που αναμφίβολα δημιουργούνται, θα έπρεπε να επεξεργαζόμαστε αυτές τις ευκαιρίες που δημιουργούνται ή που φαίνεται να ανοίγουν. Δεν θα έπρεπε να εξαντλήσουμε τη δυνατότητα να δημιουργήσουμε τις προϋποθέσεις, ώστε ο Πειραιάς να υποδεχθεί το ευρωπαϊκό ναυτιλιακό City τώρα που ξαφνικά βρέθηκε εκτός Ευρώπης;

Όμως, δυστυχώς, μια τέτοια ουσιαστική, αλλά και δύσκολη συζήτηση φαίνεται ότι μ’ αυτό το κλίμα στον πολιτικό βίο της χώρας μας αποτελεί μια ουτοπία.

Θα πρέπει, όμως, πολύ γρήγορα, κυρίες και κύριοι συνάδελφοι, να αντιστρέψουμε αυτήν την πραγματικότητα, η οποία δεν μας πηγαίνει σε καμμία έξοδο.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δανέλλη.

Επειδή δεν βλέπω τους επόμενους δύο αγορητές που ακολουθούν, θα πρότεινα να πάρει τον λόγο ο πρώτος στη λίστα ομιλητής, που είναι ο κ. Συρμαλένιος. Θα δώσουμε τον λόγο σ’ αυτόν και πιστεύω να έλθουν οι ειδικοί αγορητές με την ώρα τους να πάρουν τον λόγο.

**ΓΕΩΡΓΙΟΣ ΑΜΥΡΑΣ:** Θα μπούμε στη συνέχεια και στους Κοινοβουλευτικούς Εκπροσώπους ή θα περιμένουμε πρώτα τους αγορητές να τελειώσουν;

**ΠΡΟΕΔΡΕΥΩΝ (Γεώργιος Λαμπρούλης):** Είχα σκοπό να το ανακοινώσω, αφού τελειώναμε τον κύκλο των ειδικών αγορητών.

Λόγω, λοιπόν, του ότι δεν εμφανίστηκαν οι δύο ειδικοί αγορητές έως τώρα και δώσαμε τον λόγο στον κ. Συρμαλένιο, που είναι ο πρώτος ομιλητής, θα πρότεινα ανά δύο ομιλητές να παρεμβάλλεται ένας Κοινοβουλευτικός Εκπρόσωπος.

Ήδη έχουν δηλώσει οι Κοινοβουλευτικοί Εκπρόσωποι ο κ. Δένδιας να είναι πρώτος, μετά η κ. Βάκη και ο κ. Λοβέρδος τρίτος. Θα παρακαλούσα και τους υπόλοιπους Κοινοβουλευτικούς Εκπροσώπους σιγά-σιγά να δηλώνουν.

**ΧΡΗΣΤΟΣ ΚΑΤΣΩΤΗΣ:** Θα μπορούσα με την άδεια των συναδέλφων μήπως να προηγηθώ, επειδή έχω μια πολύ σοβαρή δουλειά στις 18.30, και να μιλήσω μετά τον κ. Συρμαλένιο;

**ΠΡΟΕΔΡΕΥΩΝ (Γεώργιος Λαμπρούλης):** Το γνωρίζω, κύριε Κατσώτη. Εάν συμφωνούν και οι υπόλοιποι συνάδελφοι, οι υπόλοιπες Κοινοβουλευτικές Ομάδες, να δώσουμε τον λόγο στον κ. Κατσώτη. Είναι στην πρώτη ομάδα ομιλητών μετά τον κ. Συρμαλένιο.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Κατσώτη.

Παρακαλώ, κύριε Συρμαλένιο, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Αν και με πιάσατε λίγο σε αιφνιδιασμό, γιατί περίμενα να μιλήσουν και οι δύο άλλοι αγορητές, θα αναπτύξω κι εγώ τη σκέψη μου.

Αγαπητοί συνάδελφοι, κύριε Υπουργέ, συζητάμε σήμερα την κύρωση μιας σύμβασης παραχώρησης μεταξύ του ελληνικού δημοσίου και της «ΟΛΠ Α.Ε.». Η συμφωνία αυτή είναι αποτέλεσμα μιας πορείας, που ξεκίνησε με τη σύμβαση της «COSCO» το 2008 και εξελίχθηκε στην απόφαση της κυβέρνησης Σαμαρά-Βενιζέλου για πλήρη ιδιωτικοποίηση και στον φιλικό διακανονισμό του 2013-14.

Η συμφωνία που φέρνουμε σήμερα σίγουρα αποτελεί προϊόν ενός συμβιβασμού της χώρας με τους δανειστές, όπως αποτυπώθηκε πέρσι με τον ν.4336/2015.

Μην ξεχνάμε ότι και το ΕΚΑΣ, το οποίο επικαλείστε σήμερα συνεχώς, το έχετε ψηφίσει, αγαπητοί συνάδελφοι, όλοι, για να το ακούνε και οι συνταξιούχοι. Το ΕΚΑΣ μέχρι το 2019- τέλος του 2019-2020- καταργείται σταδιακά με την ψήφο διακοσίων είκοσι ενός Βουλευτών και της δικής μας παράταξης και της Νέας Δημοκρατίας και του ΠΑΣΟΚ και του Ποταμιού.

Μέσα σε αυτόν τον ν.4336 υπήρξε και η αποκρατικοποίηση των λιμανιών του Πειραιά και της Θεσσαλονίκης.

Όμως, η συμφωνία που φέρνουμε εμείς σήμερα προβλέπει για το λιμάνι του Πειραιά μια σαφώς βελτιωμένη πραγματικότητα από αυτή που είχε συμφωνήσει η προηγούμενη κυβέρνηση.

Προβλέπει και κυρώνει στη νομοθετική της έκφραση την κυρίαρχη έννοια της παραχώρησης, που διαφέρει ποιοτικά από την πλήρη ιδιωτικοποίηση και η οποία αποτυπώνεται και στον τίτλο αλλά και στον ρόλο του δημοσίου όπως εκφράζεται με τις αδιαμφισβήτητες αρμοδιότητες του Υπουργού και του Υπουργείου Ναυτιλίας και Νησιωτικής Πολιτικής, αλλά και όπως αποτυπώθηκε επίσης με τη σύσταση της Δημόσιας Αρχής Λιμένα, που συστάθηκε στον προηγούμενο νόμο, που διασφαλίζει τον ρόλο της κρατικής εποπτείας στο λιμάνι του Πειραιά και στα άλλα λιμάνια της χώρας.

Αυτό ακριβώς προσιδιάζει και εναρμονίζεται με την ευρωπαϊκή λιμενική πολιτική που έχει κατοχυρωθεί εδώ και χρόνια ως πολιτική παραχωρήσεων και παραμονή του ελέγχου στο δημόσιο και την αυτοδιοίκηση και όχι ως πολιτική αποκρατικοποιήσεων.

Διερωτάται, λοιπόν, κάποιος, ποια είναι η άποψη της σημερινής Αντιπολίτευσης. Προφανώς, η Νέα Δημοκρατία εξακολουθεί να κινείται στη λογική που είχε ψηφίσει τότε η κυβέρνηση Σαμαρά-Βενιζέλου.

Η Δημοκρατική Συμπαράταξη, η οποία πολύ χαιρέκακα ασκεί κριτική για τη στάση μας, επικεντρώνοντας τα βέλη της και εναντίον του Υπουργού πολύ επισταμένως ο αγορητής της Δημοκρατικής Συμπαράταξης, ποια άποψη υποστηρίζει; Τη στάση που υπέγραψε με την κυβέρνηση Σαμαρά για την πλήρη ιδιωτικοποίηση ή υποστηρίζει την ευρωπαϊκή λιμενική πολιτική των παραχωρήσεων;

Δεν έχει γίνει καθόλου σαφές αυτό, διότι σήμερα πατάει σε δύο βάρκες. Από τη μια πλευρά θέλει να φανεί ότι είναι σε πλήρη αντίθεση και με τον ΣΥΡΙΖΑ και με την Νέα Δημοκρατία και από την άλλη ουσιαστικά προσχωρεί σε αυτό που είχε υπογράψει και καταχειροκροτείται βεβαίως από τους Βουλευτές της Νέας Δημοκρατίας.

Εδώ θα ήθελα να κάνω μια παρένθεση: Αγαπητοί συνάδελφοι της Αντιπολίτευσης, επειδή δεν καταφέρατε να καταστήσετε αυτή την Κυβέρνηση του ΣΥΡΙΖΑ, των Ανεξαρτήτων Ελλήνων και των Οικολόγων Πράσινων μια «αριστερή παρένθεση» και τώρα ευελπιστείτε για τον επόμενο Σεπτέμβριο, τώρα έχετε στοχοποιήσει καθέναν από τους Υπουργούς αυτής της Κυβέρνησης και κάθε εβδομάδα μας ζητάτε να παραιτηθεί και ένας Υπουργός.

Βεβαίως, μας ζητάτε να παραιτηθούμε όλοι μαζί. Δεν θα σας κάνουμε τη χάρη! Και το λέω αυτό, όχι με την έννοια ότι είμαστε κολλημένοι σε κάποια εξουσία και σε κάποιες καρέκλες. Βρεθήκαμε σε αυτή τη θέση για να υπερασπίσουμε τα συμφέροντα του ελληνικού λαού και θα τα υπερασπίσουμε μέχρι τέλους μέσα από αυτές τις δύσκολες συνθήκες, μέσα από αυτόν τον δύσκολο δρόμο, ο οποίος άνοιξε μετά από την ιστορική νίκη στις 25 Ιανουαρίου 2015, προχώρησε με έναν σκληρό συμβιβασμό και σήμερα προχωράει μετά τη δεύτερη επανεκλογή μας στις 20 Σεπτεμβρίου 2015.

 Η συμφωνία, λοιπόν, αυτή είναι μια άλλη συμφωνία. Είναι μια συμφωνία η οποία κέρδισε τρία βασικά ζητήματα -πέραν των άλλων τα οποία έχουν ειπωθεί και δεν θέλω να τα ξαναπώ- που είναι τα εξής: Το πρώτο ζήτημα είναι το ζήτημα του δημόσιου ελέγχου με τη σύσταση και της Δημόσιας Αρχής Λιμένα. Το δεύτερο ζήτημα είναι το ζήτημα της εξαίρεσης της ευρύτερης ζώνης της Δραπετσώνας και του Κερατσινίου, της Ζώνης των Λιπασμάτων. Και το τρίτο ζήτημα είναι το θέμα των εργασιακών σχέσεων.

Διαμορφώνουμε και εγγυόμαστε καθημερινά ένα σαφές πλαίσιο σεβασμού των εργασιακών σχέσεων και εγγυόμαστε τις θέσεις εργασίας των εργαζομένων στα λιμάνια και στον Πειραιά και στη Θεσσαλονίκη.

Μας κάνατε κριτική για τις μετατάξεις. Και λέει η κ. Κεφαλογιάννη: «Αν οι Κινέζοι δεν χρειαστούν τους εργαζόμενους, ποιο θα είναι το κόστος για το δημόσιο;».

Δηλαδή τι αντιπροτείνετε, κυρία Κεφαλογιάννη; Να πεταχτούν στον δρόμο αυτοί οι εργαζόμενοι, εάν δεν τους πάρει το δημόσιο; Δηλαδή οι μετατάξεις για εσάς έπρεπε να είναι απολύσεις;

**ΟΛΓΑ ΚΕΦΑΛΟΓΙΑΝΝΗ:** Πώς θα τους πληρώσετε; Δεν έχετε πάρει το κόστος από το Γενικό Λογιστήριο του Κράτους. Χρειάζεται το κόστος.

**ΝΙΚΟΛΑΟΣ ΣΥΡΜΑΛΕΝΙΟΣ:** Αυτό αντιπροτείνετε;

Και επίσης, ένα τελευταίο θέλω να πω, επειδή έγινε πολύ μεγάλη κουβέντα για την επιστολή της «COSCO». Πραγματικά, αναρωτιόμαστε γιατί με τέτοια επίταση ζητούσε ο Εκπρόσωπος της Δημοκρατικής Συμπαράταξης να έλθει στην Αίθουσα εκπρόσωπος της «COSCO», όταν σε όλες τις συζητήσεις που γίνονται για συμβάσεις ποτέ δεν καλείται εκπρόσωπος εταιρείας, αλλά καλούνται μόνο εκπρόσωποι των φορέων. Τι κρύβεται πίσω από αυτή την επιμονή;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Συρμαλένιο.

Τον λόγο έχει ο κ. Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η συγκυβέρνηση ΣΥΡΙΖΑ-ΑΝΕΛ λέει ο Υπουργός ότι δεν μπόρεσε να υλοποιήσει το όραμά της, συμβιβάστηκε, άλλαξε πλεύση καταναγκαστικά και έτσι, φέρνει για κύρωση τη σύμβαση παραχώρησης του ΟΛΠ στην «COSCO». Τι ισχυρίζεται, όμως; Ότι έκανε βελτιώσεις, δεν άφησε τη σύμβαση όπως την είχαν συγκροτήσει οι προηγούμενοι, που ήταν χειρότερη. Προβάλλει ξανά τη λογική του μικρότερου κακού, για να αποκρύψει ακριβώς το έγκλημα της ιδιωτικοποίησης που απαιτεί το κεφάλαιο, η Ευρωπαϊκή Ένωση, τα κόμματα που το υπηρετούν. Προσπαθεί να κρύψει ακριβώς την ικανοποίηση των αναγκών των μονοπωλιακών ομίλων για επέκταση της δράσης τους, για νέα πεδία κερδοφορίας.

Την ίδια, βέβαια, απάντηση δίνει η Κυβέρνηση για όλες τις άλλες μεγάλες ανατροπές στους μισθούς, στις συντάξεις, στη φορολογία, για όλα αυτά που έρχονται να ικανοποιήσουν τις ανάγκες του μεγάλου κεφαλαίου.

Ήρθατε, κύριοι του ΣΥΡΙΖΑ, να διαχειριστείτε τις ανάγκες των μονοπωλιακών ομίλων. Σας εμπιστεύονται, γιατί τους δίνετε ό,τι ζητήσουν, φοροαπαλλαγές, εισφοροαπαλλαγές, φθηνή εργατική δύναμη, διασφαλισμένα κέρδη, περιστολή των ελάχιστων συνδικαλιστικών δημοκρατικών δικαιωμάτων, εργοδοτικό δικαίωμα, έτσι ώστε να υπάρξει πλήρης υποταγή της εργατικής τάξης.

Οι εργαζόμενοι συνολικά, όπως και οι εργαζόμενοι στο λιμάνι, πρέπει να δουν τον πραγματικό αντίπαλο, αυτόν που του κλέβει τον πλούτο που παράγει, αυτόν που ευθύνεται για τα μεγάλα αδιέξοδα, για τα μύρια βάσανα που τραβάει. Αυτόν τον αντίπαλο υπηρετούν όλα τα κόμματα της Βουλής πλην του ΚΚΕ.

Το κεφάλαιο, οι μονοπωλιακοί όμιλοι, η Ευρωπαϊκή Ένωση, άλλες ιμπεριαλιστικές οργανώσεις που συγκροτούν, καθώς και το πολιτικό τους προσωπικό είναι απέναντι ακριβώς από τις λαϊκές ανάγκες. Οι μεγάλες ανατροπές των εργασιακών, ασφαλιστικών και συνδικαλιστικών δικαιωμάτων είναι απαιτήσεις του κεφαλαίου που νομοθετούνται από τα κόμματα που στηρίζουν αυτό το σάπιο σύστημα.

Το ΚΚΕ αντιπαλεύει την ιδιωτικοποίηση του ΟΛΠ, γιατί πρόκειται για μια αρνητική εξέλιξη για τους εργαζόμενους, για τον λαό, διότι ακριβώς επεκτείνεται η δράση των μονοπωλίων.

Τι σημαίνει, όμως, ένα μονοπώλιο να επεκτείνει τη δράση του; Σημαίνει ακόμα μεγαλύτερη εκμετάλλευση των εργαζομένων, καθώς και όσων δορυφόρων κινούνται γύρω από τις δραστηριότητες που αναπτύσσονται.

Τα παραδείγματα της ιδιωτικοποίησης και των εξελίξεών της είναι πολλά. Θέλετε να θυμίσουμε τον ΟΤΕ που παραχωρήθηκε στη «DEUTSCHE TELEΚOM»; Τι εξελίξεις είχαμε με τα εργασιακά δικαιώματα; Μήπως δεν είχαμε απολύσεις; Ή μήπως οι λεγόμενες «οικειοθελείς αποχωρήσεις» αλλάζουν το αποτέλεσμα, που είναι η μείωση των θέσεων εργασίας ή η απαλλαγή από παλιούς εργαζόμενους με συγκροτημένα δικαιώματα και η απασχόληση νέων με τσακισμένα εργασιακά και ασφαλιστικά δικαιώματα που αυξάνουν την κερδοφορία;

Δεν είδατε το αποτέλεσμα της ιδιωτικοποίησης; Μήπως δεν είχαμε χτύπημα της σταθερής δουλειάς; Δεν είχαμε εργολαβίες, συμβάσεις ορισμένου χρόνου, μείωση μισθών; Δεν είχαμε τον διαχωρισμό, μέσα από σύμβαση του κυβερνητικού και εργοδοτικού συνδικαλισμού, σε παλιούς και νέους εργαζόμενους με διαφορετική αμοιβή;

Να πούμε για την «ΟΛΥΜΠΙΑΚΗ»; Μήπως εκεί δεν ήταν ίδιες οι εξελίξεις όσον αφορά τα εργασιακά;

Είχαμε, λοιπόν, βαθύτερη εκμετάλλευση συνολικά των εργαζομένων.

 Μήπως δεν υπάρχει όλο αυτό το οπλοστάσιο, κύριε Υπουργέ, ώστε να προσπεράσει εσωτερικούς κανονισμούς και άλλες υποτιθέμενες δεσμεύσεις η «COSCO»;

Μήπως δεν έχουμε σήμερα απλήρωτους, μη εφαρμογή συλλογικών συμβάσεων εργασίας, μη καταβολή αποζημιώσεων; Δεν έχουμε de facto εφαρμογή εδώ αυτών που απαιτεί το μεγάλο κεφάλαιο στους χώρους δουλειάς; Δεν τα ξέρετε; Δεν τα βλέπετε; Δεν τα ακούτε;

Για να δούμε, όμως, μια άλλη πλευρά, που είναι αυτή των υπηρεσιών προς τον λαό.

Θα μου πείτε ότι το λιμάνι προσφέρει υπηρεσίες κυρίως στις επιχειρήσεις που μεταφέρουν τα εμπορεύματά τους. Μα, αυτά τα εμπορεύματα δεν φτάνουν στον λαό με ενσωματωμένο το κόστος των υπηρεσιών του λιμανιού; Μήπως αυτό το κόστος θα είναι μικρότερο; Αλλά και αν γίνει μικρότερο, δεν θα είναι αποτέλεσμα της μεγαλύτερης μείωσης της τιμής της εργατικής δύναμης, που θα απασχολεί ο επιχειρηματικός όμιλος στο λιμάνι;

 Ο ισχυρισμός ότι θα δημιουργηθούν νέες θέσεις εργασίας ή ότι θα ανοίξουν νέες δουλειές και ότι θα ενισχυθούν και μικρές επιχειρήσεις που θα δραστηριοποιούνται δίπλα στα μονοπώλια, δεν μπορεί να πείσει γιατί η πρακτική κάθε επιχειρηματικού ομίλου είναι εντελώς διαφορετική. Οι όποιες θέσεις θα είναι σύμφωνες με τις λεγόμενες «βέλτιστες πρακτικές», δηλαδή αυτές που εφαρμόζονται και ενισχύουν την ανταγωνιστικότητα.

Αποκλείεται, δηλαδή, να εφαρμόσει η «COSCO» τα «mini jobs», τα συμβόλαια μηδενικού χρόνου, την πλήρη ελαστικοποίηση του εργάσιμου χρόνου, τη διευθέτηση, όλο αυτό το οπλοστάσιο της Ευρωπαϊκής Ένωσης που έχετε νομοθετήσει και εδώ;

Δεν πρόκειται, λοιπόν, να δώσετε δουλειά στους χιλιάδες άνεργους. Δεν πρόκειται να αποκαταστήσετε τα εργασιακά δικαιώματα. Η εργατική τάξη και ο λαός χρειάζεται να ακολουθήσουν πορεία ανατροπής και ρήξης με αυτήν την πολιτική, να στοχεύσουν την πραγματική εξουσία.

Το ίδιο το εργατικό, λαϊκό κίνημα, οι ίδιοι οι εργαζόμενοι χρειάζεται να προβάλουν πλαίσιο αιτημάτων για κάλυψη των απωλειών, για διεκδίκηση των πραγματικών αναγκών, πλαίσιο που να αφορά τις συλλογικές συμβάσεις εργασίας, τους μισθούς, την υγιεινή και ασφάλεια, ιδιαίτερα σε αυτόν τον χώρο δουλειάς. Να συναντηθούν με τα ταξικά συνδικάτα. Να πάρουν μέρος στη συγκέντρωση τη Δευτέρα στο Υπουργείο Εργασίας για την απληρωσιά, τις συλλογικές συμβάσεις, για όλα αυτά τα προβλήματα που βιώνουν σήμερα χιλιάδες εργαζόμενοι.

 Το λιμάνι του Πειραιά, όπως συνολικά τα λιμάνια και οι υποδομές της χώρας μπορούν να γίνουν μοχλός πραγματικής ανάπτυξης και ευημερίας για τους εργάτες και τις λαϊκές οικογένειες, μόνον όταν η αξιοποίησή τους δεν γίνεται για τις ανάγκες της ανταγωνιστικότητας και του κεφαλαίου, αλλά όταν υποταχθεί σε ένα επιστημονικό σχέδιο με κριτήριο την ικανοποίηση των κοινωνικών αναγκών.

Ένα τέτοιο σχέδιο προϋποθέτει να αφαιρεθεί η εξουσία από την αστική τάξη, να φύγει από τη μέση το περιττό, το παρασιτικό μέρος της παραγωγής, οι καπιταλιστές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Προϋποθέτει τα μέσα παραγωγής να γίνουν κοινωνική ιδιοκτησία, η οποία θα πραγματοποιηθεί μόνον όταν η εργατική τάξη πάρει την εξουσία στα χέρια της. Στο πλαίσιο αυτό της εργατικής εξουσίας μπορεί να υλοποιηθούν κρατικοί φορείς της εργατικής εξουσίας στη μεταφορά, τη ναυπηγοεπισκευή, τη βιομηχανία, ώστε να γίνουν μοχλοί πραγματικής ανάπτυξης και ευημερίας προσφέροντας σταθερή δουλειά με δικαιώματα, συμβάλλοντας στην κοινωνική, πολιτιστική και οικονομική ανάπτυξη όλου του λαού μας.

Καταψηφίζουμε την κύρωση της σύμβασης παραχώρησης του λιμανιού στην «COSCO».

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατσώτη.

Τον λόγο έχει ο ειδικός αγορητής της Ένωσης Κεντρώων ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, καλησπέρα σας.

Τον τρόπο που νομοθετούμε τον περιέγραψε με τον καλύτερο τρόπο το πρωί ο Κοινοβουλευτικός μας Εκπρόσωπος, ο κ. Καρράς. Δεν χρειάζεται να επεκταθώ. Έχουν τοποθετηθεί όλοι οι προλαλήσαντες. Θα προχωρήσω στο προκείμενο. Οδηγηθήκαμε σε μία διακοπή της συνεδρίασης έχοντας ακούσει τη θεϊκή για μας ατάκα «με ποιους είστε;».

Κύριε Υπουργέ, σίγουρα είμαστε με το δίκιο, με το ελληνικό κράτος και το συμφέρον του ελληνικού κράτους. Σίγουρα δεν είμαστε με εσάς. Και όταν αναφέρω εσάς, εννοώ την Κυβέρνηση.

Είδαμε χθες το απόγευμα να συμβαίνουν τραγελαφικά πράγματα στη συμφωνία μας με την «COSCO». Γινόμαστε διεθνής περίγελος για άλλη μια φορά. Οι Κινέζοι προανήγγειλαν ότι προχωρήσαμε μονομερώς σε αλλαγή ή κατάργηση επτά άρθρων της σύμβασης. Και φέρατε το νομοσχέδιο στη Βουλή μονομερώς τροποποιημένο, σαν να μην τρέχει τίποτα. Αυτά δεν συμβαίνουν πουθενά στον κόσμο!

Μας λέτε ότι οι Κινέζοι με την επιστολή τους βιάστηκαν να σας καταγγείλουν, καθώς στην πραγματικότητα οι εν λόγω αλλαγές αφορούν ρυθμίσεις προσαρμογής στην ελληνική νομοθεσία. Η «COSCO» αναφέρει ενδεικτικά ότι διαγράψατε την παράγραφο 3 του άρθρου 9 που αντιστοιχεί στο άρθρο 10 του συμφωνημένου σχεδίου κυρωτικού νόμου και αυτό θεωρεί ότι είναι το σημαντικότερο από τις αλλαγές που κάνατε.

Τι λέει αυτό το άρθρο; Ότι η δημόσια διοίκηση πρέπει να αποκρίνεται εντός συγκεκριμένου χρονικού διαστήματος για τη χορήγηση έγκρισης μετά από την υποβολή σχετικών μελετών. Αναφέρεται στη διαδικασία των υποχρεωτικών μάλιστα επενδύσεων που πρέπει να κάνει η «COSCO».

Προσέξτε δηλαδή! Οι Κινέζοι ζήτησαν το εύλογο, το αυτονόητο που θα έπρεπε να ισχύει για όλες τις ιδιωτικές εταιρείες: να μην καθυστερεί το ελληνικό δημόσιο να απαντά στα επενδυτικά τους σχέδια. Δεν το δεχτήκατε αρχικώς ούτε και για την περίπτωση αυτής της μεγάλης επένδυσης της «COSCO».

Θέλετε να διατηρείτε το δικαίωμά σας στην κωλυσιεργία, στην αδιαφάνεια, στο γρηγορόσημο…

**ΙΩΑΝΝΗΣ ΘΕΩΝΑΣ:** Αυτά σε άλλους, όχι σε μας. Σε άλλους το γρηγορόσημο.

**ΜΑΡΙΟΣ ΓΕΩΡΓΙΑΔΗΣ:** Μη με διακόπτετε, σας παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, σας παρακαλώ, κύριε Θεωνά. Αφήστε τον ομιλητή να μιλήσει.

**ΙΩΑΝΝΗΣ ΘΕΩΝΑΣ:** Κοιτάξτε γύρω-γύρω. Υπάρχουν γρηγορόσημα σήμερα;

**ΜΑΡΙΟΣ ΓΕΩΡΓΙΑΔΗΣ:** Θέλετε να επιτρέψετε σε διαφόρους επιτηδείους να απευθύνονται σε ξένους επενδυτές και να ζητούν εμμέσως να ακολουθούν το μέθοδο με το φακελάκι στην τσέπη, να λαδώσουν δηλαδή τον δημόσιο υπάλληλο για να προχωρήσει στην αίτησή τους.

Η «COSCO» λέει ότι αυτό είναι ο βασικός λόγος που μπορεί να προκαλέσει ακύρωση συμφωνίας. Αν το ήξεραν εξαρχής, δεν θα υπέβαλαν καν την προσφορά.

**ΙΩΑΝΝΗΣ ΘΕΩΝΑΣ:** Τα γρηγορόσημα όχι στην Αριστερά, αλλού.

**ΜΑΡΙΟΣ ΓΕΩΡΓΙΑΔΗΣ:** Κύριε Πρόεδρε, σας παρακαλώ, δεν μπορώ να συνεχίσω έτσι.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, κάντε ησυχία.

**ΙΩΑΝΝΗΣ ΘΕΩΝΑΣ:** Μα, σε εμάς γρηγορόσημο; Λίγος σεβασμός δεν βλάπτει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεωνά, σας παρακαλώ πολύ. Έχει δικαίωμα να λέει ό,τι ο ίδιος νομίζει σωστό. Μη διακόπτετε, σας παρακαλώ.

Κύριε Γεωργιάδη, συνεχίστε.

**ΜΑΡΙΟΣ ΓΕΩΡΓΙΑΔΗΣ:** Όταν τα λέγατε, ήταν καλά. Τώρα που είστε Κυβέρνηση, δεν σας αρέσει να τα ακούτε.

Μόνο ντροπή αισθανόμαστε πραγματικά από αυτή σας τη στάση. Ωστόσο ο Υπουργός, ο κ. Δρίτσας, προανήγγειλε στη Βουλή τις αλλαγές, λέγοντας ότι η Κυβέρνηση θα εξετάσει την επιστολή και θα κάνει τις βελτιώσεις τις οποίες θα κρίνει.

Με λίγα λόγια, σας έπιασαν στα πράσα και αποδεχθήκατε εμμέσως πλην σαφώς το σφάλμα σας. Μας εκθέσατε για άλλη μια φορά διεθνώς με τις αστειότητες και τους απίστευτους ερασιτεχνισμούς σας.

Από όλα αυτά φαίνεται αφ’ ενός ότι δεν έχετε καμμία σχέση με την αγορά και αφ’ ετέρου ότι πιστεύετε πως, με παρασκηνιακές μεθόδους, μπορείτε να επιτύχετε κάποτε κάποιο αποτέλεσμα υπέρ σας. Μεγαλωμένοι και αναθρεμμένοι στον κομματικό σωλήνα ξαφνικά βρεθήκατε να κλείνετε συμφωνίες δισεκατομμυρίων. Μέσα σε λίγους μήνες όμως ως κύριοι δεν μπορείτε να μάθετε να δουλεύετε.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Γιατί μιλάτε χωρίς να ξέρετε;

**ΜΑΡΙΟΣ ΓΕΩΡΓΙΑΔΗΣ:** Αυτό καταγγέλλουμε ως Ένωση Κεντρώων από την αρχή της διακυβέρνησης, ότι για να αποφύγουμε το περαιτέρω ρεζίλεμα της χώρας μας χρειαζόμαστε τεχνοκράτες κύρους, που θα αναλάβουν την υπόθεση με γνώση και υπευθυνότητα, πράγματα που εμφανώς λείπουν από εσάς.

Καταθέτω σχετικές πηγές από αυτά που αναφέρω.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας λέτε με χίλιους τρόπους ευθέως και πλαγίως ότι η κύρωση της σύμβασης αποτελούσε για το Πεκίνο προϋπόθεση για να υπάρξει αποτέλεσμα στην επίσκεψη του κ. Τσίπρα στην Κίνα, 2 με 6 Ιουλίου.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Λίγο μεγαλύτερο σεβασμό να έχετε.

**ΜΑΡΙΟΣ ΓΕΩΡΓΙΑΔΗΣ:** Αυτό πότε το μάθατε; Χθες; Εδώ και πολύ καιρό είστε σε επαφές με τους Κινέζους. Εδώ και πολύ καιρό ξέρουμε ότι προγραμματίζεται αυτό το ταξίδι. Επομένως, η προσπάθειά σας για αιφνιδιασμό και για άρον-άρον πέρασμα του τρέχοντος νομοσχεδίου από το Κοινοβούλιο είναι εμφανής και κραυγαλέα.

Μας έχετε συνηθίσει όμως και η ήττα για τη δημοκρατία μας είναι ακριβώς αυτή. Το να μην υπάρχει καθόλου Κοινοβούλιο, το να μην περνούσαν καθόλου τα νομοσχέδια από τον κοινοβουλευτικό έλεγχο, θα ήταν ίσως για εσάς -για να μην παρεξηγηθώ- το ιδανικότερο.

 Πάμε, όμως, να δούμε πιο συγκεκριμένα την προκείμενη περίσταση.

Εμείς, ως Ένωση Κεντρώων, πιστεύουμε ότι το κράτος οφείλει να διατηρεί έναν εποπτικό και ρυθμιστικό ρόλο σε κρίσιμα σημεία της οικονομίας μας. Είμαστε, όμως, εναντίον στην ωμή παρεμβατικότητα σε τομείς και δραστηριότητες στις οποίες δεν υπάρχει ανάγκη κρατικής ενασχόλησης.

Το κράτος οφείλει να περιορίσει τις επιχειρηματικές του δραστηριότητες, γιατί, όπως έχει αποδειχθεί και στο παρελθόν, αυτό οδηγεί σε γιγάντωση του πελατειακού κράτους και της αναξιοκρατίας. Το ελληνικό κράτος τα τελευταία σαράντα χρόνια το μόνο πράγμα που έχει επιτύχει είναι να παράγει ελλείμματα και να γιγαντώνει τη μαύρη τρύπα του δημοσίου χρέους.

Πιστοί, λοιπόν, σε αυτές τις αρχές, εμείς, ως Ένωση Κεντρώων, εννοιολογικά και στρατηγικά, συμφωνούμε με τις ιδιωτικοποιήσεις. Οι ιδιωτικοποιήσεις, όμως, απαιτούν συγκεκριμένες προδιαγραφές υλοποίησης. Πρέπει να υπάρχει επαρκής χρόνος διαβούλευσης με τους εμπλεκόμενους φορείς, καθώς και συγκεκριμένο στρατηγικό σχέδιο ανάπτυξης και εσόδων για το δημόσιο.

Πρέπει να αντιμετωπίζουμε τις ιδιωτικοποιήσεις σαν μια ευκαιρία ανάπτυξης και να είμαστε πρόθυμοι να κινούμαστε προς την κατεύθυνση του μικρότερου και πιο αποτελεσματικού κράτους. Κι εδώ είναι το πρόβλημα.

Εσείς στο παρελθόν ως ΣΥΡΙΖΑ, οι τρέχοντες μέτοχοι του κυβερνητικού σχήματος, αποτελέσατε εμπόδιο σε κάθε προσπάθεια αποκρατικοποίησης. Το αποτέλεσμα ήταν να καθυστερούν οι διαδικασίες και να εκμηδενιστεί η εμπιστοσύνη των επενδυτών απέναντι στο ελληνικό κράτος. Έτσι, σήμερα φθάνουμε σε εκβιαστικές αποκρατικοποιήσεις.

Χαρακτηριστικό παράδειγμα διαχρονικής ανωμαλίας στη διαδικασία είναι η παρατήρηση του κ. Ανωμερίτη στην πρόσφατη επιστολή του προς τον Πρόεδρο της Βουλής. Αναφέρει ότι το Δ.Σ του ΤΑΙΠΕΔ προκήρυξε τον Μάρτιο του 2014 τον διαγωνισμό για την πώληση του 67% των μετοχών της «ΟΛΠ ΑΕ», χωρίς να εξετάσει εναλλακτικές υπέρ του δημοσίου συμφέροντος. Δηλαδή η διαδικασία -συνεχίζει ο κ. Ανωμερίτης- υπήρξε αναξιόπιστη και παράτυπη, ιδιαίτερα για διεθνή διαγωνισμό.

Από τις αρχικά οκτώ ενδιαφερόμενες εταιρείες στην τελική φάση προσήλθε μόνο μία, η «COSCO». Η κινεζική εταιρεία, μάλιστα, προχώρησε στην επενδυτική πρόταση μέσω offshore εταιρείας της στις Παρθένους Νήσους την «COSCO HONG KONG LTD» η οποία μάλιστα έγινε γνωστή από τα διαβόητα Panama Papers. Επίσης, το τελικό τίμημα πώλησης προέκυψε εξαιρετικά υποβαθμισμένο, σύμφωνα με την πτώση και του χρηματιστηριακού δείκτη.

Αυτά και μόνο τα στοιχεία είναι ικανά να προκαλέσουν αλυσιδωτές δικαστικές διαμάχες τόσο στα ελληνικά όσο και τα ευρωπαϊκά δικαστήρια. Η αλλοπρόσαλλή συμπεριφορά και της τρέχουσας Κυβέρνησης και των προηγούμενων, βέβαια, κυβερνήσεων φαίνεται μέσα από τις μαζικές απεργιακές κινητοποιήσεις στα συνδικαλιστικά όργανα των εμπλεκόμενων κλάδων.

Για παράδειγμα, προβλέπεται ότι στην τουριστική σεζόν του 2017 θα αποτυπωθούν οι αρνητικές επιπτώσεις στην κρουαζιέρα από την απεργία των λιμενεργατών στο λιμάνι του Πειραιά. Ο ρυθμός κράτησης των επιβατών για την επόμενη χρονιά είναι ιδιαιτέρως ανησυχητικός και έχει ήδη αρχίσει να προκαλεί πολύ μεγάλο προβληματισμό στους κύκλους της ελληνικής τουριστικής αγοράς.

Και αυτό έχει αλυσιδωτή αντίδραση όχι μόνο στην περίπτωση του Πειραιά αλλά και της Θεσσαλονίκης. Ήδη η πτωτική κίνηση έχει ξεκινήσει από φέτος, αν και επειδή τα περισσότερα από τα ταξίδια είναι κλεισμένα από πέρυσι, το φαινόμενο δεν έχει πάρει μεγάλες διαστάσεις μέχρι σήμερα.

Σε αυτό το κλίμα, για να δείτε πόσο κωμικοτραγικό είναι το επενδυτικό και αναπτυξιακό κλίμα που σχετίζεται με τον ΟΛΠ, εξακολουθεί να υπάρχει πρόβλημα με τους πρόσφυγες στο λιμάνι. Σε αυτό το κλίμα, με την εκτίμηση ότι μέχρι τις 20 Ιουλίου αναμένεται να έχει αποσυμφορηθεί πλήρως από μετανάστες και πρόσφυγες το λιμάνι του Πειραιά, έκανε δηλώσεις ο κύριος Υπουργός σε εκδήλωση για το μεταναστευτικό-προσφυγικό. Όλες αυτές οι ενέργειες και παραλείψεις της Κυβέρνησης είναι άκρως απογοητευτικές.

Καταθέτω για τα Πρακτικά τις σχετικές δηλώσεις του κυρίου Υπουργού.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, δεν πρέπει να βιαζόμαστε να πανηγυρίζουμε. Όπως παρατήρησα και στην επιτροπή, οι επενδύσεις που θα γίνουν στο λιμάνι βάσει νομοσχεδίου είναι μικρές, σχετικά με εκείνες που θα έκαναν οι Κινέζοι, αν είχε ξεκινήσει και ολοκληρωθεί ομαλά η διαδικασία. Ακόμη και ο οικονομικός γίγαντας της Κίνας δεν μας εμπιστεύεται για επενδύσεις.

Η γραφειοκρατία του τεράστιου αυτού δημοσίου είναι ανασταλτικός παράγοντας σε οποιαδήποτε προσπάθεια επένδυσης από οποιονδήποτε αξιόπιστο επενδυτή. Και μέσα σε όλα αυτά έχουμε και τα capital controls της περήφανης διαπραγμάτευσης της Κυβέρνησης!

Κλείσαμε ένα χρόνο, λάβαμε ευχούλες, σβήσαμε κεράκι! Δεν θα σας ευχηθούμε να τα εκατοστίσετε, γιατί αυτό δεν θα ήταν ευχή, θα ήταν κατάρα. Έχουμε πολιτική αστάθεια, αποπληθωρισμό, κοινωνικές αναταραχές και απεργιακές κινητοποιήσεις, ύφεση και ένα τεράστιο και αναποτελεσματικό δημόσιο.

Μέσα σε όλα αυτά τα στραβά και χωρίς υγιές τραπεζικό σύστημα, όσα ταξίδια αναψυχής και να κάνετε, σε οποιαδήποτε χώρα του ανατολικού ή του δυτικού κόσμου, κύριε Πρωθυπουργέ, το μόνο που θα καταφέρετε είναι να ψυχαγωγηθείτε και να απολαύσετε τις διακοπές σας! Η εμπιστοσύνη δεν καλλιεργείται με τις επισκέψεις στο εξωτερικό. Η εμπιστοσύνη καλλιεργείται από τους δείκτες της αγοράς και από την αποτελεσματικότητα του κράτους. Αυτά είναι πράγματα που φαίνονται, δεν είναι κρυφά ούτε μπορούμε πλέον να τα κρύψουμε κάτω από το χαλάκι. Έχουμε τοποθετηθεί θετικά επί της αρχής του εν λόγω σχεδίου νόμου και επιφυλασσόμεθα επί των άρθρων στη σχετική ψηφοφορία.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργιάδη.

Τον λόγο έχει ο κ. Βαρβιτσιώτης από τη Νέα Δημοκρατία.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κύριε Πρόεδρε, κυρίες και κύριοι συνάδελφοι, νομίζω ότι όλοι ζήσαμε ένα θέατρο, το θέατρο του δήθεν διαπραγματεύομαι, του δήθεν αντιστέκομαι, του δήθεν προασπίζομαι το δημόσιο συμφέρον, του δήθεν είμαι ΣΥΡΙΖΑ, του δήθεν κάνω την κυβέρνηση και τον Υπουργό.

Αυτό ζούμε τις τελευταίες μέρες, τις τελευταίες ώρες. Δήθεν μπήκαν πράγματα που δήθεν προστάτευαν το δημόσιο συμφέρον και αυτά μετά από μία επιστολή της «COSCO» απεσύρθησαν, αντικαταστάθηκαν, εισήχθησαν ακριβώς όπως τα ζήτησε η «COSCO» και σήμερα εσείς λέτε «μα, προσπαθήσαμε». Θέατρο! Θέατρο, πολύ κακής ποιότητας θέατρο, διότι αυτό το κακό θέατρο έχει δύο μορφές αντανάκλασης. Ήδη τα διεθνή ειδησεογραφικά πρακτορεία μεταδίδουν την αναξιοπιστία σας -το «REUTERS» πριν από λίγο- αλλά και οι νέοι άνθρωποι, που ελπίζουν ότι κάποια στιγμή θα ανοίξουν δουλειές σε αυτή τη χώρα, αισθάνονται έναν πολύ μεγάλο εμπαιγμό.

Τι μας είπατε δυο μέρες; Ότι έχετε υπερήφανα διαπραγματευτεί. Θέλω πραγματικά να ξέρω τι πετύχατε αυτούς τους μήνες, τι καταφέρατε, τι καλύτερο από αυτό που είχατε μπροστά σας και θα έπρεπε να είχατε διαπραγματευτεί έχετε βελτιώσει.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Τα είπαν οι δήμαρχοι χθες.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Να πω πολύ απλά; Χθες έρχεται η «COSCO» με μια επιστολή της και σας καλεί να τηρήσετε απαρέγκλιτα όσα έχετε συμφωνήσει. Λέτε ότι ζητά στη δεύτερη παράγραφο ότι οι μελέτες που καταθέτει δεν μπορεί να τελούν εις το επ’ αόριστον πότε θα εγκριθούν από το Υπουργείο.

Έρχεται σήμερα με τις νομοτεχνικές βελτιώσεις ο κύριος Υπουργός, το δέχεται. Λέει ότι δεν μπορεί ο αποκρατικοποιημένος ΟΛΠ να κάνει διαγωνισμούς σύμφωνα με τους οργανισμούς του δημοσίου, αλλά ως ιδιωτικός φορέας. Αυτός είναι και ένας βασικός λόγος της ιδιωτικοποίησης.

Έρχεστε σήμερα, το αλλάζετε. Δεχθήκατε τα πάντα. Ό,τι σας έστειλαν χθες στην επιτροπή, τα δεχθήκατε στις νομοτεχνικές βελτιώσεις.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Υπήρχαν, κύριε Βαρβιτσιώτη.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Αφήστε τα κλάματα, δεν σας ταιριάζουν, κύριε Δρίτσα. Μη γίνεστε «Σπίρτζης»! Κλαίει πολύ καλύτερα από εσάς! Αποκτήστε έναν άλλο ρόλο. Σας είδα πριν από λίγο. Ειλικρινά, δεν σας αναγνώρισα. Μας είπατε ότι πετύχατε μέσα από την περήφανη διαπραγμάτευσή σας καταπληκτικές αλλαγές. Αυξήσατε το τίμημα στους δεκαοκτώ μήνες από αυτό που σκόπευαν να προτείνουν στην αρχή; Όχι. Αυξήσατε το ποσοστό που παίρνει το δημόσιο; Ήταν 4% στην αρχή του τζίρου του ΟΛΠ που θα πήγαινε στο δημόσιο. Τι φέρατε; Φέρατε 3,5%.

Δώσατε τίποτα πίσω στους δήμους; Το 1% του τζίρου προβλεπόταν να πάει υπέρ των δήμων με την κατανομή που έχετε στο άρθρο. Δεν πηγαίνει, όμως, από τον ΟΛΠ. Θα πηγαίνει από το ελληνικό δημόσιο και «ουκ αν λάβοις παρά του μη έχοντος». Στη διάταξη που φέρνετε δεν προβλέπεται καν ούτε ένα μίνιμουμ ποσό.

Μας είπατε ότι δώσατε πίσω τα ακίνητα, το οποίο ήταν πάγια διεκδίκηση του Δήμου Πειραιά. Πάγια διεκδίκηση του δήμου ήταν η ΠΑΓΟΔΑ, το γνωστό εκθεσιακό κτήριο του ΟΛΠ, να περιέλθει στην ιδιοκτησία του. Περιέρχεται; Όχι.

Το ότι δίνετε τα λιπάσματα, μία πολιτική απόφασή σας, έχει προκαλέσει ήδη τριγμούς. Έχετε πάρει την έκθεση της Εθνικής; Συμφωνεί η Εθνική Τράπεζα; Συμφωνεί η κ. Κατσέλη σ’ αυτό που κάνετε;

**ΚΩΝΣΤΑΝΤΙΝΟΣ ΔΟΥΖΙΝΑΣ:** Εσείς είστε εναντίον;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Θα ολοκληρωθεί αυτή η πράξη έτσι όπως την περιγράφετε ή θα έρθουν και άλλες πεντακόσιες τροπολογίες κάποια στιγμή, για να ολοκληρωθεί αυτή η παραχώρηση;

Μας λέτε ότι πετύχατε να σπάσετε την πώληση σε δύο μέρη, δηλαδή αντί να πουληθεί το 67%, πωλείται σήμερα το 51% και μετά από μερικά χρόνια το 16%. Ναι, αλλά όταν πουλήσετε το 16%, πάλι στην ίδια σημερινή τιμή θα το πουλήσετε. Ποιο θα είναι το όφελος; Θα αυξήσει την αξία του;

Ειλικρινά, θαύμασα προηγουμένως –θέλω να το πω- τη δεξιοτεχνία του κ. Δρίτσα. Δεν είπε ούτε μία φορά τη λέξη «COSCO», ίσως γιατί είναι τόσο βαρύ για τον ίδιο που διαδήλωνε και έλεγε ότι φτιάχνει εργασιακό Νταχάου στον Πειραιά να έρθει σήμερα να υπερασπιστεί τη συμφωνία.

(Στο σημείο αυτό κτυπά προειδοποιητικά το κουδούνι λήξεως του χρόνου ομιλίας του κυρίου Βουλευτή)

Επειδή αναφορικά με τα εργασιακά λέμε ότι καταφέρατε να μην αλλάξουν οι κανονισμοί εργασίας, στις σημερινές νομοθετικές βελτιώσεις και τροποποιήσεις αυτό το δικαίωμα επανέρχεται στον εργοδότη, σύμφωνα με την κείμενη νομοθεσία για το πώς μπορεί να καταρτίσει κανονισμούς εργασίας. Αυτό το λέω για να μην μπερδευόμαστε. Το ότι ανοίγετε το παράθυρο για μερικές μετατάξεις στο μέλλον και όποτε ήθελε προκύψει, για να κλείσετε το μάτι σε κάποιους φίλους συνδικαλιστές, δεν αφορά την ελληνική κοινωνία που αγωνιά και διψά για επενδύσεις και θέσεις εργασίας.

Χαιρόμαστε γιατί επιτέλους μία μεγάλη προσπάθεια που ξεκίνησε από τον Κώστα Καραμανλή το 2008 με τη στρατηγική συμμαχία με την Κίνα και συνεχίστηκε από τον Αντώνη Σαμαρά με την επέκταση της στρατηγικής συμμαχίας και τη στρατηγική επιλογή για αποκρατικοποίηση του ΟΛΠ, έρχεται με τις ψήφους της Αριστεράς που γίνεται δεύτερο ΠΑΣΟΚ, γιατί και το ΠΑΣΟΚ τα ίδια έλεγε στο παρελθόν. Τότε έλεγε «όχι», μετά ήρθε μαζί μας, πορεύτηκε μέχρι ένα σημείο και σήμερα ανακαλύπτει ότι έχει διαφορετική άποψη. Τέλος πάντων, ας τα βρουν και αυτοί στο ΠΑΣΟΚ πώς τα θέλουν.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Όμως, έρχεστε σήμερα με τις ψήφους της κραταιάς Αριστεράς να δικαιώσετε την πολιτική. Εγώ περίμενα να πείτε ένα πράγμα. Περίμενα να πείτε «Δυστυχώς, αποτύχαμε. Οι άλλοι είχαν δίκιο. Η Νέα Δημοκρατία είχε δίκιο και σήμερα εφαρμόζουμε το ορθό» και να μην κλαίτε. Περίμενα να μην κρύβεστε και να πάτε περήφανα στην Κίνα και να πείτε «Κάναμε στρατηγική συμμαχία, αποκρατικοποιήσαμε τον ΟΛΠ, όπως δεσμεύτηκαν διαχρονικά οι κυβερνήσεις και θέλουμε να εμβαθύνουμε αυτή τη σχέση».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Βαρβιτσιώτη.

Θα δώσουμε τον λόγο στον Πρόεδρο της Κοινοβουλευτικής Ομάδας της Χρυσής Αυγής κ. Μιχαλολιάκο.

Ορίστε, έχετε τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου-Χρυσή Αυγή):** Κύριε Πρόεδρε, κυρίες και κύριοι Βουλευτές, όπως είπε ο προλαλήσας εκπρόσωπος της Νέας Δημοκρατίας, μπορείτε να είστε υπερήφανοι για το ξεπούλημα του πρώτου λιμανιού της χώρας. Αφού σας λέει η Νέα Δημοκρατία ότι πρέπει να είστε υπερήφανοι, μάλλον κάπου θα πρέπει να ανησυχείτε για το ποια σχέση έχει η πολιτική που ασκείτε μ’ αυτά τα οποία διακηρύξατε και μ’ αυτά τα οποία υποτίθεται ότι πιστεύετε.

Βλέπουμε ένα ακόμα ξεπούλημα προς χάριν των μνημονίων και μία διακοπή των εργασιών του Κοινοβουλίου επί τρίωρο σχεδόν για να συνεννοηθούμε με κάποια ιδιωτική εταιρεία.

 Και υπάρχει μία τροπολογία, την οποία κατέθεσε η Χρυσή Αυγή, υπέρ των εργαζομένων.

Και ιδού το παράδοξο: Μία κυβέρνηση κομμουνιστική, έστω και ανανεωτική, και μία εταιρεία κρατική ενός κομμουνιστικού κράτους να αδικούν τους εργαζομένους και να έρχεται ένα, κατά την πάγια φρασεολογία σας, φασιστικό κόμμα να υπερασπιστεί να συμφέροντα των εργαζομένων!

Η Νέα Δημοκρατία συμφωνεί απολύτως με αυτό το έγκλημα το οποίο συντελείται, με την πώληση του λιμανιού του Πειραιά.

Θα ήθελα πριν αναφερθώ, όμως, στο ζήτημα, πολύ σύντομα να αναφερθώ στα δύο κύρια σημεία του πολιτικού διαλόγου των τελευταίων ημερών, τον εκλογικό νόμο και την Αναθεώρηση του Συντάγματος, ζητήματα για τα οποία έκρινε η Κυβέρνηση ότι δεν πρέπει να έχει λόγο και δεν κάλεσε προς συζήτηση τον εκπρόσωπο της τρίτης πολιτικής δυνάμεως της χώρας. Όμως, εδώ δεν είμαστε ούτε επειδή το θέλει η Κυβέρνηση, ούτε επειδή το θέλει το σύνολο των πολιτικών κομμάτων. Είμαστε επειδή το θέλει ο ελληνικός λαός. Και είτε το θέλουν είτε όχι, η Χρυσή Αυγή είναι η τρίτη πολιτική δύναμη της χώρας.

(Χειροκροτήματα από την πτέρυγα της Χρυσής Αυγής)

 Αυτή είναι και η μεγάλη αγωνία -μιας και μίλησα για τον εκλογικό νόμο- τόσο του κ. Μητσοτάκη όσο και του πολιτικού του συμβούλου, όπως δήλωσε σε συνέντευξή του, του κ. Θεοδωρικάκου. «Δεν μπορούμε να συνεργαστούμε με τον ΣΥΡΙΖΑ γιατί τότε θα γίνει η Χρυσή Αυγή αξιωματική αντιπολίτευση.». Αυτό είναι το πρόβλημά σας τελικά; Η Χρυσή Αυγή;

Μάλιστα, μιλάτε ως συνταγματικό τόξο, εξαιρώντας τη Χρυσή Αυγή από αυτό το τόξο, στο οποίο συμπεριλαμβάνεται και το ΚΚΕ, το οποίο -και προς τιμήν του- ήταν συνεπές με αυτά τα οποία υποστηρίζει ιδεολογικά διά του Γενικού Γραμματέως του, ο οποίος σε συνέντευξή του είπε ότι αν γίνει κυβέρνηση, θα ξαναγίνονται εκλογές όπως γινόντουσαν επί Στάλιν. Κατά τα άλλα, εμείς είμαστε κατά του Συντάγματος! Όμως, βλέπετε, εδώ κυριαρχούν άλλοι νόμοι, οι οποίοι δεν έχουν ουδεμία σχέση με τη λογική.

Η προπαγάνδα της Νέας Δημοκρατίας σχετικά με τον εκλογικό νόμο προσπαθεί να παγιδέψει τη Χρυσή Αυγή. Και θέλει να πει ούτε λίγο, ούτε πολύ ότι αν αποφασίσουμε να ψηφίσουμε τον εκλογικό νόμο, είμαστε «ουρά» του ΣΥΡΙΖΑ. Και ο ΣΥΡΙΖΑ από την πλευρά του λέει ότι αν δεν ψηφίσουμε τον εκλογικό νόμο, είμαστε «ουρά» της Νέας Δημοκρατίας.

Ε, όχι λοιπόν! Δεν είμαστε ούτε με τον έναν, ούτε με τον άλλον. Είμαστε εναντίον όλων και θα υπηρετήσουμε το ελληνικό έθνος. Και με βάση αυτό θα αποφασίσουμε ό,τι αποφασίσουμε όταν έρθει η ώρα. Και θα είμαστε είτε το θέλετε είτε όχι –προς άπαντες απευθύνεται αυτό- οι ρυθμιστές για το τι θα γίνει.

Όμως, έλεος με την κινδυνολογία, ότι κινδυνεύει η σταθερότητα και το πολιτικό σύστημα! Πιστεύετε ότι ο λαός είναι ευχαριστημένος με τη σταθερότητα και το πολιτικό σύστημα; Κάνετε πολύ μεγάλο λάθος.

Και εν τοιαύτη περίπτωση, όλα τα εγκλήματα εις βάρος του ελληνικού λαού έγιναν από κυβερνήσεις αυτοδύναμες και με ποσοστά, μάλιστα, του 43%, του 45% και του 46%. Σώθηκε η Ελλάδα, σώθηκε η εθνική μας αξιοπρέπεια στα Ίμια, επειδή είχαμε αυτοδύναμη κυβέρνηση; Όχι βεβαίως. Και σε ό,τι αφορά τη σταθερότητα, να ξέρετε ότι σταθερός είναι και ένας βούρκος και ένας βάλτος. Δεν λέει τίποτε.

Το δεύτερο μείζον θέμα που συζητήθηκε και στο οποίο, βεβαίως, δεν έλαβε θέση η Χρυσή Αυγή -δεν της ζητήθηκε ο λόγος- ήταν η Αναθεώρηση του Συντάγματος. Ο ίδιος ο Πρόεδρος τη Νέας Δημοκρατίας άφησε ανοιχτό το ενδεχόμενο του χωρισμού Εκκλησίας και Κράτους και της αναθεωρήσεως του άρθρου 3.

Αυτό για εμάς δεν αποτελεί λόγο να είμαστε απλά αντίθετοι, αλλά αποτελεί μια διάλυση του ελληνικού κράτους του ελληνικού έθνους, όπως ιδρύθηκε από την Επανάσταση του 1821.

 Όμως, σ’ αυτές τις περίφημες Αναθεωρήσεις του Συντάγματος έχουν γίνει κι άλλα εγκλήματα, όπως επί παραδείγματι, έχουμε στην περίπτωση του άρθρου 4, στο οποίο αναφέρεται στο ότι όλοι οι Έλληνες είναι υποχρεωμένοι εφόσον μπορούν να φέρουν όπλα, να υπηρετούν την πατρίδα. Εκεί με έναν τρόπο εντελώς παράτυπο κατορθώσατε να διαστρεβλώσετε την ουσία του άρθρου και να θεσμοθετήσετε τη λεγόμενη «εναλλακτική θητεία».

Έχουμε το άρθρο 21, το οποίο αναφέρεται στην προστασία της οικογένειας, του γάμου, της μητρότητας, της παιδικής ηλικίας και των δικαιωμάτων των ατόμων με αναπηρία. Στην παράγραφο 1 αναφέρεται στην οικογένεια ως θεμέλιο της συντήρησης και προαγωγής του έθνους, καθώς και στον γάμο, τη μητρότητα και την παιδική ηλικία. Όλα αυτά τα κάνατε συντρίμμια με το σύμφωνο διαβίωσης. Κατεξευτελίζεστε το Σύνταγμα. Νομοθετείτε αντισυνταγματικά εδώ μέσα και κατά τα άλλα είστε το συνταγματικό τόξο.

Το ίδιο συμβαίνει και με το άρθρο 16 που αφορά την παιδεία, η οποία έχει σκοπό και βασική αποστολή σύμφωνα με το Σύνταγμα την ηθική, πνευματική, επαγγελματική και φυσική αγωγή των Ελλήνων και την ανάπτυξη της εθνικής και θρησκευτικής συνείδησης. Για ποια ανάπτυξη θρησκευτικής συνείδησης μιλάμε, όταν καταργείτε το μάθημα των θρησκευτικών;

Ερχόμαστε τώρα σε κάποια άλλα εξωφρενικά άρθρα τα οποία υπάρχουν στο Σύνταγμα και τα οποία πρέπει να αναθεωρηθούν. Τέτοια είναι το άρθρο 27, το οποίο έχει τίτλο «Μεταβολή στα όρια της Επικράτειας» και λέει αυτολεξεί το εξής: «Καμμία μεταβολή στα όρια της επικράτειας δεν μπορεί να γίνει χωρίς νόμο, που ψηφίζεται με την απόλυτη πλειοψηφία του όλου αριθμού των Βουλευτών». Δεν κατάλαβα καλά! Εάν δηλαδή εκατόν πενήντα αποφασίσουν να παραχωρήσουμε τη Θεσπρωτία ως Τσαμουριά στην Αλβανία, αυτό θα είναι νόμιμο; Αυτό το άρθρο αποτελεί ντροπή και εθνική προδοσία και πρέπει να φύγει από την Αναθεώρηση του Συντάγματος!

Το ίδιο και το άρθρο 28 το οποίο προβλέπει –κάτι που είναι πρωτοφανές- την εκχώρηση εθνικής ανεξαρτησίας. Είναι απαράδεκτο σε ένα εθνικά κυρίαρχο κράτος να υπάρχει μέσα στο ίδιο το Σύνταγμά του διάταξη η οποία να προβλέπει την εκχώρηση εθνικής κυριαρχίας. Μια εκχώρηση εθνικής κυριαρχίας που την κάνατε πράξη με τα μνημόνια, τόσο το ΠΑΣΟΚ και η Νέα Δημοκρατία με τα πρώτα μνημόνια όσο και ο ΣΥΡΙΖΑ. Μια εκχώρηση εθνικής κυριαρχίας που όταν η Χρυσή Αυγή μπορέσει –εάν θέλει ο Θεός!-, θα την καταργήσει και θα επιστρέψει η κυριαρχία στο έθνος!

(Χειροκροτήματα από την πτέρυγα της Χρυσής Αυγής)

Αυτονόητο είναι βέβαια ότι πρέπει να επέλθει αλλαγή -και θα μπορούσε να είχε επέλθει- και στο άρθρο 86 του Συντάγματος, το οποίο αναφέρεται στον περίφημο νόμο περί ευθύνης Υπουργών, στο ακαταδίωκτο των Υπουργών. Η Κυβέρνηση επίσης έχει αναλωθεί τελευταία σε έναν πόλεμο -του οποίου ακόμα δεν βλέπουμε τα αποτελέσματα- κατά της διαπλοκής.

Και έρχομαι πάλι στο Σύνταγμα και συγκεκριμένα στο άρθρο 16, όπου στο Σύνταγμα το οποίο έχετε μοιράσει σε όλους τους Βουλευτές, προβλέπεται ότι η ιδιότητα του ιδιοκτήτη, εταίρου, βασικού μετόχου ή διευθυντικού στελέχους επιχείρησης μέσων ενημέρωσης είναι ασυμβίβαστη με την ιδιότητα του ιδιοκτήτη, εταίρου, βασικού μετόχου ή διευθυντικού στελέχους επιχειρήσεως που λαμβάνει έναντι του δημοσίου ή νομικού προσώπου του ευρύτερου δημόσιου τομέα την εκτέλεση έργων. Τουτέστιν, οι εργολάβοι δεν έπρεπε να έχουν στα χέρια τους τηλεοπτικούς σταθμούς. Όμως, τους αφήνετε! Ποιον πόλεμο, λοιπόν, κάνετε στη διαπλοκή; Παραβιάζετε το Σύνταγμα αφήνοντας όλο αυτό το θολό και βρώμικο τέλμα που υπάρχει.

Και έρχομαι τώρα δι’ ολίγων στο νομοσχέδιο, για να πω τη θέση της Χρυσής Αυγής, την οποία ανέλυσαν θαυμάσια και οι προηγούμενοι ομιλητές.

Η ιστορία του ξεπουλήματος του ΟΛΠ δεν είναι τωρινή. Έχει ξεκινήσει από το 2002, από τις ημέρες του εκσυγχρονιστή Σημίτη, τον οποίο απ’ ό,τι βλέπουμε, προσπαθεί πολιτικά να αγκαλιάσει τόσο η Νέα Δημοκρατία όσο και ο ΣΥΡΙΖΑ.

Έτσι φτάσαμε στη σημερινή κατάσταση. Η Κυβέρνηση θα μιλήσει για επιτυχία, για χρήματα που θα μπουν στα δημόσια ταμεία και για ανάπτυξη. Στην πράξη, όμως, δεν ισχύει τίποτα από αυτά. Στην πράξη πρόκειται για ξεπούλημα. Θα πουληθεί το λιμάνι του Πειραιά για 311 εκατομμύρια ευρώ. Και με αυτά τα 311 εκατομμύρια ευρώ παίρνουν κοντέινερ, ναυπηγοεπισκευαστική με τέσσερις δεξαμενές, ακτοπλοΐα, υποδομές σε μήκος τριάντα επτά χιλιομέτρων κ.λπ.. Είναι πραγματικό σκάνδαλο, τη στιγμή που το 2014 από το ίδιο το ΤΑΙΠΕΔ, αποτιμήθηκε η σύμβαση παραχώρησης για δύο προβλήτες σε 1 δισεκατομμύριο ευρώ.

Όσον αφορά τα θέματα ασφαλείας του λιμένος Πειραιώς, θέλω να πω τα εξής. Το Λιμενικό θα εξακολουθήσει να έχει τα καθήκοντα ασφαλείας που έχει ή θα βάλουν οι Κινέζοι κάποια ιδιωτική εταιρεία και θα κάνει τον έλεγχο στο πρώτο λιμάνι της χώρας; Επίσης, η καταβολή του ετήσιου ανταλλάγματος της παραχώρησης είναι 3,5% και θριαμβολογείτε, γιατί επί Νέας Δημοκρατίας ήταν 2%. Είναι εξωφρενικό ποσοστό να παραχωρεί κάποιος περιουσία ολόκληρη, μία εθνική περιουσία, και να παίρνει το 3,5% επί των εσόδων.

Σε αντίστοιχους διαγωνισμούς ιδιωτικοποίησης θα μιλήσουμε για το τι συμβαίνει στον λιμένα της Κύπρου. Τα ποσοστά που θα πληρώνουν οι ιδιώτες στο κυπριακό δημόσιο για περίοδο είκοσι πέντε ετών ανέρχονται σε 62% και τα εμπορευματοκιβώτια σε 52%. Πρόκειται για ξεπούλημα εθνικής δημόσιας περιουσίας, για το οποίο ξεκάθαρα υπάρχουν και ποινικές ευθύνες.

Η Χρυσή Αυγή θα καταψηφίσει το νομοσχέδιο αυτό, το οποίο θα υπερψηφίσει η Νέα Δημοκρατία, δείχνοντας ότι είναι η μοναδική εθνική αντιπολίτευση μέσα στην Αίθουσα αυτή.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Δένδιας.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, μου κάνετε τη χάρη να προτάξετε έναν ομιλητή σας παρακαλώ;

**ΠΡΟΕΔΡΕΥΩΝ (Γεώργιος Λαμπρούλης):** Ναι. Θα πάρει τον λόγο ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Είναι η σειρά μου;

**ΠΡΟΕΔΡΕΥΩΝ (Γεώργιος Λαμπρούλης):** Λόγω του ότι δώσαμε κατά προτεραιότητα τον λόγο στον κ. Κατσώτη, έγινε ένα μπέρδεμα. Αυτή ήταν η σειρά που θα ακολουθούσαμε, ανά δύο ομιλητές ένας Κοινοβουλευτικός Εκπρόσωπος. Μίλησαν τρεις από τον κατάλογο των ομιλητών και θα δίναμε τον λόγο στον πρώτο Κοινοβουλευτικό Εκπρόσωπο που είχε ζητήσει τον λόγο. Για δικούς του λόγους ο κ. Δένδιας ζήτησε να προτάξουμε έναν από τους ομιλητές.

Πριν έρθετε στο Βήμα, κύριε Αρβανιτίδη, θα ήθελα να συνεννοηθούμε για την περαιτέρω διαδικασία. Το πρώτο έχει να κάνει με τον προσδιορισμό του χρόνου διεξαγωγής της ονομαστικής ψηφοφορίας. Από το Προεδρείο προτείνουμε γύρω στις 22.00΄. Αν συμφωνείτε και με βάση τους εγγεγραμμένους ομιλητές, Κοινοβουλευτικούς, ομιλητές, ως τώρα τουλάχιστον Προέδρους Κοινοβουλευτικών Ομάδων που δήλωσαν ότι θα μιλήσουν, περίπου στις 21.30΄ μπορεί…

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, να το κάνουμε στις 21.00΄; Μην το κάνουμε 21.30΄, είναι επικίνδυνος χρόνος.

**ΠΡΟΕΔΡΕΥΩΝ (Γεώργιος Λαμπρούλης):** Δεν ξέρω τι εννοείτε επικίνδυνο, αλλά κάνουμε μια πρόταση για τις 22.00΄. Μακάρι να τελειώσουν νωρίτερα οι ομιλητές.

**ΝΙΚΟΛΑΟΣ ΔΕΝΔΙΑΣ:** Ας κάνουμε μία προσπάθεια.

**ΠΡΟΕΔΡΕΥΩΝ (Γεώργιος Λαμπρούλης):** Θα γίνει μία προσπάθεια.

Επίσης, υπάρχει ένα αίτημα προς αυτήν την κατεύθυνση, για αυτό το βάζουμε κιόλας, από πολλούς συναδέλφους, για να φύγουν για τις περιοχές τους.

Έτσι, λοιπόν, το πρώτο είναι θερμή παράκληση να τηρήσουμε τον χρόνο και το δεύτερο, οι δευτερολογίες των ειδικών αγορητών ή των Κοινοβουλευτικών Εκπροσώπων αν είναι εύκολο, να περιοριστούν, θα ήταν ευχής έργο.

Κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, χρειάστηκε πολύς χρόνος και πολλές χαμένες ευκαιρίες μέχρι να πειστούν πολίτες και πολιτικό σύστημα ότι το μοντέλο του κράτους-επιχειρηματία εξάντλησε τις δυνατότητές του. Και βέβαια, στις περισσότερες περιπτώσεις επιλέγαμε να προχωρήσουμε σε αποκρατικοποιήσεις όταν τα πράγματα έφταναν στο απροχώρητο, παρουσιάζοντας την εξέλιξη αυτή ως ύστατη λύση και όχι ως μια στρατηγική επιλογή για την ανάπτυξη και για τον εκσυγχρονισμό της χώρας.

Αυτό είχε ως αποτέλεσμα να δίνεται συστηματικά ένα λάθος σήμα στην κοινωνία, ότι οι αποκρατικοποιήσεις καταλήγουν πάντα σε βάρος του λαού. Αν πραγματικά θέλουμε να διαλύσουμε τους μύθους που μας έφεραν εδώ, πρέπει να συμφωνήσουμε σε αυτήν τη χώρα σε δύο βασικά πράγματα:

Πρώτον, πρέπει να πούμε καθαρά στους πολίτες ποιες υπηρεσίες πιστεύουμε ότι πρέπει να παραμείνουν υπό δημόσιο έλεγχο και ποιες μπορούν να ασκηθούν και να παραχωρηθούν σε ιδιώτες. Εμείς, για παράδειγμα, πιστεύουμε ότι οι δημόσιες συγκοινωνίες πρέπει να παραμείνουν υπό κρατικό έλεγχο, ενώ αντίθετα οι λιμενικές υπηρεσίες εμπορικού χαρακτήρα μπορούν να ασκούνται από ιδιώτες.

Δεύτερον, πρέπει να συμφωνήσουμε ότι οι αποκρατικοποιήσεις χωρίζονται σε συμφέρουσες και μη συμφέρουσες, ανάλογα βέβαια με το περιεχόμενό τους και όχι ανάλογα με τις ιδεοληψίες του καθένα.

Αν δεν καταφέρουμε να συμφωνήσουμε ούτε σε αυτά τα βασικά, δεν υπάρχει καμμία περίπτωση να βγούμε από τα μνημόνια, δεν υπάρχει καμμία περίπτωση, κυρίες και κύριοι συνάδελφοι, να ξεπεράσουμε την κρίση.

Κύριε Υπουργέ, θέλω να σας δώσω μια εικόνα για το πώς εμείς βλέπουμε τα λιμάνια. Κατ’ αρχάς ως Δημοκρατική Συμπαράταξη πιστεύουμε ότι η ναυτιλία αποτελεί τον βασικό πυλώνα για τη βιώσιμη ανάπτυξη της χώρας τις επόμενες δεκαετίες. Η συμβολή της στο ΑΕΠ και στο εξωτερικό ισοζύγιο είναι ήδη πολύ σημαντική και με τις κατάλληλες παρεμβάσεις μπορεί να δώσει ώθηση και σε άλλους τομείς της οικονομίας, που πραγματικά το έχουν πολύ μεγάλη ανάγκη. Στην κατεύθυνση αυτή είναι εξαιρετικά σημαντικό να αξιοποιήσουμε τα μεγάλα λιμάνια της χώρας και κυρίως το λιμάνι της Θεσσαλονίκης και του Πειραιά, που αποτελούν και την αιχμή του δόρατος.

Η μεταφορά των προϊόντων σήμερα απαιτεί υπηρεσίες μεταφορών και logistics υψηλού επιπέδου, σύγχρονες υποδομές, ολοκληρωμένα συστήματα μεταφοράς και διακίνησης. Κατά συνέπεια, δεν μπορούμε να μιλάμε για σύγχρονα λιμάνια, αν αυτά δεν συνδέονται με το σιδηροδρομικό δίκτυο, αν δεν τελειώσουν επιτέλους οι οδικοί άξονες της χώρας, αν δεν προσελκύσουμε δυναμικές εταιρείες που θα ανταγωνίζονται σε κάθε κλάδο λιμενικής δραστηριότητας.

Το ευρωπαϊκό λιμενικό μοντέλο εξυπηρετεί τον στόχο αυτόν με τον καλύτερο τρόπο, αφού διασφαλίζει επενδύσεις και πληθώρα επενδυτών σε κάθε τομέα. Αυτός είναι ο λόγος που το 2014 –για να λυθεί κι αυτή η παρεξήγηση- εκφράσαμε την αντίθεσή μας στο μοντέλο ιδιωτικοποίησης που επέλεξε ο κ. Βαρβιτσιώτης και υιοθέτησε η σημερινή Κυβέρνηση. Είχαμε προειδοποιήσει έγκαιρα ότι η επιλογή πώλησης του πλειοψηφικού πακέτου μετοχών του ΟΛΠ είχε τον κίνδυνο να περάσουμε από το ένα άκρο στο άλλο, να περάσουμε, δηλαδή, από το κρατικό μονοπώλιο σε ιδιωτικό μονοπώλιο, πράγμα το οποίο έγινε.

Επειδή, όμως, δεν είμαστε όλοι ίδιοι, παρά τις αντιρρήσεις μας, αποφασίσαμε να αντιμετωπίσουμε με υπευθυνότητα μια διεθνή υποχρέωση της χώρας και να εργαστούμε, ώστε η αποκρατικοποίηση του ΟΛΠ να είναι όσο το δυνατόν πιο επωφελής για τον ελληνικό λαό. Δυστυχώς, ο τρόπος με τον οποίο φέρατε τη σύμβαση παραχώρησης στη Βουλή, μας στερεί σε μεγάλο βαθμό αυτήν τη δυνατότητα, αφού οι προτάσεις που μπορούν να γίνουν μέσα σε ελάχιστο χρόνο που διαρκεί η Ολομέλεια και διήρκησαν οι επιτροπές είναι σημειακές και περιορισμένες.

Έρχομαι τώρα στην ουσία. Αρχικά θέλω να τονίσω ότι η συνέχιση του υπάρχοντος διαγωνισμού για την αποκρατικοποίηση του ΟΛΠ αποτελεί επιλογή της παρούσας Κυβέρνησης, αφού σε κανένα νομικό κείμενο, σε κανένα μνημόνιο, εκτός από το τρίτο το οποίο εσείς υπογράψατε, δεν μας δέσμευε στο μοντέλο ιδιωτικοποίησης που ακολουθούμε. Επειδή, όμως, αυτό αποτελεί παρελθόν και σήμερα έχουμε μπροστά μας μια συγκεκριμένη συμφωνία, θέλω να κάνω ορισμένες παρατηρήσεις για τον τρόπο με τον οποίο χειριστήκατε το θέμα. Πάμε λοιπόν, να δούμε τι έπρεπε να κάνετε και τι δεν κάνατε.

Γνωρίζετε πολύ καλά ότι ο ν.3654/2008 επέβαλε τη διαβούλευση μεταξύ του ελληνικού δημοσίου και του ΟΛΠ για την αναθεώρηση της υφιστάμενης σύμβασης παραχώρησης. Δεν το κάνατε. Θεσπίσατε τελευταία στιγμή τη Δημόσια Αρχή Λιμένων, αντί να το κάνετε άμεσα, ώστε να γνωρίζουμε εξαρχής ποιες αρμοδιότητες παραχωρούνται και ποιες όχι. Ταλαιπωρήσατε απίστευτα τους εργαζόμενους και την επιχειρηματική κοινότητα της χώρας, επειδή δεν καταφέρατε το αυτονόητο, να δημιουργήσετε δηλαδή ένα ασφαλές εργασιακό περιβάλλον.

Θυμίζω ότι ένας από τους λόγους που η προηγούμενη διοίκηση του ΤΑΙΠΕΔ και ο τότε Υπουργός μάς έλεγαν ότι επέλεξαν το συγκεκριμένο μοντέλο αποκρατικοποίησης, ήταν γιατί ο επενδυτής υποχρεώνεται να αναλάβει, μαζί με την επιχείρηση και τις υποχρεώσεις, το σύνολο του προσωπικού. Πολύ απλά δεν μπορούσε να αγοράσει την επιχείρηση σε λειτουργία, απολύοντας ταυτόχρονα το προσωπικό. Μιλάτε για ικανοποιητικό τίμημα με 368 εκατομμύρια ευρώ για το 67% των μετοχών, 350 εκατομμύρια για επενδύσεις και 410 εκατομμύρια από 3,5% του κύκλου των εργασιών.

Θυμίζω ότι η πρόσφατη συμφωνία για το λιμάνι της Λεμεσού -και είναι ιδιαίτερα σημαντικό-, ένα λιμάνι μικρότερης δυναμικότητας από αυτό του Πειραιά έφθασε τα 2 δισεκατομμύρια ευρώ και μάλιστα για είκοσι πέντε και όχι για τριάντα έξι χρόνια παραχώρησης, όπως κάνετε με τον Πειραιά. Θυμίζω, επίσης, ότι η Λεμεσός επέλεξε το ευρωπαϊκό μοντέλο αποκρατικοποίησης, αυτό που κι εμείς προτείναμε εξαρχής. Σημειώστε ότι στην τελική φάση του διαγωνισμού υποβλήθηκαν έξι προσφορές για τον σταθμό εμπορευματοκιβωτίων, πέντε προσφορές για τον σταθμό γενικού φορτίου και τρεις προσφορές για τις λιμενικές υπηρεσίες. Στην περίπτωση του ΟΛΠ ο διαγωνισμός έκλεισε μόλις με έναν ενδιαφερόμενο να καταθέτει δεσμευτική προσφορά.

Έρχομαι τώρα στις επενδύσεις. Κύριε Υπουργέ, πρέπει να μας παρουσιάσετε αναλυτικά τις επενδύσεις που θα γίνουν, για να μπορούμε να κρίνουμε ποιον αφορούν. Αν ο κύριος όγκος κατά κύριο λόγο αφορά νέες υποδομές, τότε πράγματι το δημόσιο θα έχει σημαντικό όφελος. Αν, όμως, οι επενδύσεις αφορούν κατά κύριο λόγο υλικοτεχνική υποδομή, μηχανήματα και εξοπλισμό, αυτά ελάχιστη αξία θα έχουν, όταν το λιμάνι επιστρέψει στο ελληνικό δημόσιο, αφού μετά από τριάντα έξι χρόνια τόσο η αξία τους όσο και η χρησιμότητά τους θα έχουν σχεδόν εκμηδενιστεί.

Κλείνω με ένα μείζον θέμα. Στο νομοσχέδιο αναφέρεται ότι αυτήν τη στιγμή οι σχέσεις των περιουσιακών στοιχείων του ΟΛΠ με τις δανειακές του υποχρεώσεις είναι στο 0,7. Αυτό πρακτικά σημαίνει ότι η αξία της περιουσίας του υπερκαλύπτει τα δάνεια, τα οποία έχει λάβει. Στη σύμβαση παραχώρησης προβλέπεται ότι ο επενδυτής έχει τη δυνατότητα να παραδώσει μετά από τριάντα έξι χρόνια τον ΟΛΠ στο ελληνικό δημόσιο με μια σχέση έξι. Έξι φορές πάνω, έχει δικαίωμα οι δανειακές του υποχρεώσεις να είναι έναντι της περιουσίας. Αυτό πρακτικά σημαίνει ότι τριάντα έξι χρόνια μετά οι δανειακές υποχρεώσεις του ΟΛΠ μπορεί να ξεπερνούν ακόμα και έξι φορές το ύψος της περιουσίας του. Με άλλα λόγια, η περιβόητη επένδυση θα γίνει με δανεικά, τα οποία στο τέλος δυστυχώς θα φορτωθούν στον ελληνικό λαό. Κανονικά θα έπρεπε να υπάρχει πρόβλεψη ώστε τον τελευταίο χρόνο της παραχώρησης, το 2052, η σχέση αυτή να επιστρέφει υποχρεωτικά στο 0,7.

Κύριε Υπουργέ, δυστυχώς αποτύχατε ακόμα και στα εύκολα. Αποτύχατε να δείξετε τη στοιχειώδη σοβαρότητα σε μια κρίσιμη αποκρατικοποίηση. Για πρώτη φορά ο Δήμος Πειραιά δεν θα συμμετέχει στο Διοικητικό Συμβούλιο του ΟΛΠ. Τίποτα πλέον δεν μπορεί να εξασφαλίσει ότι ο νέος επενδυτής θα εργάζεται από κοινού με το δήμο, ώστε τα οφέλη για τον Πειραιά από τη νέα εποχή που μπαίνει ο ΟΛΠ να έχουν άμεσο αντίκτυπο στην τοπική κοινωνία, στην τοπική οικονομία και στις τοπικές επιχειρήσεις.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αρβανιτίδη.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, για εμάς στη Νέα Δημοκρατία σήμερα είναι μια καλή μέρα και νομίζω θα μπορούσε να είναι μια καλή μέρα και για τη χώρα. Γιατί; Διότι έρχεται ενώπιον της Εθνικής Αντιπροσωπείας η κύρωση μιας σύμβασης, η οποία αποτελεί συνέχιση της στρατηγικής επιλογής, την οποία έκανε ο Κώστας Καραμανλής το 2008, μιας στρατηγικής επιλογής την οποία συνέχισε η κυβέρνηση Σαμαρά και οι τότε Υπουργοί, ο κ. Μουσουρούλης, ο κ. Βαρβιτσιώτης, ο οποίος την οδήγησε και σε κατάληξη και που έφερε αρκετές φορές στην Αθήνα τους ηγέτες της ασιατικής υπερδύναμης, της μεγάλης χώρας της Κίνας.

Το πόσο σημαντική, κυρίες και κύριοι συνάδελφοι, είναι για την Κίνα αυτή η επένδυση νομίζω το γνωρίζετε. Μου επιτρέπετε να σας πω ότι είχα την ευκαιρία στο πλαίσιο της προηγούμενης κυβέρνησης, και με τον Πρωθυπουργό της Κίνας, τον Πρωθυπουργό Λι, αλλά και ένα ολόκληρο πρωί στη Ρόδο, σε ιδιωτική επίσκεψη συνοδεύοντας τον Πρόεδρο Σι, να κατανοήσω πως είναι απολύτως απαραίτητο για τη σχέση μας με την Κίνα να ολοκληρωθεί αυτή η σύμβαση.

 Εμείς, λοιπόν, στη Νέα Δημοκρατία θα θέλαμε σήμερα να χαιρόμαστε και λυπούμαστε, κύριε Υπουργέ, γιατί μας στερήσατε ένα κομμάτι αυτής της χαράς.

Πρώτον, μας τη στερήσατε με τη δική σας και του κυρίου εισηγητή της Πλειοψηφίας ενοχική εισήγηση γι’ αυτή τη σύμβαση. Ευτυχώς, η δική μας εισηγήτρια, η κ. Κεφαλογιάννη, αναπτύσσοντας το ζήτημα αυτό, έβαλε τα πράγματα στη θέση τους. Φερθήκατε ενοχικά απέναντι σ’ αυτό το οποίο προτείνετε προς κύρωση στην Εθνική Αντιπροσωπεία, ενοχικά γιατί επί της αρχής ήσασταν εναντίον των αποκρατικοποιήσεων, αλλά και επί της συγκεκριμένης σύμβασης δεν έχετε φέρει τίποτα καλύτερο απ’ ό,τι είχε καταφέρει η κυβέρνηση Νέας Δημοκρατίας – ΠΑΣΟΚ τότε με τον αρμόδιο Υπουργό της, τον κ. Βαρβιτσιώτη. Σας τα είπε προηγουμένως κατά την τοποθέτησή του.

Αντίθετα, όμως, δεν χάσατε την ευκαιρία –και αυτό με λυπεί, κύριε Υπουργέ- να γελοιοποιήσετε και το χώρα και το Εθνικό Κοινοβούλιο και την Κυβέρνηση και να αναγκαστεί κυρίαρχο Κοινοβούλιο να σταματήσει την πρόοδο των εργασιών του και να περιμένει την ολοκλήρωση της διαπραγμάτευσης νομοτεχνικών μεταβολών, συναλλασσόμενο με εταιρεία, έστω και αν αυτή η εταιρεία είναι εταιρεία η οποία ανήκει σ’ έναν πολύ μεγάλο κρατικό φορέα. Αυτό, κυρίες και κύριοι συνάδελφοι, δεν τιμά την Κυβέρνηση, δεν τιμά και τη χώρα, δεν τιμά και το Κοινοβούλιο.

Πρέπει να σας πω ότι δύο τινά συμβαίνουν, κύριε Υπουργέ. Ή είχατε δίκιο σ’ αυτά τα οποία μας είπατε εδώ και τότε δεν έπρεπε να υποχωρήσετε, ή είχατε άδικο και προσπαθήσατε με πονηριές να πετύχετε κάποια πολιτικάντικα ωφελήματα κατά τη δική σας κρίση, την κρίση της Κυβέρνησης ΣΥΡΙΖΑ-ΑΝΕΛ, τα οποία θα μπορούσατε να εμφανίσετε ως κέρδη στο δικό σας ιδιόρρυθμο ακροατήριο ή σ’ ένα μέρος του. Και στις δύο περιπτώσεις, όμως, πετύχατε να επιφέρετε ζημιά στη χώρα, στο κύρος της, να «διαφημίσετε» -και το λέω αυτό με αρνητικά εισαγωγικά- αυτό το οποίο συνέβη στα διεθνή ειδησεογραφικά πρακτορεία, να μας καταστήσετε για άλλη μια φορά όχι απλώς αντικείμενο αρνητικής κριτικής, αλλά αντικείμενο χλεύης, κάτι το οποίο καθόλου δεν χρειάζεται η Ελλάδα σήμερα.

Θέλω να σας πω με ειλικρίνεια κάτι. Δεν είστε νομικός, κύριε Υπουργέ, και δεν το απευθύνω σε σας προσωπικά, αλλά με ενοχλεί πάρα πολύ, κυρίες και κύριοι συνάδελφοι, όταν βλέπω στα νομοθετήματα να υφέρπουν κουτοπονηριές και πολιτικαντισμοί του αισχίστου είδους. Θα σας πω γιατί το λέω αυτό.

Θα σας αναφέρω ένα παράδειγμα. Έρχεται εδώ το άρθρο 10α του νομοθετήματος, το οποίο αποτελεί την κατοχύρωση των εργαζομένων και λέει επί λέξει: «Ο γενικός κανονισμός προσωπικού της εταιρείας διατηρείται σε ισχύ μέχρι την κατάργησή του από το Διοικητικό Συμβούλιο του ΟΛΠ και επίσης και ο κανονισμός εσωτερικής οργάνωσης πάλι μέχρι την κατάργησή του και την αντικατάστασή του». Αυτό προφανώς δεν αρέσει στους εργαζόμενους. Έρχεται, λοιπόν, εδώ ο αρμόδιος Υπουργός και καταθέτει μια νομοτεχνική μεταβολή και μάλιστα υπό μορφή ερμηνευτικής δήλωσης.

Πρέπει να σας πω –και νομίζω ότι το ξέρετε όλοι εδώ, παλιοί και καινούργιοι- ότι είναι πρωτοφανές να κατατίθεται, να αναγιγνώσκεται και να προτείνεται ερμηνευτική δήλωση προ της ψήφισης του άρθρου του νόμου, του ιδίου νόμου, για τον απλό λόγο ότι κάλλιστα η διευκρίνιση αυτή, εάν κρίνεται απαραίτητη, μπορεί να οδηγήσει σε αλλαγή του κειμένου του νόμου κι έτσι να μην χρειάζεται ερμηνευτική δήλωση. Λέω το προφανές, αυτό το οποίο ο φοιτητής στο πρώτο έτος της Νομικής θα το αντιλαμβανόταν και είμαι βέβαιος ότι το αντιλαμβάνονται όλοι σ’ αυτήν την Αίθουσα.

Τι κάνει εδώ, λοιπόν, ο Υπουργός; Φέρνει μια ερμηνευτική δήλωση που λέει: «Η κείμενη νομοθεσία απαγορεύει με απόλυτο τρόπο στον παραχωρησιούχο να καταργήσει τον υφιστάμενο γενικό κανονισμό προσωπικού και ταυτόχρονα να λειτουργήσει τον Οργανισμό Λιμένος Πειραιώς Α.Ε., έστω και μια μέρα χωρίς γενικό κανονισμό προσωπικού». Αυτό είναι η «ασπιρίνη» στους εργαζόμενους.

Προσέξτε, όμως, τη δεύτερη και χειρότερη απόπειρα κουτοπονηριάς. Από τις νομοτεχνικές μεταβολές που έχουν έλθει, σας διαβάζω τη νομοτεχνική μεταβολή που αφορά το άρθρο 12.2, αλλά περιέργως, πάρα πολύ ωραία εφαρμόζεται κατευθείαν και στο 10α και λέει επί λέξει. Αναφέρεται στον παραχωρησιούχο: «Μπορεί ανά πάσα στιγμή να υιοθετεί, να τροποποιεί και να εφαρμόζει δεσμευτικούς εταιρικούς κανόνες και κανονισμούς». Ανά πάσα στιγμή, ό,τι ώρα θέλει.

Πείτε μου, τι δείχνουν αυτά τα τρία κείμενα; Δείχνουν κυβερνητική σοβαρότητα; Δείχνουν ευθύτητα απέναντι στους εργαζόμενους; Δείχνουν ευθύτητα απέναντι στον αντισυμβαλλόμενο; Δείχνουν νομική τρικυμία εν κρανίω των νομοτεχνικών, οι οποίοι τα έχουν γράψει και τα εισηγούνται στην Ελληνική Αντιπροσωπεία; Τι δείχνουν αυτά τα κείμενα;

Κυρίες και κύριοι συνάδελφοι, αυτά δεν είναι σοβαρά πράγματα. Δεν είναι καθόλου σοβαρά πράγματα. Μετατρέπετε μια μέρα που θα μπορούσε να ήταν χαράς και συνεννόησης γύρω από μια επιτυχία της ελληνικής δημοκρατίας, στην οποία πολλοί συνεισέφεραν με όποιον τρόπο ο καθένας, σε μια μέρα απίστευτης μικροκομματικής πονηριάς.

Κυρίες και κύριοι συνάδελφοι, όποιος πιστεύει ότι το Brexit είναι ένα μικρό γεγονός ή όποιος επιχαίρει γι’ αυτό το γεγονός χαιρέκακα, λέγοντας ότι αποδεικνύει τα προβλήματα της Ευρωπαϊκής Ένωσης, κάνει ένα πολύ μεγάλο λάθος. Και η Ένωση και η οικονομία της και ίσως η παγκόσμια οικονομία, ανοίγουν μια πόρτα και μπαίνουν σε ένα πλαίσιο μιας πιθανότητας χειρότερης κρίσης. Επίσης, αναδύεται μπροστά μας η πιθανότητα ενός σκληρότερου πυρήνα της Ένωσης, ενός πυρήνα των προθύμων, όπου οι υπόλοιποι θα είναι στην περιφέρεια στην καλύτερη περίπτωση ή buffer zones στη χειρότερη περίπτωση. Αυτός είναι κίνδυνος που απειλεί την πατρίδα μας.

Απέναντι σε αυτόν τον κίνδυνο, η ελληνική κοινωνία πρέπει να εκδηλώσει αυτοπεποίθηση, να προβάλει αυτά τα οποία έχει να προσφέρει στο ευρωπαϊκό γίγνεσθαι, τις Ένοπλες Δυνάμεις της, την ναυτιλία της, το πολιτιστικό της υπόβαθρο, το μεγάλο ανθρώπινο κεφάλαιο και τη μόρφωσή του και να διεκδικήσει ισότιμα τη συμμετοχή της σε ένα σύγχρονο ευρωπαϊκό γίγνεσθαι, το οποίο περιλαμβάνει έναν σύγχρονο τρόπο αντίληψης της οικονομίας, των πεπραγμένων, των διεθνών σχέσεων.

Για να συμβούν, όμως, όλα αυτά, για να υπάρξει αυτοπεποίθηση, αυτό το οποίο χρειάζεται είναι και μια αίσθηση πειθαρχίας και σοβαρότητας απέναντι στους διακηρυγμένους στόχους της πατρίδας μας. Η στρατηγική σχέση με την Κίνα είναι ένας από αυτούς τους στόχους, τους οποίους συμμεριζόμαστε όλοι ή σχεδόν όλοι σε αυτήν την Αίθουσα. Και όχι να προσπαθούμε με διάφορες πονηριές και με μπρος και με πίσω και «άλλα λέγαμε», να περισώσουμε ένα μικρό κομμάτι του ασήμαντου πολιτικού κεφαλαίου του λαϊκισμού που είχαμε δημιουργήσει στους προηγούμενους καιρούς, όταν λέγαμε ότι αυτά τα πράγματα δεν θα τα κάναμε εμείς ποτέ. Και αναφέρομαι βεβαίως, σε εσάς της κυβερνητικής Πλειοψηφίας.

Για εμάς στην κεντροδεξιά, η σημερινή μέρα, εκτός από εθνικής χαράς, είναι και μια μέρα ιδεολογικής χαράς. Γιατί γίνεται προφανές στον κάθε Έλληνα και στην κάθε Ελληνίδα ότι δεν υπάρχουν δεκαπέντε δρόμοι εξόδου από την κρίση, αλλά ουσιαστικά ένας. Και αυτόν τον έναν ακολουθείτε και εσείς, πειθαναγκαζόμενοι μεν, αλλά τον ακολουθείτε. Και όσο τον ακολουθείτε με οιμωγές, διακηρύσσετε με τον πιο απόλυτο τρόπο στον καθένα, έστω και αν χρειαστεί λίγος καιρός για να το καταλάβει η κοινωνία στο σύνολό της, ότι ο μόνος τρόπος μπροστά είναι ο τρόπος της φιλελεύθερης οικονομίας.

Υπό αυτήν την έννοια, λοιπόν, σας λέω ότι επί της αρχής η Νέα Δημοκρατία θα ψηφίσει το νομοθέτημα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δένδια.

Πριν δώσω τον λόγο στον επόμενο ομιλητή, ζήτησε ο Υπουργός, ο κ. Δρίτσας, να κάνει μια παρέμβαση για ένα λεπτό.

Έχετε τον λόγο, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Είναι μια μικρή νομοθετική βελτίωση.

Στην άρθρο 5, παράγραφος 2 διαγράφεται η φράση «μεταξύ άλλων» και στο άρθρο 19, παράγραφος 2 προστίθεται η λέξη «οριστικά».

(Στο σημείο αυτό ο Υπουργός Ναυτιλίας και Νησιωτικής Πολιτικής, κ. Θεόδωρος Δρίτσας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ )

(ΝΑ ΜΠΕΙ Η ΣΕΛΙΔΑ 275)

(ΑΛΛΑΓΗ ΣΕΛΙΔΑΣ )

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Να δοθεί στα Πρακτικά, να μοιραστεί και στους Βουλευτές, στις Κοινοβουλευτικές Ομάδες.

Τον λόγο έχει ο κ. Παναγιώταρος από τη Χρυσή Αυγή.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Κύριε Δένδια, δεν είναι μια καλή μέρα σήμερα, όπως λέτε, ούτε χαρούμενη ούτε τίποτα, όταν ξεπουλάτε την περιουσία του ελληνικού λαού έναντι πινακίου φακής. Όπως είπε και ο Αρχηγός της Χρυσής Αυγής προηγουμένως και έδωσε παραδείγματα, κάποιες άλλες χώρες πούλησαν σε πολύ καλύτερες τιμές και οι περισσότερες δεν πούλησαν καθόλου. Έχουν κρατήσει τα λιμάνια τους κάτω από κρατικό έλεγχο, για να μπορούν να ελέγχουν την αθρόα εισαγωγή και εξαγωγή προϊόντων.

Επίσης, με τις πρακτικές της Νέας Δημοκρατίας, του ΠΑΣΟΚ, των μνημονιακών κομμάτων, οπότε και του ΣΥΡΙΖΑ και των Ανεξαρτήτων Ελλήνων με το τρίτο μνημόνιο, η Ελλάδα δεν είναι, όπως είπε ο κ. Δένδιας, σε μια Ευρωπαϊκή Ένωση ούτε στον σκληρό πυρήνα ούτε στην buffer zone όπου υπάρχει κίνδυνος. Μάλλον είμαστε στην «garbage zone». Είμαστε τα σκουπίδια της Ευρώπης. Γιατί εκεί μας έχετε στείλει, με όλα αυτά τα μνημόνια, όλα αυτά τα χρόνια.

Όσο για τις σημερινές παλινωδίες του Υπουργού κ. Δρίτσα, είδαμε ότι από χθες το απόγευμα είχε ξεκινήσει αυτό το κρυφτούλι, αυτό το θέατρο. Περιμέναμε να έρθει η «COSCO». Δεν ήρθε η «COSCO». Ήταν να έρθει μια επιστολή της «COSCO». Τελικά, δεν ήρθε ούτε αυτή κατά τη διάρκεια ακρόασης των φορέων και διανεμήθηκε στο τέλος, αφού τελείωσαν όλες οι επιτροπές. Νομίζατε ότι έτσι, «κάνοντας τον Κινέζο», θα μπορούσατε να περάσετε το διαφορετικό κείμενο από τη συμφωνία της 8ης Απριλίου που είχατε υπογράψει με την κρατική, παρακαλώ, «COSCO».

Θυμηθείτε τι γινόταν εντός αυτής της Αιθούσης τα προηγούμενα χρόνια, όταν ο ΣΥΡΙΖΑ και οι Ανεξάρτητοι Έλληνες ήταν στην Αξιωματική Αντιπολίτευση, στην Αντιπολίτευση όταν γίνονταν παρόμοιες συζητήσεις είτε στις επιτροπές είτε στην Ολομέλεια για παραχωρήσεις των λιμανιών και άλλα.

Πρωτοστατούσε ο κ. Δρίτσας και ο κ. Λαφαζάνης, που, αν μη τι άλλο, τιμούσε τα παντελόνια του και σηκώθηκε κι έφυγε. Ο κ. Δρίτσας κρατούσε το πανό σε πορείες μπροστά στο λιμάνι του Πειραιά. Μέχρι πρότινος διαμαρτυρόταν και έλεγε ότι ποτέ δεν θα πουληθεί το λιμάνι του Πειραιά. Εμείς θα είμαστε εδώ στην πρώτη γραμμή. Είναι στην πρώτη γραμμή. Είναι Υπουργός Ναυτιλίας και έχει βάλει φαρδιές-πλατιές τις υπογραφές του στο ξεπούλημα. Το ίδιο ισχύει φυσικά και για τον Πρωθυπουργό κ. Τσίπρα. Αν ανατρέξει κανείς στις δηλώσεις του μέχρι και τις πολύ πρόσφατες θα δει όχι μόνο την κυβίστηση, αλλά και τη φαιδρότητα πλέον αυτού του πολιτικού συστήματος.

Καταθέτω στα Πρακτικά μερικές από τις εκατοντάδες κυβιστήσεις του Πρωθυπουργού, του κ. Δρίτσα και των άλλων στελεχών του ΣΥΡΙΖΑ.

(Στο σημείο αυτό ο Βουλευτής Ηλίας Παναγιώταρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χαρίζετε επί της ουσίας –γιατί περί αυτού πρόκειται- όχι το μεγαλύτερο λιμάνι της χώρας, αλλά αυτή τη στιγμή το πλέον αναπτυσσόμενο σε ολόκληρη την Ευρώπη, Βόρεια Αφρική, Μέση Ανατολή, με ό,τι αυτό συνεπάγεται. Το ξέρετε πολύ καλά, γιατί τα έσοδα του ΟΛΠ από τις αρχές της δεκαετίας του 2000 ήταν συνεχώς αυξανόμενα. Με το παγκόσμιο, οικονομικό και εμπορικό γίγνεσθαι η θέση που κατέχει αυτό το λιμάνι θα είχε σίγουρα μεγάλα κέρδη, τα οποία θα πήγαιναν σίγουρα στο ελληνικό Δημόσιο, στους Έλληνες πολίτες. Να μην μιλήσουμε για τα άλλα ζητήματα ασφάλειας και όλα αυτά.

Τότε είναι που εσείς, κύριοι της Κυβέρνησης, κατηγορούσατε τους άλλους, με τους οποίους σήμερα όλοι μαζί θα ψηφίσετε, ασχέτως των διαφόρων ψευτοδιαξιφισμών. Τους κατηγορούσατε ως ραγιάδες, ως γερμανοτσολιάδες –κινεζοτσολιάδες, στην προκειμένη περίπτωση- ως προδότες, «στα τέσσερα». Τελικά όλοι μαζί «στα τέσσερα» θα κάνετε διάφορες ασκήσεις ακριβείας.

Για να καταλάβει ο ελληνικός λαός ποιοι θα ψηφίσουν σήμερα για το ξεπούλημα του ΟΛΠ, του πρώτου λιμανιού της πατρίδας, θα πω ότι ένας εξ αυτών είναι και ένας Βουλευτής, ο οποίος προχθές μιλούσε για ένα νομοσχέδιο και επειδή είχε μπερδέψει τα χαρτιά του και δεν είχε όλο το κείμενο μπροστά του, διέκοψε την ομιλία του. Φανταστείτε την ικανότητα αυτού του ανθρώπου, που δεν μπορούσε να συνεχίσει την ομιλία του, επειδή του έλειπαν ορισμένες σελίδες. Μιλάμε για τη γελοιότητα σε όλο της το μεγαλείο.

 Ακούσαμε έναν άλλο Βουλευτή του ΣΥΡΙΖΑ χθες, στην Επιτροπή, ο οποίος προσπαθούσε να πείσει και είπε ότι τεκμηριωμένα και με νούμερα αποδεικνύεται η επωφελέστατη αυτή συμφωνία. Για τα νούμερα θα λέγαμε κάτι, καθώς και για το αν είναι τεκμηριωμένα κάποια άλλα νούμερα, τότε που με έναν νόμο σε ένα άρθρο θα τα αλλάζατε όλα.

Τα ίδια τα λεγόμενα σας αναιρούν, κύριοι του ΣΥΡΙΖΑ, που προσπαθείτε τώρα να πείσετε τους εαυτούς σας και τους υπόλοιπους Έλληνες ότι έχετε δίκιο. Ο κ. Μπαλάφας μόλις σήμερα είπε, αν δεν κάνω λάθος, ότι «αν δεν ήμασταν Κυβέρνηση θα ήμασταν στις συγκεντρώσεις και στις πορείες εναντίον αυτής της ιδιωτικοποίησης». Αλήθεια, αυτή η σκόπιμη καθυστέρηση του εγγράφου είχε κάποια δολιότητα; Σαφώς και είχε και φάνηκε.

Οι απλοί Έλληνες πολίτες έχουν μια απορία, ακόμα και ένας απλός άνθρωπος που δεν έχει τελειώσει πανεπιστήμια: Αφού το λιμάνι του Πειραιά, όπως λέγατε, είναι από τα καλύτερα «ασημικά» της πατρίδας μας γιατί βρέθηκε μόνο ένας να κάνει προσφορά; Οι άλλοι τι έγιναν; Πού πήγαν;

Εσείς, οι θιασώτες της ελεύθερης οικονομίας και της ελεύθερης αγοράς, τι λέτε; Πού είναι ο ανταγωνισμός; Πού είναι οι πολλές προσφορές για το καλύτερο λιμάνι της Ευρώπης; Τίποτα, πουθενά! Δεν σας προβλημάτισε αυτό; Δεν σας προβληματίζει ότι έχουν γίνει τα πάντα κάτω από το τραπέζι;

Το τίμημα το ελάχιστο, των 300 εκατομμυρίων ευρώ απ’ ό,τι φαίνεται δεν θα πάει ούτε σε όσους δημόσιους υπαλλήλους θέλουν να φύγουν, που είπαν κάποιοι, διότι θα το πάρουν οι δανειστές μας μέσω της χοάνης αυτού του ταμείου, οπότε θα βάλουμε και λεφτά από την τσέπη μας, για να πληρώσουμε τις όποιες μετατάξεις ή οτιδήποτε άλλο.

Ως προς την υποβάθμιση του Προβλήτα 1, για τόσο καιρό όλοι ήξεραν εδώ και τρία τέσσερα χρόνια περίπου ότι επίκειται πώληση στην «COSCO», όχι σε κάποιον άλλο. Πού τα ήξεραν όλα αυτά; Και επί της ουσίας ο Προβλήτας 1 ήταν ανενεργός, δεν υπήρχε τίποτα, μόνο κάτι εμπορευματοκιβώτια που τα έβαζε η «COSCO». Αυτό δεν σας πονήρεψε ποτέ για να καταλάβετε ότι υπήρχαν μεγάλες σκοπιμότητες;

Ακούσαμε συζητήσεις στην επιτροπή, αλλά και λίγο πριν στην Ολομέλεια, σχετικά με τους αρχαιολογικούς χώρους. Δίνετε και αρχαιολογικούς χώρους δώρο. Μήπως, έτσι, από κεκτημένη ταχύτητα έχετε δώσει και τον Ναύσταθμο της Σαλαμίνας και δεν το ξέρετε και θα τρέχουμε μετά και δεν θα φτάνουμε; Έχετε παραχωρήσει τα πάντα μέχρι και το Πορθμείο από το Πέραμα που θα πηγαίνει απέναντι στα Παλούκια.

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, μισό λεπτό.

Αλήθεια, γιατί διαπληκτίζεστε συνεχώς; Αφού θα το ψηφίσετε σχεδόν όλοι εδώ πέρα. Για ποια ανάπτυξη ομιλείτε; Αυτό είναι ανάπτυξη; Όχι βέβαια. Αυτό είναι ανάπτυξη μιας τριτοκοσμικής, χώρας επ’ ωφελεία συγκεκριμένων –εντός εισαγωγικών- «επενδυτών». Κάπου ακούσαμε να λέει ο Υπουργός με ποιους είστε. Εσείς σίγουρα είστε με τους δανειστές, με την πάρτη σας, αλλά όχι με τον ελληνικό λαό.

Εμείς, απ’ ότι φαίνεται –και το αποδεικνύουμε συνεχώς- ό,τι κι αν γίνει είμαστε με τον ελληνικό λαό και με την πραγματική ανάπτυξη αυτού του τόπου.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Κοινοβουλευτική Εκπρόσωπος του ΣΥΡΙΖΑ κ. Βάκη.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, επειδή η σπέκουλα και η τερατολογία από χθες καλά κρατεί κι επειδή πολύς λόγος έγινε από χθες για την περιβόητη επιστολή που εστάλη από την «COSCO» και τις περιβόητες νομοτεχνικές βελτιώσεις, οι οποίες ειρήσθω εν παρόδω δεν έχουν νομική βάση, υπό την έννοια ότι εμπεριέχονται όλες στο παράρτημα 1.1.Α΄ της Σύμβασης, ας επαναλάβουμε ορισμένα πράγματα για να εμπεδωθούν.

Το καθήκον όλων μας μέσα σε αυτήν την Αίθουσα ως εκπροσώπων του ελληνικού λαού είναι να παλεύουμε με όλες μας τις δυνάμεις για το δημόσιο συμφέρον, μόνο που ορισμένοι μέσα σε αυτήν την Αίθουσα ενήργησαν ως δικηγόροι της «COSCO». Και μόνο που δεν αναφωνήσατε «ευχαριστώ, εταιρεία»! Ξέρετε όμως; Αυτό θα καταγραφεί στην ιστορία της Βουλής.

Μας εγκαλείτε ότι δεν είμαστε δημοκράτες και πατριώτες. Μαθήματα δημοκρατίας και πατριωτισμού από σας; Από τους «yes men» των αποικιοκρατικών συμβάσεων; Από τους διαπρύσιους κήρυκες των μνημονίων ως ευλογίας; Από τους αρχιερείς των απολύσεων; Μας εγκαλέσατε για αμοραλισμό. Εσείς, για αμοραλισμό, όπου η ανάπτυξη αυτής της χώρας επί σαράντα συναπτά έτη ισοδυναμούσε με τη διαπλοκή, με τα θαλασσοδάνεια, με τη «SIEMENS» και με όλο το μαύρο χρήμα που διέφευγε αίφνης και πήγαινε σε φορολογικούς παραδείσους, στις offshore; Μαθήματα πατριωτισμού από σας, που για σαράντα χρόνια ρημάξατε τον πρωτογενή και τον δευτερογενή τομέα αυτής της χώρας και κάνατε όλες τις δημόσιες επιχειρήσεις προβληματικές;

Ας πάμε, όμως, λίγο στην ιστορία του λιμανιού και στην προηγούμενη σύμβαση, να κάνουμε και μια σύγκριση μεταξύ της προηγούμενης και της τωρινής, γιατί τουλάχιστον τη συλλογική μας μνήμη δεν την έχουμε απωλέσει, ευτυχώς, ακόμη.

Θα έχει ενδιαφέρον, λοιπόν, να τονίσουμε ότι το λιμάνι του Πειραιά έχει αποτελέσει αντικείμενο συνεχών ιδιωτικοποιήσεων τα τελευταία, σχεδόν, είκοσι χρόνια. Κινείται, επομένως, στα όρια του αστείου και της πολιτικής εξαπάτησης να ισχυρίζεται κανείς ότι ο ΣΥΡΙΖΑ ιδιωτικοποιεί το λιμάνι.

Εδώ και δεκαπέντε χρόνια περίπου, ο Οργανισμός Λιμένος Πειραιώς είναι μια ανώνυμη εταιρεία εισηγμένη στο Χρηματιστήριο, με πολυμετοχική σύνθεση, ενώ ένα πολύ μεγάλο μέρος της υποδομής του έχει παραχωρηθεί στην «COSCO» ήδη από το 2008. Αυτά ως προς την αποκατάσταση της αλήθειας, σε σχέση με το πού βρισκόμαστε σήμερα.

Σε ό,τι αφορά το αντικείμενο της σημερινής μας συζήτησης, δηλαδή την παραχώρηση του ΟΛΠ, θα πρέπει και στο θέμα αυτό να υπογραμμιστεί ότι αυτή η σύμβαση παραχώρησης δεν προήλθε από κάποια παρθενογένεση.

Η ΟΛΠ είχε μεταβιβαστεί στο ΤΑΙΠΕΔ στο σύνολό της και το ΤΑΙΠΕΔ είχε ετοιμάσει ένα συγκεκριμένο σχέδιο παραχώρησης, με τις ευλογίες της προηγούμενης κυβέρνησης. Ορισμένοι δε όροι αυτής της αρχικής σύμβασης διαφοροποιούνταν σημαντικά από τη συνήθη ευρωπαϊκή πρακτική, σε σχέση με την εκμετάλλευση και τη διαχείριση των λιμένων. Εφαρμόστηκαν με μεγάλη επιτυχία ξέρετε πού; Στη Βρετανία της περιόδου της Μάργκαρετ Θάτσερ.

Τι έκανε, λοιπόν, ο ΣΥΡΙΖΑ και η Κυβέρνηση, για να βελτιωθούν οι όροι της παραχώρησης, για να αυξηθεί η κοινωνική ανταποδοτικότητα της συγκεκριμένης επένδυσης και βεβαίως, για να διασφαλιστούν οι εργαζόμενοι και το ευρύτερο δημόσιο συμφέρον;

Μετά από μία διαδικασία επίπονης διαπραγμάτευσης, το αρμόδιο Υπουργείο και η Κυβέρνηση στο σύνολό της, κατάφεραν να βελτιώσουν σημαντικούς όρους της παραχώρησης και αν αποσπάσουν ουσιαστικά οφέλη για την τοπική κοινωνία.

Ενδεικτικά, μπορεί κανείς να αναφέρει την καλύτερη δυνατή εξασφάλιση των εργαζομένων, με την όσο το δυνατόν ισχυρότερη προστασία των συλλογικών τους δικαιωμάτων, αλλά και με τις εναλλακτικές επιλογές, που προσφέρει η διαδικασία που προβλέπεται από το σχέδιο νόμου, των μετατάξεων.

Δεύτερο μεγάλο ζήτημα. Η αύξηση των αντιτίμων που θα λάβει το δημόσιο από τη σύμβαση παραχώρησης μέσα στα επόμενα χρόνια, αλλά και η αύξηση του ύψους των υποχρεωτικών επενδύσεων στις οποίες δεσμεύεται η εταιρεία. Στην ίδια κατεύθυνση με τα αποτελέσματα της επαναδιαπραγμάτευσης, αυξάνεται και το τίμημα που θα λάβει το Δημόσιο για την παραχώρηση, αλλά και το ποσοστό που θα λαμβάνει ετησίως το κράτος από τα έσοδα του ΟΛΠ.

Με το προηγούμενο πλαίσιο, οι ετήσιες υποχρεώσεις της εταιρείας προς το κράτος επί των κερδών της θα ήταν σχεδόν οι μισές από αυτές που επιτύχαμε, 2% τότε και 3,5% τώρα. Υπάρχει μια διαφορά.

Τρίτη μείζονα επιτυχία είναι η εξαίρεση του παράκτιου μετώπου των λιπασμάτων της Δραπετσώνας και η απόδοσή τους στην τοπική κοινωνία. Με το νομοσχέδιο η έκταση αυτή αποδίδεται οριστικά στον Δήμο Κερατσινίου και Δραπετσώνας και ένας μεγάλος αγώνας χρόνων ολοκληρώνεται με επιτυχία.

Ταυτόχρονα, δεκάδες κτήρια δημοσίου συμφέροντος, κοινωνικού και πολιτιστικού ενδιαφέροντος, αρχαιολογικοί χώροι, που ανήκουν στον ΟΛΠ, εξαιρούνται από τη σύμβαση παραχώρησης, διασφαλίζοντας έτσι τη δημόσια λειτουργία και το κοινωνικό συμφέρον στο σύνολό του.

Κυρίες και κύριοι συνάδελφοι, το βασικό ερώτημα στο οποίο καλούμαστε σήμερα να απαντήσουμε είναι ένα. Με αυτή τη σύμβαση παραχώρησης και με την επερχόμενη, σημαντική ομολογουμένως, επένδυση που θα πραγματοποιηθεί στο λιμάνι του Πειραιά, θα ευνοηθεί η πραγματική οικονομία, θα ευνοηθεί η τοπική κοινωνία; Και θα πρέπει να σημειώσουμε εδώ ότι η ευρύτερη περιοχή του Πειραιά τα τελευταία χρόνια χειμάζεται από μία καλπάζουσα ανεργία και από ένα γενικότερο κλίμα αποεπένδυσης.

Μπορούν, λοιπόν, οι εξελίξεις με την ολοκλήρωση της παραχώρησης να αντιστρέψουν αυτή τη ζοφερή πραγματικότητα; Η δική μας εκτίμηση είναι ότι μπορούν. Μπορούν να συμβάλλουν ουσιαστικά στην ισχυροποίηση και της τοπικής οικονομίας. Ο πολύ μεγάλος κύκλος εργασιών που θα διασφαλίσει είναι δυνατόν να διαχυθεί στην τοπική οικονομία και να συμβάλει στην αναβάθμιση ολόκληρης της περιοχής του Πειραιά.

Η κοινωνική ανταποδοτικότητα αυτής της επένδυσης ήταν και παραμένει ένα από τα βασικά διακυβεύματα της σκληρής διαπραγμάτευσης της Κυβέρνησης. Χρειάζεται διαρκής προσπάθεια, βεβαίως, για τη διασφάλιση μιας τέτοιας κατεύθυνσης και στο ζήτημα αυτό θα πρέπει όλοι μας να συνεχίσουμε να στοχεύουμε, χωρίς επανάπαυση και καθησυχασμούς.

Πολλοί σπεύδουν να μας κατηγορήσουν σήμερα, υποκριτικά, για αλλαγή θέσης, για όψιμο ενδιαφέρον για τις μεγάλες επενδύσεις, για μεταβολή της στάσης μας σε σχέση με τις ιδιωτικοποιήσεις.

Θα ήθελα να πω το εξής. Κατ’ αρχήν, οι πρώην κυβερνώντες και ευρισκόμενοι σήμερα στη θέση της Αντιπολίτευσης δεν δικαιούνται να θέτουν σήμερα ένα τέτοιο ζήτημα. Η ιδιωτικοποίηση του λιμανιού του Πειραιά και ιδιαίτερα οι αρχικοί όροι της διαδικασίας, όπως την κληρονομήσαμε, εγείρουν σημαντικά ερωτηματικά σχετικά με το εάν υπήρξε διαπραγμάτευση ή εάν όλα αυτά σχεδιάστηκαν σε μία λογική «yes men».

Το δεύτερο ερώτημα, στο οποίο θα πρέπει να μας απαντήσουν αυτοί που μας εγκαλούν, είναι εάν οι ίδιοι επί σαράντα χρόνια έδρασαν με τέτοιο τρόπο, ο οποίος θα μπορούσε να οδηγήσει στην δημιουργία ισχυρών δημοσίων επιχειρήσεων. Η απάντηση είναι προφανώς «όχι».

Σήμερα, λοιπόν, καλούμαστε να συγκεράσουμε τις ιδεολογικές μας στοχεύσεις με την πραγματικότητα της οικονομίας, αλλά και με τις δεσμεύσεις που έλαβε το ελληνικό κράτος σε προηγούμενες φάσεις και οι οποίες δεν είναι δυνατόν να ανατραπούν. Εντούτοις, αυτό που σήμερα είναι το πιο σημαντικό είναι η διασφάλιση μιας πορείας ανάπτυξης της ελληνικής οικονομίας, στην οποία και οι μεγάλες επενδύσεις θα μπορούν να συμβάλλουν.

Σε αυτή, λοιπόν, την κατεύθυνση θα συνεχίσουμε να μαχόμαστε για την διασφάλιση της κοινωνικής ανταποδοτικότητας των επενδύσεων, έστω και εάν καλούμαστε να δράσουμε σε ένα δυσμενές παγκόσμιο και ευρωπαϊκό περιβάλλον καπιταλιστικής απορρύθμισης.

Κλείνοντας, θα ήθελα να τονίσω ότι η ολοκλήρωση της σύμβασης παραχώρησης σηματοδοτεί την εκκίνηση μιας νέας προσπάθειας στην οικονομία. Η συγκεκριμένη εξέλιξη αποτελεί ένα θετικό βήμα για την εθνική και την τοπική ανάπτυξη. Και το βασικό πολιτικό και κοινωνικό διακύβευμα για την Αριστερά είναι να καταφέρει να εξασφαλίσει ότι αυτή η οικονομική μεγέθυνση θα συμβάλει στην βελτίωση της πραγματικής οικονομίας του Πειραιά, αλλά και της χώρας στο σύνολό της.

Σε ό,τι αφορά δε τις πολιτικές πιρουέτες της αντιπολίτευσης και το θέατρο του παραλόγου, στο οποίο επιδίδεται από χθες, προφανώς και δεν είναι δυνατόν να πείσουν κανέναν πολίτη για την αξιοπιστία και την ειλικρίνειά τους. Οι «yes men» του χθες που παρουσιάζονται σήμερα σαν θεματοφύλακες του δημοσίου συμφέροντος, προφανώς και δεν έχουν καμία αξιοπιστία και δυστυχώς για εκείνους όσο και αν υποκριτικά φωνάζουν, δεν πρόκειται να τους ακούσει κανείς.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βάκη.

Τον λόγο έχει ο Πρόεδρος της Κοινοβουλευτικής Ομάδας της Νέας Δημοκρατίας και Πρόεδρος της Νέας Δημοκρατίας, κ. Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, δεν είχα την πρόθεση να παρέμβω στην σημερινή συζήτηση, αλλά πράγματι με την κύρωση της σύμβασης παραχώρησης του ΟΛΠ στην «COSCO», που συζητάμε χθες και σήμερα, ξεπεράσατε τον εαυτό σας, κυρίες και κύριοι της κυβερνητικής Πλειοψηφίας.

Νομίζαμε ότι τα είχαμε δει όλα μαζί σας: Υπουργούς που υπογράφουν με πόνο ψυχής και ψηφίζουν ιδιωτικοποιήσεις με δάκρυα στα μάτια, που πρώτα υπογράφουν και μετά καταγγέλλουν τον εαυτό τους –όπως έκανε ο κ. Σπίρτζης στην περίπτωση του Ελληνικού- που μιλούν για μεταρρυθμίσεις και την ίδια στιγμή κάνουν ό,τι περνά από το χέρι τους για να υπονομεύσουν τις αλλαγές που οι ίδιοι εισηγούνται, που κλείνουν τις Σκουριές με τυμπανοκρουσίες και στη συνέχεια τις ανοίγουν στα μουλωχτά, που εγκαινιάζουν σε πανηγυρικό κλίμα, με δόξα και τιμές, τον αγωγό φυσικού αερίου TAP, τον οποίο λοιδορούσαν, όταν η προηγούμενη κυβέρνηση οραματίστηκε, σχεδίασε και δρομολόγησε την κατασκευή του.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ**. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Και βέβαια, η τελευταία μεγάλη παράσταση αυτής της Κυβέρνησης είναι η επικύρωση της σύμβασης παραχώρησης του ΟΛΠ στην «COSCO», που έρχεται μάλιστα πάλι με τη διαδικασία του κατεπείγοντος, κύριε Πρόεδρε. Και μιας και σας βλέπω να κάθεστε στα βουλευτικά έδρανα, θα το εκτιμούσα εάν κάποια στιγμή απαντούσατε και στην επιστολή, που σας έχω στείλει εδώ και τρεις εβδομάδες για τα ζητήματα λειτουργίας του Κοινοβουλίου, γιατί ακόμα είναι αναπάντητη.

Όμως, ο επίσημος λόγος γι’ αυτή τη διαδικασία του κατεπείγοντος ήταν για να έχει ο Πρωθυπουργός κυρωμένη στις αποσκευές του τη σύμβαση αυτή εν όψει του ταξιδιού του στο Πεκίνο.

Ωστόσο, ο πραγματικός λόγος, όπως φάνηκε με το κείμενο το οποίο κατατέθηκε στη Βουλή, ήταν γιατί τελικά ο σκοπός σας ήταν μάλλον να υπαναχωρήσετε απ’ όλα όσα ήδη είχατε συμφωνήσει, μόνο και μόνο για να ικανοποιήσετε τη στενή εκλογική σας πελατεία.

Ίσως, όμως, δεν θα έπρεπε να αιφνιδιαστούμε. Εξάλλου, ο κ. Δρίτσας είχε υποσχεθεί και δημόσια, για να κάμψει τις αντιδράσεις κατά της ιδιωτικοποίησης, αλλαγές επί της συμφωνίας. Και έρχεται χθες και καταθέτει ένα κείμενο, το οποίο αλλάζει ουσιαστικά τη συμφωνία που η δική του κυβέρνηση είχε ήδη υπογράψει. Μία μέρα πριν το ταξίδι του Πρωθυπουργού στην Κίνα, κύριε Υπουργέ, η Κυβέρνησή σας ξεπερνά κάθε όριο υποκρισίας και αναξιοπιστίας.

Η συμφωνία με την «COSCO» είναι μια πολύ σημαντική συμφωνία για την ελληνική οικονομία και είχε δίκιο ο Κοινοβουλευτικός μας Εκπρόσωπος, όταν πριν από λίγο σας είπε ότι σήμερα κανονικά θα έπρεπε να είναι μια μέρα χαράς για το Κοινοβούλιο, αφού διακομματικά συμφωνούμε σε μια σημαντική σύμβαση παραχώρησης, η οποία θα δημιουργήσει πολλές θέσεις απασχόλησης και θα αναβαθμίσει ουσιαστικά τον ρόλο του λιμανιού του Πειραιά. Όμως, με τα παιδαριώδη τερτίπια σας, αντί να κυρώσετε τη συμφωνία, την ακυρώσατε ουσιαστικά πολιτικά.

Και αναρωτιέμαι άραγε τι θα σκέφτεται ένας δυνητικός επενδυτής, ο οποίος παρακολουθεί αυτήν τη συζήτηση και σκέφτεται μήπως κάποια στιγμή επενδύσει σε αυτήν τη χώρα.

Με τις πονηριές σας διασύρατε τη χώρα, κύριε Υπουργέ, και υπονομεύετε οποιαδήποτε επενδυτική δραστηριότητα στην πατρίδα μας. Με αυτόν τον απίθανο ερασιτεχνισμό που σας διακρίνει –και μάλλον είμαι επιεικής στην έκφρασή μου- διώχνετε επενδύσεις και διώχνετε δουλειές και στερείτε από τους άνεργους Έλληνες και τις άνεργες Ελληνίδες κάθε προοπτική και ελπίδα να βρουν κάποτε δουλειά.

Κυρίες και κύριοι συνάδελφοι, η ασφάλεια δικαίου βρίσκεται στον πυρήνα των προϋποθέσεων, για να καταστεί η χώρα και πάλι ελκυστικός επενδυτικός προορισμός. Η ασφάλεια δικαίου, όμως, προϋποθέτει πάνω απ’ όλα οι κυβερνήσεις, κύριε Υπουργέ, να τιμούν την υπογραφή τους. Δεν είναι δυνατόν, άλλα πράγματα να συμφωνείτε με την εταιρεία και άλλα να φέρνετε για κύρωση στη Βουλή. Ποτέ στην ιστορία του Κοινοβουλίου δεν έχει υπάρξει κυβέρνηση οποιουδήποτε κόμματος, που να αθετεί με αυτόν τον προκλητικό τρόπο την υπογραφή της σε μία πολύ σημαντική συμφωνία, μια συμφωνία που έχει ουσιαστικά διακρατικό χαρακτήρα.

Στην προηγούμενή μου ομιλία απ’ αυτό το Βήμα, για τον αναπτυξιακό νόμο, είχα παρομοιάσει την Κυβέρνησή σας με τον Ιανό και τις δύο του όψεις. Μια πλευρά του προσώπου αυτής της Κυβέρνησης ορκίζεται πίστη στις μνημονιακές μεταρρυθμίσεις και ψηφίζει, χωρίς καμία επιφύλαξη, ό,τι της υποδεικνύουν οι πιστωτές μας. Και η άλλη πλευρά του προσώπου της υπονομεύει συστηματικά όλες τις μεταρρυθμίσεις που συγκρούονται με το αριστερό γονιδιακό της αποτύπωμα. Ούτε εγώ φανταζόμουν πόσο γρήγορα θα δικαιωνόταν αυτή η εκτίμησή μου.

Ο κ. Τσίπρας και συνολικά η Κυβέρνησή σας, κύριοι Υπουργοί, είναι η επιτομή της υποκρισίας, της αναξιοπιστίας και της αναποτελεσματικότητας. Σε μία εποχή όπου η προσέλκυση επενδύσεων πρέπει να είναι η πρώτη προτεραιότητα της χώρας, εσείς κάνετε ό,τι περνάει από το χέρι σας για να διώξετε και τους λίγους επενδυτές που επιμένουν να επενδύσουν στην Ελλάδα.

Ταυτόχρονα, βέβαια, με αυτά τα οποία κάνετε, θέτετε και σε κίνδυνο τις σχέσεις της χώρας με την Κίνα, οι οποίες οικοδομήθηκαν με πολλή προσπάθεια απ’ όλες τις προηγούμενες κυβερνήσεις. Όλα αυτά τα κάνετε, για να κάνετε το χατίρι σε μία δράκα συνδικαλιστών. Αυτή η συμπεριφορά δεν εκθέτει μόνο εσάς, αλλά εκθέτει συνολικά ολόκληρη τη χώρα.

Μετά τη χθεσινή επιστολή-κόλαφο της «COSCO», ο κ. Τσίπρας είναι προσωπικά υπεύθυνος για τις πράξεις του Υπουργού του. Εάν ο κ. Δρίτσας είχε κινηθεί αυτοβούλως, όφειλε να τον έχει παραιτήσει. Όμως, η εικόνα που υπάρχει μέσα στη χώρα, μέσα στο Κοινοβούλιο, αλλά και πέρα από τη χώρα είναι ότι ο κ. Τσίπρας τελικά καλύπτει απολύτως τον κ. Δρίτσα.

Όμως, ο Πρωθυπουργός δεν μπορεί άλλο να κρύβεται πίσω από τους Υπουργούς του, να κρύβεται πίσω από τα στελέχη του. Δεν μπορεί να κρύβεται άλλο πίσω από τον κ. Φίλη, δεν μπορεί να κρύβεται άλλο πίσω από τον κ. Σπίρτζη, δεν μπορεί να κρύβεται άλλο πίσω από τον κ. Κυρίτση. Όλοι αυτοί τελικά είναι το πραγματικό πρόσωπο του κ. Τσίπρα.

Χθες ο κ. Δρίτσας παραδέχθηκε ότι έγιναν πράγματι αλλαγές επί του κυρωτικού νόμου, οι οποίες, όπως είπε, θα αποκατασταθούν, όπως και έγινε τελικά, με νομοτεχνικές βελτιώσεις. Και προσπάθησε να μας πείσει τάχα ότι αυτές οι αλλαγές είναι ήσσονος σημασίας και ότι έγιναν για το καλό της επιχείρησης, όταν ήταν και είναι απολύτως σαφές ότι αλλάζουν ουσιωδώς το περιεχόμενο της σύμβασης.

Αλήθεια, κύριε Δρίτσα, που σας βλέπω σκεπτικό στα φιλόξενα υπουργικά έδρανα, εξακολουθείτε και σήμερα να πιστεύετε αυτά που λέγατε το 2014; Διαβάζω επί λέξει: «Η επιλογή της Κυβέρνησης να φέρει προς συζήτηση στη Βουλή το θέμα της ιδιωτικοποίησης του ΟΛΠ είναι ενδεικτική της επιλογής της να προχωρήσει χωρίς την κοινωνία. Η ιδιωτικοποίηση του ΟΛΠ σημαίνει αποξένωση των κατοίκων από το Λιμάνι. Η ιδιωτικοποίηση» –προσέξτε!- «του ΟΛΠ σημαίνει απώλεια θέσεων απασχόλησης και χειροτέρευση των συνθηκών εργασίας, σε μια πόλη που μαστίζεται από τη φτώχεια και την ανεργία. Το Λιμάνι» –λέγατε, κύριε Δρίτσα- «ανήκει στους πολίτες. Το Λιμάνι είναι περιουσία του Ελληνικού λαού». Τα πιστεύετε ακόμη όλα αυτά; Και αν τα πιστεύετε, τι κάνετε ακριβώς στα υπουργικά έδρανα;

Δέχομαι και είναι απολύτως λογικό και έντιμο κάποιος να διαφωνεί με την ακολουθούμενη κυβερνητική πολιτική, να το δηλώνει ανοιχτά και στη συνέχεια, προφανώς, να κάνει αυτό, το οποίο οι κανόνες της πολιτικής ηθικής ορίζουν: Να παραιτείται, να πηγαίνει σπίτι του, υπερασπιζόμενος τα πολιτικά του πιστεύω και τις αρχές του. Όμως, αυτό, το οποίο δεν μπορώ να δεχθώ, είναι δήθεν ιδεολόγους, οι οποίοι από τη μια πουλάνε αριστεροσύνη και ήθος και από την άλλη, κάνουν τα πάντα για να κάτσουν μερικές στιγμές ακόμη στους υπουργικούς θώκους. Αυτό δεν μπορούμε να το δεχθούμε!

(Χειροκροτήματα από την πτέρυγα της Νέας Δημοκρατίας)

Κανείς σοβαρός επενδυτής δεν ανέχεται μια σύμβαση, η οποία υπεγράφη, θυμίζω, με παρόντα τον Πρωθυπουργό, να τροποποιείται μονομερώς από την ελληνική πλευρά. Και δεν έχετε το δικαίωμα να τορπιλίζετε με τον χειρότερο δυνατό τρόπο μια συμφωνία, που στο κάτω-κάτω της γραφής αναβαθμίζει τη θέση της χώρας, προωθεί τελικά τα γεωπολιτικά της συμφέροντα και κυρίως, συμβάλλει στην δημιουργία πολλών θέσεων εργασίας σε μια εποχή, όπου η εγχώρια επιχειρηματικότητα δοκιμάζεται από τις συνεχόμενες αποτυχίες σας.

Αναρωτιέμαι αν είναι δυνατόν –προσέξτε, τη χρονική συγκυρία!- την ημέρα, που ο Γερμανός Αντικαγκελάριος, ο κ. Γκάμπριελ επισκέπτεται τη χώρα, για να μιλήσει για επενδύσεις, την ίδια ακριβώς μέρα να διαλέγετε για να αλλάξετε τους όρους μιας σύμβασης, η οποία έρχεται στη Βουλή με τη διαδικασία –προσέξτε!- της τυπικής κύρωσης. Και ασχέτως της όποιας υπαναχώρησης κάνατε τελικά υπό το βάρος της αμείλικτης πραγματικότητας, η ζημιά έχει ήδη γίνει στην εικόνα της χώρας και η υπόθεση αυτή ανέδειξε τα πραγματικά χαρακτηριστικά της Κυβέρνησής σας, την αχαλίνωτη υποκρισία και τη μνημειώδη ανικανότητα.

Κυρίες και κύριοι συνάδελφοι, κλείνω λέγοντας τα εξής: Σήμερα και μετά τις πρόσφατες εξαιρετικά ανησυχητικές ευρωπαϊκές εξελίξεις, η χώρα μας έχει ανάγκη από μια κυβέρνηση, η οποία να κρατά σταθερό το πηδάλιο του σκάφους στα φουρτουνιασμένα νερά και κυρίως η οικονομία έχει ανάγκη από σταθερότητα και ηρεμία. Πάντως, δεν έχει ανάγκη από μια Κυβέρνηση, που όταν λέει άσπρο, εννοεί μαύρο και τελικά νομοθετεί γκρίζο. Έχει ανάγκη από πραγματικές πολιτικές προσέλκυσης επενδύσεων και όχι από πράξεις, που δυναμιτίζουν το επενδυτικό κλίμα και μπορούν τελικά να οδηγήσουν μέχρι και στην απομάκρυνση σημαντικών επενδυτικών σχεδίων, με κίνδυνο την απώλεια χιλιάδων θέσεων εργασίας.

Για να τελειώνουμε, κυρίες και κύριοι της Κυβέρνησης, οι αντοχές της ελληνικής κοινωνίας εξαντλούνται. Όλοι, ακόμη και αυτοί, οι οποίοι εξαπατήθηκαν και σας πίστεψαν, αυτοί που εξαπατήθηκαν από τις λαϊκίστικες υποσχέσεις σας, αντιλαμβάνονται τη ζημιά, την οποία προκαλείτε. Την αντιλαμβάνονται, γιατί πλέον τη βιώνουν. Τη βιώνει ο κάθε Έλληνας, που βλέπει τον μισθό του και από χθες τη σύνταξη του, εκατοντάδες χιλιάδες συνταξιούχοι βλέπουν πια τη σύνταξή τους, να μειώνεται. Την βιώνει ο κάθε Έλληνας και η καθεμιά Ελληνίδα που χάνουν την εργασία τους, γιατί κλείνει ή πτωχεύει η επιχείρηση στην οποία εργάζονταν, εξαιτίας των πειραματισμών, των ψεμάτων και αυταπατών σας.

Γι’ όλους αυτούς, ξέρετε, τους πολίτες δεν έχει τελικά σημασία εάν είπατε ψέματα ή εάν πέσατε θύματα αυταπάτης. Η πραγματικότητα της ελληνικής οικονομίας είναι αμείλικτη, δεν επιδέχεται καμμίας ωραιοποίησης από μηχανισμούς προπαγάνδας, όπως είναι η κομματική σας εφημερίδα, για την οποία μάθαμε ότι έχει και offshore στο μετοχολόγιό της.

(Χειροκροτήματα από την πτέρυγα της Νέας Δημοκρατίας)

Όταν λέγαμε ότι, όχι μόνο δεν θέλετε, αλλά και ότι δεν μπορείτε να κάνετε μεταρρυθμίσεις, εννοούσαμε ακριβώς αυτό που γίνεται σήμερα. Μια Κυβέρνηση αλαλούμ, που κάθε ημέρα που περνά αποδεικνύει γιατί η χώρα δεν χρειάζεται αλλαγή εκλογικού νόμου, αλλά χρειάζεται εκλογές, για να δοθεί ένα οριστικό τέλος στην αβεβαιότητα που γεννά κάθε κυβερνητική σας πράξη.

(Χειροκροτήματα από την πτέρυγα της Νέας Δημοκρατίας)

Σήμερα είναι περισσότερο παρά ποτέ επιβεβλημένο η χώρα να αποκτήσει μια κυβέρνηση που θα την οδηγήσει με ασφάλεια στη μετά λαϊκισμό εποχή, μια κυβέρνηση που με σοβαρότητα, με εργατικότητα, με υπευθυνότητα θα βάλει τα θεμέλια για την πραγματική ανάκαμψη της οικονομίας.

Οι Ισπανοί, όπως και όλοι οι Ευρωπαίοι, είδαν τα τραγικά αποτελέσματα της δικής σας ανεύθυνης πολιτικής του λαϊκισμού και αποφάσισαν να γλιτώσουν από τους αντίστοιχους λαϊκιστές τους. Γιατί στην Ελλάδα ο λαϊκισμός δοκιμάστηκε στο καμίνι της πραγματικής διακυβέρνησης και έλιωσε στα εξ ων συνετέθη.

Δυστυχώς, όμως, η αποτυχία σας δεν χρησιμεύει μόνο ως παράδειγμα προς αποφυγή για τις υπόλοιπες ευρωπαϊκές χώρες, αλλά αφήνει ανεξίτηλα τα σημάδια της πάνω στο σώμα της πατρίδος μας. Πλησιάζει, όμως, η ώρα που ο ελληνικός λαός θα σας εγκαταλείψει για πάντα στο χθες και θα σας θυμάται σαν έναν κακό εφιάλτη.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Σταύρος Θεοδωράκης, Πρόεδρος της Κοινοβουλευτικής Ομάδας του Ποταμιού.

Κύριε Θεοδωράκη, ο χρόνος σας είναι δώδεκα λεπτά.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Θα χρησιμοποιήσω τον μισό χρόνο, κυρία Πρόεδρε.

Κυρίες και κύριοι, πριν από μερικές ημέρες, ο κ. Τσίπρας με τυμπανοκρουσίες, σε πολύ ωραίο σκηνικό, στην Ακρόπολη, μας παρουσίασε το όραμά του για την ανάπτυξη: «Ελλάδα 2021». Κολοκοτρώνης, Καραϊσκάκης, ανάπτυξη. Λογικές συνεπαγωγές. Και σήμερα, πριν τελειώσει ο μήνας, οι ΣΥΡΙΖΑ-ΑΝΕΛ διαλύουν. Και τα λιγοστά ψίχουλα εμπιστοσύνης και αξιοπιστίας που μπορεί να έχει η Κυβέρνηση απέναντι στους πιθανούς ξένους επενδυτές. Γιατί –και νομίζω ότι σε αυτό θα συμφωνήσουμε όλοι, όλοι οι λογικοί άνθρωποι σ’ αυτήν την Αίθουσα- με τα όσα συμβαίνουν τις τελευταίες ώρες στο Κοινοβούλιο γελούν ή αγανακτούν όσοι σκέφτονται να επενδύσουν στη χώρα μας.

Από τον Μάρτιο του 2015, από εδώ, από το Βήμα της Βουλής, είχα πει ότι πρέπει να τελειώνουμε με την υπόθεση «COSCO», να πιάσουν δουλειά οι άνθρωποι στα λιμάνια. Τριάντα μία χιλιάδες θέσεις εργασίας, λένε οι μελέτες, θα έχουμε την περίοδο 2016-2025.

Εσείς, όμως, κύριοι της Κυβέρνησης, είστε της καθυστέρησης. Να πέσει το φρούτο, να σαπίσει και να φάμε ό,τι απομείνει.

Η Εθνική Τράπεζα έχει εκτιμήσει ότι η ανάπτυξη του λιμανιού του Πειραιά μπορεί να φέρει έως και 5,1 δισεκατομμύρια τον χρόνο στην οικονομία. Για να είμαι απολύτως ειλικρινής, ίσως να είναι μια υπερβολικά αισιόδοξη εκτίμηση, αλλά μας δίνει μια αίσθηση του τι χάσαμε τα δύο αυτά χρόνια της καθυστέρησης. Και «το χυμένο νερό δεν ξαναμαζεύεται», λένε οι Κινέζοι.

Πάμε, όμως, να δούμε λίγο τους τίτλους αυτής της ιστορίας του παραλόγου που ζούμε. Ο Υπουργός κατέθεσε ένα νομοσχέδιο, με το οποίο επιχείρησε να αλλάξει τους όρους συμφωνίας με τους Κινέζους. Και όλα αυτά, ενώ επίκειται η επίσκεψη του Πρωθυπουργού στην Κίνα.

Κι όταν αποδεικνύεται ότι οι Κινέζοι ξέρουν ελληνικά ή μάλλον «συριζοανελικά» και τους καταγγέλλουν, τι κάνει η Κυβέρνηση; Το μεν Μαξίμου αφήνει να εννοηθεί ότι φταίει ο κ. Δρίτσας και ο κ. Δρίτσας απαντά με κάποιο τρόπο ότι το νομοσχέδιο το επεξεργάστηκε και η Γραμματεία της Κυβέρνησης, δηλαδή το Μαξίμου. Και θα πρέπει να δοθεί μια απάντηση. Ο Υπουργός ή το Μαξίμου;

Πάντως, κύριοι συνάδελφοι, νομίζω ότι ο κ. Δρίτσας, κάτω από αυτό το θλιμμένο ύφος πρέπει να χαίρεται. Να σας πω γιατί. Θα μπορεί να λέει –και είμαι σχεδόν σίγουρος ότι έτσι σκέφτεται- στους ψηφοφόρους του στον Πειραιά: «Εγώ προσπάθησα μέχρι τέλους. Και αν δεν υπήρχαν εκείνοι οι Κινεζοτσολιάδες της Αντιπολίτευσης, η σύμβαση δεν θα είχε περάσει και τέλος πάντων θα είχα εξαπατήσει τους Κινέζους». Και αν το νομοσχέδιο περνούσε με την προηγούμενη μορφή του, όντως ο κ. Δρίτσας θα διεκδικούσε μια θέση στο πανθέον των «αριστερών» ηρώων. Οι λέξεις είναι σχετικές, βέβαια, και παρακαλώ στα Πρακτικά το «αριστερών» να είναι σε εισαγωγικά.

Βέβαια, ο κ. Δρίτσας, για να είμαστε και ειλικρινείς, δεν έκανε τίποτε άλλο πέρα από αυτό που δίδαξε πέρσι τέτοιες μέρες ο κ. Τσίπρας: Δηλαδή, αφού ο αρχηγός μου κάνει τόσο εύκολα το «όχι» «ναι» κι εγώ μπορώ να κάνω τόσο εύκολα μια σύμβαση ασύμβατη. Ανατολίτικες κουτοπονηριές, σε μια εποχή που η χώρα χρειάζεται κυρίως σοβαρότητα.

(Χειροκροτήματα από την πτέρυγα του Ποταμιού)

Είναι σαφές ότι πολλοί Βουλευτές και στελέχη του ΣΥΡΙΖΑ και των Ανεξαρτήτων Ελλήνων υποσχέθηκαν στα μουλωχτά στους εργαζόμενους, διά μέσου του κ. Δρίτσα, «άλλο τι λέμε στους Κινέζους και άλλο τι θα κάνουμε». Να κοροϊδέψουμε λοιπόν τους ψηφοφόρους. Τώρα, περήφανα λόγια, άτακτη φυγή.

Κυρίες και κύριοι, ένα κράτος πρέπει να διαπραγματεύεται σκληρά. Δεν συζητάμε όμως σήμερα γι’ αυτό. Ένα κράτος πρέπει να διαπραγματεύεται σκληρά, για να κερδίζουν περισσότερα οι πολίτες του. Όταν όμως συμφωνείς, πρέπει να τηρείς τις συμφωνίες σου. Αλλιώς, είσαι ένα κράτος παρωδία. Και με ένα κράτος παρωδία κανένας δεν θέλει να έχει σχέσεις.

Το πρόσφατο Brexit, το οποίο όλοι αναλύουμε, απαιτεί λίγη περισσότερη σοβαρότητα απ’ όλους. Πρέπει να είμαστε πιο προσεκτικοί. Πρέπει να δείξουμε ένα υπεύθυνο, αξιόπιστο πρόσωπο και να αφήσουμε στο παρελθόν τις κουτοπονηριές και τους κουτσαβακισμούς. Χρειαζόμαστε δηλαδή σοβαρότητα, αξιοπιστία, εμπιστοσύνη, συμμαχίες. Η αξιοπιστία είναι σήμερα το μεγάλο ζητούμενο γι’ αυτή τη χώρα, μετά από δέκα οχτώ μήνες περιδίνησης. Κι εμείς, εσείς δηλαδή, κύριοι της Κυβέρνησης, στείλατε αυτές τις ώρες στους επενδυτές το χειρότερο μήνυμα και σαμποτάρατε την ελληνική οικονομία σε μια δύσκολη στιγμή.

Υπάρχει όμως, κύριοι συνάδελφοι της Βουλής, κι ένα θέμα λειτουργίας του Κοινοβουλίου. Προσέξτε, τι βγάζουν οι υπολογισμοί μας. Στους εξήντα έξι νόμους, που έχει ψηφίσει η Κυβέρνηση ΣΥΡΙΖΑ, ΑΝΕΛ, ο μέσος χρόνος –προσέξτε- από τη στιγμή που μπαίνει ένα νομοσχέδιο στη Βουλή μέχρι να ψηφιστεί είναι δεκατέσσερις ώρες. Ο μέσος χρόνος είναι δεκατέσσερις ώρες.

(Χειροκροτήματα από την πτέρυγα του Ποταμιού)

Ποιος να διαβάσει; Ποιος να προτείνει; Ποιος να διορθώσει; Ποιος να παίξει τον ρόλο του, και στη Συμπολίτευση και στην Αντιπολίτευση; Συνεχίζει, λοιπόν, το Κοινοβούλιο και στις μέρες σας να μιμείται τις χειρότερες μέρες του παρελθόντος, να είναι δηλαδή ένα γραφείο έγκρισης κυβερνητικών αποφάσεων.

Θέλω να σας πω κάτι τελευταίο, γιατί όλες αυτές οι παλινωδίες μας έχουν κουράσει. Ας είμαστε σύντομοι. Έρχομαι από την ορεινή Αρκαδία. Με σταματάει, λοιπόν, ένας χωρικός στον Μάναρη, σ’ ένα μικρό, όμορφο, ορεινό χωριό, και μου λέει –και προσέξτε τον συλλογισμό του: «Αν κάνουν αυτά που κάνουν σ’ ένα θέμα που όλος ο κόσμος τους παρακολουθεί, σκέψου τι μαϊμουδιές…», δεν είπε αυτή τη λέξη, είπε μια άλλη λέξη, «…τι μπαγαποντιές κάνουν σε όλα τα άλλα τα δικά μας θέματα, στις συντάξεις, στα αγροτικά, στα μικρά έργα».

Και νομίζω ότι θα πρέπει να βρείτε έναν τρόπο να απαντήσετε στον κόσμο που ανησυχεί και που λέει αυτό ακριβώς το πράγμα. Εκτός αν πλέον το «μπαγαπόντης», με τα όσα έχετε κάνει και τα έχετε ακούσει, σας φαίνεται σαν έπαινος.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης.

Κύριε Λοβέρδο, έχετε δέκα λεπτά ως χρόνο.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, προχθές και χθες είχαμε την ευκαιρία εδώ να θυμηθούμε τα «γενέθλια» της φοβερής και τρομερής εκείνης ημέρας των capital controls. Για τις συνέπειες των δισεκατομμυρίων κάναμε αρκετό λόγο. Χθες και σήμερα, πέρα απ’ αυτό που κάνουμε τώρα εδώ με την κύρωση της σύμβασης παραχώρησης, έχουμε πρώτο θέμα μας εκτός Αιθούσης Βουλής αυτό που συμβαίνει στην περικοπή των επιδομάτων και αυτό που συμβαίνει στις εισφορές.

Μου έστειλε αγρότης από τη Βόρεια Ελλάδα μήνυμα: «Έξι μήνες εισφοράς ΟΓΑ για εργαζομένους Ε΄ κατηγορίας από 612 ευρώ εισφορά γίνεται 817 ευρώ». Γίνονται περικοπές εισοδημάτων για δεκάδες χιλιάδες, περικοπή επιδόματος ΕΚΑΣ για δεκάδες χιλιάδες, που έκανε πρωτοφανή αρνητική εντύπωση στους ίδιους. Εμείς εδώ τα λέμε. Όταν φέρνετε τις ρυθμίσεις σας τις λέμε, τις σχολιάζουμε. Αυτό δεν σημαίνει ότι ο πολίτης ακούει ή καταλαβαίνει. Όταν έρχεται η ώρα να πληρώσει το τίμημα, καταλαβαίνει. Αυτές τις μέρες αυτό είναι το θέμα τους.

Έρχονται εδώ Υπουργοί σήμερα -είχα την ατυχία να είμαι στην Αίθουσα- και λένε: «Για ποιο πρόβλημα μιλάτε; Δεν είναι περικοπή συντάξεων. Επίδομα είναι το ΕΚΑΣ». Φοβερό! Θα του έλεγε ο έχων το δικαίωμα του επιδόματος μέχρι χθες: «Δεν το έλεγες, βρε φίλε, να το ξέρω, να μην στενοχωρηθώ;». Ο τίτλος είναι το θέμα;

Είχα αναπτύξει στη συζήτηση για το ασφαλιστικό πόσο προβληματική είναι αυτή η διάσταση ανάμεσα στους τίτλους που προσπαθείτε να εμπεδώσετε ως κάτι θετικό, αλλά είναι απολύτως αρνητικό. Να μην επαναλάβω τα επιχειρήματά μου. Του περικόπτεις το εισόδημα. Είναι συνταξιούχος που χάνει το ΕΚΑΣ. Αυτά είναι τα έργα σας, όπως τα μνημονεύουμε τις τελευταίες ημέρες. Χθες και σήμερα, πέρα από αυτά έχουμε και τον εξευτελισμό σε μια μέρα που θα μπορούσε να είναι η μέρα σας, η κύρωση της σύμβασης παραχώρησης με την “COSCO”.

Ακούστε μια σκέψη, κυρίες και κύριοι Βουλευτές: «Η μονομερής αλλαγή σύμβασης κάνει στη χώρα μας μακροπρόθεσμα περισσότερο κακό από την τήρησή της, έστω κι αν κάτι δεν μας αρέσει». Ποιος νομικός το είπε αυτό σήμερα; Ο Κώστας Χρυσόγονος, ο Ευρωβουλευτής του ΣΥΡΙΖΑ. Να το έχετε υπ’ όψιν σας. Υπάρχουν κι άλλοι άνθρωποι που σκέφτονται με τρόπο λογικό, από τις δυσμενείς πολιτικές των ημέρων που τρέχουν στις δυσμενείς πολιτικές και τον εξευτελισμό σήμερα και χθες.

Σας λένε πολλοί και σας λέμε: «Παραιτηθείτε» και απαντάτε: «Δεν θα σας κάνουμε τη χάρη».

Κυρίες και κύριοι Βουλευτές, δεν κατεβάζω το επίπεδο, αλλά θυμάμαι μια γελοιογραφία του Γιώργου Ιωάννου δεκαετίες πριν. Έλεγε ένας επικεφαλής της αστυνομίας σε Yπουργό: «Οι διαδηλωτές ζητούν να παραιτηθείτε». Και απαντούσε ο Yπουργός: «Δεν θα υποκύψομεν εις το πεζοδρόμιον».

Σας ζητούμε να πληρώσετε το κόστος των πολιτικών επιλογών και των πεπραγμένων σας, να αναλάβετε πολιτική ευθύνη. Μην απαντάτε: «Δεν θα σας κάνουμε το χατίρι». Δεν είμαστε εμείς το πρόβλημα. Το πρόβλημα της χώρας είστε εσείς.

Τι κάνατε σήμερα; Τι κάνατε χθες μάλλον; Υπογράψατε μια σύμβαση. Φέρατε κυρωτικό νόμο στη Βουλή με διαφορές από τη σύμβαση που είχατε υπογράψει. Ακολουθήσατε, κυρίες και κύριοι της Κυβέρνησης, μια παράδοξη μέθοδο. Θέλω να μου επιτρέψετε να την εκθέσω.

Οι κυρωτικοί νόμοι των συμβάσεων είναι συνήθως νόμοι ενός άρθρου: «Κυρούται το κάτωθι». Θες να κάνεις και μια ρύθμιση για τους εργαζομένους; Θες να πεις γι’ αυτό; Βάζεις κι ένα άρθρο ακόμη. Δεν κάνεις αναπαραγωγή των όρων της σύμβασης στο κείμενο του κυρωτικού νόμου. Αυτό κάνατε εσείς, με διάθεση να κοροϊδέψετε και τον αντισυμβαλλόμενό σας, αλλά και τις πελατείες σας εδώ κι εκεί.

Φυσικά, το εντόπισαν -θα εντοπιζόταν- και έρχεστε εδώ εξευτελιζόμενοι δεύτερη φορά. Παρουσιάζετε ως νομοτεχνικές βελτιώσεις δήθεν για την άριστη νομοθέτηση διατάξεις ουσίας. Σας τα είπαμε το πρωί κι έρχεστε το απόγευμα, μετά από τη διακοπή που επιβάλλαμε, και φέρνετε αλλαγές και τις βαπτίζει ο εισηγητής της Πλειοψηφίας και ο Υπουργός απόδειξη του πόσο νομοτεχνικές ήταν οι παρεμβάσεις.

Κυρίες και κύριοι, περιέγραψα τα θέματα το πρωί. Είναι πολύ ουσιαστικά θέματα. Στο άρθρο 9 παράγραφος 1 δεχθήκατε αυτούσια την παρατήρηση νούμερο 4 της “COSCO”. Στο άρθρο 9 παράγραφος 3 δεχθήκατε αυτούσια την παρατήρηση 2 της “COSCO”. Δύο παραδείγματα αναφέρω αντί και άλλων. Στο άρθρο 12 παράγραφος 2, αντί μιας μικρής παραγράφου του κυρωτικού σας νόμου για το πώς διευθετούνται οι κοινοί λογαριασμοί στην Τράπεζα της Ελλάδος, φέρνετε μια διάταξη μιάμισης σελίδας -αναφέρθηκε και ο κ. Κωνσταντινόπουλος- που περιεχόμενο έχει να πει ποιες διατάξεις της ελληνικής νομοθεσίας περί νομικών προσώπων δημοσίου δικαίου, ιδιωτικού δικαίου, οργανισμών κοινής ωφελείας δεν εφαρμόζονται στην περίπτωση του ΟΛΠ.

Αναζητώ, κύριε Υπουργέ, και σας ρωτώ: Αυτή η περίληψη του κυρωτικού νόμου ποιες διατάξεις της σύμβασης παραχώρησης αναπαράγει; Αν είναι νέες οι ρυθμίσεις, είναι της απόλυτης επιβάρυνσης. Δηλαδή, η τακτική, που θα την καταλάβετε με δικά σας λόγια, «κάνω μια αριστερή πολιτική και την πληρώνω με δεξιά λάθη» είναι η απόδειξή σας η σημερινή.

Εάν μπορείτε σε κάποια παρέμβασή σας, πείτε μας: Το άρθρο 12 παράγραφος 2, που είναι μιάμιση σελίδα και αντικαθιστά δέκα σειρές επί άλλου θέματος, τι της σύμβασης παραχώρησης αναπαράγει;

Κυρίες και κύριοι Βουλευτές, ποιο ήταν το δήθεν τέχνασμα, η πονηρία, η κουτοπονηριά; Το πρωί τη χαρακτήρισα πολύ πιο αυστηρά και αυτό εμπεδώθηκε. Δεν θέλω να επαναλαμβάνω τις πρωινές μου εκφράσεις. Τι πήγαν να κάνουν; Πήγαν να πουν ότι αυτή είναι η σύμβαση με τον αντισυμβαλλόμενο, με την «COSCO», και αυτές οι διατάξεις που ρυθμίζουν άλλα θέματα. Ο δικαστής όταν θα αναφυούν οι διαφορές, θα δώσει λύσεις. Εμείς θα την έχουμε σκαπουλάρει, θα το έχουμε πουλήσει αυτό και ο δικαστής του μέλλοντος θα τα βρει.

Οι δικηγόροι της αντισυμβαλλόμενης πλευράς τα βρήκαν και εμείς τι ανακαλύπτουμε εδώ; Ότι δεν είμαστε σε θέση να πούμε, δεν είστε εσείς της Πλειοψηφίας σε θέση να πείτε αυτές οι ρυθμίσεις του κυρωτικού νόμου, που κατά παράδοξο τρόπο τον κάνατε και τόσο μεγάλο, τι της σύμβασης παραχώρησης -επιγραμματικώς επαναλαμβάνω- αναπαράγει.

Εγώ πήγα στο άρθρο 12 για τα δικαιώματα του ενός και του άλλου για το ισχύον δίκαιο. Δεν τα πολυβρήκα έτσι στις γραμματικές διατυπώσεις.

Κυρίες και κύριοι, πάρτε τις ευθύνες σας, όπως τα έχετε κάνει τα πράγματα. Μη μας λέτε άλλα αντί άλλων. Δεν μπορεί να συνεχίζεται εδώ η πρακτική της αναντιστοιχίας του πολιτικού σας λόγου με τα νομικά κείμενα που φέρνετε εδώ. Τι μας εισηγείσθε στο μέλλον, όταν οι συσχετισμοί αλλάξουν; Αυτήν τη μέθοδο; Να λέμε ότι «μπορεί να λέγαμε χθες το άλφα, αλλά αυταπάτη είχαμε, μας συγχωρείτε»;

«Κάνουμε το βήτα, υποσχόμαστε το δέλτα; Λάθος κάναμε. Αλλάζουμε! Μια κουβέντα παραπάνω είπαμε. Και τι τρέχει;».

Δεν είναι έτσι. Κοροϊδεύετε. Τα παρουσιάσατε ως «νομοτεχνικές βελτιώσεις» για την καλή νομοθεσία και κάποιοι συνάδελφοι, με θράσος πραγματικό, τα παρουσίασαν ως «συνεχιζόμενη διαπραγμάτευση».

Κυρίες και κύριοι Βουλευτές, με συγχωρείτε πολύ. Έφερε πριν από λίγη ώρα μια ρύθμιση ο Υπουργός, ως νομοτεχνική βελτίωση. Στο άρθρο 5 παράγραφος 2 διαγράφει τη φράση «μεταξύ άλλων».

Ξέρετε τι φράση διαγράφει; Είναι φράση, η οποία έκανε έναν πίνακα από ενδεικτικό –δηλαδή τι δεν μπορεί να γίνει- αποκλειστικό. Προφανώς, η συζήτηση με τον αντισυμβαλλόμενο συνεχιζόταν. Και η πιο αθώα λέξη, για κάποιον που μπορεί να διαβάσει το κείμενο, μπορεί να αποδείξει τι μυαλό κουβαλάει ο Υπουργός που πήρε τη νομοθετική πρωτοβουλία!

Κυρίες και κύριοι, δεν έχω χρόνο να πω περισσότερες σκέψεις μου και θα κλείσω με ένα επιχείρημα, που αφορά τους εργαζομένους. Διάβασα τις ανακοινώσεις των εργαζομένων στο λιμάνι της Θεσσαλονίκης και του Πειραιά.

Προσέξτε: Οι υποψήφιοι επενδυτές στη Θεσσαλονίκη πήραν αρνητικό μήνυμα. Και θα ήθελα κάποιος να με διαβεβαίωνε, αν και δεν είναι δυνατόν, ότι αυτά που μου έρχονται ως πληροφορίες από τη Θεσσαλονίκη δεν είναι ακριβή, ότι δηλαδή υπάρχει ανησυχία εάν αυτού του είδους οι μεθοδεύσεις θα επαναλαμβάνονται οπουδήποτε προκύπτει τέτοιο θέμα. Οι εργαζόμενοι και εκεί αλλά και στον Πειραιά, εν πάση περιπτώσει, μας έχουν στείλει ένα κείμενο, στο οποίο εκφράζουν δυσαρέσκεια για το άρθρο 10Α.

Έρχεστε εδώ και μας φέρνετε, αγαπητέ φίλε Υπουργέ, μια ερμηνευτική δήλωση, ο εστί μεθερμηνευόμενον μια ομιλία Υπουργού, όπως είπε ο κ. Κωνσταντινόπουλος. Δεν υπάρχει ερμηνευτική δήλωση, που κατατίθεται στα Πρακτικά. Οτιδήποτε ρυθμίζει ο νόμος, το λένε οι διατάξεις του. Ακόμα και οι ερμηνευτικές διατάξεις, που είναι σπάνιο μεν, αλλά γνώρισμα κάποιων νόμων, μπαίνουν στον νόμο. Εδώ έχει χαρακτηριστικά Πρακτικών της συνεδριάσεως.

Μπορεί, όπως το λέμε εμείς στα νομικά, κατά την ιστορική ερμηνεία του κανόνα, ο δικαστής να το αξιοποιήσει αυτό, αλλά μπορεί και να μην το αξιοποιήσει, να μην το δεχθεί ως δικανικό επιχείρημα.

 Κυρίες και κύριοι Βουλευτές, ήθελε να κατοχυρώσει τους εργαζόμενους, αλλά δεν μπορεί. Προσλήψεις κάνει με τις μετατάξεις. Τις προσλήψεις μπορεί να μην τις δεχθεί η τρόικα. Γι’ αυτό το φέρνει ως ερμηνευτική δήλωση, για να στείλει ένα μήνυμα.

Στέλνουμε και εμείς ένα μήνυμα στους εργαζόμενους: Σας κοροϊδεύουν! Εάν ήθελαν να κάνουν συγκεκριμένη ρύθμιση, που να σας εξασφαλίζει έναντι παντός κινδύνου, θα ήταν μέσα στον νόμο. Δεν μπορούν να το κάνουν αυτό, διότι έχουν άλλου είδους δεσμεύσεις. Δεν θέλουν να ανοίξουν άλλο μέτωπο αυτή τη στιγμή, διότι αυτό είναι πρόσληψη, και το περνούν με έναν τρόπο νομικά ανύπαρκτο, για να πετάξουν προπέτασμα καπνού σε ανθρώπους που έχουν νόμιμη αγωνία.

Επί της ουσίας -και είναι η τελευταία μου φράση- κυρίες και κύριοι, ζούμε τις ημέρες του «ΜΑΡΙΝΟΠΟΥΛΟΥ», τις ημέρες του «ΠΥΡΣΟΥ», τις ημέρες της «ΗΛΕΚΤΡΟΝΙΚΗΣ ΑΘΗΝΩΝ», τις ημέρες του «LEDRA MARRIOT». Κάθε ημέρα υπάρχει και κάτι αρνητικό.

Θα μπορούσατε την ημέρα αυτή να την έχετε κάνει ημέρα αντίμετρου σε μια δυσμενή κατάσταση στον χώρο της εργασίας. Είστε, όμως, ξένοι με όλα αυτά. Την ανάπτυξη την αντιλαμβάνεστε με έναν τρόπο μεταφυσικό, ότι θα έρθει μόνη της.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Τελειώνω, κυρία Πρόεδρε.

Δεν είναι τακτικές υπεύθυνης Κυβέρνησης αυτές. Η φράση «παραιτηθείτε», που ακούγεται από όλες τις πλευρές του Κοινοβουλίου, ανεξαρτήτως ιδεολογικών και πολιτικών τοποθετήσεων, είναι η φράση που σας αφορά.

Ευχαριστώ πολύ.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μπαργιώτας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Σήμερα προμηνυόταν μια μέρα σχετικά ήσυχη, μια και η συμφωνία για την πώληση του Λιμανιού -δηλαδή των κομμάτων εννοώ- ήταν μάλλον δεδομένη. Παρ’ όλα αυτά, η Κυβέρνηση κατόρθωσε να κάνει το ματς από απλή διεκπεραίωση, ντέρμπι, αφού ξαφνικά βρεθήκαμε αντιμέτωποι με μια σύμβαση, η οποία, σύμφωνα με τις δηλώσεις του αντισυμβαλλομένου, δεν έχει καμμία σχέση με αυτό που υπέγραψε η Ελληνική Κυβέρνηση. Έτσι, βρεθήκαμε σήμερα να τρέχουμε να ρωτάμε και να προσπαθούμε να μάθουμε αν η Βουλή έχει νόημα να ψηφίσει ή όχι αυτό που είχε έρθει, καθώς ο αντισυμβαλλόμενος έλεγε ότι δεν τον καλύπτει, γιατί πρόκειται περί κάποιου πράγματος διαφορετικού από αυτό που είχε.

Ας ξαναγυρίσουμε στα βασικά. Η Κυβέρνηση, κάθε κυβέρνηση, έχει αναφαίρετο δικαίωμα να πουλήσει ή να μην πουλήσει το Λιμάνι, να το πουλήσει στην «COSCO» ή να το πάρει πίσω. Είναι πολιτικό δικαίωμα, είναι πολιτική ευθύνη.

Παρ’ όλο που κάποιοι κρύβονται πίσω από αναγκαστικές και καλά λύσεις, να θυμίσω ότι τον Απρίλιο του 2016 αυτή η Κυβέρνηση, αυτός ο Πρωθυπουργός, ο νυν, ο κ. Τσίπρας στο Μαξίμου ανακοίνωσε, εν χορδαίς και οργάνοις, ότι έκλεισε η δουλειά με την «COSCO» και υιοθετούμε μια συμφωνία, με την οποία θα μεταβιβάσουμε και θα ιδιωτικοποιήσουμε το Λιμάνι. Δικαίωμά του είναι να την αλλάξει ή να μην την αλλάξει. Επίσης, δικαίωμα της Κυβέρνησης είναι αν θέλει –αν και εμένα προσωπικά με στενοχωρεί- να αυτογελοιοποιείται ή να γελοιοποιείται, είτε υιοθετώντας ρητορικές περί κυβέρνησης ανδρεικέλων –και δεν το λέω εγώ, το λένε οι Βουλευτές του ΣΥΡΙΖΑ, αναφερόμενοι συνέχεια σε κάποιους που τους αναγκάζουν να κάνουν αυτά που κάνουν, παρά τη θέλησή τους- είτε με οιμωγές με αυτό το απαίσιο παιχνίδι των λυγμών, «ψηφίζω και πονάω και κλαίω», λες και είμαστε μικρά παιδιά, «υποφέρω και διαφωνώ», είτε με την εικόνα της παιδικής χαράς που είδαμε σήμερα εδώ, που άλλα λέει ο Πρωθυπουργός, όπως είπα, άλλα πράττει ο Υπουργός, άλλα ισχυρίζεται ο αντισυμβαλλόμενος και στο τέλος γίνεται της «COSCO», με μία αχρείαστη διακοπή και με μια αχρείαστη εθνική ταπείνωση.

Αυτό, λοιπόν, που δεν δικαιούται η Κυβέρνηση να κάνει –ούτε αυτή η Κυβέρνηση, ούτε καμμιά άλλη κυβέρνηση, ούτε και κανένας πολιτικός αυτής της χώρας- είναι να γελοιοποιεί την Ελλάδα στα πέρατα της οικουμένης, όπως έγινε σήμερα. Γελούσαν, λένε τα ρεπορτάζ, χθες στις Βρυξέλλες εις βάρος του κυβερνήτη της Ελλάδας. Και πριν τελειώσει το γέλιο στις Βρυξέλλες, άρχισε το γέλιο στο Πεκίνο, όπου άρχισαν να καγχάζουν, όταν συνειδητοποίησαν ότι βρίσκονται απέναντι σε μια Κυβέρνηση η οποία άλλα λέει το πρωί και άλλα κάνει το απόγευμα. Και φυσικά, φαντάζομαι ότι θα έχουν ξεκαρδιστεί στα γέλια από το Χονγκ Κονγκ μέχρι το Πεκίνο μετά την παροιμιώδη κυβίστηση του καθ’ ύλην αρμοδίου Υπουργού σήμερα το μεσημέρι, που άλλαξε τα πάντα –και τα επτά σημεία που ζήτησε ο αντισυμβαλλόμενος- μέσα σε μια ώρα.

Στη γνωστή παλιά ελληνική ταινία «Καλώς ήρθε το δολάριο», που εκτυλίσσεται στην Τρούμπα, υπάρχουν διάφοροι τύποι που παίζουν κολπάκια για να «ξαφρίσουν» τα Αμερικανάκια. Πολύ φοβάμαι, δυστυχώς, ότι αυτού του επιπέδου είναι η πολιτική αντίληψη την οποία είδαμε να εφαρμόζεται σήμερα. Κάνουμε κολπάκια στα Κινεζάκια, «ωπ, μας πήρανε χαμπάρι, ξαναγυρνάμε στο τετράγωνο ένα». Είναι πραγματικά ταπεινωτικό για τη χώρα αυτό.

Και νομίζω ότι κακώς τελικά ξεσηκώθηκαν οι Κινέζοι, μια και τα καθρεφτάκια της επαναστατικότητας δεν είχαν στόχο τους Κινέζους, αλλά τους ιθαγενείς. Ήταν κόνξες και τσαλιμάκια επαναστατικότητας για το κοινό των συνδικαλιστών και της κομματικής πελατείας.

Διότι μη γελιέστε, ούτε ιδεολογικό ζήτημα υπάρχει ούτε ζήτημα αρχών για την ιδιωτικοποίηση του Λιμανιού. Πολιτικάντηδες του 1950 που αγωνιούν για τα «ψηφαλάκια» τους υπάρχουν, όπως αποδεικνύει, άλλωστε και η κορυφαία κίνηση των μετατάξεων με τον τρόπο που γίνονται. Εζήλωσεν την «ΟΛΥΜΠΙΑΚΗ» ο κύριος Υπουργός στην περίπτωση της «COSCO», μια και η πελατειακή λογική δεν έχει ούτε πρόσημο ούτε χρώμα.

Μπορεί κανείς να μας δώσει μια επαρκή πολιτική εξήγηση για το τι ήταν το σημερινό; Τι νόημα είχε η όλη πιρουέτα, η οποία εκτυλίχθηκε στη διάρκεια της ημέρας; Υπάρχει σοβαρότητα στην Κυβέρνηση; Υπάρχει αξιοπιστία στη χώρα; Δεν πειράζει που η χώρα διασύρεται; Δεν πειράζει που οι Έλληνες πληρώνουν τίμημα ξανά, ακόμη μια φορά;

Το επεισόδιο είναι πραγματικά πρωτοφανές. Δεν υπάρχει, τουλάχιστον στα ελληνικά κοινοβουλευτικά χρονικά, η απόπειρα της αλλαγής, της διαφοροποίησης της σύμβασης μέσω της Βουλής, εν κρυπτώ και χωρίς να το ξέρει ο αντισυμβαλλόμενος ούτε έχει γίνει με άλλον τρόπο –τον τελευταίο καιρό τουλάχιστον- με τόσο ταπεινωτικό τρόπο αναδίπλωση, σαν αυτή που έγινε σήμερα, με την πιθανή εξήγηση του Παράλληλου Προγράμματος παραμονές Χριστουγέννων, ενδεχομένως, πάλι από την ίδια Κυβέρνηση.

Το τίμημα είναι βαρύ. Σε αντίθεση με την οικοδόμηση κλίματος εμπιστοσύνης, ασφάλειας, επενδυτικού κλίματος που παίρνει χρόνο, χρειάζεται σοβαρότητα, χρειάζεται προσπάθεια, χρειάζεται να οικοδομηθεί λιθαράκι το λιθαράκι, η γελοιοποίηση μπορεί να γίνει άμεσα, γρήγορα και χωρίς μεγάλη προσπάθεια. Αρκεί μια αστοχία ή ένας Γκόρτσος! Δεν χρειάζεται τίποτε άλλο. Οτιδήποτε ενδεχομένως μπορεί να κτιστεί, καταρρέει. Σήμερα καταρρέει η αξιοπιστία της χώρας και όχι μόνο απέναντι στους Κινέζους. Όσοι αντιτίθενται στην ιδεολογική γραμμή για την ιδιωτικοποίηση –ακούω πάρα πολλούς να λένε ότι «εμείς δεν θέλουμε, ρε παιδί μου, θέλουμε κάτι άλλο- πρέπει να μας πουν πώς, με ποια κεφάλαια θα αναπτυχθούν τα λιμάνια, όχι μόνο το λιμάνι του Πειραιά, με ποιον τρόπο θα περάσουμε σε μία περίοδο ανάπτυξης, πώς θα αποτελέσουν μοχλό ανάπτυξης τα λιμάνια, σε μια περίοδο στην οποία η χώρα βρίσκεται με την πλάτη στον τοίχο.

Υπάρχουν δεκάδες μελέτες που λένε –αναφέρω μόνο αυτήν του ΙΟΒΕ- ότι η συνεισφορά είναι γύρω στο 1% του ΑΕΠ τον χρόνο, ότι είναι τριάντα μια χιλιάδες θέσεις εργασίας μέχρι το 2025 και ότι είναι 2,3 μονάδες του ΑΕΠ μείωση του χρέους αυτή η συμφωνία. Υπάρχει εναλλακτική; Η Κυβέρνηση την υπέγραψε. Είχε άλλη ανάλογη; Καλύτερη; Λίγο χειρότερη; Υπάρχουν μετρήσιμα στοιχεία ή μόνο πολιτικές εκτιμήσεις; Θέλουν μια άλλου τύπου διαχείριση. Πώς; Με τι κέρδη; Με ποια κεφάλαια; Θα μας πει κανείς κάτι;

Δεν νομίζω ότι υπάρχει άλλη Κυβέρνηση που μπορώ να θυμηθώ, που να υπονομεύει τον εαυτό της με τέτοια συνέπεια, με τέτοιον τρόπο σαν τον σημερινό, που να αυτοχειριάζεται τόσο συστηματικά!

Πιστεύει κανείς ότι θα πάει ο Πρωθυπουργός μας ενισχυμένος στην Κίνα μετά από όλα αυτά;

Πιστεύει κανείς ότι θα υπάρξει Έλληνας επιχειρηματίας που τον συνοδεύει ο οποίος θα μπορεί να μιλήσει αξιόπιστα για συνεργασίες και για επενδύσεις στην Ελλάδα, μετά από αυτήν την εικόνα; Πιστεύουν ότι έτσι, με αυτόν τον τρόπο, με το «είπα, ξείπα» μπορούν να προσελκυστούν επενδύσεις στη χώρα;

Κυρίες και κύριοι, η χώρα χρειάζεται στιβαρή και αποφασισμένη κυβέρνηση. Για να γίνει αυτό πρέπει να υπάρχει ιδεολογική και πολιτική καθαρότητα. Το κόμμα του ΣΥΡΙΖΑ ζει την ιδεολογική του συντριβή ουσιαστικά, τη συντριβή των ιδεολογημάτων, με τα οποία ανέβηκε στην εξουσία και τα συνεπαγόμενα πολιτικά αδιέξοδα και αν θέλετε και τις συγκρούσεις και τις αντιθέσεις στο εσωτερικό του, που μας είναι αδιάφορες.

Με αυτόν, όμως, τον τρόπο πολιτική στιβαρή, πολιτική εξόδου της χώρας από την κρίση δεν μπορεί να στηθεί. Μπορεί να στηθεί μόνο ένας Γολγοθάς από αλληλοσυγκρουόμενες κινήσεις.

Σας ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο για ένα λεπτό.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Μία διευκρίνιση θα ήθελα να κάνω, κυρία Πρόεδρε.

Πριν από λίγο, σε μία νομοτεχνική βελτίωση αναφέρθηκε ότι προστίθεται η λέξη «οριστικά» μετά τη λέξη «παραχωρείται» στην παράγραφο 2 του άρθρου 19. Το ορθό είναι: Στην παράγραφο 2 του άρθρου 19 μετά τη λέξη «ασκείται» προστίθεται η λέξη «οριστικά».

(Στο σημείο αυτό κατατίθεται για τα Πρακτικά η προαναφερθείσα διευκρίνιση επί της νομοτεχνικής βελτίωσης του κυρίου Υπουργού, η οποία έχει ως εξής:

(ΑΛΛΑΓΗ ΣΕΛΙΔΑΣ )

(ΝΑ ΜΠΕΙ Η ΣΕΛΙΔΑ 325)

(ΑΛΛΑΓΗ ΣΕΛΙΔΑΣ )

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα γραφτεί στα Πρακτικά και θα ληφθεί υπ’ όψιν.

Κύριε Λαζαρίδη, έχετε τον λόγο. Λέω με εσάς να ξεκινήσουμε το πεντάλεπτο, να μειωθεί δηλαδή ο χρόνος ομιλίας, γιατί υπάρχει ζήτημα και δεν θα μπορέσουμε να τελειώσουμε στις 21.30΄ με 22.00΄, όπως είπε και ο κ. Λαμπρούλης, την ψηφοφορία.

(Θόρυβος – διαμαρτυρίες στην Αίθουσα)

Δεν βγαίνει, είναι πάρα πολλοί οι ομιλητές, οι Κοινοβουλευτικοί Εκπρόσωποι. Κάντε προσπάθεια λίγο να περιοριστούμε.

Ορίστε, κύριε Λαζαρίδη, έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, η Ελλάδα εισέρχεται σε μια νέα φάση, στη φάση της ανασυγκρότησης, της ανάκαμψης της οικονομίας και της προσέλκυσης επενδύσεων που μας βάζουν εκ νέου στον χάρτη των επενδυτών.

 Λίγο μετά το κλείσιμο της αξιολόγησης χρειάζονται επενδύσεις, για να ισοσκελιστεί όλο αυτό που έγινε με τις αποεπενδύσεις τον προηγούμενο χρόνο. Ο αγοραστής έχει δεσμευτεί για επενδύσεις 340 εκατομμυρίων ευρώ στο λιμάνι του Πειραιά, οι κυριότερες εκ των οποίων αφορούν την ανάπτυξη της κρουαζιέρας με λιμενικά έργα, νέες δεξαμενές για τις επισκευές των πλοίων και καινούργιες υποδομές στη ναυπηγοεπισκευαστική ζώνη, όπως χαρακτηριστικά αναφέρεται στη σύμβαση.

Στη δυσκολότερη καμπή της οικονομίας και εν μέσω Brexit επιτυγχάνεται μια συμφωνία, η αξία της οποίας ανέρχεται σε 1,5 δισεκατομμύρια ευρώ και περιλαμβάνει, όπως αναφέραμε, την προσφορά των 368,5 εκατομμυρίων ευρώ, υποχρεωτικές επενδύσεις ύψους 350 εκατομμυρίων ευρώ την επόμενη δεκαετία και τα αναμενόμενα έσοδα του ελληνικού Δημοσίου από τη Σύμβαση Παραχώρησης, με το αντάλλαγμα σε ποσοστό 3,5% του κύκλου εργασιών του ΟΛΠ αναμενόμενου ύψους 410 εκατομμυρίων ευρώ.

Παρά τις όποιες καθυστερήσεις από το 2009 και έπειτα και τις τροποποιήσεις στις συμβάσεις παραχώρησης, η μετάβαση μπήκε στην τελική της φάση. Ο Πειραιάς μετατρέπεται σε κέντρο μετεκφόρτωσης και σημείο σύνδεσης της Ευρώπης με την Ασία, ενώ αναμένεται να αναβαθμιστεί, προκαλώντας αύξηση της εμπορικής κίνησης, αύξηση του τζίρου, καινούργιες θέσεις εργασίας, αλλά και προοπτικές νέων συνεργασιών.

Η δραστηριοποίηση της «COSCO» στο Λιμάνι θα λειτουργήσει σαν φάρος προσέλκυσης νέων επενδύσεων, όχι μόνο στη γύρω από το Λιμάνι ναυπηγοεπισκευαστική ζώνη και τα κέντρα εμπορευματοκιβωτίων, αλλά και σε άλλους τομείς της οικονομίας, όπως η αγορά ακινήτων και ο τουρισμός. Είναι προφανές άλλωστε ότι υπάρχουν πολλά περιθώρια εξυπηρέτησης και ενίσχυσης των εμπορευματικών ροών μέσω Ελλάδας, που θα καταστήσουν τη χώρα ένα διεθνές διαμετακομιστικό κέντρο, η φυσική θέση του οποίου αποτελεί σημαντικό στρατηγικό πλεονέκτημα.

Η ενίσχυση του λιμένα του Πειραιά ως πύλη εισόδου στις ευρωπαϊκές αγορές, σε συνδυασμό με έναν στρατηγικό σχεδιασμό συνδυασμένων υπηρεσιών προστιθέμενης αξίας -σύνδεση θαλάσσιων μεταφορών με τις χερσαίες σιδηροδρομικές γραμμές και τα οδικά δίκτυα κ.λπ.- θα έχει θετικό αντίκτυπο, τόσο στην οικονομική ανάπτυξη και πρόοδο της χώρας όσο και στην ενίσχυση του γεωπολιτικού και οικονομικού της αποτυπώματος.

Ερχόμενος για λίγο στα λεγόμενα των φορέων που συμμετείχαν στις εργασίες της αρμόδιας επιτροπής, πριν την εισαγωγή του σχεδίου νόμου στην Ολομέλεια, επιβάλλεται να αναφερθεί η θετική διάθεση με την οποία υποδέχθηκαν οι τοπικοί επαγγελματικοί φορείς και τα οικεία επιμελητήρια την υπό εξέταση σύμβαση, μιας και έκαναν λόγο για σημαντικό μοχλό ανάπτυξης της χώρας.

Έτσι εκφράστηκαν οι φορείς, αναγνωρίζοντας καλύτερους όρους στη συμφωνία αυτή από την προηγούμενη, αναφορικά με την ανταποδοτικότητα των τελών στους δήμους, κάτι που τους εξασφαλίζει μια σημαντική πηγή εσόδων για την υποστήριξη των κοινωνικών τους δομών, αλλά και ενίσχυση υποδομών.

Στη Σύμβαση επίσης ορίζονται οι όροι χρήσης και εκμετάλλευσης της γης, των κτισμάτων και της υποδομής της χερσαίας ζώνης του Λιμανιού, αλλά και το ποσοστό του ετήσιου ανταλλάγματος προς το κράτος. Στις σημαντικές διατάξεις προβλέπεται η εξαίρεση από τη Σύμβαση Παραχώρησης της Ζώνης Λιπασμάτων στη Δραπετσώνα, ενώ προστατεύονται οι αρχαιολογικοί χώροι της Χερσονήσου της Κυνοσούρας.

Παράλληλα, διασφαλίζεται η χρήση κρίσιμων εγκαταστάσεων από το Λιμενικό Σώμα. Να φανταστείτε ότι είχε μείνει εδώ μια εκκρεμότητα, όπου ακόμα και το Λιμενικό Σώμα θα πλήρωνε ενοίκιο για τους συγκεκριμένους χώρους. Περιφρουρείται ο δημόσιος χαρακτήρας των υπηρεσιών δημοσίου συμφέροντος, τα κτήρια εντός χερσαίας ζώνης λιμένα, ενώ διασφαλίζεται αναπτυξιακή διάσταση για τον Προβλήτα 1.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας για μισό λεπτό, κυρία Πρόεδρε. Οι προβλήτες που έχουν διατεθεί από χρόνια στο Λιμενικό Σώμα και που αποτελούν ζωτικής σημασίας χώρους, για να μπορεί να ανταποκρίνεται στον ρόλο του, δεν υπήρχαν στη συμφωνία. Είναι δηλαδή αυτό που σας είπα προηγουμένως, ότι θα πλήρωνε ενοίκιο το Λιμενικό Σώμα. Προστέθηκαν κατόπιν εισήγησης του αρμόδιου Υπουργείου.

Επιπροσθέτως, επιτυγχάνεται η διασφάλιση της σταθερότητας των εργασιακών σχέσεων μέσω συγκεκριμένων νομοθετικών ρυθμίσεων, δηλαδή η διατήρηση σε ισχύ του Γενικού Κανονισμού Προσωπικού της ΟΛΠ ΑΕ, η διατήρηση σε ισχύ του Κανονισμού Εσωτερικής Οργάνωσης και Λειτουργίας της ΟΛΠ ΑΕ, η δυνατότητα επιλογής μετάταξης των εργαζομένων, τόσο στην ΟΛΠ ΑΕ όσο και στην ΟΛΘ ΑΕ, σε υπηρεσίες, φορείς ή νομικά πρόσωπα του δημοσίου και του ευρύτερου δημοσίου τομέα.

Και επισπεύδω τώρα την τοποθέτησή μου.

Όλα τα παραπάνω κατακτήθηκαν με συστηματική προσπάθεια και αποτελούν πρωτίστως ένα σημαντικό ορόσημο του προγράμματος αποκρατικοποιήσεων, σύμφωνα με τις δεσμεύσεις της Ελληνικής Δημοκρατίας και η σύμβαση αγοραπωλησίας καλείται να κυρωθεί μετά την έγκριση του Ελεγκτικού Συνεδρίου.

Στηρίζουμε την προσπάθεια αυτή, καθώς προσβλέπουμε στους θετικούς ρυθμούς ανάπτυξης που θα επέλθουν από την παροχή της δικής μας τεχνογνωσίας στους τομείς του τουρισμού, της ακτοπλοΐας και του εμπορίου.

Σας ευχαριστώ.

(Χειροκροτήματα από τις πτέρυγες των ΑΝΕΛ και του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει η κ. Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σήμερα στην Ολομέλεια κι εχθές στην επιτροπή γίναμε μάρτυρες μιας απίστευτης και πάρα πολύ ερασιτεχνικής νομοθετικής πρωτοβουλίας της Κυβέρνησης. Ζούμε και σήμερα κι εχθές ένα θέατρο του παραλόγου.

Εγώ δεν μπορώ να καταλάβω. Είναι η πρώτη φορά –θα μου πείτε ότι είμαι και καινούργια Βουλευτής- που βλέπω νομοσχέδια να μπαίνουν, να βγαίνουν, να αλλάζουν και οι Υπουργοί να μην ξέρουν τι θέλουν να καταθέσουν. Είναι τελείως παράλογο αυτό που ζούμε. Τέλος πάντων.

Εχθές, ενώ είχαμε ολοκληρώσει τη συζήτηση με τους φορείς και είχαμε βγάλει κάποιες αποφάσεις, ξαφνικά έρχεται από την «COSCO» η επιστολή διαμαρτυρίας, η οποία ανέφερε ότι το νομοσχέδιο δεν είναι το συμφωνηθέν κείμενο που έχουν υπογράψει. Αυτό είναι απίστευτο, αλλά σας διαβεβαιώ ότι είναι αληθινό. Μάλιστα, ο κύριος Υπουργός δεν έδωσε την αίσθηση ότι θέλει να διαψεύσει εκείνη τη στιγμή. Δεν το αρνήθηκε.

Εμείς ως Ένωση Κεντρώων, υποστηρίζουμε θερμά το άνοιγμα της χώρας σε νέες αγορές, αφότου δημιουργήσουμε το κατάλληλο περιβάλλον για να έχουμε πλέον ένα καινούργιο μοντέλο, όχι τον αργοκίνητο και γιγαντοκέφαλο δημόσιο τομέα που υπήρχε, λόγω του πελατειακού κράτους.

Κυρίες και κύριοι συνάδελφοι, ας αντιληφθούμε επιτέλους ότι δεν υπάρχει ούτε ένα λεπτό για χάσιμο, για να πάει μπροστά η χώρα μας. Γι’ αυτό, κύριε Υπουργέ, πρέπει να έχετε σοβαρές και υπεύθυνες πολιτικές θέσεις και όχι ασόβαρες και ανεύθυνες θέσεις που εκθέτουν την Ελλάδα παντού. Δεν μπορούμε να ανεχθούμε τη λογική της Κυβέρνησης που φέρνει νομοσχέδια τα οποία προετοιμάζει τελείως απρόσεκτα και πρόχειρα. Αυτά τα νομοσχέδια καθίστανται τελικά επικίνδυνα.

Τώρα, ως προς τις επιμέρους ρυθμίσεις της συμφωνίας, ας αρχίσουμε σχετικά με την κύρωση.

Κατ’ αρχάς, θα πρέπει να τονίσω με έντονο τρόπο πώς θα διασφαλιστούν οι τέσσερις δήμοι που βρίσκονται περιμετρικά γύρω από το Λιμάνι. Θα διασφαλιστούν με αυτό το ποσοστό που υποσχέθηκαν ότι θα λαμβάνουν και συμφωνήσατε; Εχθές στην επιτροπή είπαμε ότι θα είναι γύρω στο 3,5%. Ακόμη δεν έχει επιβεβαιωθεί. Αμφιβάλλω αν θα είναι αυτό και αν τελικά οι δήμοι θα παίρνουν αυτό το ποσοστό από την «COSCO», διότι εδώ τα πάντα αλλάζουν.

Ως Βουλευτής του Πειραιά -είμαι γέννημα θρέμμα Πειραιώτισσα- γνωρίζω πολύ καλά τα σχετικά με τον Δήμο του Πειραιά. Εκεί γεννήθηκα κι εκεί μεγάλωσα. Οι δήμοι έχουν επιβαρυνθεί πάρα πολύ τα τελευταία χρόνια και από την υποχρηματοδότηση και από τη μεγάλη ανθρωπιστική κρίση. Και πάντοτε ήταν έτσι. Ειδικά στη Δραπετσώνα, στα Λιπάσματα οι εργάτες πέθαιναν συνέχεια από φυματίωση. Το ξέρουμε αυτό. Τέλος πάντων, τώρα τα Λιπάσματα έκλεισαν και θα ήταν ωραίο να γίνει ένα ωραίο μουσείο, όπως και η Λαυρεωτική.

Ο Πειραιάς, η Δραπετσώνα, το Κερατσίνι και το Πέραμα έχουν ένα μεγάλο ποσοστό οικογενειών που ζουν κάτω από το όριο της φτώχειας. Το είδα, γιατί επισκέφθηκα όλους τους δήμους και από τους δήμους περιμένουν να πάρουν κάποια στήριξη. Οπότε καλό είναι, τουλάχιστον αυτό που έχει συμφωνηθεί να το πάρουν οι δήμοι.

Επίσης, μην ξεχνούμε ότι οι δήμοι πέρασαν και φέτος και πέρυσι ένα τεράστιο πρόβλημα με τους πρόσφυγες και επιβαρύνθηκαν σημαντικά. Αφού δεν υπάρχει ανταποδοτικό τέλος, οι δήμοι τουλάχιστον ας πάρουν το ποσοστό αυτό, για να συνεχίσουν το έργο τους. Μάλιστα, οι φορείς που ήταν χθες στην επιτροπή, άσχετα αν μερικοί ήταν υπέρ ή άλλοι ήταν κατά, όλοι ανεξαιρέτως παραπονέθηκαν ότι η επένδυση δεν έχει άμεση διασύνδεση με τους δήμους.

Θα σας εξηγήσω γιατί. Διότι στην πραγματικότητα θα γίνει μια επιχείρηση που δεν θα έχει επαφή με τον ιστό της πόλης. Αυτό εξηγείται με το εξής: Αφού στο διοικητικό συμβούλιο της επιχείρησης δεν λαμβάνει μέρος κανένας από τους δημάρχους ούτε ένας εκπρόσωπος της τοπικής αυτοδιοίκησης -τους έχετε αποξενώσει όλους- πώς θα ενσωματωθεί αυτή η επιχείρηση μέσα στον ιστό της πόλης; Απλώς θα θέλει μόνο να δουλεύει για το κέρδος.

Μάλιστα, το ΤΑΙΠΕΔ, όταν έκανε τη συμφωνία, θα μπορούσε να ζητήσει να προβληθούν από την «COSCO» τα μνημεία και τα αξιοθέατα του Πειραιά και των όμορων δήμων, ώστε οι τουρίστες τουλάχιστον που φθάνουν με τα κρουαζιερόπλοια να μπορούν να επισκέπτονται τους δήμους. Έτσι, επισκεπτόμενοι τους δήμους και βλέποντας τα αξιοθέατα του Πειραιά ή τα μνημεία -που έχει πάρα πολλά μνημεία ο Πειραιάς- θα μπορούσαν να επισκεφθούν τον Πειραιά και να αυξήσουν την τοπική οικονομία, να περπατήσουν στους δρόμους του Πειραιά, να δώσουν μια άλλη ζωή και όχι να μπαίνουν από το κρουαζιερόπλοιο στο πούλμαν για την Ακρόπολη και τανάπαλιν. Ο Πειραιάς είναι ξεγραμμένος. Απλώς είναι ένα σημείο που τους πηγαίνουν και τους φέρνουν.

Ένα ακόμη μεγάλο ζήτημα είναι η απόλυτη στάση που πρέπει να κρατήσουμε στην πολιτιστική μας κληρονομιά. Το θεωρώ επιεικώς απαράδεκτο να μη διασφαλίσουμε όλους τους αρχαιολογικούς χώρους. Μάλιστα, καταθέτω για τα Πρακτικά την επιστολή της δημάρχου Σαλαμίνας. Αναφέρθηκα και χθες στην επιτροπή σχετικά με την αξιοποίηση των αρχαιολογικών μνημείων, αλλά ήταν άλλη μία φορά φωνή βοώντος εν τη ερήμω. Δεν πιστεύω κανείς να το άκουσε.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ως προς το θέμα των μετατάξεων, για το άρθρο 10, πρέπει να αναφέρω ότι ο κόσμος παρακολουθεί και τώρα παρακολουθεί πάρα πολύ συχνά τη Βουλή, γιατί βλέπουν ότι η Βουλή δεν πηγαίνει καλά. Το λιμάνι παραχωρείται σε μια εταιρεία που δεν δεσμεύεται να κρατήσει το προσωπικό της, αλλά της δίνεται το δικαίωμα, αν δεν θέλουν οι εργαζόμενοι, να μπορούν να μεταταχθούν. Γιατί να μην τους κρατήσει με τις συμβάσεις και τους όρους που ήδη υπήρχαν και να μεταταχθούν στο δημόσιο; Πώς θα μεταταχθούν στο δημόσιο; Έχει το δημόσιο τα κεφάλαια; Έχει τα χρήματα; Ποια κριτήρια θα έχει για να τους μετατάξει στο δημόσιο και θα μπορεί; Ήδη οι δημόσιοι υπάλληλοι είναι πλεονάζοντες, θα φορτωθεί το δημόσιο ανθρώπους που η «COSCO» θεωρεί ότι δεν τους χρειάζεται; Δηλαδή, η εταιρεία θα κρατήσει το εκπαιδευμένο προσωπικό, ό,τι θεωρεί χρήσιμο και το άχρηστο θα το πετάξει. Θεωρεί, δηλαδή, ότι το δημόσιο είναι όχι τίποτε άλλο από ένα καλάθι αχρήστων. Ό,τι δεν χρειάζεται θα το ρίξουμε στο δημόσιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Μεγαλοοικονόμου, έχετε υπερβεί και τον αρχικό χρόνο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Συγγνώμη.

Αναφορικά τώρα με τη δήθεν ναυπηγοεπισκευαστική μονάδα, επισκέφθηκα το Πέραμα και σας λέω ότι ζείτε σε αυταπάτες. Δεν υπάρχει ναυπηγοεπισκευαστική μονάδα. Αυτή έχει πεθάνει προ πολλού. Έχουν χαθεί χιλιάδες θέσεις εργασίας και μάλιστα, υψηλού επιπέδου τεχνογνωσίας και από επαγγελματίες και ακόμη βρισκόμαστε σε ένα αδιέξοδο.

Ως προς το άρθρο 11, που γίνεται λόγος για την καταβολή ανταποδοτικών τελών και φόρων, η εταιρεία δεν θα πληρώνει ούτε φωτισμό…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Μεγαλοοικονόμου, δεν γίνεται! Εδώ περικόπτουμε τον χρόνο. Δεν το καταλαβαίνετε;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Συγγνώμη, αλλά οι άλλοι μίλησαν επτάλεπτα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μα, πώς; Δεν γίνεται!

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Σε ένα λεπτό τελειώνω, κυρία Πρόεδρε.

Η εταιρεία, λοιπόν, θα αναλάβει τον φωτισμό και την αποκομιδή των σκουπιδιών. Δηλαδή, με αυτό το σκεπτικό ο δήμος μόνο τον φωτισμό και την αποκομιδή των σκουπιδιών προσφέρει; Τους δρόμους, τα πεζοδρόμια, τα άλλα εξίσου σημαντικά ζητήματα δεν τα προσφέρει; Μόνο τον φωτισμό;

Με αυτό το σκεπτικό, σε λίγο και το αεροδρόμιο θα πει το ίδιο, να μην πληρώνει ανταποδοτικά.

Όμως είναι παράδοξο ότι προσφέρουμε μία κερδοφόρα επιχείρηση, χωρίς να ζητήσουμε να αξιοποιηθεί κατάλληλα και χωρίς να γίνει η κανονική μελέτη που έπρεπε να γίνει.

Δυστυχώς, κύριε Υπουργέ, σ’ αυτό αποτύχατε. Θέλω να ελπίζω τουλάχιστον ότι θα μπορέσει η Ελλάδα να πάει μπροστά, γιατί η ελπίδα πεθαίνει τελευταία. Αυτήν πρέπει να προσπαθήσουμε να κρατήσουμε ζωντανή.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ να είμαστε όλοι εντός χρόνου. Έχουμε κουραστεί και πρέπει να είμαστε συγκεκριμένοι. Ασκήσεις χρόνου είναι η κοινοβουλευτική διαδικασία.

Ο κ. Αμυράς έχει τον λόγο για πέντε λεπτά.

**ΓΕΩΡΓΙΟΣ ΑΜΥΡΑΣ:** Είμαι Κοινοβουλευτικός Εκπρόσωπος, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά μίλησε ο Αρχηγός σας.

**ΓΕΩΡΓΙΟΣ ΑΜΥΡΑΣ:** Αλήθεια το λέτε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δυστυχώς, έτσι λέει ο Κανονισμός.

**ΓΕΩΡΓΙΟΣ ΑΜΥΡΑΣ:** Ε, τότε θα τηρήσουμε τον Κανονισμό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα είμαι λίγο ανεκτική, γιατί ο Αρχηγός σας δεν εξάντλησε τον χρόνο του ως Αρχηγός.

**ΓΕΩΡΓΙΟΣ ΑΜΥΡΑΣ:** Ευχαριστώ πάρα πολύ, κυρία Πρόεδρε.

Κυρίες και κύριοι συνάδελφοι, δεν ξέρω αν παρακολουθήσατε τις τελευταίες ώρες την ξένη ειδησεογραφία ή αν μπήκατε σε ξένα sites που μιλούν για την Κίνα. Η διεθνής εικόνα που εκπέμπει η χώρα προς αυτά τα sites και τα ειδησεογραφικά πρακτορεία είναι –θα σας το πω με πολύ απλό τρόπο- ότι οι Έλληνες προσπάθησαν να κάνουν μία μπαμπεσιά σε βάρος των Κινέζων και στο τέλος αναγκάστηκαν καθ’ υπαγόρευσιν, να είναι στη διαδικασία ψήφισης της αρχικής σύμβασης παραχώρησης του λιμανιού του Πειραιά.

Μη γελάτε, κύριε Υπουργέ. Είναι πολύ θλιβερό αυτό που συνέβη, διότι η θέση της χώρας αποδυναμώθηκε από μία ακατανόητη, θα έλεγα εγώ, απ’ ό,τι φαίνεται, και διόλου μελετημένη κίνηση του Υπουργού Ναυτιλίας κ. Δρίτσα.

Ειρήσθω εν παρόδω, θα ήθελα να σας κάνω και μία μικρή παρατήρηση. Δεν έχω δει ξανά –με τη μικρή κοινοβουλευτική μου θητεία- πιο μοναχικό Υπουργό να κάθεται στα υπουργικά έδρανα. Συνήθως, έως σήμερα, πολλοί Υπουργοί έρχονταν και υποστήριζαν τον επισπεύδοντα Υπουργό. Εδώ δεν πήρε ούτε ένας τον λόγο να μας πει στο σημερινό σχέδιο νόμου «Ναι, καλά έκανε ο κ. Δρίτσας και παρουσίασε άλλη σύμβαση απ’ αυτήν που πραγματικά είχαν υπογράψει οι Έλληνες με τους Κινέζους».

Ωστόσο, έχω να πω…

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Να ξέρετε ότι υπήρξε απόφαση της Διάσκεψης των Προέδρων εχθές να μιλήσει μόνο ένας Υπουργός.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, θα ήθελα να μου κρατήσετε τον χρόνο μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι απόφαση της Διάσκεψης.

**ΓΕΩΡΓΙΟΣ ΑΜΥΡΑΣ:** Μάλιστα.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Είναι απόφαση της Διάσκεψης. Άλλο είναι η παρακολούθηση.

**ΓΕΩΡΓΙΟΣ ΑΜΥΡΑΣ:** Μάλιστα.

Ωστόσο, κύριε Πρόεδρε, θα σας πω εγώ τότε το συμπέρασμα αυτού που σας είπα, το οποίο εξάγεται και από κάτι άλλο. Ο κ. Δρίτσας αρχικώς είχε πει «Δεν είναι δική μου η ευθύνη για την αλλοίωση…» –ή για την αλλαγή, όπως θέλετε, πείτε το- «…της σύμβασης, αλλά είναι της Γενικής Γραμματείας της Κυβέρνησης». Ήρθε μετά ο κ. Φλαμπουράκης και ακούμε τον κ. Δρίτσα να λέει: «Δική μου είναι αποκλειστικά η ευθύνη και όχι των άλλων Υπουργών». Άρα αυτά είναι ενδεικτικά του κλίματος που υπάρχει μέσα στην Κυβέρνηση.

Όμως η αυταπάτη ή ο δρόμος, αν θέλετε, από την αυταπάτη του Πρωθυπουργού έως την εξαπάτηση του Κοινοβουλίου, των Κινέζων επενδυτών και των Ελλήνων πολιτών, είναι μία λέξη δρόμος όλο κι όλο: απάτη.

Κύριε Δρίτσα, ήθελα τη γνώμη σας γι’ αυτά, αλλά λείπατε από την Αίθουσα. Εν πάση περιπτώσει, όπως βλέπετε, η ομιλία μου πηγαίνει με περίεργο τρόπο χρονικής ροής…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Τα ακούω όλα.

**ΓΕΩΡΓΙΟΣ ΑΜΥΡΑΣ:** Όμως, κύριε Δρίτσα, έχουμε την εντύπωση ότι ουδείς τελικά εξαπατήθηκε από το μπρος-πίσω το δικό σας. Μας φέρατε άλλη σύμβαση, άλλη συμφωνία απ’ αυτήν που πραγματικά είχε υπογραφεί και συμφωνηθεί μεταξύ της ελληνικής και της κινεζικής πλευράς…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν ισχύει αυτό. Το είπα.

**ΓΕΩΡΓΙΟΣ ΑΜΥΡΑΣ:** Για παράδειγμα, κύριε Δρίτσα, θα σας αναφέρω τώρα το άρθρο 5…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Δεν έχετε πειστικά επιχειρήματα γι’ αυτό.

**ΓΕΩΡΓΙΟΣ ΑΜΥΡΑΣ:** Ακούστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ουδείς εξαπατήθηκε. Τίποτα δεν άλλαξε.

**ΓΕΩΡΓΙΟΣ ΑΜΥΡΑΣ:** Τίποτα δεν άλλαξε; Ακούστε, λοιπόν.

Άρθρο 5: Εξουσιοδότηση και εφαρμογή κανονισμών. Μας φέρνει ο κ. Δρίτσας αρχικώς τη διάταξη που λέει «Καμμία διάταξη της σύμβασης παραχώρησης δεν επιτρέπεται να ερμηνεύεται με τρόπο που εμποδίζει την άσκηση των αρμοδιοτήτων του Υπουργού Ναυτιλίας και Νησιωτικής Πολιτικής».

Γίνεται ο χαμός με τους Κινέζους και μας φέρνει τώρα ο κ. Δρίτσας ως νομοτεχνική βελτίωση: «Προστίθεται η φράση ότι οι υπουργικές αρμοδιότητες …» -προσέξτε, κύριοι συνάδελφοι, το λέει ο ίδιος Υπουργός μιλώντας για τον εαυτό του- «…σε καμμία περίπτωση δεν επιτρέπεται να ασκούνται με τρόπο αντίθετο με τα προβλεπόμενα στην κυρούμενη Σύμβαση Παραχώρησης».

Αποφασίστε, λοιπόν, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Υπάρχει στη σύμβαση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, θα πάρετε τον λόγο. Αφήστε τον.

**ΓΕΩΡΓΙΟΣ ΑΜΥΡΑΣ:** Πρώτα από όλα, ηρεμήστε, κύριε Υπουργέ.

Ωστόσο, ας έρθουμε και στο περιεχόμενο της σύμβασης. Μέχρι τώρα εσείς ο ίδιος μας λέγατε, όπως και ο Πρωθυπουργός, «μολών λαβέ»! Δεν το είπε μόνο ο Λεωνίδας, το λέγατε και εσείς, όταν επρόκειτο να ιδιωτικοποιηθούν τα λιμάνια. Τώρα τι μας λέτε; Μας λέτε «μολών ψηφίστε»! Αυτό μας λέτε.

Όμως ο κ. Τσίπρας να σας θυμίσω, επίσης, ότι είχε πει, κατά την ένδοξη περίοδο του αντιμνημονιακού αγώνα: «Πώς οι ξένοι θα πάρουν τα λιμάνια μας, όταν εμείς οι ίδιοι ως Κυβέρνηση δεν το θέλουμε, με κανονιοφόρους;».

Δηλαδή, για πείτε μας, κύριε Δρίτσα, μπήκαν οι κανονιοφόροι στον Πειραιά και έτσι το πήραν το λιμάνι; Με την υπογραφή σας το παίρνουν το λιμάνι.

Οι πολίτες, λοιπόν, δεν δέχονται, δεν ανέχονται τον εμπαιγμό. Φτάνει πια! Και αν ανατρέξουμε στο διαδίκτυο και στο πρόγραμμα του ΣΥΡΙΖΑ, έτσι όπως είχε αναρτηθεί στον ιστότοπο του κόμματός σας λίγο πριν από τις εκλογές του 2015, θα δούμε τα εξής: Υπογραφή η αντίστοιχη τοπική οργάνωση του ΣΥΡΙΖΑ και Θεόδωρος Δρίτσας. Τότε δεν ήταν Υπουργός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι έλεγε ο κ. Δρίτσας; Έλεγε: «Η Κυβέρνηση δεν έχει κανένα δικαίωμα και καμμία νομιμοποίηση να προβαίνει σε πράξεις που ξεπουλάνε τη χώρα και υποθηκεύουν το μέλλον της. Ο ΣΥΡΙΖΑ θα υπερασπιστεί και τώρα ως Αντιπολίτευση και γρήγορα ως Κυβέρνηση τον δημόσιο χαρακτήρα του λιμανιού».

Θέλετε να μας πείτε, κύριε Δρίτσα, αν οι Κινέζοι είναι ελληνικό δημόσιο; Είναι ή δεν είναι;

Επίσης, ξέρουμε ότι θα επικαλεστείτε και πάλι τους εκβιασμούς των Βρυξελών, τα δάκρυα των Υπουργών πάνω στα βρεγμένα νομοσχέδια των ιδιωτικοποιήσεων και, βεβαίως, τις πιέσεις των δανειστών. Όμως όταν ως Αντιπολίτευση λέγατε το «μολών λαβέ», τώρα δεν μπορείτε να γίνετε πιστευτός με αυτά που μας λέτε. Ή «μολών λαβέ» ή ό,τι θέλουμε το κάνουμε, σε σχέση με τις εντολές ή τις πιέσεις των λεγομένων «εκβιαστών» εταίρων, δανειστών.

Επίσης, να σας θυμίσω ότι τον Μάρτιο του 2014 εσείς ο ίδιος, κύριε Δρίτσα, είχατε βγάλει μια ανακοίνωση και είχατε δηλώσει, καταγγέλλοντας τις διαδικασίες εξπρές για την τότε επαπειλούμενη, για εσάς, ιδιωτικοποίηση του λιμανιού του Πειραιά: «Το ΤΑΙΠΕΔ μέσα στη νύχτα δημοσίευσε στη σελίδα του την πρόσκληση ενδιαφέροντος για τον ΟΛΠ».

Εσείς μέσα στη νύχτα δεν μας φέρατε το νομοσχέδιο; Μέσα στη νύχτα δεν μας το φέρατε; Μέσα στη νύχτα πάλι δεν πήγατε μπρος-πίσω; Το περσινό ξεπούλημα του λιμανιού φέτος έγινε αξιοποίηση, κύριε Υπουργέ;

Οι καταγγελίες για φωτογραφικές διατάξεις στον διαγωνισμό έγιναν διατάξεις του νομοσχεδίου. Τι να πιστέψουν, δηλαδή, οι πολίτες, αυτά που λέγατε ως Αντιπολίτευση ή αυτά που κάνετε ως Κυβέρνηση, τα οποία είναι ακριβώς τα αντίθετα.

Ωστόσο, ο πόλεμος κατά των ιδιωτικοποιήσεων έδιωξε επενδυτικά κεφάλαια, επιδείνωσε την οικονομική κατάσταση της χώρας, μεγάλωσε τον φορολογικό λογαριασμό, που στέλνετε διαρκώς στους πολίτες όλο και πιο φουσκωμένο.

Εμείς θεωρούμε ότι οι ιδεοληψίες σας ζημίωσαν τη χώρα και οι περσινές σας καταγγελίες δεν χώρεσαν στο νομοσχέδιο που καλούμαστε να ψηφίσουμε.

Εν πάση περιπτώσει, για να καταλήξω, κυρία Πρόεδρε, εμείς στο Ποτάμι θεωρούμε ότι η ιδιωτικοποίηση του λιμανιού του Πειραιά είναι ένα θετικό βήμα διότι είναι διαρθρωτική, δεν είναι εισπρακτική. Και εμείς υποστηρίζουμε οποιαδήποτε υγιή επιχειρηματική κίνηση, η οποία θα κινητοποιεί επενδύσεις, θα δημιουργεί νέες θέσεις εργασία και θα θωρακίζει την παραγωγική μας βάση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Αμυρά.

**ΓΙΩΡΓΙΟΣ ΑΜΥΡΑΣ:** Να πω μόνο αυτό, κυρία Πρόεδρε.

Να μας πει ο ίδιος ο κύριος Υπουργός, που τον άκουσα πριν εδώ στην τοποθέτησή του, να αναφέρεται σε μία επιλογή σχεδόν καταναγκαστική, δηλαδή της πώλησης του λιμανιού του Πειραιά, αν νιώθει ότι είναι ένας καταναγκασμένος σχεδόν Υπουργός. Τι απ’ όλα ισχύει;

Ευχαριστώ πολύ.

(Χειροκροτήματα από την πτέρυγα του Ποταμιού)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μη διαμαρτύρεστε.

Ελάτε, κύριε Καραναστάση, έχετε τον λόγο. Μετά είναι η κ. Ασημακοπούλου.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, το υπό ψήφιση νομοσχέδιο δεν χρειάζεται ιδιαίτερες συστάσεις για το περιεχόμενό του.

Το θέμα του λιμένα του Πειραιά απασχολεί την κοινή γνώμη στη χώρα μας για περισσότερο από μια δεκαετία. Από τη μακρινή 13η Φεβρουαρίου του 2002 με την πρώτη σύμβαση παραχώρησης, που θεωρήθηκε ότι θα αποτελούσε θεμελιώδη όρο για την εκδήλωση ιδιωτικού επενδυτικού ενδιαφέροντος αναφορικά με την απόκτηση μετοχικής πλειοψηφίας στον ΟΛΠ μέχρι σήμερα, χύθηκε πολύ μελάνι και ξοδεύτηκαν πολλές ώρες συζητήσεων και αντεγκλήσεων για να φτάσουμε στο σημερινό νομοθέτημα, το οποίο πέραν του γεγονότος ότι συνιστά ανειλημμένη συμβατική δέσμευση του ελληνικού δημοσίου, συνδέεται αναμφίβολα με την εμπέδωση κλίματος επενδυτικής ασφάλειας και σταθερότητας.

Αναφερόμενος στην ανειλημμένη συμβατική δέσμευση του ελληνικού δημοσίου, εννοώ φυσικά τη δέσμευση που προκύπτει από τις διατάξεις του ν.3986/2011, με τον οποίο το 74% περίπου των μετοχών εκδόσεως του ΟΛΠ διακρατήθηκε από το ελληνικό δημόσιο έως ότου οι μετοχές εισφέρθηκαν στο ΤΑΙΠΕΔ με σχετικές αποφάσεις της Διυπουργικής Επιτροπής Αναδιαρθρώσεων και Αποκρατικοποιήσεων.

Στο σημείο αυτό, είναι πράγματι σημαντικό να διευκρινιστεί ότι το πρότυπο ιδιωτικοποίησης στο οποίο προσχώρησαν με ευκολία οι προηγούμενες κυβερνήσεις για τα λιμάνια του Πειραιά και της Θεσσαλονίκης, απέχει παρασάγγας από το πρότυπο το οποίο είναι προς το παρόν –το landlord model- κυρίαρχο εντός Ευρωπαϊκής Ένωσης.

Επίσης, δεν μπορεί παρά να υπογραμμιστεί ότι η επιλογή αυτή έγινε αν και οι προηγούμενες κυβερνήσεις είχαν τη δυνατότητα να προχωρήσουν σε παραχώρηση μεμονωμένων τερματικών εντός των λιμένων. Συνεπώς, είναι οι δικές σας επιλογές, κυρίες και κύριοι συνάδελφοι της Μείζονος Αντιπολίτευσης, που καθορίζουν εν πολλοίς το περιεχόμενο του νομοσχεδίου.

Περαιτέρω επισημαίνω ότι η ολοκλήρωση των ιδιωτικοποιήσεων των λιμένων Πειραιά και Θεσσαλονίκης, οι οποίες είχαν ήδη ξεκινήσει από τις προηγούμενες κυβερνήσεις, ενσωματώθηκαν στον όρο 4.4 του ν.4336/2015, ο οποίος κυρώθηκε από τη Βουλή με ευρεία πλειοψηφία.

Άραγε, κύριοι συνάδελφοι της Νέας Δημοκρατίας, του ΠΑΣΟΚ, του Ποταμιού, σας θυμίζει κάτι το σχέδιο σύμβασης οικονομικής ενίσχυσης της Ελλάδας από τον Ευρωπαϊκό Μηχανισμό Σταθερότητας τον Αύγουστο του 2015, το γνωστό μνημόνιο, με το οποίο σήμερα βέβαια εσείς δεν θέλετε να έχετε καμμία σχέση, αλλά το επιζητούσατε μετά μανίας πέρυσι τέτοιον καιρό;

Κύριε Πρόεδρε, σταματώ εδώ την αναφορά μου στις αιτιάσεις και τα υποκριτικά σχόλια της Αντιπολίτευσης, ιδιαίτερα των κομμάτων των κυβερνήσεων, τα οποία έφεραν αυτά τα καταστροφικά αποτελέσματα στη χώρα μας.

Μετά τις εκλογές του Σεπτεμβρίου του 2015, έλαβε χώρα μια συστηματική και οργανωμένη προσπάθεια της Κυβέρνησης για επαναδιαπραγμάτευση των όρων της ιδιωτικοποίησης. Εξάλλου, σε αντιστοιχία με τις αρχές και τις θέσεις μας και μετά τη θέση σε ισχύ του ν.4389/2016, διαμορφώνονται όροι και προϋποθέσεις εναλλακτικής αναπτυξιακής αξιοποίησης των λιμένων, χωρίς να τίθεται σε αμφιβολία ο δημόσιος έλεγχος.

Η Κυβέρνηση κατέθεσε το παρόν νομοσχέδιο, με το οποίο συνοπτικά επιτυγχάνονται ή διασφαλίζονται τα εξής: Μεταβίβασε αρχικά το 51% των μετοχών και στη συνέχεια και μόνο εφόσον πληρωθούν αναβλητικές αιρέσεις, το υπόλοιπο 6%. Εξαίρεσε τη σύμβαση παραχώρησης της Ζώνης Λιπασμάτων, εξασφάλισε την προστασία πολλών περιοχών των αρχαιολογικών χώρων της Χερσονήσου της Κυνόσουρας, διασφάλισε τη χρήση κρίσιμων εγκαταστάσεων για το Λιμενικό Σώμα και την Ελληνική Ακτοφυλακή, περιφρούρησε τον δημόσιο χαρακτήρα –κάτι που είναι σημαντικό- του δημοσίου συμφέροντος υπηρεσιών και φυσικά εξασφάλισε την προστασία των εργασιακών δικαιωμάτων.

Είναι κοινός τόπος, κυρίες και κύριοι συνάδελφοι, αλλά πρέπει να έχουμε πάντα το μυαλό μας ότι η διασφάλιση του ζωτικού ρόλου του λιμένος Πειραιώς για τη θαλάσσια διασύνδεση με τη νησιωτική Ελλάδα, την υποστήριξη της τουριστικής ανάπτυξης της χώρας, τη ναυπηγοεπισκευαστική δραστηριότητα και λοιπά και η διερεύνηση και καταγραφή επενδύσεων σε λιμενικές υποδομές και ανωδομές, τις οποίες ο ιδιώτης επενδυτής θα αναλάβει να υλοποιήσει προκειμένου να ενισχύσει την ανάπτυξη του λιμένα είναι αδιαπραγμάτευτα σημεία και έτσι παραμένουν με το παρόν νομοσχέδιο.

Εξάλλου, όλη η διαδικασία αναθεώρησης της υφιστάμενης σύμβασης παραχώρησης δεν επηρεάζει ορισμένα θεμελιώδη στοιχεία και παραδοχές της, όπως είναι ιδίως το πλήρες, αποκλειστικό και αδιαμφισβήτητο δικαίωμα κυριότητας του ελληνικού δημοσίου επί της χερσαίας λιμενικής ζώνης του λιμένα Πειραιά, των γηπέδων που τις αποτελούν, των επ’ αυτής κτιρίων και εγκαταστάσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, τελειώνω σε ένα λεπτό.

Τον χαρακτήρα της χερσαίας λιμενικής ζώνης ως δημόσιου κοινόχρηστου πράγματος και την απαρέγκλιτη εφαρμογή των συναφών συνταγματικών διατάξεων, καθώς και τη διάρκεια της σύμβασης που λήγει το 2052.

Ως επιτυχία της Κυβέρνησης θα πρέπει να λογιστεί το γεγονός ότι ο συντελεστής υπολογισμού του ανταλλάγματος παραχώρησης αυξάνεται από τον σήμερα ισχύοντα 2% σε 3,5% και ορίζεται ως ελάχιστο ύψος του ετήσιου καταβαλλόμενου ανταλλάγματος για τη συνολική υπολειπόμενη διάρκεια της σύμβασης το ποσό περίπου των 3.500.000 ευρώ, το οποίο αντιστοιχεί κατά προσέγγιση στο 3,5% του τρέχοντος ετήσιου κύκλου εργασιών του ΟΛΠ.

Το βέβαιο είναι ότι το λιμάνι του Πειραιά μπορεί και πρέπει να συμβάλλει στην ενίσχυση των αναπτυξιακών ρυθμών ανόδου της ελληνικής οικονομίας, στην αύξηση του ΑΕΠ και στη δημιουργία θέσεων εργασίας. Η πλήρης αξιοποίηση των δυνατοτήτων, με όρους αξιοπρέπειας, αποτελεί τη βασική υποχρέωση του ελληνικού δημοσίου την επόμενη ημέρα της κύρωσης του προτεινόμενου σχεδίου νόμου.

Κυρίες και κύριοι συνάδελφοι, δεν είμαι περήφανος που η χώρα μου βρίσκεται σε δεινή θέση να παραχωρεί τη διαχείριση του εθνικού πλούτου σε ξένους. Είμαι, όμως, πολύ περήφανος που η Κυβέρνηση, την οποία στηρίζω, κάνει υπεράνθρωπες προσπάθειες να βγάλει τη χώρα από τη δεινή αυτή θέση, στην οποία όλοι ξέρουμε ποιοι την έφεραν. Είναι αυτοί που οδήγησαν τον ιδιωτικό τομέα αυτόν που στηρίζουν, σκεφτείτε να μην τον υποστήριζαν- να χάσει ενάμισι εκατομμύριο θέσεις τα τελευταία χρόνια και είναι και αυτοί οι οποίοι μας κουνάνε το δάχτυλο και ζητάνε την παραίτηση της Κυβέρνησης.

Εμείς στηρίζουμε το παρόν νομοσχέδιο.

Σας ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κυρία Ασημακοπούλου, έχετε τον λόγο.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κυρία Πρόεδρε.

Ξέρετε, εμείς προσήλθαμε να συζητήσουμε αυτό το σχέδιο νόμου, αυτήν την πολύ στρατηγική και σημαντική συμφωνία, που αφορά στο λιμάνι του Πειραιά, με καλή διάθεση, όπως καλή διάθεση έχουμε απέναντι στο Ελληνικό, απέναντι στα αεροδρόμια, απέναντι στον TAP, απέναντι σε όλες αυτές τις πολύ μεγάλες και πολύ σημαντικές συμφωνίες, οι οποίες δρομολογήθηκαν επί ημερών της κυβερνήσεως του Αντώνη Σαμαρά.

Είμαστε, όμως, και ιδεολογικά θετικά προδιατεθειμένοι. Γιατί πιστεύουμε ότι είναι καλό πράγμα και αυτή η συμφωνία, όπως και αυτές οι άλλες συμφωνίες στις οποίες αναφέρθηκα; Γιατί βοηθάνε, φέρνουν δημόσια έσοδα, διότι βελτιώνονται οι υποδομές του δημοσίου, διότι πέφτουν χρήματα στην αγορά, διότι –και ίσως αυτό είναι το πιο σημαντικό στη σημερινή συγκυρία για όλους μας- δημιουργούν θέσεις εργασίας. Γι’ αυτό εμείς ήμασταν και είμαστε διαχρονικά υπέρ αυτών των πραγμάτων.

Σε όλες τις προσπάθειες που έχουμε κάνει διαχρονικά εσείς είστε απέναντι από αυτά τα πράγματα και ιδεολογικά και πολιτικά. Δεν έχετε ψηφίσει ως Αντιπολίτευση τίποτε παρεμφερές. Είστε απέναντι σε αυτά τα πράγματα, συμμετέχοντας και οργανώνοντας δυναμικές, κινητοποιήσεις, προεκλογικά με υποσχέσεις που τώρα δεν τηρείτε, με μεγαλόστομες υπουργικές και προγραμματικές δηλώσεις ότι αυτά δεν θα γίνουν επί ημερών σας και λοιπά.

Πάνε τώρα αυτά. Τώρα έχουμε την άλλη ιστορία. Έχουμε αυτήν την ιστορία που –επιτρέψτε μου- είναι η ιστορία της κλάψας. Είναι αυτό που λέει: «Μα, εμείς δεν τα θέλουμε αυτά, δεν τα πιστεύουμε, αλλά να, βρεθήκαμε με την πλάτη στον τοίχο και οι κακοί ξένοι, οι εκβιαστές, μάς υποχρεώνουν τώρα να τα κάνουμε αυτά τα πράγματα, που εμείς δεν τα θέλουμε και κλαίμε και λίγο». Όμως στο τέλος τα υπογράφετε όλα όπως είναι. Όλα τα υπογράφετε. Και όταν έρχονται στο Κοινοβούλιο, λέτε «ναι» όλα τα χεράκια. Αυτή είναι η καινούργια ιστορία.

Και κάπου λέτε ότι κάτι βελτιώσατε. Και να σας πω κάτι; Σας το λέω ειλικρινά: Φυσικά, αν βελτιώνατε κάτι στο δημόσιο συμφέρον, εμείς πού θα ήμασταν; Απέναντι; Για ποιον λόγο; Εμείς τα πιστεύουμε από την αρχή ότι αυτά είναι στην κατεύθυνση της βελτίωσης του δημόσιου συμφέροντος. Μαζί σας θα ήμασταν.

Και αν ζητούσατε και τη βοήθειά μας, που έχουμε εμπειρία, στο πώς να τα βελτιώσετε, πάλι στο πλευρό σας θα ήμασταν. Νομίζω, όμως, ότι ο κ. Βαρβιτσιώτης που ήταν και ο αρμόδιος για τη συγκεκριμένη συμφωνία, απάντησε διεξοδικά ένα-ένα σε αυτά τα επιχειρήματα που προβάλλατε περί βελτίωσης των όρων. Οπότε δεν στέκομαι σε αυτό.

Στέκομαι στο γεγονός ότι έχουμε μία κοινή ρητορική το τελευταίο διάστημα, μια ρητορική που λέει: «Τώρα που έκλεισε η αξιολόγηση, με τεράστια καθυστέρηση και μεγάλο κόστος, πρέπει να πάμε παρακάτω και αυτό που χρειαζόμαστε είναι επενδύσεις». Επενδυτικό σοκ χρειάζεται.

Το λέει και ο κ. Μάρδας, που λέει ότι θέλουμε 100 δισεκατομμύρια, ο κ. Σταθάκης 120 δισεκατομμύρια. Επενδυτικό σοκ χρειάζεται, για να πάρουμε μπρος. Εγώ συμφωνώ με αυτήν τη δήλωση. Επενδυτικό σοκ χρειάζεται, μόνο που, δυστυχώς για τη χώρα, εσείς δεν μπορείτε να προκαλέσετε επενδυτικό σοκ. Αυτό το οποίο προκαλείτε εσείς, με τη συμπεριφορά σας, είναι σοκ στους επενδυτές, που δεν είναι το ζητούμενο.

Προκαλείται σοκ στους υφιστάμενους επενδυτές, στις Σκουριές, που δεν τους δίνατε άδεια στην αρχή και βέβαια τώρα ο κ. Σκουρλέτης όλα τα έδωσε. Σοκ παθαίνουν οι επενδυτές, όταν βλέπουν έναν Υπουργό, όπως είναι ο κ. Σπίρτζης, να κλαίει, να πονάει, κάτι να κάνει, όταν υπογράφει αυτά. Σοκ έπαθαν και οι αντισυμβαλλόμενοί σας εχθές, όπως είδαμε από την επιστολή που κατέθεσαν στην Εθνική Αντιπροσωπεία.

Έπαθαν σοκ διότι, παρακαλώ, δεν γίνεται. Όποιος συγκρίνει από τη μια την επιστολή της «COSCO» με τα σημεία που λέει ότι άλλαξε η συμφωνία, με τις σημερινές νομοτεχνικές βελτιώσεις που έφερε ο Υπουργός –δεν με νοιάζει αν τις αλλαγές τις έκανε ο Υπουργός ή η Γενική Γραμματεία της Κυβερνήσεως ή ένας εξωγήινος από τον Άρη-, όποιος συγκρίνει αυτά τα δύο πράγματα, θα δει ότι αυτό το οποίο συνέβη σήμερα ξεκάθαρα λέγεται πολιτική γαργάρα. Έτσι λέγεται.

Και η απάντηση –συνοψίζω- από τη Συμπολίτευση είναι πάντα η ίδια. Δεν είναι καθόλου πρωτότυπη, είναι παιδαριώδης, είναι διχαστική και επαναλαμβάνεται συνέχεια. Είναι αυτό το ερώτημα: Εσείς με ποιον είστε; Όταν δεν έχετε επιχειρήματα πια, όταν δεν μπορείτε να δικαιολογήσετε τις πολιτικές κυβιστήσεις, λέτε: «Εσείς με ποιον είστε;». Γιατί εμείς, ξέρετε, είμαστε πάντα με τους κακούς. Όποιος είναι ο κακός, εμείς είμαστε με τους κακούς. Αυτή είναι η ερώτηση.

Δεν μου αρέσει, όμως, να αφήνω ερωτήματα αναπάντητα, ακόμα κι όταν είναι παιδαριώδη και κουραστικά και επαναλαμβανόμενα και αναχρονιστικά εντελώς. Δηλαδή, το να βλέπεις στην πολιτική Ολυμπιακός-Παναθηναϊκός, Αριστερά-Δεξιά στο θέμα της οικονομίας είναι παιδαριώδες και αναχρονιστικό. Με ποιον είστε, λοιπόν, εσείς; Με ποιον είμαστε εμείς;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εμείς, λοιπόν, επειδή δεν μπορείτε να προκαλέσετε επενδυτικό σοκ, αλλά μόνο σοκ στους επενδυτές, είμαστε γενικώς, να ξέρετε, με όλους τους ανθρώπους στους οποίους έχετε προκαλέσει σοκ. Και δεν αναφέρομαι στους επενδυτές. Αναφέρομαι σε όλους τους ανθρώπους που έχετε προκαλέσει σοκ. Προχθές ήταν ένας χρόνος από τα capital controls. Είμαστε με τις Ελληνίδες και τους Έλληνες στους οποίους προκαλέσατε σοκ κλείνοντας τις τράπεζες. Είμαστε με τις Ελληνίδες και τους Έλληνες που έχουν χάσει τη δουλειά τους, επειδή έχουν πάθει σοκ, γιατί έκλεισε ο «ΠΥΡΣΟΣ», έκλεισε το «LEDRA MARRIOTT» και τώρα ο «ΜΑΡΙΝΟΠΟΥΛΟΣ». Είμαστε με αυτούς. Είμαστε με τους επιχειρηματίες, οι οποίοι έχουν πάθει σοκ, γιατί αγωνίζονται με τη φορολογία σας να κρατήσουν ανοιχτές τις επιχειρήσεις σας. Είμαστε με τους κατοίκους των νησιών που έχουν πάθει σοκ, γιατί δεν υπάρχει πλέον το μειωμένο ΦΠΑ. Είμαστε με τον μέσο Έλληνα καταναλωτή που πάει στο σουπερμάρκετ και παθαίνει σοκ κάθε βδομάδα, όταν βλέπει ότι έχει αυξηθεί ο ΦΠΑ και με όλους τους Έλληνες που θα πάθουν οσονούπω σοκ, όταν τους έρθουν οι φορολογικές δηλώσεις, τα εκκαθαριστικά και βεβαίως ο ΕΝΦΙΑ που θα καταργούσατε μαζί με τις μειωμένες αντικειμενικές αξίες που θα τους δίνατε. Με όλους αυτούς που έχουν πάθει σοκ, είμαστε εμείς, για να σας απαντήσω.

Γιατί φαίνεται –και κλείνω, κυρία Πρόεδρε- ότι ο μόνος άνθρωπος σε αυτήν τη χώρα που δεν έχει πάθει σοκ είναι ο κ. Τσίπρας. Ή μάλλον για να το διορθώσω αυτό, προχτές στη δήλωσή του είπε ότι είναι σοκ ιστορικών διαστάσεων το Brexit. Και αυτό που σόκαρε τον κ. Τσίπρα –τώρα το λες και αστείο αυτό- ήταν τι; Ο κ. Κάμερον, λέει, δεν είχε plan B όταν έβαλε το δημοψήφισμα στο τραπέζι. Με συγχωρείτε που το λέω και γελάω. Δεν είχε plan B. Ενώ, βεβαίως, πέρυσι ο κ. Τσίπρας είχε plan B. Ήταν του κ. Βαρουφάκη, της κ. Κωνσταντοπούλου.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ήταν άλλο το ερώτημα.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Δεν ξέρω ποιο plan B ήταν. Μάλλον το σοκ το έπαθε, γιατί, ξέρετε, στις πολιτισμένες και σοβαρές χώρες γίνεται ένα δημοψήφισμα κι όταν βγαίνει «όχι» είναι «όχι», δεν είναι «όχι» και μετά το γυρίζουμε σε κάτι άλλο.

Αν δεν σοκάρουν όλα αυτά τον κ. Τσίπρα, όπως και αυτό που συνέβη εδώ μέσα σήμερα, που το έκανε ο Υπουργός ή η Γενική Γραμματεία της Κυβερνήσεως και μετά έγινε γαργάρα, δεν ξέρω τι τον σοκάρει, αλλά σας κάνω μια πρόβλεψη. Θα σοκαριστεί, όταν δει τα αποτελέσματα των επόμενων εκλογών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΟΥΣΑ (Αναστασία Χριστοδουλοπούλου):** Κύριε Καρρά, ελάτε.

Κύριε Καρρά, επειδή προλάβατε τον κ. Λεβέντη και θα υπάρξει…

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα κάνω μια οικονομία, κυρία Πρόεδρε.

**ΠΡΟΕΔΡΕΟΥΣΑ (Αναστασία Χριστοδουλοπούλου):** Κάντε, παρακαλώ. Γιατί τυπικά έχετε δέκα λεπτά, αλλά στην πραγματικότητα…

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα προσπαθήσω να κάνω μια οικονομία…

**ΠΡΟΕΔΡΕΟΥΣΑ (Αναστασία Χριστοδουλοπούλου):** Ευχαριστώ.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κι εγώ ευχαριστώ, κυρία Πρόεδρε.

Θα πω το εξής, λοιπόν, κυρία Πρόεδρε. Η σύμβαση, όπως τουλάχιστον από τα μέσα ενημέρωσης παρουσιάστηκε, έδιδε μια ακτίδα ελπίδας, για τον λόγο ότι εξακολουθούσε να υπάρχει ένα ισχυρό επενδυτικό ενδιαφέρον για τη χώρα μας. Δεν υπάρχει αμφιβολία ότι όλοι μέσα στην Αίθουσα αυτή, δεν υπάρχει αμφιβολία ότι μέσα στην κοινωνία, όλοι περιμένουμε κάποιες ξένες επενδύσεις, οι οποίες αφ’ ενός μεν θα σηματοδοτήσουν την ανάκτηση της εμπιστοσύνης προς την ελληνική οικονομία, αλλά ταυτόχρονα, στο μέτρο που η κάθε μία είναι ικανή, θα δώσει εκκίνηση παραγωγικής δραστηριότητος, θα δώσει εκκίνηση απόκτησης εισοδήματος.

Εκείνο το οποίο λείπει από τη χώρα μας αυτή τη στιγμή, με τη μεγάλη ανεργία, είναι το εισόδημα, γιατί δεν υπάρχει εργασία, και αντίστοιχα η έλλειψη αποταμίευσης στις τράπεζες. Μην περιμένουμε να έχουμε ροή μεγάλων κεφαλαίων, τα οποία θα εισρεύσουν στη χώρα και θα δώσουν μια κίνηση. Αν μόνοι μας δεν φροντίσουμε, δεν μπορούμε να κάνουμε πολλά πράγματα.

Είπα, λοιπόν, ότι έδινε μια ελπίδα η συμφωνία αυτή, η οποία οφείλω να διευκρινίσω ότι ατέχνως, κακότεχνα κατέστησε τελικά την «COSCO» ρυθμιστή των εξελίξεων. Και γιατί το λέω αυτό; Έχει κατατεθεί μια σύμβαση παραχώρησης από το ελληνικό δημόσιο, τυπικά προς μια ελληνική εταιρεία, προς τον Οργανισμό Λιμένος Πειραιώς. Αυτή είναι μια ελληνική εταιρεία, για την οποία όλοι ξέρουμε ότι κάποια στιγμή το πλειοψηφικό πακέτο, ύστερα από έναν διαγωνισμό που έχει διενεργηθεί, θα μεταβιβαστεί στην «COSCO» ή σε μια θυγατρική της. Δεν θα αλλάξει όμως, το αντικείμενο. Η εταιρεία θα παραμείνει στην Ελλάδα. Εγώ είμαι εξ εκείνων όπου υποστηρίζω ότι δεν μεταφέρεται το ελληνικό έδαφος στο εξωτερικό. Όποιος και να είναι ο μέτοχος, η εθνική κυριαρχία θα εξακολουθήσει να υφίσταται, έστω και με κάποιους περιορισμούς από συμβατικούς όρους.

Σήμερα, δυστυχώς γίναμε μάρτυρες ενός επεισοδίου, αν θέλετε να το ονομάσω, το οποίο ήταν αδικαιολόγητο και μπορώ να το πω ότι ήταν και άτολμο και αφελές. Τι συνέβη λοιπόν; Έγινε μια προσπάθεια -η οποία καθ’ ημάς δεν έπρεπε να γίνει- να μεταβληθούν ορισμένοι όροι της ήδη συμφωνηθείσης σύμβασης παραχώρησης. Η προσπάθεια αυτή, λοιπόν, δημιούργησε αντίδραση. Εξωτική θα την ονομάσω ακόμα την «COSCO». Δεν έχει στα χέρια της ούτε τη διοίκηση της εταιρείας Οργανισμός Λιμένος Πειραιώς ούτε είναι ακόμη κάτοχος του πλειοψηφικού πακέτου μετοχών. Κι όμως αυτή η ξένη εταιρεία, μέσα εδώ στην Αίθουσα, κατέστη ρυθμιστής. Και από ό,τι κατάλαβα, κατέστη ρυθμιστής και χθες στην επιτροπή, με την επιστολή την οποία έστειλε.

Δεν θα έπρεπε να έχουν δημιουργηθεί, κύριοι συνάδελφοι, αυτά τα ζητήματα. Και το λέω διότι, αναγκαστήκαμε το πρωί -όταν ετέθη θέμα διακοπής της συνεδρίασης μέχρι να δούμε ποιο θα είναι το τελικό κείμενο πάνω στο οποίο θα συζητήσει η Βουλή, μας είπε ο κύριος Υπουργός ότι «σε λίγο θα φέρω νομοτεχνικές βελτιώσεις»- οι περισσότερες πλευρές και αμφισβητήσαμε αν πρόκειται περί νομοτεχνικών βελτιώσεων ή περί νομοθετήματος αυτού καθ’ εαυτού ή περί διατάξεων, διότι πιθανόν να άλλαζε και η φιλοσοφία σε πολλά σημεία. Αφήσαμε, λοιπόν -και αυτό θέλω να το επαναλάβω- να καταστεί ρυθμιστής πολιτικών εξελίξεων, εξωτικός παράγων. Δεν έπρεπε να γίνει αυτό. Και αυτό έχει μια συνέπεια. Έχει και ένα αποτέλεσμα και μια αντανάκλαση.

Κατέστησε τη χώρα, κυρίες και κύριοι συνάδελφοι, ευάλωτη σε επόμενες τέτοιες ρυθμίσεις. Την κατέστησε ευάλωτη διότι οποιοσδήποτε, από όπου και να έρχεται -επενδυτή θέλετε να τον ονομάσω, θέλετε να τον ονομάσω ότι θα είναι κάποιος κεφαλαιούχος που ενδιαφέρεται να εισρεύσει ένα πακτωλό χρημάτων στην Ελλάδα- αισθάνθηκε ότι είναι σε θέση ισχύος και η Ελλάδα είναι αδύναμη.

Αν λοιπόν, επαναληφθούν αυτά τα φαινόμενα, θα πρέπει να είμαστε πάρα πολύ προσεκτικοί, γιατί στο μέλλον θα δημιουργηθούν κίνδυνοι. Οι συμβάσεις αυτές παραχώρησης εξ ορισμού, εφόσον πρόκειται για παραχώρηση δημόσιας υπηρεσίας -να μην κρυβόμαστε, τα λιμάνια είναι δημόσιο αγαθό- έχει δικαίωμα και δυνατότητα η Κυβέρνηση να παραχωρεί την αποκλειστική χρήση τους σε επενδυτές, σε εταιρείες που υποτίθεται ότι αυτό μπορεί να βελτιώσει και την οικονομική απόδοση και την παροχή των υπηρεσιών. Ναι, λοιπόν, δεν πάσχει σε κάποιο σημείο. Ο τρόπος όμως χειρισμού, ο τρόπος όμως που επιχειρήθηκε αυτή η λεγόμενη διαπραγμάτευση, δεν ήταν ο κατάλληλος.

Θα κάνω μια κρίση -και συγχωρέστε με- με την εμπειρία τη νομική, την όποια έχω. Μόνο αν σταθούμε στα περιεχόμενα της σύμβασης, όπως και στον κατάλογο των προσαρτημάτων της, κατ’ αρχάς θα πρέπει να πούμε ότι είναι μια καλή σύμβαση. Δεν μπαίνω στο λεπτομερές περιεχόμενο. Κατ’ αρχάς θα την ονομάσω μια καλή σύμβαση, όμως την έχουμε αποδυναμώσει εξαρχής και δη με μία συλλογική κυβερνητική ευθύνη. Εγώ δεν θα σταθώ στο αν φταίει ο Υπουργός Ναυτιλίας ή αν φταίει η Γενική Γραμματεία της Κυβέρνησης ή δεν ξέρω ποιος άλλος παράγων που παρενεβλήθη μέσα στη διατύπωση ή στις αλλαγές οι οποίες έγιναν. Είναι συλλογική ευθύνη και αντανακλά τις συνέπειες στη χώρα.

Πιστεύουμε, λοιπόν, ότι η σύμβαση αυτή δεν έπρεπε να τύχει αυτής της μεταχείρισης. Έτυχε αυτής της μεταχείρισης και κατέστησε –θα το επαναλαμβάνω με κάθε συνέπεια των λόγων μου- ευάλωτη τη χώρα σε επόμενες κινήσεις. Δεν μπαίνω στις λεπτομέρειες της σύμβασης. Είναι γνωστές, έχουν αναλυθεί.

Θα πω μόνο τούτο: Η σύμβαση αυτή θα μπορούσε να ήταν καλύτερη; Γιατί θα μπορούσε να ήταν καλύτερη; Το οικονομικό της αντάλλαγμα είναι μικρό, ένα 3,5% επί του κύκλου εργασιών και του συνολικού τζίρου. Δεν μπορώ να προβλέψω αν θα έπρεπε να ήταν 7%, 8% ή 10% για τον λόγο ότι πρέπει να δούμε την κερδοφορία της για να μπορεί να ανταποκριθεί στις υποχρεώσεις της. Θα έπρεπε, όμως, να είχε μια ρήτρα εκεί μέσα για κάποια ποσοστά, όταν επιτυγχάνοντο κύκλοι εργασιών άνω ενός ανώτερου ποσού. Μας τάξανε, μας είπανε ότι θα γίνεται η διακίνηση της μισής ανατολικής Μεσογείου από το λιμάνι του Πειραιά. Υπάρχει αξίωση ότι θα πρέπει να εμπλακεί και η ΤΡΕΝΟΣΕ είτε με την εξαγορά της, είτε με την παραχώρηση χώρων στο Θριάσιο. Δεν θέλω να πω για λαγούς με πετραχήλια.

Μας λένε, λοιπόν, ότι θα αυξηθεί το ΑΕΠ της χώρας. Αφού, λοιπόν, θα αυξηθεί και αν είναι σοβαρή η επένδυση, βάλτε περισσότερα χρήματα, κύριοι. Δεν μπορείτε πλέον, το λέω θεωρητικά, έχει τελειώσει η συζήτηση αυτή. Θα έπρεπε, όμως, αν υπήρχε ισχυρή και σοβαρή διαπραγμάτευση, να έχουμε μια κλιμάκωση. Ήταν 3,5% στο ξεκίνημα. Αν περνούσαμε, όμως, ένα ορισμένο ποσό κύκλου εργασιών πεντακόσια εκατομμύρια, οκτακόσια εκατομμύρια, ένα δισεκατομμύριο το χρόνο, θα μπορούσαμε να έχουμε πιάσει το 4%, το 5%. Αν είχαμε κλιμάκωση –και δεν κατάλαβα γιατί δεν έγινε αυτό- θα μπορούσαμε να είχαμε και ανταποδοτικά οφέλη στους δήμους. Η κ. Μεγαλοοικονόμου από πλευράς μας, ανέλυσε αυτό το κομμάτι για τα ανταποδοτικά οφέλη. Μένει κι αυτό, όμως, στατικό. Νομίζω, λοιπόν, ότι έπρεπε αυτά τα ζητήματα να αντιμετωπιστούν. Δεν είναι της στιγμής. Τα αναφέρω σαν παραδείγματα για το μέλλον.

Η Ένωση Κεντρώων έχει εκδηλωθεί πάρα πολλές φορές και έχει αναπτύξει τη βούλησή της. Θέλει την οικονομική ανάπτυξη. Επομένως, δεν μπορεί να παραβλέψει ότι τέτοιας μορφής συμβάσεις λιγότερο ή περισσότερο θα συμβάλουν στην επανεκκίνηση της οικονομίας. Δεν πρέπει, όμως, να επαναληφθεί το σφάλμα που έγινε και διαδικαστικά, αλλά και κατά τη διαπραγμάτευση στη σύμβαση αυτή.

Περιμένουμε καλύτερες συμβάσεις για τη χώρα, περιμένουμε καλύτερες αποδόσεις, ούτως ώστε να μπορούμε να πούμε ότι θα προχωρήσουμε στο μέλλον. Όσο μένουμε ευάλωτοι, θα αντιμετωπίζουμε αυτά τα ζητήματα και μέσα στην Αίθουσα της Βουλής θα είναι καθημερινές πλέον οι αντεγκλήσεις, οι διαμαρτυρίες, οι αντιπαλότητες σ’ αυτόν τον τομέα, ενώ χρειάζεται μια ευρύτερη συναίνεση. Εμείς, λοιπόν, όπως έχει πει και ο εισηγητής μας κ. Γεωργιάδης, θα ψηφίσουμε καταρχήν τη σύμβαση αυτή.

Συγχωρήστε με για τις παρατηρήσεις τις οποίες έκανα. Τις θεωρώ χρήσιμες για το μέλλον και αν χρειαστεί, θα επανέλθουμε για να αναφερθούμε στα ίδια ζητήματα.

Ευχαριστώ, κυρία Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευτυχώς που θα μιλούσατε λιγότερο, κύριε Καρρά!

Τώρα σειρά έχει ο κ. Δημητριάδης.

Κύριε Λεβέντη, θέλετε να μιλήσετε τώρα ή μετά από τον κ. Δημητριάδη;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα μιλήσω μετά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Δημητριάδη, έχετε τον λόγο για πέντε λεπτά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κυρίες και κύριοι συνάδελφοι, κύριοι Υπουργοί, είναι γεγονός ότι η βασική πολιτική της ιδιωτικοποίησης της δημόσιας περιουσίας και ειδικά για στρατηγικού χαρακτήρα δημόσια περιουσία, είναι απέναντι στο δικό μας βασικό πολιτικό σχέδιο. Δεν είναι για μας ένα ιδεοληπτικό ζήτημα. Είναι βασικοί κανόνες μιας δίκαιης και βιώσιμης ανάπτυξης με γνώμονα την προάσπιση των κοινών αγαθών και του φυσικού δημόσιου πλούτου.

Η πεποίθησή μας για την ορθότητα του πυρήνα της πολιτικής μας αντίληψης παραμένει και ισχυρή και ενεργή. Το πολιτικό μας σχέδιο για την ανάπτυξη των δημόσιων και πόρων δέχθηκε μια σημαντική διάρθρωση από την ανάγκη προσαρμογής στη συμφωνία του καλοκαιριού. Δεν μπορούμε να το υλοποιήσουμε ως είχε, συμβιβαστήκαμε σε ένα νέο σχέδιο που απλά περιορίζει το όλον στο μερικό. Δεν αλλάξαμε στόχους, αλλάξαμε γραμμή. Προσαρμόσαμε τα μέσα.

Η παλαιότερη συμφωνία απαιτούσε εκποίηση του συνόλου της δημόσιας περιουσίας, υπέρ του χρέους μόνο και μόνο δια αυτού σε ύψους –άκουσον- 50 δισεκατομμύρια ευρώ. Διαπραγματευτήκαμε και διαμορφώσαμε αυτή την δυνατότητα για ένα συγκεκριμένο αριθμό –περίπου δεκαεννιά συμφωνηθέντων παραχωρήσεων- στο ύψος των 6,2 δισεκατομμύριων ευρώ για τις ιδιωτικοποιήσεις που ήδη είχαν δρομολογηθεί και εμείς έχουμε την ευθύνη της πολιτικής εντολής του λαού μας. Θα υλοποιήσουμε αυτή τη συμφωνία με τον καλύτερο δυνατό τρόπο και πάντα επ' ωφελεία του ευρύτερου κοινωνικού συμφέροντος.

Έτσι πρώτα και κύρια καταφέραμε να αλλάξουμε σημαντικές παραμέτρους της συμφωνίας παραχώρησης, παρόλο που οι προηγούμενες κυβερνήσεις δεν ακολούθησαν την κυρίαρχη τάση ιδιωτικοποιήσεων που επικρατεί στην Ευρώπη και δεν προχώρησαν στην παραχώρηση μεμονωμένων τερματικών εντός των λιμένων, όπως ενδεχομένως είχαν τη δυνατότητα.

Με την ισχύ του ν.4389/2016 διαμορφώνονται νέοι όροι εναλλακτικής αναπτυξιακής αξιοποίησης των λιμένων, χωρίς να τίθεται σε αμφιβολία ο κρατικός έλεγχος. Οι ιδιωτικοποιήσεις των λιμένων Πειραιώς και Θεσσαλονίκης που ξεκίνησαν από τις προηγούμενες κυβερνήσεις ενσωματώθηκαν στον όρο 4.4 του ν.4336/2015 που ψηφίστηκε με ευρεία πλειοψηφία στη Βουλή το προηγούμενο καλοκαίρι. Επομένως, έχουμε να υπερασπιστούμε μόνο αυτά που μπορούσαμε να αλλάξουμε.

Με τη διαπραγμάτευση που έλαβε χώρα μετά το Σεπτέμβρη του 2015, επιτεύχθηκαν οι εξής αλλαγές:

Πρώτον, μεταβιβάζεται αρχικά το 51% των μετοχών και στη συνέχεια και εφόσον πληρωθούν οι αναβλητικές αιρέσεις το υπόλοιπο 16% μετά από χρόνια. Εξαιρείται από τη σύμβαση παραχώρησης η Ζώνη των Λιπασμάτων στο Κερατσίνι. Σε αυτό θα μου επιτρέψετε να επιμείνω λίγο περισσότερο διότι πρόκειται για μία εμβληματική πολιτική πράξη της Κυβέρνησής μας διότι είναι το παράδειγμά μας για βιώσιμη ανάπτυξη, είναι η παρέμβαση μας για την αναβάθμιση της ποιότητας ζωής των λαϊκών προσφυγικών συνοικιών, είναι το συμβόλαιο τιμής και αυταπάρνησης της Αριστεράς με τις ρίζες της και τον κόσμο της, τον προσφυγικό ελληνισμό, τις λαϊκές συνοικίες, τον κόσμο της εργασίας που μάχεται ανελλιπώς και ιστορικά για τη χειραφέτησή του.

Επίσης, προστατεύονται πολλές περιοχές και αρχαιολογικοί χώροι της χερσονήσου της Κυνόσουρας. Διασφαλίζεται η χρήση κρίσιμων εγκαταστάσεων από το Λιμενικό Σώμα και την Ελληνική Ακτοφυλακή. Υπάρχει αναπτυξιακή διάσταση για τον Προβλήτα Ι, προστασία για ακίνητα εκτός χερσαίας ζώνης λιμένα, περιφρούρηση του δημόσιου χαρακτήρα του δημοσίου συμφέροντος των υπηρεσιών, προστασία των εργασιακών δικαιωμάτων.

Επιπλέον, με τον ν.43899/2016 ιδρύεται η δημόσια αρχή λιμένα. Η αναθεωρημένη σύμβαση παραχώρησης υπογράφηκε στις 24 Ιουνίου 2016 από τους αρμόδιους Υπουργούς Οικονομικών και Ναυτιλίας. Η αναθεωρημένη σύμβαση παραχώρησης συνιστά τροποποίηση, συμπλήρωση, εξειδίκευση και κωδικοποίηση σε ενιαίο κείμενο της υφιστάμενης σύμβασης παραχώρησης, η οποία δεν λύεται.

Να προσθέσω αναφορικά με τις απαγορεύσεις ότι απαγορεύεται η συγχώνευση ή ο μετασχηματισμός της ΟΛΠ χωρίς τη συναίνεση του ελληνικού δημοσίου. Η ΟΛΠ υποχρεούται σε τήρηση ορισμένων βασικών περιοριστικών χρηματοοικονομικών δεικτών και μεγεθών, οι οποίοι αποτελούν τους κατά τεκμήριο δείκτες της οικονομικής της βιωσιμότητας.

Επίσης, πήραμε συμπληρωματικές πρωτοβουλίες για την περαιτέρω προστασία και συνετή διαχείριση του θαλάσσιου και χερσαίου περιβάλλοντος, την αποτελεσματικότερη ένταξη του λιμένα σε συστήματα συνδυασμένων μεταφορών ιδίως με επαρκή και αξιόπιστη σιδηροδρομική ανταπόκριση.

Σε πρώτο και άμεσο επίπεδο, η ολοκλήρωση της αξιοποίησης της ΟΛΠ θα ωφελήσει το ελληνικό δημόσιο -μέσω του ΤΑΙΠΕΔ- λόγω της είσπραξης συνολικού ποσού 368.500.000 ευρώ, ως τιμήματος πώλησης του 67% των μετοχών.

Ιδιαίτερα αξιόλογα αναμένονται τα οφέλη από την υλοποίηση του συμβατικά προβλεπόμενου προγράμματος υποχρεωτικών επενδύσεων, προϋπολογιζόμενου ύψους 350.000.000 ευρώ μόνο κατά την προσεχή δεκαετία. Περαιτέρω, υφίστανται οικονομικές αναλύσεις και μελέτες, από τις οποίες συνάγεται ότι η ιδιωτικοποίηση του ΟΛΠ θα αποφέρει στο ελληνικό δημόσιο περίπου 900.000.000 ευρώ -σε ονομαστικές τιμές- και ότι θα ενισχύσει το ΑΕΠ κατά 0,8%, θα προσθέσει πάνω από 31.000 νέες θέσεις εργασίας την περίοδο 2016-2025.

Το βέβαιο είναι ότι σταθερός προσανατολισμός των ελληνικών κυβερνήσεων πρέπει να είναι η αξιοποίηση των δυνατοτήτων του λιμένα του Πειραιά προκειμένου να ενισχυθεί η οικονομία και η ανταγωνιστικότητα σε επίπεδο τοπικό, περιφερειακό και εθνικό.

Είναι βέβαιο ότι το λιμάνι του Πειραιά μπορεί και πρέπει να συμβάλει στην ενίσχυση των αναπτυξιακών ρυθμών ανόδου της ελληνικής οικονομίας, στην αύξηση του ΑΕΠ και στη δημιουργία νέων θέσεων εργασίας. Μπορεί και θα γίνει κομμάτι στο ανοδικό σπιράλ της ανασυγκρότησης της οικονομίας με επίκεντρο τα συγκριτικά μας πλεονεκτήματα και τις παραγωγικές δυνατότητες του ντόπιου ανθρώπινου δυναμικού.

Οι δήθεν ανησυχίες του κόμματος του «ναι» για τυχόν εξαπάτηση του παραχωρησιούχου καταδεικνύει τους σπασμούς του παλαιού πολιτικού συστήματος που αναζητά μονίμως χίμαιρες για να δικαιωθεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Λεβέντης.

Ο χρόνος σας είναι δώδεκα λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Με ανοχή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι με ανοχή. Έχουμε πει ότι στις 21.30΄ τελειώνουμε.

Σήμερα έχετε πολυλογία σαν κόμμα.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Είστε και λίγοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν πειράζει.

Έχετε τον λόγο, κύριε Λεβέντη.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κυρία Πρόεδρε, κύριοι Υπουργοί, κυρίες και κύριοι Βουλευτές, σήμερα προέκυψε το θέμα της «COSCO» από κάποια λάθη που πρέπει να συνέβησαν, πιστεύω. Αυτή η σύμβαση υπήρχε υποχρέωση από το κράτος να κυρωθεί. Επομένως, δεν νομίζω να υπήρξε πρόθεση του Υπουργού ή της Κυβέρνησης να μην κυρώσει τη σύμβαση. Εγώ μάλιστα, όταν πρωτοτέθηκε το θέμα, ήθελα να μάθω επί ποίων ζητημάτων υπήρξαν αλλαγές.

Δεν μου άρεσε που οι Κινέζοι έστειλαν μια επιστολή, τρόπον τινά, σκληρή έναντι μιας χώρας στην οποία θέλουν να επενδύσουν. Δεν μου άρεσε το ύφος της επιστολής: «ή τα αλλάζετε αυτά, ή …». Αυτά δεν είναι πράγματα. Έχουμε δώσει κάποια δικαιώματα σαν χώρα και πρέπει να καταλάβουν κάποιοι ότι η Ελλάδα είναι μια χώρα ανεξάρτητη, δημοκρατική και έχει έναν λαό περήφανο. Θέλουμε επενδύσεις, αλλά θέλουμε και αξιοπρέπεια. Το ύφος της επιστολής των Κινέζων, παρά το όποιο δίκιο μπορεί να είχαν, δεν ήταν το πρέπον. Να εξηγούμεθα προς όλες τις κατευθύνσεις.

Εν πάση περιπτώσει, και ο Πρωθυπουργός και η Κυβέρνηση έδωσαν τη σωστή λύση, για να μη βρεθεί και το ταξίδι του κυρίου Πρωθυπουργού σε δύσκολη θέση στην Κίνα. Δεν θα προσπαθήσω να σπεκουλάρω επί του ζητήματος. Και νομίζω ότι κακώς κάποιες μερίδες της Αντιπολίτευσης επέμειναν ιδιαίτερα σ’ αυτό. Η σύμβαση θα κυρωθεί.

Ήμουν προχθές σε ένα κανάλι και ένας δημοσιογράφος μου είπε «κάντε κάτι για τον Μαρινόπουλο». Ξέρετε παλαιότερα τι έκανε ο Ανδρέας Παπανδρέου, όταν πτώχευε μια εταιρεία; Είχε ιδρύσει τον ΑΟΑ και πήγαινε και έκανε…

**ΓΕΩΡΓΙΟΣ ΠΑΝΤΖΑΣ:** ΟΑΕΕ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τέλος πάντων. Ο κ. Πάντζας είναι παλαιότερος και θυμάται καλύτερα το όνομα.

Πήγαινε και έκανε, λοιπόν, το κράτος στον επιχειρηματία. Ξέρετε πόσο χάσαμε απ’ αυτά; Απ’ αυτά πτώχευσε η Ελλάδα. Και είναι πολλά. «SOFTEX», «ΒΕΛΚΑ». Να απαριθμήσω τις εταιρείες; Τι να κάνουμε; Όταν είναι κρατική εταιρεία, διορίζεις επίτροπο και προσπαθείς. Πάλι σώζονται οι κρατικές εταιρείες. Πάει το κράτος βάζει τα λεφτά, παρά τα ελλείμματα. Όταν είναι ιδιωτικές τι να κάνουμε; Να πάει το κράτος να βάλει το ενάμιση δισεκατομμύριο που άφησε ο Μαρινόπουλος; Αυτό θέλουμε; Δεν γίνεται αυτό το πράγμα. Η μόνη λύση είναι να βρεθεί επενδυτής.

Ήθελα να επισκεφθώ τον Σκλαβενίτη. Απορώ και διερωτώμαι, αφ’ ης έγιναν κάποιες συζητήσεις, γιατί δεν ευοδώθηκε αυτή η συνεργασία. Το κράτος δεν έχει δουλειά να πάει να κάνει τον επιχειρηματία. Ο Ανδρέας Παπανδρέου που έλεγε ότι ήταν του Yale -και κάνατε και ολόκληρη τελετή προ ημερών για την εικοστή χρονιά της αναχώρησής του από τη ζωή- είχε κάνει το πλέον ανόητο πράγμα: Είχε πάει να κάνει το κράτος στον επιχειρηματία. Και το ομολόγησε αυτό.

Επομένως, πρέπει η Κυβέρνηση, κατά τη γνώμη μου, επειδή είναι πάρα πολλοί οι εργαζόμενοι και συνδέονται κι άλλες αλυσίδες με τον «ΜΑΡΙΝΟΠΟΥΛΟ», να επιμείνει πάση θυσία στο να βρεθεί επενδυτής. Άλλη λύση δεν υπάρχει.

Ο κ. Χατζηνικολάου όταν έκανε εκπομπή προχθές με τον κ. Μητσοτάκη, σε κάποιο σημείο είπε ότι υπάρχει Αρχηγός κόμματος που δεν ήταν σύμφωνος να κάνουμε στη Γερμανία αγωγές για τη ζημιά που έκανε η «SIEMENS». Παραχάραξε τα λεγόμενά μου. Εγώ στη δική μου εκπομπή, όταν είχα πάει εκεί, του είχα πει ότι δεν συμφέρει τη χώρα μας, την ώρα που είμαστε στο προοίμιο της αξιολόγησης, να κάνουμε συγχρόνως και αγωγή. Αυτό του είχα πει. Κυρίως για το timing διαφωνούσα.

Στο μεταξύ, όμως, στην υπόθεση της «SIEMENS» έχει γίνει ένας συμβιβασμός από το ελληνικό κράτος. Τώρα, δεν ξέρω αν τα έχει δώσει η «SIEMENS» τα οφειλόμενα. Αυτό είναι άλλη υπόθεση. Είναι υπόθεση των Αρχών γιατί δεν κυνηγάνε τη «SIEMENS» να εκτελέσει την απόφαση. Αφ’ ης έχει επέλθει ένας συμβιβασμός, μπορούμε μετά να επανερχόμεθα; Το κράτος είναι σοβαρό όταν κάνει έναν συμβιβασμό, ακόμα και δυσμενή; Γιατί και σήμερα η υπόθεση της «COSCO» έχει κάποια αρνητικά στοιχεία. Δεν υπάρχει αμφιβολία. Το δε Ελληνικό έχει ακόμα πιο πολλά αρνητικά στοιχεία, γιατί είναι ένας μοναδικός πνεύμονας πρασίνου στην Αττική. Αν το Ελληνικό γίνει καζίνο, πάρκινγκ και τα κτίρια που ονειρεύονται κάποιοι, μετά για να πάμε τα παιδιά μας περίπατο, θα πρέπει να πηγαίνουμε ή στο Σούνιο ή στα Οινόφυτα και πέρα. Όταν τελειώσει το Ελληνικό θα κλαίμε για το Ελληνικό.

Θέλουμε επενδύσεις, αλλά θέλουμε και αξιοπρέπεια. Αυτό το λησμονούν κάποιοι σε αυτήν την Αίθουσα. Εν πάση περιπτώσει.

Ο κ. Χατζηνικολάου, λοιπόν, προσπάθησε να με εμφανίσει ως γερμανόφιλο. Και του έδωσα την απάντηση -και στην εκπομπή του, τού έδωσα την απάντηση- ότι και τον Ελευθέριο Βενιζέλο τον είχαν παρουσιάσει ως αγγλόφιλο, αλλά εκείνος την πήγε την Ελλάδα ως εκεί που είναι. Χωρίς τον Βενιζέλο η Ελλάδα θα ήταν μέχρι τη Λαμία. Και τον είπαν αγγλόφιλο. Και είχε απαντήσει: «Είμαι Έλληνας, δεν είμαι αγγλόφιλος, αλλά θεωρώ ότι τα συμφέροντα της Ελλάδας αυτήν τη στιγμή είναι προς εκείνη την κατεύθυνση».

Αυτό, λοιπόν, απαντώ. Εγώ θεωρώ ότι με τη Γερμανία πρέπει να έχουμε καλές σχέσεις. Είναι άποψή μου. Θέλετε να αρχίσουμε να τους βρίζουμε, να δούμε τι θα ωφεληθούμε; Άλλο αυτό. Δεν λέω να υποταχθούμε σε ό,τι ζητούν, ούτε να υποκύψουμε σε απαιτήσεις. Θεωρώ, όμως, ότι και αυτήν την περίοδο, αφού έχουμε ανάγκη τον παράγοντα τον γερμανικό σε ό,τι πράξουμε, να στείλουν επενδύσεις και λοιπά, το να κάνουμε συγχρόνως και αγωγές για ζητήματα που νομικά έχουν λήξει για να αποδεικνύουμε ότι εδώ πέρα άλλα λέει ο ένας, άλλα λέει ο άλλος; Ποιος θα μας σεβαστεί μετά από αυτά;

Απορώ ο κ. Χατζηνικολάου γιατί μου έκανε αυτήν την επίθεση. Είχε κάνει και μία εκπομπή πιο πριν ο κ. Χατζηνικολάου από την τελευταία μαζί μου, στην οποία είχε τέσσερις δημοσιογράφους που δεν με άφηναν να μιλήσω και πολεμούσαν να με βγάλουν γερμανόφιλο, να με βγάλουν διάφορα πράγματα. Δεν με ενοχλεί. Θα αποδειχθεί, όπως και θα αποδειχθεί και το ΚΚΕ. Το ΚΚΕ έβγαλε ένα φυλλάδιο στο οποίο, ακούστε τι γράφει στη δεύτερη σελίδα: «Η Ένωση Κεντρώων εξελίσσεται στον καλύτερο προπαγανδιστή των πιο αντιδραστικών προτάσεων». Αυτό λέει το ΚΚΕ. Και το διανέμει αυτό το έντυπο το ΚΚΕ.

Όταν λένε «αντιδραστικές προτάσεις» ξέρετε -παρακολουθώ τον «ΡΙΖΟΣΠΑΣΤΗ» που το εξηγούν- τι εννοούν; Επειδή ζητάω οι τρεις συντάξεις να συγχωνευθούν σε μία και καμμία να μην είναι πάνω από 1.500 ευρώ, επειδή ζητάω οι συντάξεις των πλουσίων να καταργηθούν -η Αυστραλία έχει ήδη καταργήσει τις συντάξεις των πλουσίων- επειδή ζητάω κάτι τέτοια, ο κ. Κουτσούμπας θεωρεί ότι είμαι αντιδραστικός. Άρα, ο κ. Κουτσούμπας είναι συνήγορος των πλουσίων συνταξιούχων και των βολεμένων. Αυτό έχω να πω. Διότι, εγώ τι ζητάω; Οι τριακόσιες τριάντα χιλιάδες τριπλές κύριες συντάξεις Ελλήνων πολιτών να συγχωνευθούν σε μία και οι ένα εκατομμύριο εκατόν πενήντα χιλιάδες διπλές συντάξεις να γίνουν μία.

Αυτό το έγκλημα κάνω και θεωρείται αντιδραστικό. Ο κ. Κατρούγκαλος έχει πει 3.078. Σήμερα αρκετοί παίρνουν 3.078 ευρώ και άλλοι ανοίγουν τους σκουπιδοτενεκέδες για να φάνε και πηγαίνουν στους Μητροπολίτες.

Είπα στον κ. Κατρούγκαλο: Πώς το επιτρέπετε αυτό; Δεν πρέπει να κατέβουν οι 3.000; Να φέρνει ο ταχυδρόμος σε κάποιους 3.000; Δούλεψαν οι άνθρωποι. Δεν το αμφισβητώ. Πλήρωσαν εισφορές. Δεν είπα ότι παρανόμως τα λαμβάνουν. Όμως, κάποιοι να παίρνουν 3.000 και άλλοι να τρώνε στους Μητροπολίτες και να έχουμε και ενάμισι εκατομμύριο ανέργους; Και μου είπε ο κ. Κατρούγκαλος στην επίσκεψή του, ότι είναι αντισυνταγματικό να τις κόψουμε και πως μίλησε και με τον Πρόεδρο της Δημοκρατίας ότι δεν μπορεί να τις κόψει. Δεν το πιστεύω αυτό. Για έκτακτες συνθήκες έπρεπε να είμαστε πιο γενναίοι. Αυτή είναι άποψή μου. Και το είπα και στον κύριο Πρωθυπουργό όταν συναντήθηκα. Λέω: Γιατί κρατάτε συντάξεις 3.078 ευρώ; Τα ακούει ο κόσμος όλα αυτά.

Έρχομαι στο θέμα της απλής αναλογικής. Το θέμα θα ξεσπάσει, φαντάζομαι, από εβδομάδα. Ο κ. Κυριάκος Μητσοτάκης στην εκπομπή «ΣΤΟΝ ΕΝΙΚΟ» του κ. Χατζηνικολάου, χαρακτήρισε εγκληματίες αυτούς που θέλουν την απλή αναλογική, διότι θα οδηγήσει σε ακυβερνησία, όπως είπε.

Από την άλλη μεριά, πήγε στο Ευρωπαϊκό Λαϊκό Κόμμα που εκεί το 90% των χωρών έχει απλή αναλογική. Άρα συνυπήρχε με εγκληματίες. Φινλανδοί, Γερμανοί. Και η Γερμανία απλή αναλογική έχει.

(Χειροκροτήματα)

Ο κ. Μητσοτάκης ονειρεύεται να γυρίσει ή αυτοδύναμος ή να του λείπουν μόνο πέντε, έξι για να κάνει τα παιχνίδια του. Μιας και είπε ότι έχουμε ακυβερνησία -αν κάνουμε την απλή αναλογική- να μας πει ο κ. Μητσοτάκης πώς πτώχευσε αυτή η χώρα. Πτώχευσε από κάποιους που ήταν αυτοδύναμοι και στην προσπάθειά τους να παραμείνουν στην εξουσία τι έκαναν; Ρουσφέτια, διορισμούς, σκάνδαλα και ο ένας μετά τον άλλο. Και το έκαναν όλοι. Σημίτης, Μητσοτάκης, γέρος Καραμανλής. Οι πάντες. Σαμαράς. Ρουσφέτια. Ο Σαμαράς είχε πει δεν θα κάνει τίποτα και έκανε τριακόσιες εξήντα χιλιάδες με stage.

Και ξέρετε τι έλεγαν σε αυτούς με τα stage; «Αν μπεις στο δημόσιο, δεν βγαίνεις με τίποτα». Τους κορόιδευαν τους ανθρώπους.

Λέει, επίσης, ο κ. Μητσοτάκης ότι θα φέρει εκατόν είκοσι τρεις χιλιάδες θέσεις εργασίας το χρόνο, να γίνει δύο το πλεόνασμα και θα έχει 4% ρυθμό ανάπτυξης.

Και τον είδα στην τουαλέτα της Βουλής και του λέω: Τις εκατόν είκοσι τρεις χιλιάδες τις μέτρησες; Διότι εμένα μου βγαίνουν εκατόν δέκα εννέα χιλιάδες. Εσένα πώς σου βγαίνουν εκατόν είκοσι τρεις;

Στρέφομαι, λοιπόν, στη Νέα Δημοκρατία: Οι εποχές άλλαξαν. Αν χάρηκα για κάτι από τον Πρωθυπουργό, είναι ότι στη συζήτηση που είχα στο Μαξίμου είδα ότι έρχεται προς τις θέσεις της Ένωσης Κεντρώων.

(Θόρυβος από την πτέρυγα του ΣΥΡΙΖΑ)

Γιατί θορυβείστε; Όταν κατηγορώ τον Μητσοτάκη είμαι καλός; Είδα έναν Πρωθυπουργό που μου είπε ότι θέλει από την επόμενη Βουλή να είναι τρία, τέσσερα κόμματα στην Κυβέρνηση. Αυτό είδα. Αυτή είναι η αλήθεια. Αυτή είναι η θέση της Ένωσης Κεντρώων. Από τότε που αναμείχθηκα στην πολιτική, να ξέρετε, το όνειρό μου ήταν η απλή αναλογική. Αν δείτε τα χαρτιά μου από το 1986, την απλή αναλογική είχαν κύριο άρθρο. Αν δείτε τα εννέα σημεία που έστειλα στον κ. Τσίπρα, πρώτο άρθρο είχαν την απλή αναλογική. Ακόμα και με κακό σχέδιο, για να ανατρέψει τα σχέδια και να έρθει ο Μητσοτάκης στην εξουσία και για κακία να ενεργεί ο Τσίπρας, από την ώρα που ήταν παιδιόθεν αίτημά μου η απλή αναλογική, από τότε που αισθάνθηκα τον κόσμο, δεν θα την ψηφίσω; Και θα υπάρχουν και άλλα κόμματα που έχουν κι εκείνα όνειρό τους την απλή αναλογική και δεν θα ψηφίσουν ούτε εκείνα από κακία; Δηλαδή, τι θέλουν; Να πάρει πενήντα έδρες μπόνους ο κ. Μητσοτάκης; Αυτό θέλουν κάποιοι; Διότι ρωτάω Βουλευτές του ΠΑΣΟΚ κ.λπ. τι θέλουν; Διότι αν δεν ψηφίσετε, κύριοι, θα πάρει πενήντα μπόνους ο Μητσοτάκης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο Τσίπρας θα τις πάρει.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θεωρώ ότι όταν ένας Πρωθυπουργός, ο οποίος έχει κάνει χίλια λάθη -ο κ. Τσίπρας- και το κυριότερο ότι πίστευε σε ένα όραμα που δεν του βγήκε -έλεγε να ενώσει το Νότο κατά του Βορρά, έλεγε θα αλλάξει αυτός την Ευρώπη και χίλια δύο τα οποία κατονομάστηκαν «αυταπάτη»- έρχεται προς τις θέσεις ενός μικρότερου κόμματος, είναι τιμή του. Δεν υποκύπτει.

Ο Πρωθυπουργός βλέπει ότι η εξουσία είναι ένα δύσκολο πράγμα και ότι αν υπήρχαν λογικότερες απόψεις, η χώρα θα είχε πάει πιο μπροστά. Και είμαι εγώ που το είπα εξαρχής να κάνει κυβέρνηση με τον κ. Μητσοτάκη. Εγώ ήθελα και τον κ. Μητσοτάκη. Και μου εξήγησε ότι δεν μπορεί. Και ο κ. Μητσοτάκης καθόταν δίπλα μου στα «Ποσειδώνια» και μου είπε: «Δεν μπορώ να κάνω με αυτούς κύριε Πρόεδρε. Ό,τι άλλο θέλεις, ζήτησέ μου, με αυτούς δεν μπορώ να κάνω».

Έχουμε, λοιπόν, μία ανωριμότητα του πολιτικού συστήματος. Έχουμε δημιουργήσει μία εχθρότητα και είμαστε όμηροι της εχθρότητας αυτής. Το χειρότερο, όμως, είναι ότι είναι ο τόπος όμηρος της εχθρότητας αυτής.

Κάποιοι έσπευσαν να πουν, επειδή θα ψηφίσει η Ένωση Κεντρώων -ευθέως το δήλωσα- την απλή αναλογική με κατάργηση του μπόνους και ψήφο στα δέκα επτά των νέων, ότι πλησιάζω προς τον ΣΥΡΙΖΑ. Θα διαψευστούν. Θα είναι απλά χαρά μου ο ΣΥΡΙΖΑ να έρθει προς θέσεις κεντρώες, γιατί είναι κοινή η καταγωγή του Κέντρου και της Αριστεράς. Να ξέρετε, είναι κοινή η καταγωγή για λαϊκούς αγώνες.

Θα είναι χαρά μου ένας ΣΥΡΙΖΑ, που μέχρι τώρα είχε ανεδαφικές θέσεις, να τις κάνει πιο προσιτές, πιο εφαρμόσιμες, πιο λογικές. Και για εσάς, όλους τους Βουλευτές του ΣΥΡΙΖΑ, δεν θα ήταν χαρά σας να μην κρύβεστε πίσω από τη λέξη αυταπάτη και να έχετε υπογράψει μνημόνια, τα οποία στην αρχή είχατε αφορίσει και αναθεματίσει; Νομίζω ότι αυτό είναι ένα βάρος και μία σκιά πάνω από τον κάθε Βουλευτή του ΣΥΡΙΖΑ. Έτσι δεν είναι;

Θα πω εις το ΚΚΕ -θα δώσω για τα Πρακτικά αυτό το έγγραφο του ΚΚΕ, που με θεωρεί αντιδραστικό- ότι εγώ το μόνο που κάνω είναι να ζητάω από τους έχοντες θυσία υπέρ τω αδυνάτων. Αν αυτό είναι αντίδραση, τότε η δράση ποια είναι; Να συνεχιστεί το βόλεμα κάποιων, να πεθαίνουν της πείνας οι υπόλοιποι, να είναι άνεργοι ενάμισι εκατομμύριο κόσμος. Και κατά τον κ. Κουτσούμπα αυτό είναι δράση.

Θα το δώσω για τα Πρακτικά.

(Στο σημείο αυτό ο Πρόεδρος της Ένωσης Κεντρώων κ. Βασίλης Λεβέντης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πόσος είναι ο χρόνος που έχω; Γιατί μας ξέφυγε και ο χρόνος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχει τελειώσει ο χρόνος.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Θα καταλήξω, κυρία Πρόεδρε.

Κυρίες και κύριοι, η επόμενη ή η μεθεπόμενη εβδομάδα, αν κριθεί το θέμα της απλής αναλογικής, είναι πολύ σημαντική. Δεν νοείται να είσαι δημοκράτης και να θέλεις να παίρνει πενήντα έδρες μπόνους ο άλλος. Θεοί να είστε, σοφοί να είστε στη Νέα Δημοκρατία, ζητάτε μπόνους. Δηλαδή, ζητάτε έδρες που δεν αντιστοιχούν σε ψηφοφόρους. Και αυτό δεν έχετε δικαίωμα να το ζητάτε. Το πιο τίμιο θα ήταν να προσαρμοστείτε στη νέα πραγματικότητα και να αρχίσετε κι εσείς τις προσπάθειες διεύρυνσης με κύκλο επαφών. Αυτό θα ήταν το πιο τίμιο. Όπως μας κάλεσε ο Τσίπρας, να μας καλέσετε κι εσείς.

Εγώ δεν δήλωσα ότι μεθαύριο, μετά τις εκλογές, αν έχω ένα 7%-8%, όπως ελπίζω, θα πάω με τον Τσίπρα. Μακάρι να έρθω με σας αν δέχεστε τις απόψεις μου. Αν δέχεστε. Εσείς, όμως, θέλετε να έχετε πλεονεξία και δικτατορική αντίληψη, να κάνετε ό,τι θέλετε. Και θέλετε να τα κάνετε αυτά με μπόνους. Δεν θέλετε να τα κάνετε με ψηφισμένους Βουλευτές. Θέλετε μπόνους, κύριε Δένδια, μια κι εσάς βλέπω.

Είπε δε η κ. Μπακογιάννη, χθες που την άκουγα στο ράδιο: «Ο Λεβέντης έχει ένα μικρό κόμμα και αντί για εννιά θα έπαιρνε έντεκα, δώδεκα έδρες. Γι’ αυτό το κάνει, για να κερδίσει δυο, τρεις έδρες». Κυρία Μπακογιάννη μου, εσύ είχες φύγει από τη Νέα Δημοκρατία και είχες κάνει ένα κόμμα, τη Δημοκρατική Συμμαχία. Τότε, στη Δημοκρατική Συμμαχία, ήθελες μπόνους πενήντα εδρών για το πρώτο κόμμα; Όχι. Τότε ήθελε απλή αναλογική. Άρα και οι αποτελούντες τη Νέα Δημοκρατία είναι με τα καλά και συμφέροντα.

Θα ήθελα να ρωτήσω την κ. Μπακογιάννη αν, όταν ήταν στη Δημοκρατική Συμμαχία και είχε έρθει σε ρήξη με τον Σαμαρά, ήταν υπέρ του μπόνους των πενήντα εδρών.

Εγώ πιστεύω ότι και το ΚΚΕ πρέπει να ψηφίσει και το ΠΑΣΟΚ και κανονικά και το Ποτάμι. Μπορεί να έχουμε μεγάλες διαφορές με την Κυβέρνηση, αλλά το όνειρο του Αλέξανδρου Παπαναστασίου ήταν η απλή αναλογική. Και είχε πει ότι χώρα χωρίς απλή αναλογική, δεν είναι δημοκρατική χώρα.

Και γιατί όταν βγήκα από το Μέγαρο Μαξίμου είπα ότι ο κ. Τσίπρας είναι πιο ώριμος; Γιατί μου είπε, «Και εγώ αισθάνομαι το βάρος ότι κυβερνάω με μπόνους και θέλω μια Ελλάδα χωρίς μπόνους». Έχει η κυβέρνηση 70%; Να είναι 70% και στον λαό. Ενώ τώρα τι έχουμε; Ένα ΣΥΡΙΖΑ που έχει μειωθεί η δύναμή του και έχουμε μία πλειοψηφία. Αυτό είναι θέμα συνείδησης. Εγώ δεν θα δεχόμουν να κυβερνώ ως μειοψηφία λαού και απλά ως πλειοψηφία Βουλής. Πρέπει η Βουλή να αντανακλά τον λαό! Αυτός είναι ο σεβασμός προς τον λαό.

Καλώ, λοιπόν, τη Νέα Δημοκρατία αντί να λέει «εγκληματίες» και βλακείες ότι θα έχουμε ακυβερνησίες και τέτοια, να σοβαρευτεί και να κοιτάξει τους άλλους στην Ευρώπη που δεν είναι εγκληματίες. Μπορεί να είναι Δεξιοί, αλλά είναι πολύ πιο σώφρονες.

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Καραμανλής.

Κυρίες και κύριοι συνάδελφοι, αν τηρείτε όλοι και όλες στον χρόνο, μπορεί να τα καταφέρουμε να ολοκληρώσουμε στις 21.30΄.

Ορίστε, κύριε Καραμανλή, έχετε τον λόγο πέντε λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, για πολλοστή φορά ζούμε μία από τις συνηθισμένες αντιφάσεις του ΣΥΡΙΖΑ. Η Κυβέρνησή σας, όπως άλλωστε έκανε σε τόσες άλλες περιπτώσεις -χαρακτηριστική περίπτωση είναι τα περιφερειακά αεροδρόμια-, ενώ υποσχέθηκε ότι δεν θα προδώσει τον δημόσιο χαρακτήρα του λιμανιού του Πειραιά, υπογράφει τελικά την πώληση του ΟΛΠ στην «COSCO».

Ο κ. Δρίτσας που ως Βουλευτής Πειραιά διαδήλωνε έξω από το Υπουργείο Εμπορικής Ναυτιλίας εναντίον κάθε μορφής παραχώρησης και ιδιωτικοποίησης του λιμανιού, σήμερα ως αρμόδιος Υπουργός υπογράφει το ξεπούλημα του λιμανιού.

Ας πάρουμε, όμως, τα πράγματα με μια σειρά.

Το 2008 η κυβέρνηση της Νέας Δημοκρατίας αποφάσισε να κάνει μια από τις πιο σημαντικές επενδύσεις, εκχωρώντας χρήση των εγκαταστάσεων του ΟΛΠ για χρονικό διάστημα τριάντα πέντε ετών στην «COSCO».

Με αυτόν τον τρόπο η Ελλάδα προσέλκυε την εποχή εκείνη τη δεύτερη μεγαλύτερη οικονομία παγκοσμίως στο λιμάνι του Πειραιά και την μεγαλύτερη ναυτιλιακή εταιρεία στον κόσμο. Παράλληλα, η χώρα μας σιγά, σιγά μετατρεπόταν σε πύλη εισόδου για τα ασιατικά προιόντα, μια κίνηση που -αν θέλετε- επιβεβαιώνεται σήμερα από τις διεθνείς εξελίξεις με την πρόσφατη διαπλάτυνση της διώρυγας του Σουέζ.

Την εποχή εκείνη, βέβαια, σύσσωμη η Αξιωματική Αντιπολίτευση και ιδίως το ΠΑΣΟΚ, ήταν απέναντι απ’ αυτήν την πολιτική. Και τα υπόλοιπα κόμματα, όμως, της αντιπολίτευσης είχαν την ίδια στάση. Ο ΣΥΡΙΖΑ, το ΛΑΟΣ και το ΚΚΕ πολέμησαν λυσσαλέα την πολιτική εκείνη.

Είναι, λοιπόν, εξόχως διδακτικό σήμερα να βλέπουμε πού οδηγεί η επιλογή του αντιρασιοναλισμού και του ανορθολογισμού της εποχής εκείνης.

Το 2013 και το 2014 η τότε κυβέρνηση Σαμαρά προχωράει –αν θέλετε- στο επόμενο βήμα. Επεκτείνει τη Σύμβαση του 2008, διπλασιάζοντας στην ουσία τον όγκο των εμπορευματοκιβωτίων που μπορεί να διαχειριστεί ο Πειραιάς και προχωράει στον διαγωνισμό. Και αυτή η πολιτική επιλογή της τότε κυβέρνησης βρίσκει τον ΣΥΡΙΖΑ -αντιμνημονιακό τότε- λυσσαλέα εναντίον.

Έχω την βεβαιότητα ότι παρακολουθώντας τη συζήτηση τόσο στην επιτροπή όσο και στην Ολομέλεια, σχεδόν το σύνολο του πολιτικού κόσμου αδυνατούμε να καταλάβουμε επαρκώς ποιες είναι οι θετικές συνέπειες αυτής της ιδιωτικοποίησης. Η επένδυση αυτή έχει πολλά περιθώρια να καταστήσει την Ελλάδα ένα παγκόσμιο διαμετακομιστικό κέντρο.

Η φυσική θέση του Πειραιά στον θαλάσσιο διάδρομο που ενώνει τις αγορές Ασίας με Ευρώπης, μέσω της διώρυγας, προσφέρει τεράστιες δυνατότητες. Ποια, όμως, πρέπει να είναι τα επόμενα βήματα μας; Να ενισχυθεί το Θριάσιο, να αναβαθμιστεί το απαρχαιωμένο σε σχέση με την υπόλοιπη Ευρώπη σιδηροδρομικό δίκτυο, έτσι ώστε τα εμπορεύματα να φτάνουν γρήγορα στην Κεντρική Ευρώπη και στον τελικό προορισμό.

Εμείς, όμως, όχι μόνο δεν εκσυγχρονίσαμε το σιδηροδρομικό δίκτυο, αλλά η εκκωφαντική αδιαφορία του ΣΥΡΙΖΑ οδήγησε στην περίπτωση της Ειδομένης, που για περίπου ενενήντα ημέρες ήταν κλειστή. Πολλές ήταν οι επιχειρήσεις τότε, όπως όλοι θυμόμαστε, που βρήκαν άλλες εξόδους.

Οι γειτονικές μας χώρες, όμως, τι κάνουν; Πρόσφατα είχαμε τη διάνοιξη της σιδηροδρομικής γραμμής του Gotthard στην Ελβετία, γεγονός που ενισχύει σταδιακά τον γεωπολιτικό ρόλο του λιμανιού της Genova, αλλά και του Rotterdam. Επίσης, υπό κατασκευή βρίσκεται και το Brenner Base Tunnel που θα μειώσει αισθητά τους χρόνους. Με λίγα λόγια οι χώρες της Ευρώπης και ειδικά η Ιταλία έρχεται να απειλήσει δυναμικά τον λιμενικό μας ρόλο στην Ευρώπη.

Είναι, λοιπόν, καιρός να χαράξουμε μια εθνική στρατηγική. Η όποια καλή ή κακή ιδιωτικοποίηση του λιμανιού, αποτελεί ένα μικρό κομμάτι σε αυτό το παζλ. Ο Πειραιάς, μαζί με το Θριάσιο, πάνω σε ένα σιδηροδρομικό δίκτυο υψηλών ταχυτήτων, μπορεί και πρέπει να μετατραπεί σε ένα hub για τα προϊόντα της Ασίας.

Είναι, λοιπόν, καιρός να αφουγκραστούμε τις νέες ανάγκες. Ελπίζω η Κυβέρνηση, αλλά και όλα τα πολιτικά κόμματα, να καταλάβουμε αυτήν τη μεγάλη ευκαιρία που έχουμε.

Η πλεονεκτική θέση του λιμανιού, λοιπόν, δεν αρκεί. Αν θέλουμε να εξαντλήσουμε τις προοπτικές που υπάρχουν στις θαλάσσιες μεταφορές και την παροχή υπηρεσιών logistics, πρέπει να κάνουμε τα βασικά.

Και το βασικό, πριν όλα τα άλλα, είναι να υπάρξει πολιτική συμφωνία και συνεννόηση, μακροχρόνιος σχεδιασμός που δεν θα μεταβάλλεται με κάθε αλλαγή Υπουργού ή κυβέρνησης. Μόνο σε αυτή την περίπτωση το όραμα του 2008 να μετατραπεί η Ελλάδα σε εμπορικό κόμβο μεταξύ Ασίας και Ενωμένης Ευρώπης, θα γίνει πραγματικότητα.

 Ας δουλέψουμε, λοιπόν, όλοι μαζί, μακριά από μικροπολιτικές πρακτικές, για να κάνουμε αυτό το όραμα πραγματικότητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Και εμείς ευχαριστούμε.

Τον λόγο έχει ο κ. Λαγός για πέντε λεπτά.

**ΙΩΑΝΝΗΣ ΛΑΓΟΣ:** Πέντε λεπτά;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, πέντε λεπτά, γιατί έχει μιλήσει ο κ. Μιχαλολιάκος. Αυτό λέει ο Κανονισμός, όταν μιλάει ο Αρχηγός του κόμματος περιορίζεται ο χρόνος.

**ΙΩΑΝΝΗΣ ΛΑΓΟΣ:** Ευχαριστώ, κυρία Πρόεδρε.

Στα πέντε λεπτά δεν θα προλάβουμε να πούμε και πολλά πράγματα, βέβαια, αλλά τα σημαντικά θα τα πούμε και θα τα αναφέρουμε.

Φτάσαμε, λοιπόν, μετά από μία παρωδία διαδικασίας, που ξεκίνησε στις 12.00΄ το μεσημέρι σήμερα, διεκόπη για δυόμισι ώρες περίπου, ξανασυνεχίστηκε μετά, σε μία διαδικασία όπου, όπως λέγαμε από την αρχή, από το πρωί, ο Υπουργός Ναυτιλίας θα ερχόταν εδώ πέρα σερνόμενος πίσω από τους Κινέζους της Cosco. Ήταν κάτι το οφθαλμοφανές. Δεν μπορούσε να κάνει κάτι άλλο ο άνθρωπος. Απορούμε όλοι γιατί έκανε αυτό που έκανε, τι αναστάτωση ήταν αυτή που δημιούργησε και γιατί το έκανε όλο αυτό, αφού οι άνθρωποι θα το ξεπουλήσουν. Είναι στις προθέσεις τους, είναι δεδομένο, είναι στην ιδεολογία τους, θέλουν να το ξεπουλήσουν.

Αντιπολίτευση δεν υπάρχει από κάτω για να αντιδράσει σε αυτό. Η Αντιπολίτευση λέει -και διαμαρτύρεται- το εξής: «Δεν προλάβαμε να το ξεπουλήσουμε εμείς. Ήρθατε εσείς και το δώσατε, ενώ εμείς τα λέγαμε πρώτοι. Εμείς τα λέγαμε από το 2008-2009. Εμείς θέλαμε να ξεπουλήσουμε, δυστυχώς, όμως, μας προλάβατε εσείς».

Αυτή είναι, λοιπόν, η Αντιπολίτευση που υπάρχει στο ελληνικό Κοινοβούλιο. Και έρχεται μία Χρυσή Αυγή η οποία λέει αυτά τα πράγματα όπως έχουν. Δεν είναι δυνατό να ξεπουλάμε την περιουσία του ελληνικού δημοσίου, του ελληνικού κράτους. Δεν ανήκει σε κανέναν από εμάς. Ανήκει στον ελληνικό λαό. Όμως αυτό φαίνεται ότι όλοι εδώ μέσα το έχετε ξεχάσει. Ερχόμενοι ως Βουλευτές ή ως Υπουργοί, τους έξι, τους επτά, τους οκτώ μήνες που είστε εδώ -εν συνεχεία φεύγετε, γιατί δεν έχετε πάρει ούτε μία ψήφο μετά και πάτε στα σπίτια σας- νομίζετε ότι είστε βασιλιάδες, νομίζετε ότι είστε βασιλικότεροι του βασιλέως και κάνετε ό,τι θέλετε. Ξεπουλάτε, βάζετε σε διαδικασία τη χώρα μας για ενενήντα εννέα χρόνια να είναι δεσμευμένη, βάζετε τις επόμενες γενιές να μην μπορούν να αντιδράσουν με την υπογραφή που εσείς βάζετε.

Γιατί δεν είναι μόνο ότι υπογράφετε αυτούς τους παράλογους και ελεεινούς νόμους τους οποίους φέρνετε, αλλά βάζετε διαδικασίες και συνθήκες στις οποίες να μην μπορεί κάποιος άλλος να αντιδράσει μετά. Αυτή είναι η διαδικασία, αυτό είναι το εξωφρενικό, αυτό είναι το τρισάθλιο γεγονός το οποίο συμβαίνει εδώ και πάρα πολλούς μήνες μέσα στην «ελληνική» Βουλή, γιατί μόνο ελληνική Βουλή δεν είναι και μόνο για τα δικαιώματα των Ελλήνων δεν αγωνίζεται.

Έφερε, λοιπόν, η Χρυσή Αυγή μία τροπολογία. Και έφερε μία τροπολογία προκειμένου να εξυπηρετήσει και να σώσει -να το πούμε έτσι- τους Έλληνες εργαζόμενους στον ΟΛΠ, γιατί αυτοί οι άνθρωποι θα βρεθούν εκτεθειμένοι από την επόμενη ημέρα.

Αυτή η τροπολογία, που φυσικά δεν θα γίνει δεκτή από την Κυβέρνηση -γιατί δεν ενδιαφέρεται η Κυβέρνηση να βοηθήσει τους εργαζόμενους- δεν θα γίνει δεκτή γιατί θέλει να τους πετάξει. Και αφήνει ένα παραθυράκι η Κυβέρνηση, το οποίο τι λέει; Λέει ότι έχει δικαίωμα ο εργαζόμενος να δηλώσει μετάταξη και να πάει κάπου αλλού. Μα, αυτό θα γίνει και αυτός είναι ο σκοπός και της Κυβερνήσεως και της «COSCO». Γιατί η «COSCO» και η Κυβέρνηση τι θέλουν να κάνουν; Για να μην υπάρχουν αντιδράσεις από τους εργαζόμενους, τους μετατάσσει σιγά-σιγά σε άλλους τομείς και έτσι οι Κινέζοι της «COSCO» θα έχουν δικαίωμα να προσλάβουν ό,τι θέλουν, με ό,τι συμβάσεις θέλουν και όπως το θέλουν.

Είναι αυτά που πριν από λίγες ημέρες πάλι υπογράφατε όλοι εσείς εδώ πέρα και η Χρυσή Αυγή αντιδρούσε, που έλεγε ότι μπορεί ένας φορέας να έρχεται, να βγάζει βίζες σε λαθρομετανάστες, να τους φέρνει εδώ, να τους βάζει σε δικές του συνθήκες όπως θέλει και εσείς όλοι οι ανθρωπιστές δεν ενδιαφέρεστε για το ότι σε λίγους μήνες από τώρα θα έρθουν εργαζόμενοι στο λιμάνι του Πειραιά για 400 ή για 450 ευρώ.

Δεν σας ενδιαφέρει, γιατί εσείς θέλετε απλά να ξεπουλήσετε όσο-όσο και αυτό φαίνεται από το τίμημα που παίρνετε για το λιμάνι του Πειραιά. Αν είναι δυνατόν για το λιμάνι του Πειραιά να παίρνετε 311 εκατομμύρια ευρώ! Ποιος θα ακούσει αυτό το πράγμα και δεν θα αγανακτήσει; Πώς είναι δυνατόν να συμβαίνουν όλα αυτά και εσείς εδώ να μας παριστάνετε τους Υπουργούς και ότι είστε μια Κυβέρνηση που κόπτεται για το καλό των Ελλήνων; Δεν ενδιαφέρεστε για τίποτα απ’ όλα αυτά, ενδιαφέρεστε μόνο για να ξεπουλήσετε. Είναι η πραγματικότητα, δεν υπάρχει κάτι άλλο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Λέγαμε στον κ. Δρίτσα σήμερα το πρωί, αλλά και από χθες στην επιτροπή: «Μην κάνεις αυτές τις διαδικασίες που κάνεις τώρα, θα ξεφτιλιστείτε!» Δεν τους ενδιαφέρει όμως. Ούτε φιλότιμο έχουν, απ’ ό,τι φαίνεται, ούτε τίποτα. Έρχονται μετά από δυόμισι ώρες, μας φέρνουν το νομοσχέδιο όπως ακριβώς λέγαμε εμείς, κάνουν ότι δεν τρέχει τίποτα και μας παριστάνουν και τους υπερήφανους, μας παριστάνουν και τους αγωνιστές! Ξεχνούν τι δήλωναν πριν από τέσσερις μήνες –προσέξτε, όχι πριν από δυο χρόνια, πριν από τέσσερις-πέντε μήνες- και τώρα που ήρθαν βλέπουμε πόσο άδειοι ήταν σε ό,τι έλεγαν. Πόσο άδειοι ήταν!

Βλέπουμε και τη σύμπραξη που υπάρχει με τα κόμματα της Αντιπολίτευσης, γιατί όλοι συμφωνούν ότι πρέπει να υπάρχει ξεπούλημα, γιατί όλοι κρίνουν ότι το ελληνικό δημόσιο δεν μπορεί να ανταπεξέλθει, δεν μπορεί να είναι επικερδές για το ελληνικό κράτος. Και ξέρετε γιατί; Γιατί όλοι ξέρουν ότι είναι πολύ χαμηλών δυνατοτήτων και ξέρουν ότι δεν μπορούν να διοικήσουν καλά, έτσι ώστε το ελληνικό δημόσιο, τα ελληνικά λιμάνια μας και τα αεροδρόμιά μας να αποφέρουν κέρδος. Γι’ αυτό γίνεται η διαδικασία. Φοβάστε τις ευθύνες που σας αναλογούν και θέλετε να ξεπουλήσετε.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Επιτρέψτε μου, κύριε Πρόεδρε, για δύο λεπτά ακόμη.

Θέλω να φέρω ένα ζήτημα που είναι πάρα πολύ σημαντικό. Είναι το θέμα της Κυνόσουρας στη Σαλαμίνα. Εκεί είχε γίνει η σημαντικότερη ναυμαχία που έχει γίνει ποτέ στην ανθρωπότητα. Εκεί το ελληνικό κράτος θα έπρεπε να είχε στήσει μνημεία και να τιμά αυτούς τους ήρωες. Απεναντίας, τα οστά αυτών των ηρώων είναι έξω από τα χώματα και όποιος πάει εκεί –γιατί αμφιβάλλω αν έχουν πάει οι περισσότεροι από εδώ- θα το δει αυτό το πράγμα.

Κανείς δεν ενδιαφέρεται και έρχεται τώρα η «ελληνική» Κυβέρνηση, για να ξεπουλήσει αυτή την περιοχή. Έρχονται η δήμαρχος Σαλαμίνας και ένας δημοτικός σύμβουλος της Σαλαμίνας και τι λένε; Λέει ο δημοτικός σύμβουλος Εμμανουήλ Δερτούζος: «Στη Σαλαμίνα πωλούνται εδάφη υψίστης πολιτιστικής αξίας. Παραχωρούνται εδάφη απολύτου προστασίας Ζώνης τύπου Α». «Και εδώ», λέει, «υπάρχει μια δεύτερη παρανομία. Γιατί; Διότι ο ΟΛΠ ποτέ δεν κατείχε αυτά τα εδάφη. Είπαμε και στον κ. Πιτσιόρλα, όταν τον επισκεφτήκαμε, ότι αυτά τα εδάφη δεν υπάρχουν στη σύμβαση παραχώρησης του 2002. Ο ΟΛΠ με δόλιο τρόπο» -λέει ο άνθρωπος- «παραπλάνησε τις διαδικασίες και έφτασε στο σημείο να οικειοποιηθεί εδάφη που δεν του ανήκουν».

Δεν υπάρχουν στην παραχώρηση του 2002. Δεν φτάνει, λοιπόν, που είναι μνημεία για το ελληνικό έθνος, αλλά εδώ έχει γίνει και μια απιστία, μια ατιμία εναντίον του ελληνικού κράτους. Και αυτό η Κυβέρνηση δεν το μελετά καθόλου, δεν κάθεται να ασχοληθεί και να δει εάν έχει βάση αυτό που λέει ο δημοτικός σύμβουλος.

Εν συνεχεία, η δήμαρχος της Σαλαμίνας, η κ. Ισιδώρα Νάννου-Παπαθανασίου –παρεμπιπτόντως να τονίσω ότι ούτε ο ένας ούτε η άλλη ανήκουν στη Χρυσή Αυγή, για να μην υπάρχουν παρερμηνείες- λέει: «Στη διαδικασία που ακολουθήθηκε για την υπογραφή της προς κύρωση σύμβασης, αυτή δεν υποβλήθηκε στο Ελεγκτικό Συνέδριο για την άσκηση προσυμβατικού ελέγχου. Κατά τα οριζόμενα στις ως άνω διατάξεις, σε περίπτωση που δεν υποβληθεί για προσυμβατικό έλεγχο νομιμότητας στο αρμόδιο κλιμάκιο του Ελεγκτικού Συνεδρίου η σύμβαση που συνάπτεται είναι άκυρη».

Και έρχεστε εσείς εδώ πέρα και τα υπογράφετε όλα αυτά! Τα ξέρετε; Εάν τα ξέρετε, είστε προδότες. Εάν δεν τα ξέρετε, είστε άχρηστοι και ανίκανοι. Τα ξέρετε; Πουλάτε την περιοχή της Κυνόσουρας στους Κινέζους. Αν και για να σας πω την αλήθεια, οι Κινέζοι, επειδή έχουν μια ιστορία χιλιάδων ετών, θα σεβαστούν καλύτερα από εσάς τα μνημεία του ελληνικού έθνους. Θα τα σεβαστούν καλύτερα από εσάς που τα ξεπουλάτε για ένα πινάκιο φακής! Είναι ντροπή σας όλα αυτά που κάνετε!

Να ρωτήσω και κάτι άλλο τελευταίο; Πείτε μας στο θέμα του πορθμείου Σαλαμίνα-Παλούκια-Πέραμα τι γίνεται; Το έχετε δώσει και αυτό; Γιατί έτσι μαθαίνουμε, ότι έχει δοθεί ακόμη και αυτό, το μεγαλύτερο πορθμείο που υπάρχει. Το δώσατε και αυτό! Πείτε μου με τι ανταλλάγματα; Τι θα δίνει η «COSCO» γι’ αυτό το πράγμα και πώς θα το ελέγχει; Αυτοί είσαστε! Είναι ντροπή σας όλα αυτά που κάνετε!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Εμμανουηλίδης, Βουλευτής του ΣΥΡΙΖΑ, έχει τον λόγο για πέντε λεπτά.

Κύριε Εμμανουηλίδη, έχετε τον λόγο.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούγοντας όλο τον τελευταίο καιρό αυτή την εμμονική προτροπή-προστακτική του «παραιτηθείτε» έρχεται στο μυαλό μου η στάση του Δημοσθένη, όταν εμμονικός αντίπαλος του Φιλίππου κάθε πρωί ξυπνώντας όποιον έβλεπε στο δρόμο τον ρωτούσε «τέθνηκεν Φίλιππος;». Ακριβώς αυτή η μονομανής στάση της Αντιπολίτευσης, ειδικότερα της Νέας Δημοκρατίας, έχει γίνει πια μια κακόγουστη επανάληψη, που δεν προσδίδει τίποτε στον πολιτικό λόγο και αντίλογο και αποδεικνύει σε τελευταία ανάλυση το στρατηγικό αδιέξοδο, στο οποίο έχει περιέλθει.

Ακούγοντας προηγουμένως την κ. Κεφαλογιάννη μού έκανε εντύπωση μια αποστροφή της. «Είμαστε με την Ελλάδα», λέει, «του κύρους και της αξιοπρέπειας». Κυρία Κεφαλογιάννη, πώς είναι συμβατή η έννοια του κύρους με τα 320 δισεκατομμύρια χρέους, που φορτώσατε τη χώρα μας όλα τα χρόνια της διακυβέρνησής σας; Πώς είναι συμβατή η έννοια της αξιοπρέπειας, όταν καταδικάσατε ενάμισι εκατομμύριο λαού στην ανεργία;

Έρχομαι σε μια αποστροφή του λόγου του κ. Μητσοτάκη, λέγοντας ότι «στερείτε από τον ελληνικό λαό, από τις άνεργες Ελληνίδες και τους άνεργους Έλληνες τη δυνατότητα ανεύρεσης εργασίας». Ποιος άραγε κατέστησε άνεργους και άνεργες το ενάμισι εκατομμύριο των Ελλήνων;

Πιστεύω ότι όταν αρθρώνουμε πολιτικό λόγο πρέπει να έχουμε επίγνωση των ενεργειών μας και με βάση αυτή την επίγνωση ο λόγος, τουλάχιστον, να αποκτά κάποια λογική βασιμότητα, ειδάλλως είναι έωλος και ξεπερνά τα όρια της γραφικότητας.

Έρχομαι στο προκείμενο. Η προς κύρωση συμφωνία είναι σε εξέλιξη μιας αρχικής συμφωνίας του 2008 όταν οι δύο προβλήτες, η II και η III, παραχωρήθηκαν στην «COSCO». Δεν θα επιχειρήσω παρά να θέσω σε απόλυτη αντιδιαστολή τους όρους των δύο συμφωνιών. Μια συμφωνία κρίνεται υπό κοινωνικούς όρους, υπό οικονομικούς όρους, υπό εργασιακούς όρους και τέλος, και από την πολιτιστική στάση, που η ίδια η συμφωνία εκπέμπει.

Στο θέμα της οικονομίας, 3,5 εκατομμύρια το χρόνο αποδίδει η ενοικίαση, να το πω, η παραχώρηση στο ελληνικό δημόσιο και 3,5% αποδίδεται στο ελληνικό δημόσιο, όταν η προηγούμενη συμφωνία του 2008 ήταν μόλις 2 εκατομμύρια.

Έχουμε, λοιπόν, διπλασιασμό του δημοσίου οφέλους, το οποίο σημειωτέων, διαχέεται –και αυτό έχει το ιδιαίτερο ενδιαφέρον- σε δήμους που έχουν σχέση με το λιμάνι του Πειραιά.

Έρχομαι στο κοινωνικό πεδίο. Η απόδοση των ενενήντα στρεμμάτων στην πολύπαθη Δραπετσώνα, που αφήνει διέξοδο στη φυσική διέξοδο, στη θάλασσα, νομίζω ότι είναι μια τακτοποίηση αρρυθμίας, η οποία επιτέλους βρίσκει τη δικαίωσή της.

Στο θέμα το εργασιακό, εκτιμώ ότι η δυνατότητα που παρέχεται μέσα από αυτήν τη σύμβαση να προστατευτεί, όσο του το είναι μπορετό, η εργασιακή ασφάλεια των εργαζομένων, δείχνει ακριβώς το διαφορετικό ύφος γραφής σε σχέση με την προηγούμενη συμφωνία.

Τέλος, θα ήθελα να αναφερθώ στην περίπτωση της ευαισθησίας στην πολιτιστική κληρονομιά. Πράγματι, λοιπόν, η Χερσόνησος της Κυνόσουρας, που δεν ήταν τίποτε άλλο παρά ένας χώρος βαριάς περιβαλλοντικής ρύπανσης και βαρύτερου πολιτιστικού βιασμού, βρίσκει επιτέλους την αποκατάστασή της, παρά τις κακόηχες φωνές του προηγούμενου ομιλητή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε. Ολοκληρώνω σε ένα λεπτό.

Όλη αυτή η συμφωνία δεν έγινε με τους ίδιους οικονομικούς, πολιτικούς, ιστορικούς λόγους. Η Συμφωνία του 2008 ήταν μια άνετη συμφωνία. Η δική μας έγινε υπό το κράτος μιας ασφυκτικής πίεσης. Παρ’ όλο αυτόν τον βρόγχο, κατόρθωσε ο καθ’ ύλην αρμόδιος Υπουργός να αποτυπώσει σε αυτή τη συμφωνία όλα αυτά τα χαρακτηριστικά που κατέθεσα.

Τέλος –και κλείνω με αυτό- επιτρέψτε μου να κάνω μια παρατήρηση. Το ύφος του ανθρώπου είναι υποδηλωτικό του ήθους. Παρατηρώντας, όχι μόνο αυτό το κρίσιμο διήμερο αλλά σε όλη την κοινοβουλευτική παρουσία, τον Υπουργό, τον Θοδωρή Δρίτσα, με το ύφος του διδάσκει σε όλους μας ποιο πρέπει να είναι το πολιτικό ήθος.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Εμμανουηλίδη, ολοκληρώστε.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Το λέω αυτό, για να το έχουμε υπ’ όψιν ότι όταν εκστομίζουμε βαρείς χαρακτηρισμούς, δεν κάνουμε τίποτε άλλο παρά να υπονομεύουμε την εγκυρότητά μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

 Τον λόγο έχει ο Βουλευτής του ΣΥΡΙΖΑ κ. Ανδρέας Ριζούλης για πέντε λεπτά.

**ΑΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε.

Κατ’ αρχάς, θα ξεκινήσω κάνοντας μια παρατήρηση στον Υπουργό, τον κ. Δρίτσα, διότι χθες σε πολύ έντονο ύφος και με επιπλήξεις σφοδρές ο κ. Βαρβιτσιώτης τον κάλεσε να παραιτηθεί, διότι θα ανέβαινε στην εκτίμησή του.

Δυστυχώς, κύριε Δρίτσα, χάσατε την ευκαιρία να ανεβείτε στην εκτίμηση του κ. Βαρβιτσιώτη.

Βέβαια, αν φεύγατε εσείς, θα ερχόταν κάποιος άλλος Υπουργός, ο οποίος θα έλεγε τα ίδια. Θα έλεγε ότι, ναι, έχουμε μια δύσκολη συμφωνία, ότι συμβιβαστήκαμε και ότι στο πλαίσιο της συμφωνίας αυτής θα προσπαθήσουμε να κάνουμε το καλύτερο. Και αυτός θα έπρεπε να παραιτηθεί για να ανεβεί προφανώς κι αυτός στην υπόληψη του κ. Βαρβιτσιώτη, που ήταν και ο προηγούμενος Υπουργός Ναυτιλίας. Φτάνουμε τώρα στο συμπέρασμα –το είπε ο κ. Μητσοτάκης προηγουμένως- ότι θα πρέπει να παραιτηθεί συνολικά η Κυβέρνηση, όχι μάλλον για να ανεβούμε στην εκτίμησή τους, αλλά για να έρθουν γρήγορα να καταλάβουν τις θέσεις. Για να κάνουν τι;

Δεν μπορεί να καταλάβει ο Αρχηγός της Αξιωματικής Αντιπολίτευσης -και όταν το λέει νομίζει ότι λέει κάτι πάρα πολύ έξυπνο- ότι όταν λέει ότι έχουμε το μύθο του Ιανού, ότι έχουμε δύο πρόσωπα, αυτό που βλέπει αυτός σαν δύο πρόσωπα είναι το ίδιο πρόσωπο. Είναι το ίδιο πρόσωπο που διαπραγματεύτηκε, όπως διαπραγματεύτηκε, έχοντας στην αντίληψή της μια άλλη λογική για την κοινωνία και το πώς πρέπει να πάμε μπροστά και τελικά συμβιβάστηκε σε μια συμφωνία, όπως συμβιβάστηκε.

Και το δεύτερο πρόσωπο, που βλέπει -που είναι το ίδιο πρόσωπο- είναι ότι στο πλαίσιο αυτής συμφωνίας θα προσπαθήσουμε να κάνουμε ό,τι καλύτερο μπορούμε και το κάνουμε.

Προσέξτε να δείτε τι γίνεται. Η Αντιπολίτευση ψήφισε τη συμφωνία το καλοκαίρι και τις διάφορες συμβάσεις οι οποίες υπήρχαν και παρ’ όλα αυτά μας κατηγορεί ότι δεν κάνουμε πράγματα τα οποία ούτε καν τα προβλέπει η συμφωνία για να τελειώνουμε γρήγορα. Αλλά όταν απαντάνε στο ερώτημα αυτό, γιατί την υπογράψανε τη συμφωνία και σήμερα λένε έτσι, λένε ότι ψηφίσανε για να μην βγει η χώρα από την Ευρωπαϊκή Ένωση. Προφανώς είχαν ένα πρώιμο Brexit αυτοί το καλοκαίρι και ψηφίσανε για Brexit. Δεν δικαιολογείται αλλιώς.

Το 2008 -το είπε προηγουμένως ο ομιλητής- είχαν την ευκαιρία να κλείσουν μια καλύτερη συμφωνία -το είπε και χθες ο εισηγητής του ΣΥΡΙΖΑ. Ας δούνε λίγο πώς είναι οι συμφωνίες και οι συμβάσεις στην Ευρωπαϊκή Ένωση για το ζήτημα των λιμανιών και των ακτοπλοϊκών γραμμών, ας δούνε πώς είναι στην Αγγλία, πώς είναι στην Ολλανδία, πώς είναι στη Δανία, όπου η τοπική αυτοδιοίκηση, οι περιφέρειες, τα επιμελητήρια και άλλα συμμετέχουν στη διαχείριση αυτή και τότε θα καταλάβουν τι κάνει ο προηγμένος κόσμος που λένε ότι θέλουν να μας πάνε.

Για να μην τρώω πολύ χρόνο -το είπαμε όλοι, το λέει και η αιτιολογική έκθεση- από τον Σεπτέμβριο του 2015 και μετά έγινε μια προσπάθεια από την Κυβέρνηση επαναδιαπραγμάτευσης της σύμβασης και πραγματικά είχαμε επιτυχία σε αυτό το πράγμα, όπως είναι η μεταβίβαση των μετοχών, οι διασφαλίσεις του δημοσίου κ.λπ.. Δεν θα επεκταθώ. Τα είπαν όλοι αυτά.

Η λογική της Αξιωματικής Αντιπολίτευσης είναι «Να φύγετε εσείς, γιατί εμείς μπορούμε να κάνουμε καλύτερη διαχείριση». Καλύτερη διαχείριση για αυτούς σημαίνει ότι υπογράφουμε τα πάντα χωρίς διαπραγμάτευση, με τα γνωστά αποτελέσματα, που είχαμε όλο το προηγούμενο διάστημα με τον τρόπο που εφάρμοσαν τα μνημόνια, υπογράφοντας οποιοδήποτε κείμενο ερχόταν και με τις επιπτώσεις που είχε αυτό στον ελληνικό λαό.

Η χώρα θα βρίσκεται σε πρόγραμμα μέχρι το 2018 -αυτό πρέπει να το καταλάβουμε- και το ζήτημα είναι μέχρι το 2018 ποια θα είναι εκείνη η κυβέρνηση η οποία θα μπορεί να υπερασπίζεται το δημόσιο συμφέρον. Ποια θα είναι αυτή; Και μάλιστα θα πρέπει ακόμη και τις αρνητικές επιπτώσεις του μνημονίου να μπορεί να τις βάλει λίγο στην άκρη και να φέρει κάτι για τον λαό που τόσα χρόνια δεινοπάθησε. Αυτή είναι η Κυβέρνηση ΣΥΡΙΖΑ-ΑΝΕΛ-Οικολόγων Πράσινων. Αυτή είναι η κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε λίγο, κύριε Πρόεδρε.

Προφανώς δεν έχουν αντιληφθεί με όλα αυτά που λένε ότι σε δύο εκλογικές αναμετρήσεις μέσα σε ενάμιση χρόνο χάσανε. Έχει μια τετραετία αυτή η Κυβέρνηση. Ας αφήσουν τις εκκλήσεις και παρακλήσεις περί παραιτήσεων της Κυβέρνησης ή Υπουργών.

Όταν θα έρθει ο χρόνος των εκλογών θα κριθούμε εμείς για τα αποτελέσματα της διακυβέρνησης μας. Εσείς κριθήκατε δύο φορές. Ας καθίσετε λίγο στη γωνιά σας, να έρθει η ώρα της τετραετίας όπου θα κριθούμε και εμείς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Ριζούλη.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Εμείς, το ΚΚΕ, δηλαδή, δεν κατηγορούμε την Κυβέρνηση για τις παλινωδίες που κάνει ή για την αφερεγγυότητα που επιδεικνύει και για το συγκεκριμένο ζήτημα, όπως κάνουν τα άλλα κόμματα της Αντιπολίτευσης.

Γιατί το κάνουν αυτό; Γιατί η κριτική είναι μια εύκολη κριτική και μια αποπροσανατολιστική κριτική επί της ουσίας, γιατί μέσα από αυτόν τον τρόπο προσπαθούν να συγκαλύψουν ότι συμφωνούν με την ασκούμενη κυβερνητική πολιτική, ότι συμφωνούν επί του προκειμένου με την ιδιωτικοποίηση του Οργανισμού Λιμένος Πειραιώς. Άλλωστε, η Νέα Δημοκρατία ξεκίνησε το έργο αυτό και το συνέχισαν οι κυβερνήσεις του ΠΑΣΟΚ, η συγκυβέρνηση Νέας Δημοκρατίας-ΠΑΣΟΚ και σήμερα το ολοκληρώνει η συγκυβέρνηση ΣΥΡΙΖΑ-ΑΝΕΛ. Συμφωνούνε, δηλαδή, με την ουσία της κυβερνητικής πολιτικής.

Ούτε, βεβαίως, θα κάνουμε μια αντιπαράθεση στην Κυβέρνηση απλά και μόνο έχοντας ως αντίθεση το τίμημα με το οποίο ιδιωτικοποιείται ο Οργανισμός Λιμένος Πειραιά ή το ποιοι είναι οι αγοραστές.

Θα φτάσει, όμως, και η ώρα του λιμανιού της Πάτρας, μην ανησυχείτε κύριε Δρίτσα. Θα φτάσει η ώρα να το ιδιωτικοποιήσετε κι αυτό.

Απ’ αυτήν την άποψη, ούτε, βεβαίως, εμάς μας ενδιαφέρει να παραμείνει η κατάσταση στο λιμάνι του Πειραιά ως έχει τώρα, δηλαδή, στο τμήμα εκείνο που βρίσκεται υπό δημόσιο έλεγχο και που το λυμαίνονται συγκεκριμένα επιχειρηματικά και εφοπλιστικά συμφέροντα, γιατί δεν είναι διαφορετικό. Έχουν παραχωρηθεί μια σειρά λειτουργίες και εργασίες στον υπό δημόσιο έλεγχο Λιμένα του Πειραιά σε εφοπλιστικούς και άλλους επιχειρηματικούς ομίλους.

Απ’ αυτήν την άποψη, λοιπόν, η δικιά μας αντίθεση είναι αντίθεση στρατηγικής σημασίας, γιατί ακριβώς θεωρούμε ότι οι ιδιωτικοποιήσεις δεν γίνονται απλά και μόνο για να εξυπηρετηθεί το κρατικό χρέος. Δεν γίνονται οι ιδιωτικοποιήσεις ως μια αναγκαστική επιλογή από μεριάς των διαφόρων κυβερνήσεων -των προηγούμενων ή των σημερινών- εξαιτίας αυτών που περιέχονται στα διάφορα μνημόνια ή και των πιέσεων των δανειστών.

Αν ήταν έτσι τα πράγματα, αν, δηλαδή, οι ιδιωτικοποιήσεις οφείλονται στις πιέσεις των δανειστών και στην εξυπηρέτηση του κρατικού χρέους, τότε δεν θα είχε ξεκινήσει, για παράδειγμα, η ιδιωτικοποίηση του λιμένα Πειραιά το 2007 επί κυβέρνησης Καραμανλή, ούτε, πολύ περισσότερο, θα είχαν γίνει οι μεγαλύτερες ιδιωτικοποιήσεις στα τέλη της δεκαετίας του 1990 και στις αρχές της δεκαετίας του 2000. Ο ΟΤΕ πότε ιδιωτικοποιήθηκε; Η ΔΕΗ πότε ξεκίνησε να ιδιωτικοποιείται; Σε εποχές με υψηλούς ρυθμούς ανάπτυξης.

Απ’ αυτήν, λοιπόν, την άποψη, εμείς λέμε ότι είναι μια στρατηγικού χαρακτήρα επιλογή οι ιδιωτικοποιήσεις. Σχετίζονται άμεσα με τις επιλογές τις βασικές, τις κεντρικές, της ίδιας της Ευρωπαϊκής Ένωσης, για την απελευθέρωση των αγορών στο πλαίσιο της Συνθήκης του Μάαστριχτ μετά την ανατροπή του σοσιαλιστικού συστήματος για να μπορέσουν τα υπερσυσσωρευμένα κεφάλαια να βρουν νέους τομείς διεξόδου, να μπορέσουν με ασφάλεια να τοποθετηθούν, να θωρακίσουν την ανταγωνιστικότητα και την κερδοφορία τους.

Έτσι, λοιπόν, αποτελούν στρατηγική επιλογή συνολικά της Ευρωπαϊκής Ένωσης και των ελληνικών κυβερνήσεων οι ιδιωτικοποιήσεις για να δοθεί ακριβώς διέξοδος στα υπερσυσσωρευμένα κεφάλαια και να θωρακιστεί η ανταγωνιστικότητα και η κερδοφορία. Πώς τη θωρακίζουμε; Κάνοντας αυτό που πάντοτε το αστικό κράτος, όχι μόνο στην Ελλάδα αλλά και στον υπόλοιπο καπιταλιστικό κόσμο κάνει, δηλαδή, αγοράζει, πολύ ακριβά, από τους ιδιώτες για να διασφαλίσει την κερδοφορία και πουλάει, πολύ φθηνά, στους ιδιωτικούς επιχειρηματικούς ομίλους. Σ’ αυτά τα πράγματα δεν πρωτοτυπεί ούτε και η Κυβέρνηση του ΣΥΡΙΖΑ.

Το ότι είναι αναγκαίες αυτές οι μεταρρυθμίσεις στο πλαίσιο της απελευθέρωσης της αγοράς για την καπιταλιστική ανάκαμψη, το συμπυκνώνει πάρα πολύ εύγλωττα στην πρόσφατη έκθεση που έδωσε στη δημοσιότητα για τη νομισματική πολιτική, ο διοικητής της Τράπεζας της Ελλάδος.

Τι λέει ο κ. Στουρνάρας; Λέει ότι η υλοποίηση των απαιτούμενων μεταρρυθμίσεων, η αξιοποίηση της δημόσιας περιουσίας και η ταχεία προώθηση των ιδιωτικοποιήσεων, όχι απλά και μόνο βοηθάνε στη δημοσιονομική προσαρμογή και στην αποκλιμάκωση του κρατικού χρέους αλλά αποτελούν τα ισχυρότερα μέσα για την προώθηση της επενδυτικής δραστηριότητας και την ανάπτυξη διατηρήσιμου ρυθμού ανάπτυξης. Γι’ αυτό προχωρούν οι ιδιωτικοποιήσεις.

Συνδέονται, βεβαίως, οι ιδιωτικοποιήσεις και με την υλοποίηση του στρατηγικού σχεδιασμού, του στρατηγικού στόχου, που έχει η εγχώρια αστική τάξη για την Ελλάδα. Τι θέλει να γίνει η Ελλάδα; Θέλει η Ελλάδα να μετατραπεί σε κόμβο, κόμβο ενεργειακό, κόμβο μεταφορικό. Αυτός δεν είναι ο στρατηγικός στόχος της αστικής τάξης στη χώρα μας; Βεβαίως.

Γι’ αυτό και δεν είναι τυχαίο ότι οι ιδιωτικοποιήσεις, που σχετίζονται με την ενέργεια και με τις μεταφορές, τόσο των επιχειρήσεων που δραστηριοποιούνται σ’ αυτούς τους τομείς όσο και με τις υποδομές, αποκτούν ειδικό βάρος στο πρόγραμμα των ιδιωτικοποιήσεων, αποκτούν προτεραιότητα. Έτσι, λοιπόν, έχουμε την ιδιωτικοποίηση της ΔΕΗ, του ΑΔΜΗΕ, του ΔΕΣΦΑ, την ιδιωτικοποίηση των λιμανιών, των αεροδρομίων, την ιδιωτικοποίηση των οδικών αξόνων.

Μέσα σ’ αυτό το πλαίσιο κινούνται και δεν είναι τυχαίο ότι τη μερίδα του λέοντος σε δημόσιες συμβάσεις παραχώρησης, στη χρηματοδότηση από τα ευρωπαϊκά προγράμματα και στους αναπτυξιακούς νόμους την έχουν αυτοί οι τομείς, της ενέργειας και των μεταφορών, μαζί βεβαίως και με τον τουρισμό.

Σε αυτήν ακριβώς την κατεύθυνση κινείται και η πολιτική της Κυβέρνησης ΣΥΡΙΖΑ-ΑΝΕΛ. Γι’ αυτόν ακριβώς τον λόγο και δεν είναι τυχαίο ότι θεωρείτε τις ιδιωτικοποιήσεις, μαζί με τις μεταρρυθμίσεις και την απελευθέρωση των αγορών που σχετίζονται άμεσα και είναι δεμένες ως νύχι-κρέας ως έναν από τους βασικούς κρίκους του οδικού χάρτη για την ανάπτυξη που θέλετε να δούμε στη χώρα.

Οι άλλοι δύο είναι η επιτυχία της πρώτης αξιολόγησης του μνημονίου που ολοκληρώθηκε και η ανακεφαλαιοποίηση του χρηματοπιστωτικού συστήματος. Και αποδεικνύεστε σημαντικοί παίκτες σε αυτή την κατεύθυνση, υλοποιώντας αυτή την αντιδραστική πολιτική.

Επί της ουσίας, εάν δούμε όλο το πακέτο μπροστά, εμείς λέμε ότι οι ιδιωτικοποιήσεις σχετίζονται με τις στρατηγικές ανάγκες του κεφαλαίου. Δεν είναι τυχαίο ότι έφτιαξαν αυτό το καινούριο υπερταμείο, που για ενενήντα εννέα χρόνια δεσμεύει τη δημόσια περιουσία και τις όποιες επιχειρήσεις βρίσκονται υπό τον έλεγχο του δημοσίου στην εξυπηρέτηση όχι μόνο του κρατικού χρέους, καθώς το 50% θα πηγαίνει γι’ αυτόν τον σκοπό, αλλά το άλλο 50% θα στηρίζει τα επενδυτικά σχέδια των μονοπωλιακών ομίλων. Αυτή είναι η πρώτη επιλογή.

Δεύτερον, η επίπτωση των ιδιωτικοποιήσεων, όπως έχει δείξει η ιστορία και στη χώρα μας από τις προηγούμενες ιδιωτικοποιήσεις, θα έχει πολύ σοβαρές επιπτώσεις σε βάρος της ίδιας της λαϊκής οικογένειας, γιατί ακριβώς θα δυσκολέψει ακόμα περισσότερο την πρόσβαση, που έχει η λαϊκή οικογένεια στο να μπορεί από τις ιδιωτικοποιημένες επιχειρήσεις να απολαμβάνει τις υπηρεσίες και τα εμπορεύματα που έχουν αυτές.

Άρα, λοιπόν, δυσκολεύουν πολύ περισσότερο την πρόσβαση της λαϊκής οικογένειας στις υπηρεσίες και στα εμπορεύματα.

Επίσης, θα επιδεινωθεί ραγδαία, ακόμη περισσότερο, η θέση των εργαζομένων στους κλάδους αυτούς και ιδιαίτερα στο λιμάνι του Πειραιά, που έχουν ήδη επιδεινωθεί με τις ανατροπές στις εργασιακές σχέσης, με τη μισθολογική που έχουν δεχθεί. Όμως, τώρα θα έχουν ακόμα γρηγορότερη επιδείνωση, γιατί ακριβώς πάντα μετά από κάθε ιδιωτικοποίηση ακολουθούν ανατροπές στις εργασιακές σχέσεις, απολύσεις και εντατικοποίηση της εργασίας. Από αυτή την άποψη, είναι φανερό ότι για όλους αυτούς τους λόγους εμείς είμαστε αντίθετοι.

Ταυτόχρονα, επειδή οι εξελίξεις είναι πυκνές και ραγδαίες, καλό είναι εδώ να αναδείξουμε τον ίδιο τον αντιδραστικό χαρακτήρα του συστήματος που υπερασπίζεται η Κυβέρνηση και η Αντιπολίτευση.

Και γιατί μιλάμε για αντιδραστικό χαρακτήρα του συστήματος; Έχουν πληθύνει τώρα οι πτωχεύσεις, με τελευταία αυτή της «ΜΑΡΙΝΟΠΟΥΛΟΣ Α.Ε.», αυτής της αλυσίδας με τους δώδεκα χιλιάδες εργαζόμενους. Μπορεί να είναι δόλια, μπορεί και να μην είναι. Όμως, το σίγουρο είναι ότι οι μεγαλομέτοχοι αυτής της εταιρείας, όπως και των άλλων εταιρειών που πτωχεύουν, δεν πρόκειται να μείνουν στην ψάθα. Έχουν διασφαλιστεί με πολλούς τρόπους, με offshore, με φορολογικούς παραδείσους και με ακίνητα στο εξωτερικό. Αυτοί που θα βρεθούν σε επώδυνη θέση είναι οι εργαζόμενοι, που τους χρωστούν δεδουλευμένα και θα χάσουν και τις θέσεις εργασίας τους.

Άρα, τι υπερασπίζεστε; Ένα σύστημα, το οποίο δίνει το δικαίωμα στον κάθε κεφαλαιοκράτη να προσλαμβάνει και να απολύει, να πτωχεύει και να επενδύει όποτε θέλει, όπως θέλει, μόνο και μόνο για να προστατεύσει το καπιταλιστικό του κέρδος. Κι αυτό το δικαίωμα τους το παρέχετε.

Φτάσατε μάλιστα στο σημείο να αλλάξετε τον Πτωχευτικό Κώδικα για να γίνεται πολύ πιο γρήγορα και πολύ πιο εύκολα η διαδικασία των πτωχεύσεων.

Σχετικά με τα τεράστια θαλασσοδάνεια, που έχουν πάρει οι μεγάλοι επιχειρηματικοί όμιλοι, οι οικονομικοί εισαγγελείς μιλούν για τριακόσιους μεγάλους επιχειρηματικούς ομίλους, που ερευνούν και έχουν πάρει θαλασσοδάνεια. Και δεν είναι μόνο τα μέσα μαζικής ενημέρωσης, είναι και πάρα πολύ άλλοι ευυπόληπτοι άνθρωποι της αστικής τάξης.

Τρίτον, δίνετε τεράστια σκανδαλώδη κίνητρα και φοροαπαλλαγές στους εφοπλιστές. Με τον αναπτυξιακό νόμο τους χρηματοδοτείτε με νέα πακέτα. Αυτοί, λοιπόν, ευθύνονται για την επιδείνωση της θέσης της εργατικής τάξης, της λαϊκής οικογένειας, για τη φτώχεια, για την εξαθλίωση και για την ανεργία. Και γι’ αυτό, όσο αυτό δεν αποκαλύπτεται, τα κόμματα, που παίζουν το παιχνίδι και εξυπηρετούν τα συμφέροντά τους, τα θεωρούμε αντιδραστικά.

Να, λοιπόν, πώς απαντάμε και στην πρόκληση του κ. Λεβέντη και γιατί τον χαρακτηρίζουμε αντιδραστικό. Γιατί είναι φορέας της πιο αντιδραστικής και σκοταδιστικής αντίληψης, δηλαδή, ότι για τα προβλήματα, για τη φτώχεια, την εξαθλίωση και την ανεργία φταίνε οι συντάξεις και δεν φταίνε οι κεφαλαιοκράτες. Αυτός είναι ο λόγος. Και γι’ αυτό είναι φορέας σκοταδιστικής αντίληψης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς, λοιπόν, λέμε ότι σήμερα ο λαός με αυτές τις συνθήκες –και ολοκληρώνω με αυτό, κύριε Πρόεδρε και ευχαριστώ πολύ- έχει όλη τη συσσωρευμένη εμπειρία και γνωρίζει ότι εντός της «Σκύλλας και της Χάρυβδης» του καπιταλιστικού συστήματος, εντός της συμμετοχής της Ελλάδας στην Ευρωπαϊκή Ένωση και στους υπόλοιπους ιμπεριαλιστικούς οργανισμούς δεν πρόκειται να δει άσπρη μέρα.

Αντίθετα, θα δει τη θέση του να χειροτερεύει και να επιδεινώνεται είτε σχετικά είτε και απόλυτα. Θα δει τις τεράστιες ανάγκες τις οποίες έχει να μην μπορούν να ικανοποιούνται, ενώ υπάρχουν οι παραγωγικές αντικειμενικές δυνατότητες να ικανοποιηθούν οι λαϊκές ανάγκες.

Και γι’ αυτόν ακριβώς τον λόγο λέμε ότι ο λαός δεν πρέπει να έχει καμμία αυταπάτη και ότι πρέπει σήμερα να οργανώσει την πάλη του για συνολικότερες ρήξεις και ανατροπές. Μέσα σε αυτό το πλαίσιο πρέπει να αντέξει και την πάλη ενάντια στις ιδιωτικοποιήσεις και να μη μένει σε παρωχημένα συνθήματα, να παραμείνει το λιμάνι υπό δημόσιο έλεγχο και ας το λυμαίνονται οι εφοπλιστές.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Ο κ. Γρηγοράκος, Ανεξάρτητος Βουλευτής, έχει τον λόγο.

**ΛΕΩΝΙΔΑΣ ΓΡΗΓΟΡΑΚΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, έρχομαι από μια συζήτηση για το Σύνταγμα και τη δημοκρατία με τίτλο «Εν ου παικτοίς».

Κύριε Υπουργέ, παιχνίδια! Εγώ σήμερα απογοητεύθηκα, διότι ήξερα ότι είχατε τις αντιρρήσεις σας για το λιμάνι, για τον ΟΛΠ, για την «COSCO». Περίμενα πια μια πιο σώφρονα συμπεριφορά, όχι αυτό που έγινε σήμερα, «άντε, διορθώνεται-δεν διορθώνεται, επιστολές της «COSCO»» και όλα αυτά.

Είσαστε «μανούλες», όπως έλεγε και ο Σταυρίδης στον Παπαμιχαήλ, «μωρέ, τι μανούλα είσαι εσύ!» -θυμάστε- στην κωμωδία για το χαρτί το γαλλικό ή το σουηδικό. Μεγάλες «μανούλες»! Αυτό πρέπει να το παραδεχθούμε. Γι’ αυτό θα βγάλετε και θα εξάγετε μάλλον και τεχνογνωσία πώς το «όχι» μπορεί να το κάνει κανείς «ναι». Γίνεται προσπάθεια να γίνει αυτό αυτές τις μέρες και πρέπει για το συμφέρον της Ευρώπης να εξάγετε αυτή την τεχνογνωσία πώς κάνετε το «όχι» «ναι».

Όμως, κύριε Υπουργέ, διαφωνείτε. Το έχετε δηλώσει. Σας ακούω εδώ και πέντε χρόνια να διαφωνείτε με αυτά. Και σας εκτιμώ αφάνταστα. Όταν ο Υπουργός διαφωνεί, πάει σπίτι του. Απλά πράγματα! Με εξαναγκάζετε να σας κατηγορήσω για θεσιθήρα. Διαφωνείτε. Και επειδή διαφωνείτε και δεν είναι μέσα στο κύτταρό σας αυτό που κάνετε, δεν το πιστεύετε. Και γι’ αυτό έγινε όλο αυτό που έγινε σήμερα με τις επιστολές, τις διορθώσεις, τις παρα-διορθώσεις. Δεν θα είχε γίνει τίποτα, διότι στην ιδιωτικοποίηση η πλειοψηφία των κομμάτων της Βουλής συμφωνεί.

Απλούστατα, εσείς είστε –έτσι, να το πω εντός εισαγωγικών- «πιο επιτυχημένοι» στην εφαρμογή του σκληρού μνημονίου και θέλετε να τα περάσετε όλα χωρίς να λυθεί μύτη. Όμως, δυστυχώς, το χάσατε το παιχνίδι και λύθηκε η μύτη σήμερα. Σας κατηγορεί όλος ο κόσμος.

Δεν θα μπορούσα, όμως, να μη μιλήσω για κάτι που συνέβη χθες στο χωριό μου. Το χωριό μου είναι ένα πολύ μικρό χωριουδάκι της Λακωνίας. Έχει τριάντα με σαράντα κατοίκους τον χειμώνα. Το καλοκαίρι άντε με κάτι Αμερικάνους να έχει εκατό. Εμφανίστηκε το ΣΔΟΕ και έκλεισε δυο καφενεδάκια, που τα είχαν δυο συνταξιούχες των ογδόντα, ογδόντα πέντε χρόνων. Τα έκλεισε. Τα σφράγισε.

Εγώ ντρέπομαι γι’ αυτό και ξέρω ότι και οι συνάδελφοί μου εδώ όλων των παρατάξεων ντρεπόμαστε γι’ αυτά, γιατί ξέρουμε ότι την ίδια στιγμή η φοροδιαφυγή είναι στα ύψη εκεί που δεν τολμάει να πάει κανείς από το ΣΔΟΕ. Πήγε, λοιπόν, σε ένα μικρό χωριό.

Ήρθε, λοιπόν, η ώρα όλοι μας να βάλουμε τα πράγματα κάτω και να βρούμε τη χρυσή τομή, πώς θα διατηρήσουμε αυτή την ύπαιθρο που πεθαίνει, αιμορραγεί. Και είναι κάποια καφενεδάκια τα οποία τα έχουν αυτοί που μένουν εκεί, για να συγκεντρώνονται, να βλέπει ο ένας τον άλλο, να βλέπουν τον γιατρό, ή –ξέρω εγώ- να πηγαίνει ο μανάβης ή να πηγαίνει ο ψαράς να τους εφοδιάζει στα άγονα χωριά της Ελλάδος. Πρέπει, λοιπόν, να βρούμε τη χρυσή τομή και να βρούμε και τη λύση. Δεν κλείνει το ΣΔΟΕ τα καφενεδάκια, όπου ο καφές κάνει 0,50 ευρώ.

Ελάτε, κύριε Υπουργέ, να σας κεράσουμε στο χωριό μου!

Πρέπει να πάρουμε θέση, κυρίες και κύριοι συνάδελφοι.

Άκουγα εχθές σε ένα ραδιόφωνο τον πρόεδρο του ΣΔΟΕ, των εφοριακών και είπε κάποια στιγμή και αισθάνθηκα ντροπή -ειδικά σήμερα με αυτό που έγινε στο χωριό μου- ότι δεν έχει εφορία η Μύκονος.

(Θόρυβος από την πτέρυγα του ΣΥΡΙΖΑ)

**ΑΝΤΩΝΙΟΣ ΣΥΡΙΓΟΣ:** Ποιος την κατάργησε;

**ΧΡΗΣΤΟΣ ΣΙΜΟΡΕΛΗΣ:** Ποιος την κατάργησε;

**ΛΕΩΝΙΔΑΣ ΓΡΗΓΟΡΑΚΟΣ:** Γιατί δεν την φτιάχνετε;

Κύριε συνάδελφε, μου είπε πριν λίγο ο κ. Εμμανουηλίδης ότι υπάρχουν ενάμισι εκατομμύριο άνεργοι. Τι κάνατε εσείς; Τους μειώσατε έστω κατά έναν; Τι λέτε τώρα; Μίλησε προηγουμένως για 300 δισεκατομμύρια χρέος. Σε έναν χρόνο 100 δισεκατομμύρια! Εγώ δεν ήθελα να μπω σε αυτή τη διαδικασία. Μην μιλάτε λοιπόν. Ενάμιση χρόνο τι κάνατε;

**ΜΕΡΟΠΗ ΤΖΟΥΦΗ:** Τα όνειρά μας.

**ΛΕΩΝΙΔΑΣ ΓΡΗΓΟΡΑΚΟΣ:** Τα όνειρά σας! Την απάτη την κάνατε εξαπάτηση. Τα όνειρά σας! Αυτό ήταν. Αυτό κάνατε.

Προηγουμένως είχαμε τον κ. Λεβέντη εδώ, ο οποίος ήταν φοβερός υποστηρικτής της απλής αναλογικής! Χριστιανέ μου, δεν βλέπεις ότι με την ενισχυμένη αναλογική κυβέρνηση δεν υπάρχει; Υπάρχει κυβέρνηση; Πού είσαστε; Μπορείτε να πάτε στα χωριά σας; Για πηγαίνετε!

(Θόρυβος – διαμαρτυρίες από την πτέρυγα του ΣΥΡΙΖΑ)

Ναι, πηγαίνετε, πηγαίνετε! Θα περάσετε καλά! Μωρέ, θα πάτε. Το καλοκαίρι θα περάσετε καλά!

**ΧΡΗΣΤΟΣ ΑΝΤΩΝΙΟΥ:** Δεν ντρέπεσαι; Τι είναι αυτά που λες;

**ΛΕΩΝΙΔΑΣ ΓΡΗΓΟΡΑΚΟΣ:** Ποιος το είπε αυτό;

**ΧΡΗΣΤΟΣ ΑΝΤΩΝΙΟΥ:** Εγώ το είπα! Ακούς εκεί «δεν μπορούμε να πάμε στα χωριά μας»!

**ΛΕΩΝΙΔΑΣ ΓΡΗΓΟΡΑΚΟΣ:** Δεν ντρέπομαι καθόλου. Ειλικρινά δεν ντρέπομαι καθόλου, που θέλω τη χώρα και δεν θέλω το προσωπικό, ιδιοτελές συμφέρον κανενός Βουλευτή και κανενός κόμματος. Αυτή τη χώρα, κύριε συνάδελφε, κάποιοι την έχουν πληρώσει πολύ ακριβά και γι’ αυτήν τη χώρα έφτασαν από το 45% στο 4%. Έφτασαν στο 4%. Μην φοβάστε.

**ΓΕΩΡΓΙΟΣ ΠΑΝΤΖΑΣ:** Κάποιοι την κατάκλεψαν.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μη διακόπτετε και να μη γίνεται διάλογος.

**ΛΕΩΝΙΔΑΣ ΓΡΗΓΟΡΑΚΟΣ:** Είναι ντροπή αυτά που κάνετε για την Αριστερά!

Προηγουμένως είδα τον κ. Λεβέντη μεγάλο υποστηρικτή της απλής αναλογικής! Κύριοι συνάδελφοι, η εξουσιομανία παίζει επικίνδυνα παιχνίδια. Πήγαν κάποιοι να το κάνουν το ’89. Πήγαν κάποιοι να το κάνουν το 2000. Πήγαν το 2004 να αλλάξουν εκλογικούς νόμους και έπεσαν μέσα. Μέσα έπεσαν όλοι αυτοί. Τους ξέρετε και τον Κουτσόγιωργα και τον Σκανδαλίδη και τον Παυλόπουλο. Όταν πήγαιναν να αλλάξουν τον εκλογικό νόμο, μέσα έπεφταν.

 Ο εκλογικός νόμος είναι αποτέλεσμα του περιβάλλοντος και των κοινωνικών συνθηκών, που επικρατούν στη συγκεκριμένη πολιτική στιγμή. Υπήρχε η απλή αναλογική ως εκλογικός νόμος και παλιά με τον Παπαναστασίου. Το είπε κάποιος προηγουμένως. Υπήρχε απλή αναλογική.

 Όμως, αυτήν τη στιγμή η Ελλάδα δεν έχει ανάγκη από αυτά. Η Ελλάδα έχει ανάγκη από ομοψυχία αυτήν τη στιγμή. Πρέπει να κυβερνηθεί η χώρα. Πρέπει να βάλουμε όλοι πλάτη, διότι και εσείς πια φορτωθήκατε το τρίτο, το αδυσώπητο μνημόνιο και μιας και το κάνατε αυτό εμείς δεν έχουμε αντίρρηση. Μην μας τα λέτε όμως και συνέχεια! Μην μας τα λέτε, γιατί ξέρουμε πού ήσασταν πριν πάτε στον ΣΥΡΙΖΑ. Αφήστε, λοιπόν, να μην τα πληρώνει το 4% και το 5%.

**ΓΕΩΡΓΙΟΣ ΠΑΝΤΖΑΣ:** Πού ήμασταν;

**ΛΕΩΝΙΔΑΣ ΓΡΗΓΟΡΑΚΟΣ:** Με ρωτάς εσύ πού ήσουν;

**ΓΕΩΡΓΙΟΣ ΠΑΝΤΖΑΣ:** Ναι, εγώ!

**ΛΕΩΝΙΔΑΣ ΓΡΗΓΟΡΑΚΟΣ:** Στο ΠΑΣΟΚ ήσουν! Άσε τώρα!

**ΓΕΩΡΓΙΟΣ ΠΑΝΤΖΑΣ:** Σηκώθηκα και έφυγα το 1993!

**ΛΕΩΝΙΔΑΣ ΓΡΗΓΟΡΑΚΟΣ:** Ξέρουμε λοιπόν πού ήσασταν. Μην μου κουνάτε το χέρι! Δεν κουνάμε το χέρι σε κανέναν!

**ΓΕΩΡΓΙΟΣ ΠΑΝΤΖΑΣ:** Είπες να παραιτηθεί ο Υπουργός. Εσένα σε διέγραψε το κόμμα σου και αντί να παραδώσεις την έδρα, κάθεσαι εκεί και μας μιλάς!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πάντζα, σας παρακαλώ.

Κύριε Γρηγοράκο, ολοκληρώνετε.

**ΛΕΩΝΙΔΑΣ ΓΡΗΓΟΡΑΚΟΣ:** Εμείς λέμε ότι η Ελλάδα χρειάζεται ομοψυχία. Η Ελλάδα αυτήν τη στιγμή χρειάζεται όσο ποτέ άλλοτε να βγει από την κρίση, που την μαστίζει επί έξι χρόνια. Πρέπει κάποια στιγμή η Ελλάδα να αποφασίσει ένα εθνικό σχέδιο εξόδου από την κρίση. Αυτό και τίποτε άλλο.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριοι συνάδελφοι, είμαι από αυτούς που θα συνεχίσω να κάνω προσπάθεια σε αυτή την Αίθουσα, στην οποία νομίζω ότι πάλλεται η καρδιά της δημοκρατίας. Πρέπει να κατεβάσουμε τους τόνους όσο μπορούμε. Βέβαια, αυτό δεν γίνεται πάντα και δεν εξαιρώ και τον εαυτό μου. Να μην δημιουργούμε κλίμα πόλωσης χωρίς λόγο.

Θέλω να θυμίσω ότι πρόσφατα έχουν γίνει τρεις επενδυτικές επιλογές. Η μία ήταν ο αγωγός, η δεύτερη ήταν το Ελληνικό και η τρίτη η «COSCO». Έχουν συμμετοχή οι προηγούμενες κυβερνήσεις; Ναι, έχουν. Πράγματι, όταν ήταν αξιωματική αντιπολίτευση, η σημερινή Κυβέρνηση είχε αντιδράσει; Ναι, είχε αντιδράσει.

Ως πότε όμως θα συνεχίσουμε να κάνουμε συμψηφισμό λαθών; «Τότε έκανες αυτό, τι μου λες σήμερα»; Θυμίζει –ναι ή όχι- μικρά παιδιά ούτε καν του γυμνασίου αλλά του δημοτικού, που λένε «μου έκανες, θα σου κάνω». Εγώ πιστεύω ότι αυτό πρέπει να τελειώσει κάποτε οριστικά, να λήξει αυτή η ιστορία. Δεν προσφέρει πια.

Θέλω να θυμίσω απλά κάποια πράγματα γιατί ακούω υπερβολές, που νομίζω ότι δεν έχουν νόημα και δεν εξαιρώ κανέναν από όλα τα κόμματα. Δεν είναι ότι τα λέει μόνο η σημερινή Αντιπολίτευση. Δυστυχώς, τα λένε και πολλοί δικοί μας.

Θέλουμε ναι ή όχι διαφάνεια και αξιοκρατία; Θέλουμε να σταματήσει η κομματοκρατία; Εγώ πιστεύω ότι μέσα μας όλοι τα θέλουμε. Έχουμε τη δυνατότητα να τα κάνουμε από τη μία μέρα στην άλλη; Ρεαλιστικά, όχι.

Είμαστε υποχρεωμένοι αυτή τη στιγμή να δανειζόμαστε από ανθρώπους, που δεν μας αρέσουν, που έχουμε ζήσει πολύ κακές εμπειρίες, είναι όμως οι μοναδικοί δανειστές μας; Έπρεπε η αξιολόγηση να τελειώσει; Έπρεπε το χρέος να μπει στο τραπέζι; Δεν λέω τι γινόταν. Πρέπει να δούμε ποιος έχει προσφέρει σε αυτή την κατεύθυνση και ποιος πραγματικά έχει δει το μέλλον της χώρας και όχι το προσωπικό μέλλον ή το μέλλον του κόμματός του.

Θέλω να πιστεύω ότι κάποιοι έχουν μείνει λίγο πίσω. Δεν είπα να αγαπηθούμε σ’ αυτή την Αίθουσα. Υπάρχουν πράγματα που μας χωρίζουν. Για παράδειγμα, κάποιοι πιστεύουν πολύ στο κοινωνικό κράτος, κάποιοι λιγότερο. Κάποιοι πιστεύουν στις αγορές.

Είναι διαφορές υπαρκτές και σεβαστές. Να τις περάσουμε όμως από επιχειρήματα, όχι με χαρακτηρισμούς. Τι νόημα έχει να πω εγώ ότι ο τάδε είναι πολιτικός τυχοδιώκτης, πολιτικός απατεώνας, είναι επικίνδυνος, είναι ψεύτης; Πες τα επιχειρήματά σου και απόδειξέ το αυτό.

Είναι ένα προσωπικό δικό μου παράπονο. Αυτή η Αίθουσα του ελληνικού Κοινοβουλίου δεν είναι ούτε το καφενείο, που έλεγε πριν ο φίλος μου κ. Γρηγοράκος, που μπορείς να πεις και μία κουβέντα παραπάνω. Είναι το ελληνικό Κοινοβούλιο, από το οποίο πρέπει να θυμόμαστε όλοι ότι πέρασαν γίγαντες. Σ’ αυτά τα ίδια έδρανα κάθονταν. Εγώ ακόμη νιώθω δέος, νιώθω πολύ καινούργιος, ειλικρινά σας το λέω.

Θέλω να θέσω δύο θέματα, γιατί πιστεύω ότι η καρδιά αυτού του Κοινοβουλίου, της Ολομέλειας είναι η επικαιρότητα και δεν μπορούμε να την αγνοήσουμε.

Πρώτον, είδαμε πριν πέντε-έξι μήνες την «ΗΛΕΚΤΡΟΝΙΚΗ» να φεύγει από το ταμπλό. Δρομολογημένη ιστορία. Είδαμε το LEDRA MARRIOTT, γεμάτο σχεδόν, να αδειάζει τους εργαζομένους. Βλέπουμε και το τελευταίο παράδειγμα, τον «ΜΑΡΙΝΟΠΟΥΛΟ Α.Ε.», έναν γίγαντα πολυεθνικής, να «αδειάζει» δεκατρείς χιλιάδες εργαζόμενους.

Αυτή η ιστορία, όπου μπαίνουν λουκέτα στις επιχειρήσεις, αλλά ποτέ ο επιχειρηματίας δεν πτωχεύει, που έχει φροντίσει να έχει τα λεφτά του σε offshore, να τα έχει διώξει, πρέπει να τελειώσει οριστικά και αμετάκλητα.

Θα συμφωνήσω με τον εκπρόσωπο του ΚΚΕ. Εδώ και τώρα να γίνουν νομοθετικές ρυθμίσεις. Σας τα λέει αυτά ένας άνθρωπος, που είναι ευρωπαϊστής, που είναι υπέρ της ελεύθερης οικονομίας, οικονομίας όμως με κανόνες, όχι οικονομίας των προμηθευτών του δημοσίου.

Θέλω, όμως, να πω και κάτι άλλο και θα είμαι λίγο σκληρός. Εχθές πολλοί συνταξιούχοι ένιωσαν ένα πάγωμα, όταν πήγαν να πάρουν τις συντάξεις τους. Θέλω να αναφερθώ σε μια συγκεκριμένη κατηγορία συνταξιούχων, που είναι γύρω στα εκατό χιλιάδες άτομα. Ακούστε με, με προσοχή.

Πρόκειται γι’ αυτούς που στερήθηκαν το ΕΚΑΣ και η σύνταξή τους ήταν από 660 μέχρι 800 ευρώ. Κάποιοι από αυτούς στερήθηκαν γύρω στα 230 ευρώ. Για ένα άτομο που παίρνει 660 ευρώ, είναι τεράστιο ποσό. Κάθισα και υπολόγισα, λοιπόν, ότι 200 ευρώ επί εκατό χιλιάδες είναι 20 εκατομμύρια ευρώ τον μήνα.

Διάβασα με μεγάλη προσοχή και σεβασμό τις διευκρινίσεις για το ΕΚΑΣ του Υπουργείου Εργασίας. Είναι πειστικές, μόνο που θα γίνουν από 1-1-2017. Μεσολαβεί ένα εξάμηνο. Συνολικά είναι γύρω στα 120 εκατομμύρια ευρώ.

Άκουσα τον κ. Αλεξιάδη να λέει ότι βγάλαμε από τη λίστα Λαγκάρντ 167 εκατομμύρια ευρώ. Ποιος μας εμποδίζει –λέω ένα παράδειγμα, μπορεί να είναι λάθος- αυτά τα λεφτά να δοθούν τώρα σε αυτούς τους ανθρώπους για τους πέντε μήνες;

Δεν ήρθαμε όλοι εδώ για να πλουτίσουμε. Πολλοί από εσάς, το ξέρω, είχατε δουλειές. Είχατε τη δυνατότητα να βγάζετε χρήματα. Ήρθατε για να υπηρετήσετε το καλό του κοινωνικού συνόλου. Εγώ αναφέρομαι σε όλους.

Όλοι, λοιπόν, μαζί, γι’ αυτούς τους χαμηλοσυνταξιούχους που έκλαιγαν εχθές και κλαίνε και σήμερα, έχουμε τη δυνατότητα να βρούμε μια λύση. Παράκληση στο οικονομικό επιτελείο της Κυβέρνησης να αναπληρώσει –εχθές!- αυτά τα 120 εκατομμύρια ευρώ για το πεντάμηνο μέχρι να γίνει αναπροσαρμογή! Και πιστεύω ότι θα γίνει!

(Χειροκροτήματα από την πτέρυγα του ΣΥΡΙΖΑ)

 Θέλω, τελειώνοντας –δεν θα φάω όλο τον χρόνο- να πω ότι με τον Θοδωρή Δρίτσα με ενώνουν και κάποιες αναμνήσεις, όταν περιμέναμε μέρες στη Λάρνακα να σπάσουμε το εμπάργκο κάποια στιγμή με τον Αρίωνα.

Συγχωρήστε μου αυτή την προσωπική αναφορά. Δεν είμαστε όλοι ίδιοι σε αυτή την Αίθουσα και χρειάζεται σεβασμός για κάποιους. Μπορεί να διαφωνούμε μαζί τους. Άλλο αυτό και άλλο να μη σεβόμαστε.

Ήμουν τότε μαζί με τον Θοδωρή Δρίτσα και ανταμώσαμε οκτώ-εννέα χρόνια μετά, όταν εγώ μπήκα στη Βουλή. Δεν τον είχα ξαναδεί. Θαλασσοπνιγόμασταν εκείνα τα βράδια, για να σπάσουμε το εμπάργκο τότε με τον Αρίωνα, όταν μας κύκλωσαν οι κορβέτες του ισραηλινού ναυτικού.

Κλείνω την παρένθεση για να πω το εξής. Δεν θεωρώ ότι ήταν μείζον το θέμα, που έγινε εχθές. Σηκώθηκε -πιστεύω εγώ- με τρόπο που δεν επιτρεπόταν. Έχεις αντιρρήσεις; Καν’ το. Πες τις αντιρρήσεις σου.

(Θόρυβος στην Αίθουσα)

Αν έχετε την καλοσύνη, ακούστε με. Δεν τρώω χρόνο, ούτε καν τα δέκα λεπτά που δικαιούμαι. Και σας μιλάει ένας άνθρωπος, που είναι αναφανδόν υπέρ της ιδιωτικοποίησης του λιμανιού. Δεν το συζητάω. Θεωρώ, δηλαδή, ότι η ενέργεια οι μεταφορές και ο τουρισμός είναι η ατμομηχανή ανάπτυξης τώρα, και για όσους ίσως δεν έχουν εκτιμήσει σωστά. Κατ’ αρχάς, εγώ δίνω και εύσημα στις κυβερνήσεις, που το ξεκίνησαν. Δεν έχω κανέναν δισταγμό. Κόμπλεξ δεν έχω.

Θεωρώ ότι ο Θοδωρής Δρίτσας –αυτή είναι η δική μου εκτίμηση και πετάξτε την, αν θέλετε- έκανε ό,τι θα έκανε ένας Υπουργός μέχρι την τελευταία στιγμή για να βελτιώσει κάποια πράγματα για τους εργαζόμενους, τους ανθρώπους, που ξέρει και βλέπει καθημερινά στο λιμάνι και με τους οποίους έχει μεγαλώσει. Και θέλω να πιστεύω ότι δεν έκανε τίποτα περισσότερο παρά να βελτιώσει αυτές τις συνθήκες μέχρι και την τελευταία στιγμή. Κάποιοι έχετε άλλη γνώμη. Κρατήστε την.

Δεν θέλω να πω περισσότερα, γι’ αυτό κλείνω με το εξής: Για τη χώρα μας, παρά το γεγονός ότι αυτή τη στιγμή δυσκολεύονται οι πολίτες και η αγορά είναι βουλιαγμένη–το ξέρω πολύ καλύτερα από πολλούς εδώ μέσα- έχει αλλάξει ο παγκόσμιος αντίκτυπος. Είναι θετικός.

Όποιος κοιτάξει τις δηλώσεις του Γκάμπριελ και άλλων πενήντα ανθρώπων, που θα μπορούσα να σας αναφέρω, όποιος δει τις δηλώσεις του Ρέντσι και του Ολάντ, πώς αντιμετωπίζουν την ελληνική Κυβέρνηση, θα καταλάβει ότι κάτι άλλαξε. Καιρός είναι σε αυτή την Αίθουσα κάποιοι να το καταλάβουν!

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός κ. Δρίτσας έχει τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Ευχαριστώ, Θανάση Παπαχριστόπουλε, όπως ευχαριστώ και άλλους συναδέλφους, που είπαν έναν καλό λόγο προσωπικό. Όμως, ειλικρινά αισθάνομαι αμήχανα, όταν υπάρχει μια αναφορά προσωπική.

Θέλω ακριβώς, κύριε Γρηγοράκο, να σας πω ότι είναι δεκτή η κριτική σας, αλλά απάντησα και χθες στην επιτροπή και σήμερα, στην τοποθέτησή μου. Αν χρειαστεί να απαντήσω ξανά, θα το κάνω, γιατί όντως, όταν κανείς υπερασπίζεται κάτι και μετά βρίσκεται σε μια άλλη θέση, έχουμε ευθύνη αυτό να το εξηγούμε απέναντι όχι μόνο στο Κοινοβούλιο, αλλά απέναντι στον ελληνικό λαό. Έχω προσπαθήσει πολλές φορές να το εξηγήσω αυτό.

Εκείνο για το οποίο πρέπει να είστε βέβαιος είναι ότι και η δική μου στάση και όλων των μελών της Κυβέρνησης, των Βουλευτών του ΣΥΡΙΖΑ δεν μπορεί να ερμηνευτεί με το εργαλείο της προσαρμογής και του βολέματος. Φυσικά, ο καθένας μπορεί να χρησιμοποιήσει όποιο ερμηνευτικό εργαλείο για να προσεγγίσει τις επιλογές και τις συμπεριφορές. Πιστεύω, όμως, ότι περνάμε περιόδους συγκλονιστικών αντιφάσεων και αντιθέσεων και είναι καλύτερα να μείνουμε πιστοί σε διάφορα πράγματα, τουλάχιστον να μείνουμε πιστοί στο ότι αξίζει τον κόπο να συνεχίσουμε να παλεύουμε, ακόμα και όταν οι συνθήκες είναι αντίξοες, ακόμα και όταν η πραγματικότητα δεν είναι αυτή που διαλέξαμε ή αυτή που θα θέλαμε. Εκεί πραγματικά αναπτύσσονται πάρα πολλά ζητήματα.

Έχω την πεποίθηση ότι μπορεί κανείς να διακρίνει –και δεν μιλώ προσωπικά εδώ- στην πολιτική διαδρομή των πολιτικών κομμάτων, των πολιτικών τάσεων, των πολιτικών ιδεολογιών στη χώρα μας και διεθνώς ποιες συμπεριφορές συμβιβασμού στηρίζονταν στην ανάγκη της συνέχειας ή στην προσδοκία της συνέχειας και ποιες στην ενσωμάτωση, σε κατευθύνσεις που, εν πάση περιπτώσει, αποτελούν περισσότερο αυτό που υπονοήσατε ή υπονόησαν κάποιοι άλλοι –για να μην το χρεώσω σε σας– ως ένα βόλεμα με δέλεαρ την υπουργική καρέκλα ή οτιδήποτε άλλο.

Αυτά τα πράγματα έχουν συμβεί πολλές φορές στην ιστορία της ανθρωπότητας και συμβαίνουν και τώρα στη χώρα μας με συγκλονιστικούς όρους και, πραγματικά, αυτή είναι μια δοκιμασία και οφείλουμε να είμαστε απολύτως ειλικρινείς.

Ναι, κύριε Γρηγοράκο, αναμετριόμαστε με τους εαυτούς μας καθημερινά, γιατί ακριβώς το όραμα του 2015, που διεκδικήσαμε μαζί με τον ελληνικό λαό να προχωρήσουμε, δεν μπόρεσε να κατισχύσει και υποχώρησε. Με έντιμο τρόπο ενώπιον του ελληνικού λαού, ζητήσαμε σε αυτήν την υποχώρηση αν θα μας δώσει την εντολή και το δικαίωμα να συνεχίσουμε σε αυτό το πλαίσιο –όχι, λέω και πάλι, για πολλοστή φορά, με λευκή επιταγή- να συνεχίσουμε να δίνουμε τη μάχη στις κατευθύνσεις των προσδοκιών.

Εκεί, λοιπόν, δεν μου απαντάτε.

**ΛΕΩΝΙΔΑΣ ΓΡΗΓΟΡΑΚΟΣ:** Εσείς το κάνετε ζήτημα. Είναι προσωπικό αυτό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μη διακόπτετε!

Συνεχίστε, κύριε Υπουργέ.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εκεί, λοιπόν, σ’ αυτήν την πορεία, σ’ αυτήν τη διαδρομή, σε κάθε αρμοδιότητα Υπουργείου ή σε κάθε θεματικό ζήτημα που προκύπτει, ο καθένας μας δίνει αυτήν τη μάχη, τη δίνουμε και όλοι μαζί ως Κυβέρνηση. Και ακριβώς μετράμε τι πετυχαίνουμε κάθε φορά και αν πετυχαίνουμε κάτι. Εκεί ακριβώς, σ’ αυτόν τον ισολογισμό και τον απολογισμό, είναι που θα κριθούμε από τον ελληνικό λαό, σ’ αυτήν τη διαδρομή και σ’ αυτήν την πορεία.

Σε κάθε περίπτωση, ακριβώς επειδή στο ζήτημα της ιδιωτικοποίησης του λιμανιού του Πειραιά, σε ένα προδιαμορφωμένο πεδίο και πλαίσιο, ώριμο πια, πολύ ασφυκτικό, σχεδόν συμφωνημένο στα περισσότερα σημεία του, έπρεπε να δώσουμε τη μάχη να κερδηθούν όσο γίνεται περισσότερα προς την κατεύθυνση του κοινωνικού μερίσματος και του δημοσίου συμφέροντος, προς την κατεύθυνση της διαμόρφωσης πολύ καλύτερων όρων, ώστε μια δεσμευτική παραχώρηση του πλειοψηφικού πακέτου των μετοχών του Οργανισμού Λιμένα Πειραιά και του διευθυντικού δικαιώματος να έχει κανόνες, που να δίνουν τη δυνατότητα αυξημένου κατά το δυνατόν κοινωνικού μερίσματος.

Αυτήν την προσπάθεια έκανα και εγώ και η Κυβέρνηση και ενώπιόν σας σήμερα είναι αυτή η τελική μορφή της σύμβασης παραχώρησης και του κυρωτικού νόμου. Μπορείτε να κρίνετε τις διαφορές. Μπορείτε να αξιολογήσετε από πού ξεκίνησε και πού έφτασε, όχι σε άνετο χρόνο, όχι σε επαρκή χρόνο, αλλά σε ασφυκτικό χρόνο και υπό τη δαμόκλειο σπάθη ότι κάθε θέμα που έθετε η Κυβέρνηση, από το πιο μεγάλο έως το πιο μικρό, για τη διεύρυνση των κανόνων αυτής της συμφωνίας επ’ ωφελεία του κοινωνικού συνόλου και του δημοσίου συμφέροντος, αντιμετώπιζε την απειλητική κατεύθυνση, που έδιναν πολλά κέντρα εξουσίας, εσωτερικά και διεθνή, συντονισμένα και με ταυτόχρονη κατά περίεργο τρόπο αποτύπωση στον καθημερινό Τύπο, ηλεκτρονικό ή έντυπο, με έναν μηχανισμό που δουλεύει αυτόματα πια, της περίπτωσης, για παράδειγμα, της ακτογραμμής των Λιπασμάτων ή σχετικά με το να μην επιφορτίζεται το ελληνικό δημόσιο το κόστος του Κώδικα Ασφάλειας του Λιμανιού, του Κώδικα ISPS, αλλά να τον επιφορτίζεται ο παραχωρησιούχος, ή σχετικά με το να μη χαθεί η Κυνόσουρα στη Σαλαμίνα, που ήταν πρωτοβουλία του Υπουργείου που ενεργοποίησε και την τοπική κοινωνία, ακριβώς γιατί εκεί πίστευαν πια ότι αυτό είναι χαμένο, και πολλά άλλα.

Η άμεση απειλή που προέκυπτε μέρα με τη μέρα και όχι μία φορά στο τόσο, αλλά κάθε μέρα, αναπαραγόμενη και υποστηριζόμενη, όπως είπα, από μέσα μαζικής επικοινωνίας, ήταν ότι θα ακυρωθεί ο διαγωνισμός, δεν θα γίνει ο διαγωνισμός, θα φύγουν οι επενδυτές, δεν θα έρθει κανείς, θα αποχωρήσουν.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Αυτήν την προσπάθεια, λοιπόν, σ’ αυτές τις συνθήκες, η Κυβέρνηση την έκανε συστηματικά και καθημερινά, όχι μόνοι μας, όχι ως «Δον Κιχώτες», αλλά με διαβούλευση. Στο Υπουργείο ήρθαν, πάρα πολύ συχνά, όχι μόνο οι αυτοδιοικητικοί, όχι μόνο οι εκπρόσωποι των εργαζομένων, αλλά και οι χρήστες του λιμανιού, από τις επιχειρήσεις, μικρές και μεσαίες, της Ναυπηγοεπισκευαστικής Ζώνης του Περάματος, μέχρι και μεγάλες επιχειρήσεις του λιμανιού, τους ακτοπλόους ή κάθε είδους χρήστες του λιμανιού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Γιατί, όλοι ακριβώς, ακόμα και σήμερα, θέλουν στις νέες συνθήκες να αναζητήσουν πώς θα λειτουργήσει το λιμάνι. Με τους ίδιους κανόνες; Με άλλους; Ποιοι θα είναι αυτοί;

Αυτό δεν είναι απλώς ένα προσωπικό ενδιαφέρον ή ένα επιχειρηματικό ενδιαφέρον ενός κλάδου, αλλά είναι η πεμπτουσία της παραγωγικής λειτουργίας αυτής της εξαιρετικά σημαντικής παραγωγικής μηχανής, όπως είναι το λιμάνι του Πειραιά, γιατί από αυτό εξαρτάται η παραγωγικότητά του. Από εκεί εξαρτάται και το κοινωνικό μέρισμα, το αν όλοι αυτοί που εμπλέκονται με το λιμάνι θα μπορούν να έχουν θέση, θα μπορούν να έχουν ρόλο, και όχι ρόλο που μόνο ο παραχωρησιούχος θα μπορεί να τον επιβάλλει.

Εκεί είχαμε επίσης σημαντικές επιτυχίες, που δεν καταγράφονται στο τι αλλαγές γίνανε στο κείμενο της σύμβασης παραχώρησης. Όμως, επετεύχθησαν πράγματα πάρα πολύ σημαντικά.

Αυτήν τη στιγμή οι μικροί και οι μεσαίοι επιχειρηματίες της Ναυπηγοεπισκευαστικής Ζώνης έχουν πάρει όλες τις διαβεβαιώσεις ότι ο τρόπος με τον οποίο θα λειτουργούν σε αυτήν την παραγωγική δραστηριότητα θα παραμείνει ίδιος, με τα ίδια δικαιώματα. Παλιά χρέη και παλιές εκκρεμότητες αυτών των κλάδων σε αυτήν τη διαδικασία, μέσα από μια συστηματική προσπάθεια, διευθετήθηκαν. Διάφορες ιστορίες σε κάθε κατεύθυνση μπόρεσαν να αποκτήσουν υπόσταση.

Έτσι προέκυψε και η ισχυροποίηση της διανομής του πιο μεγάλου και πιο σημαντικού μέρους της ετήσιας απόδοσης, που θα εισπράττει το δημόσιο, στους δήμους. Έτσι φτιάχτηκε και το σύστημα της αναλογικής κατανομής, με διάφορα κριτήρια, στον Πειραιά, στο Πέραμα, στη Σαλαμίνα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Όλα αυτά ήταν οι προσπάθειες μιας Κυβέρνησης να σεβαστεί τη δέσμευση, που ανέλαβε πέρσι το καλοκαίρι, να προχωρήσει την υλοποίηση της δέσμευσης, γιατί αυτό ήταν υποχρεωτικό, και να την κάνει με τον καλύτερο δυνατό τρόπο. Εκεί, λοιπόν, τίθενται ζητήματα, ποιος επιλέγει τι και πώς επιλέγονται τα πράγματα.

Δεν θυμάμαι σε ανάλογες ιδιωτικοποιήσεις να υπάρχει πραγματικό ενδιαφέρον στο παρελθόν, ώστε η ιδιωτικοποίηση να έχει προστιθέμενη αξία στη συνολική παραγωγική δραστηριότητα της χώρας.

Διότι, κυρίες και κύριοι συνάδελφοι, μπορεί εύκολα να πει κανείς ότι μια επένδυση δημιουργεί θέσεις εργασίας και να τις μετρήσει –δύο χιλιάδες, τρεις χιλιάδες, πέντε χιλιάδες, δέκα χιλιάδες-, αλλά πρέπει να μετρήσει και πόσες χάνονται. Αν ανοίγεις ένα μεγάλο εμπορικό κέντρο σε μια περιοχή και απασχολείς χίλια άτομα και την ίδια στιγμή κλείνουν πεντακόσια μαγαζιά, μικρά και μεσαία, αυτό δεν πρέπει να συνυπολογίζεται σε έναν σχεδιασμό μιας κυβέρνησης και μιας πολιτείας; Είναι κάτι που λύνεται μόνο με το ότι «είμαι υπέρ των ιδιωτικοποιήσεων γιατί πρέπει να έρθουν επενδύσεις»;

Σωστά κάποιος συνάδελφος της Αντιπολίτευσης είπε ότι υπάρχουν καλές και κακές ιδιωτικοποίησης, ότι υπάρχουν επιλογές, ότι άλλοι κλάδοι δεν πρέπει να ιδιωτικοποιηθούν και για άλλους μπορεί να συζητήσει κανείς την ιδιωτικοποίησή τους. Πού γίνεται σοβαρά αυτή η συζήτηση; Πού γίνεται;

Αυτή η Κυβέρνηση -και έχω βιωμένη πλέον πεποίθηση και αυτοπεποίθηση, όχι για τον εαυτό μου, αλλά για την Κυβέρνηση- όσο μπόρεσε, σε κάθε βήμα, αντιμετώπισε με τέτοια κριτήρια και με τέτοια κλειδιά αυτήν τη διαδικασία.

Διαφωνείτε; Είναι λάθος; Έπρεπε να μην το κάνει, γιατί το πρωί θα έβγαινε -και έβγαινε- μια εφημερίδα ή ένα κανάλι και θα έλεγε: «Ο Δρίτσας υπονομεύει την ιδιωτικοποίηση, θέλει να επανακρατικοποιήσει το λιμάνι»;

Και γιατί όλα αυτά; Γιατί αυτές οι πιέσεις; Για να σταματήσει ο Δρίτσας, για να σταματήσει η Κυβέρνηση, για να σταματήσει ο κάθε Υπουργός να προσπαθεί να διαμορφώσει αυτό το πλαίσιο, που σας περιέγραψα πριν. Αυτό ως κριτική ξέρουμε από την εδώ πλευρά πώς σιγοντάρεται, πώς ενθαρρύνεται. Και εκεί προκύπτουν οι διαφορές, προκύπτουν οι διαφορετικές πολιτικές, εκεί προκύπτουν και οι διαφορετικοί συσχετισμοί.

Από αυτήν την άποψη και σε σχέση με τα όσα συνέβησαν χθες στην Επιτροπή Παραγωγής και Εμπορίου, με την περίφημη επιστολή, που έφτασε αργά το βράδυ και σήμερα πήρε όλη αυτήν τη διάσταση, είναι αξιοσημείωτο, κυρίες και κύριοι Βουλευτές, και νομίζω πως έχει τη σημασία του το γεγονός ότι βρέθηκε τουλάχιστον ένας πολιτικός Αρχηγός –ο κ. Λεβέντης- από τα κόμματα της Βουλής και έδωσε ένα μέτρο, και ερμηνευτικό και μεγέθους γι’ αυτήν την ιστορία, που απασχόλησε το Κοινοβούλιο και τον δημόσιο βίο και δημιούργησε όλη αυτήν την κοινωνική αναταραχή.

Πραγματικά, αυτό το μέτρο δεν το είδαμε, ενώ θα έπρεπε, γιατί υπήρχαν τα δεδομένα για να το δει κανείς από πολλές πλευρές. Είδαμε και έναν συγκρατημό από κάποιες άλλες πλευρές. Όμως, κοιτάξτε να δείτε. Δεν χρειάζεται να ψάξει κανείς πολύ για να καταλάβει. Πρόκειται για έναν υπερβάλλοντα νομικό ζήλο, ο οποίος δεν ξέρω πια τι κίνητρα έχει ακριβώς. Πάντως, είναι προφανές ότι πρόκειται για έναν υπερβάλλοντα νομικό ζήλο. Προς εξασφάλιση κάλυψης της εταιρείας από κάποιους κινδύνους; Προς υπερβάλλουσα προστασία της εταιρείας; Δεν ξέρω.

Όμως, είναι αυταπόδεικτο, κυρίες και κύριοι Βουλευτές, ότι είναι υπερβάλλων νομικός ζήλος, διότι οι διατάξεις αυτές περιέχονται στη σύμβαση παραχώρησης και αυτές δεν αναιρέθηκαν. Στον κοινοτικό νόμο υπήρχαν για να προστεθούν, για να επισημάνουν κάτι περισσότερο; Δεν ξέρω γιατί. Όμως, εν πάση περιπτώσει, η παρουσίασή τους δεν αναιρούσε το γεγονός ότι διατάξεις τέτοιου τύπου ήταν ήδη στη σύμβαση παραχώρησης.

Γι’ αυτό και είναι πολύ επιπόλαιη και επιδερμική η προσέγγιση ότι η Κυβέρνηση, με τη διακοπή της συνεδρίασης, που αποφασίσαμε όλοι, και με τη διαβούλευση για να αποδείξουμε την καλοπιστία και να καταλαγιάσει κάθε ανησυχία, το «έκανε γαργάρα». Έτσι είπε μια Βουλευτής της Νέας Δημοκρατίας. «Το έκανε γαργάρα»! Τι έκανε γαργάρα; Το ότι αυτό που ήταν αυτονόητα θεσμοθετημένα ήρθε…

**ΘΕΟΔΩΡΑ ΜΠΑΚΟΓΙΑΝΝΗ:** Τι γίνεται, κύριε Πρόεδρε;

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Για να καταλάβετε, πάρτε ένα-ένα τα στοιχεία, παρακαλώ….

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, δεδομένου ότι ο χρόνος ξεπεράστηκε πολύ, παρακαλώ ολοκληρώνετε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Θα τελειώσω, κύριε Πρόεδρε.

Πάρτε ένα-ένα τα στοιχεία, για να δείτε ότι στην πραγματικότητα δεν είναι παρά μια νομική υπερβολή, ένας νομικός σχολαστικισμός.

Και εδώ ακριβώς, για να μην μακρηγορήσω, κοντός ψαλμός «Αλληλούια»: Σε λίγη ώρα θα γίνει η ονομαστική ψηφοφορία, θα τελειώσει η συνεδρίαση και αύριο ο Έλληνας Πρωθυπουργός αναχωρεί για την Κίνα.

**ΘΕΟΔΩΡΑ ΜΠΑΚΟΓΙΑΝΝΗ:** Καλό ταξίδι!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Εν πάση περιπτώσει, το περιεχόμενο, η ατζέντα, οι προοπτικές, οι δυνατότητες, το επίπεδο στρατηγικής κατεύθυνσης στη συνεργασία αυτών θα αποτυπωθεί –και να είστε βέβαιες και βέβαιοι– με τον καλύτερο τρόπο στο αυριανό ταξίδι του Πρωθυπουργού στην Κίνα.

Γελάτε ειρωνικά, κυρία Μπακογιάννη, αλλά η αξιοπιστία της χώρας υπηρετείται με τον καλύτερο τρόπο από αυτήν την Κυβέρνηση και θα το δείτε. Και θα το δείτε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΘΕΟΔΩΡΑ ΜΠΑΚΟΓΙΑΝΝΗ:** Ε, όχι και να μας κάνετε μαθήματα αξιοπιστίας!

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Και θα το δείτε, γιατί ακριβώς οι δικοί μας σχεδιασμοί είναι σχεδιασμοί εφήμερης προοπτικής και όχι σχεδιασμοί κατανάλωσης.

(Θόρυβος από την πτέρυγα της Νέας Δημοκρατίας)

Τελειώνω, με τα εργασιακά. Θεωρώ πραγματικά άξιο απορίας το να έρχεται η Δημοκρατική Συμπαράταξη, το ΠΑΣΟΚ, και να καταθέτει πρόταση ονομαστικής ψηφοφορίας για το άρθρο 10Α. Καταψηφίστε το, κυρίες και κύριοι συνάδελφοι, και με ονομαστική ψηφοφορία. Είναι ένα άρθρο που αποτυπώνει την πολύμηνη προσπάθεια των εργαζομένων και της Κυβέρνησης για να κατοχυρώσει τα εργασιακά δικαιώματα. Καταψηφίστε το. Καταψηφίστε το!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Βάλτε αυτό που σας πρότεινε… (δεν ακούστηκε)

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Και μένω άναυδος από αυτήν την επιλογή σας. Να μου πείτε ότι η διατύπωση δεν είναι ακριβώς όπως θα την κάλυπτε με τον καλύτερο τρόπο. Είναι προϊόν μιας διαδικασίας σαν αυτήν που περιέγραψα σε όλα τα ζητήματα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Προσθέσετε αυτό που σας είπε… (δεν ακούστηκε)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώνετε. Όχι διαλογική συζήτηση, παρακαλώ.

Παρακαλώ, κύριε Κωνσταντινόπουλε.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Είναι προϊόν αυτής της διαδικασίας, κυρίες και κύριοι Βουλευτές, και είναι κατάκτηση. Και πριν από αυτό έχει προηγηθεί ο όρος 5.11 στη σύμβαση παραχώρησης, που επίσης δεν υπήρχε, και μέσα από αυτήν την προσπάθεια κατακτήθηκε και κατοχυρώθηκε και άνοιξε τον δρόμο στο να ισχύει ο Κανονισμός Εργασίας.

Αυτά, όμως, για σας είναι ψιλά γράμματα και ευκολία με την οποία έρχεστε να δημιουργήσετε δήθεν εντυπώσεις, αντί να βάλετε πλάτη ώστε οι εργασιακές σχέσεις στο λιμάνι και στη νέα περίοδο να είναι ασφαλείς και σταθερές.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Τελείωσα. Να πω μόνο μια κουβέντα στον κ. Καραθανασόπουλο.

(Θόρυβος στην Αίθουσα)

Παρακαλώ, παρακαλώ.

Επειδή από παραδρομή του λόγου αναφέρθηκε το λιμάνι της Πάτρας, όταν μιλούσατε, να σας πω ότι δεν υπάρχει σχέδιο για πώληση του λιμανιού της Πάτρας. Υπάρχει, όμως, σχέδιο για την απόδοση του παραλιακού μετώπου, όπως υποσχέθηκε ο Έλληνας Πρωθυπουργός, και είναι κάτι που πλέον είναι σε άμεση εξέλιξη.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Ναυτιλίας και Νησιωτικής Πολιτικής: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις».

Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας Βουλευτών του Λαϊκού Συνδέσμου-Χρυσή Αυγή επί της αρχής και επί των άρθρων 5, 9, 10Α και 12, της οποίας το κείμενο έχει ως εξής.

ΑΛΛΑΓΗ ΣΕΛΙΔΑΣ

(Να μπει η σελίδα 449α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί εάν υπάρχει ο απαιτούμενος από τον Κανονισμό αριθμός για την υποβολή της.

Ο κ. Μιχαλολιάκος Νικόλαος. Παρών.

Ο κ. Αΐβατίδης Ιωάννης. Παρών.

Η κ. Βλάχου Σωτηρία. Παρούσα.

Ο κ. Γερμενής Γεώργιος. Παρών.

Ο κ. Γρέγος Αντώνιος. Παρών.

Η κ. Ζαρούλια Ελένη. Παρούσα.

Ο κ. Ηλιόπουλος Παναγιώτης. Παρών.

Ο κ. Καρακώστας Ευάγγελος. Παρών.

Ο κ. Κασιδιάρης Ηλίας. Παρών.

Ο κ. Κούζηλος Νικόλαος. Παρών.

Ο κ. Λαγός Ιωάννης. Παρών.

Ο κ. Μίχος Νικόλαος. Παρών.

Ο κ. Μπαρμπαρούσης Κωνσταντίνος. Παρών.

Ο κ. Παναγιώταρος Ηλίας. Παρών.

Ο κ. Παππάς Χρήστος. Παρών.

Ο κ. Σαχινίδης Ιωάννης. Παρών.

Ο κ. Χατζησάββας Χρήστος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Επίσης, έχει υποβληθεί αίτηση διεξαγωγής ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ-ΔΗΜΑΡ επί του άρθρου 10Α , της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 451α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Η κ. Γεννηματά Φώφη. Παρούσα.

Ο κ. Αρβανιτίδης Γεώργιος. Παρών.

Ο κ. Βενιζέλος Ευάγγελος. Παρών.

Ο κ. Θεοχαρόπουλος Αθανάσιος. Παρών.

Η κ. Κεφαλίδου Χαρούλα. Παρούσα.

Ο κ. Κουτσούκος Ιωάννης. Παρών.

Ο κ. Κρεμαστινός Δημήτριος. Παρών.

Ο κ. Κωνσταντινόπουλος Οδυσσέας. Παρών.

Ο κ. Κωνσταντόπουλος Δημήτριος. Παρών.

Ο κ. Λοβέρδος Ανδρέας. Παρών.

Ο κ. Μανιάτης Ιωάννης. Παρών.

Ο κ. Παπαθεοδώρου Θεόδωρος. Παρών.

Ο κ. Σκανδαλίδης Κωνσταντίνος. Παρών.

Ο κ. Τζελέπης Μιχαήλ. Παρών.

Η κ. Χριστοφιλοπούλου Παρασκευή. Παρούσα.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών.

Δέχεστε να συμπτύξουμε τις κατατεθείσες ονομαστικές ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ονομαστική ψηφοφορία επί της αρχής και επί των άρθρων 5, 9, 10Α και 12 του νομοσχεδίου του Υπουργείου Ναυτιλίας και Νησιωτικής Πολιτικής.

Οι αποδεχόμενοι την αρχή και τα άρθρα του νομοσχεδίου λέγουν «ΝΑΙ».

Οι μη αποδεχόμενοι την αρχή και τα άρθρα του νομοσχεδίου λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου η κ. Παναγιώτα Δριτσέλη από τον ΣΥΡΙΖΑ και ο κ. Βασίλειος Γιόγιακας από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής και επί των άρθρων του νομοσχεδίου. Οι ψήφοι αυτές θα ανακοινωθούν και να συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Δημήτριος Κρεμαστινός):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 455-470)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, θα ήθελα να σας ενημερώσω ότι οι συνάδελφοι Βουλευτές κ.κ. Έφη Γεωργοπούλου-Σαλτάρη, Ιωάννης Μιχελογιαννάκης, Βασίλειος Κεγκέρογλου, Ευάγγελος-Βασίλειος Μεϊμαράκης, Φωτεινή Αραμπατζή, Γεώργιος Γεωργαντάς, Σπυρίδων-Άδωνις Γεωργιάδης, Αθανάσιος Καββαδάς, Θεόδωρος Καράογλου, Γεώργιος Κασαπίδης, Εμμανουήλ Κόνσολας, Παναγιώτης Μηταράκης, Νικόλαος Παναγιωτόπουλος, Κωνσταντίνος Χατζηδάκης και Βασίλειος Κικίλιας δεν θα παρευρεθούν στη σημερινή ονομαστική ψηφοφορία και μας γνωστοποιούν με επιστολή τους τι θα ψήφιζαν αν ήταν παρόντες και παρούσες.

Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 472-486

 ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Μέχρι να ολοκληρωθεί η καταμέτρηση προχωράμε στην ψήφιση των υπολοίπων άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 4 έγινε δεκτό ως έχει κατά πλειοψηφία.

Το άρθρο 5 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κατά πλειοψηφία.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 8 έγινε δεκτό ως έχει κατά πλειοψηφία.

Το άρθρο 9 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 10 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κατά πλειοψηφία.

Θα ήθελα να αιτιολογήσω την ψήφο μας. Ο ΟΛΠ δεν υπόκειται στον ν.4223/2013 και παράλληλα δεν υπάρχει κάποιο κριτήριο για νέες θέσεις εργασίας ως αντισταθμιστικό όφελος.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 10 έγινε δεκτό ως έχει κατά πλειοψηφία.

Το άρθρο 10Α έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 11 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Στο 10Α δεν αποδέχθηκε ο κύριος Υπουργός την εισήγηση των εργαζομένων, ώστε να εξασφαλιστούν πλήρως τα εργασιακά τους δικαιώματα. Στο άρθρο 11, επειδή πραγματικά, όπως δηλώσαμε, δεν βοηθάει και ουσιαστικά κοροϊδεύει τους εργαζόμενους, θα ψηφίσουμε «Παρών».

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 11 έγινε δεκτό ως έχει κατά πλειοψηφία.

Το άρθρο 12 έχει τεθεί σε ονομαστική ψηφοφορία.

Ερωτάται το Σώμα: Γίνεται δεκτό το άρθρο 13 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14, όπως τροποποιήθηκε από τον κύριο Υπουργό;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Δεκτό, δεκτό.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 15, όπως τροποποιήθηκε από τον κύριο Υπουργό;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Δεκτό, δεκτό.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Δεκτό, δεκτό.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Παρών.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Παρών.

Θέλουμε να αιτιολογήσουμε την ψήφο μας και να καταγραφεί. Ψηφίζουμε «Παρών» γιατί δεν διενεργήθηκε διαγωνισμός μετά την πρώτη παράταση και τη μεταβίβαση της αρμοδιότητας στο Υπουργείο από 24-11-2015 και γιατί δεν καταλαβαίνουμε γιατί θα πρέπει να βαρύνεται ο προϋπολογισμός του Υπουργείου όταν υπάρχουν κονδύλια από την Ευρωπαϊκή Ένωση για τις μετακινήσεις των προσφύγων, που θα μπορούσαν να αντληθούν.

**ΠΡΟΕΔΡΕΥΩΝ (Δημήτριος Κρεμαστινός):** Όπως ξέρετε, κατά την ψήφιση, κατά τον Κανονισμό φυσικά δεν δικαιολογούμε την ψήφο, μπορούμε όμως να το ακούσουμε αυτό που λέτε.

Συνεχίζουμε με τα υπόλοιπα κόμματα.

**ΔΙΑΜΑΝΤΩ ΜΑΝΩΛΑΚΟΥ:** Παρών.

**ΣΠΥΡΙΔΩΝ ΔΑΝΕΛΛΗΣ:** Παρών.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19, όπως τροποποιήθηκε από τον κύριο Υπουργό;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Δεκτό, δεκτό.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 19 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ψηφοφορίας.

Εψήφισαν συνολικά 248 Βουλευτές.

Επί της αρχής του νομοσχεδίου:

Υπέρ της αρχής του νομοσχεδίου, δηλαδή «ΝΑΙ», εψήφισαν 223 Βουλευτές.

Κατά της αρχής του νομοσχεδίου, δηλαδή «ΟΧΙ», εψήφισαν 25 Βουλευτές.

«ΠΑΡΩΝ» ψήφισε ουδείς.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις» έγινε δεκτό επί της αρχής κατά πλειοψηφία.

Επί του άρθρου 5 του σχεδίου νόμου:

Υπέρ του άρθρου, δηλαδή «ΝΑΙ», εψήφισαν 222 Βουλευτές.

Κατά του άρθρου, δηλαδή «ΟΧΙ», εψήφισαν 26 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 9 του σχεδίου νόμου:

Υπέρ του άρθρου, δηλαδή «ΝΑΙ», εψήφισαν 222 Βουλευτές.

Κατά του άρθρου, δηλαδή «ΟΧΙ», εψήφισαν 26 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 10Α του σχεδίου νόμου:

Υπέρ του άρθρου, δηλαδή «ΝΑΙ», εψήφισαν 209 Βουλευτές.

Κατά του άρθρου, δηλαδή «ΟΧΙ», εψήφισαν 39 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 10Α έγινε δεκτό ως έχει κατά πλειοψηφία.

Επί του άρθρου 12 του σχεδίου νόμου:

Υπέρ του άρθρου, δηλαδή «ΝΑΙ», εψήφισαν 223 Βουλευτές.

Κατά του άρθρου, δηλαδή «ΟΧΙ», εψήφισαν 25 Βουλευτές.

«ΠΑΡΩΝ» ψήφισε ουδείς.

Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει το πρωτόκολλο σελ.500α).

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις» έγινε δεκτό επί της αρχής και επί των άρθρων.

Δέχεσθε στο σημείο αυτό να ψηφίσουμε το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΗΛΙΑΣ ΚΑΜΑΤΕΡΟΣ:** Δεκτό, δεκτό.

**ΟΛΓΑ ΚΕΦΑΛΟΓΙΑΝΝΗ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Δεκτό, δεκτό.

**ΔΙΑΜΑΝΤΩ ΜΑΝΩΛΑΚΟΥ:** Κατά πλειοψηφία.

**ΣΠΥΡΙΔΩΝ ΔΑΝΕΛΛΗΣ:** Δεκτό, δεκτό.

**ΔΗΜΗΤΡΙΟΣ ΚΑΜΜΕΝΟΣ:** Δεκτό, δεκτό.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Δεκτό, δεκτό.

**ΠΡΟΕΔΡΕΥΩΝ (Δημήτριος Κρεμαστινός):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Για την κύρωση της από 24 Ιουνίου 2016 τροποποίησης και κωδικοποίησης σε ενιαίο κείμενο της από 13 Φεβρουαρίου 2002 Σύμβασης Παραχώρησης μεταξύ Ελληνικού Δημοσίου και της Οργανισμός Λιμένος Πειραιώς ΑΕ και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 502α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 23.17΄ λύεται η συνεδρίαση για αύριο,ημέρα Παρασκευή 1 Ιουλίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 27/21/26-5-2016 επίκαιρης επερώτησης των Βουλευτών του Κομμουνιστικού Κόμματος Ελλάδας, σχετικά με οδυνηρές συνέπειες της κυβερνητικής πολιτικής στην υγεία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**